
EPILOG 


PROLOG 


Negura se înălța de pe suprafaţa râului în valuri albe ce 
se-mpleteau cu fumul şi funinginea oraşului Corvere pentru a 
forma o amestecătură pe care jurnaliştii cu ştaif o botezaseră 
smog, iar ziarul Times, „ceaţă pestilenţială”. Indiferent de 
numele purtat, era umedă, rece, urât mirositoare şi mai ales 
periculoasă. Când se îngroşa peste măsură, devenea 
înăbuşitoare şi preschimba cea mai timidă tuse în pneumonie. 
Dar pericolul cel mai mare se ascundea în cealaltă trăsătură a 
ei: tăinuirea. Negura din Corvere învăluia mult-lăudatele lămpi 
cu gaz ale burgului, zăpăcind ochiul şi urechea. Când ceața se 
lăsa în oraş, toate străzile erau întunecate, zgomotele răsunau 
ciudat, iar crima şi dezordinea pândeau la tot pasul. 

— Ceaţa nu dă semne că s-ar ridica, anunţă Damed, şeful 
gărzii regelui Touchstone. 

Glasul îi trăda aversiunea pentru ceaţă, deşi ştia că e doar 
un fenomen natural, un amestec de noxe şi negură. Acasă, în 
Vechiul Regat, asemenea neguri erau adesea create de vrăjitorii 
Magiei Libere. 

— Unde mai pui că... nu funcţionează telefonul, iar 
însoțitorii sunt puţini şi neexperimentați. Nu cred c-ar trebui să 
ieşiţi, Maiestate. 

Touchstone stătea la fereastră, trăgând cu ochiul printre 
obloane. Fuseseră nevoiţi să acopere toate ferestrele în urmă cu 
câteva zile, când prin mulţimea de-afară începuseră să apară 
praştiile. Până atunci, demonstranţii încercaseră în zadar să 
arunce cu bucăţi de cărămidă, căci palatul care găzduia 
Ambasada Vechiului Regat se-nălţa într-un parc împrejmuit de 
ziduri, undeva la patruzeci şi cinci de metri de stradă. Pentru a 
nu ştiu câta oară, Touchstone îşi dori să fie în preajma 
Legământului, să-l folosească pentru a-şi întări puterile şi magia. 
Dar îl despărţeau opt sute de kilometri de Zid, iar văzduhul era 
rece şi împietrit. Doar când vântul de miazănoapte bătea în 
rafale puternice mai simţea câte-un strop din moştenirea sa 
magică. 

Touchstone ştia că Sabriel resimțea şi mai mult lipsa 


Legământului. Îi aruncă o privire soţiei sale. Stătea ca de obicei 
la birou şi scria o ultimă scrisoare către un vechi prieten de 
şcoală, un afacerist de seamă sau un membru al Adunării 
Ancelstierrene. li promitea aur sau susţinere ori recomandări, 
sau poate că-l ameninţa discret, în cazul în care-ar fi fost atât de 
nesăbuit încât să sprijine încercările lui Corolini de-a strămuta 
sute de mii de refugiaţi sudişti dincolo de Zid, în Vechiul Regat. 
Touchstone nu se obişnuise încă s-o vadă pe Sabriel în veşminte 
Ancelstierrene, mai ales cu specific de curte, aşa cum purta azi. 
Ar fi vrut să îmbrace tunica ei albastră-argintie, cu clopoţeii 
Abhorsen brodaţi pe piept, şi sabia la şold, nu rochia argintie cu 
mantaua îmblănită de husar atârnând pe-un umăr şi fesul ciudat 
prins în părul negru ca noaptea. lar pistolul automat ascuns în 
poşeta ei împletită din fire argintii nu ţinea loc de sabie. 

Nu că Touchstone s-ar fi simţit mai comod în hainele lui. 
Cămaşa Ancelstierrană cu guler ţeapăn aproape că-i tăia 
respiraţia, iar costumul nu-l proteja câtuşi de puţin. Un tăiş bine 
ascuţit ar fi trecut ca prin brânză prin paltonul său la două 
rânduri de lână extrafină, ca să nu mai pomenim de gloanţe... 

— Să le transmit regretele voastre, Sire? întrebă Damed. 

Touchstone îşi îndreptă privirile încruntate spre Sabriel. 

Soţia sa fusese şcolită în Ancelstierre şi înţelegea mult mai 
bine toanele poporului şi ale clasei stăpânitoare. Ca-ntotdeauna, 
ea conducea eforturile diplomatice la sud de Zid. 

— Nu, rosti Sabriel. 

Se ridică în capul oaselor şi sigilă scrisoarea cu o mişcare 
hotărâtă. 

— Adunarea se-ntruneşte la noapte şi Corolini va prezenta 
probabil Petiţia pentru Emigrarea Forţată. Gruparea lui Dawforth 
ne-ar putea aduce voturile de care avem nevoie să-nvingem 
moţiunea. Trebuie să participăm la chermesa lui. 

— Chermesă, pe ceața asta? făcu Touchstone. 

— Aştia nu ţin seamă de vreme, spuse Sabriel. Vom sta 
laolaltă, sorbind absint şi ronţăind morcovi tăiaţi în felii elegante 
şi ne vom preface că ne distrăm de minune. 

— Morcovi? 

— Un moft de-al lui Dawforth, sugerat de vraciul lui, din 
ce-am înţeles de la Sulyn, răspunse Sabriel. 


— Ea trebuie să ştie, se strâmbă Touchstone, dar nu cu 
gândul la Sulyn, ci la combinaţia de morcovi cruzi şi absint. 
Sulyn, vechea prietenă de şcoală, îi sprijinise de nenumărate ori 
şi asemenea celorlalţi colegi de la Wyverley, în urmă cu 
douăzeci de ani, văzuse cu ochii ei ce s-a întâmplat când Magia 
Liberă a fost stârnită şi a prins destulă putere încât să treacă de 
Zid şi să cutreiere turbată prin Ancelstierre. 

— Vom merge, Damed, spuse Sabriel. Ar fi însă cuminte 
să punem în aplicare planul despre care discutaserăm. 

— Să-mi fie iertat, milady Abhorsen, se împotrivi Damed. 
îndrăznesc să cred că planul nu va ajuta la protecţia voastră, ba 
dimpotrivă, va complica lucrurile. 

— Dar va fi mai distractiv, pronunţă Sabriel. Aţi pregătit 
maşinile? Îmi iau doar paltonul şi nişte cizme. 

Damed încuviinţă fără tragere de inimă şi părăsi camera. 
Touchstone scoase o manta dintr-o grămadă care atârna de 
spătarul şezlongului şi şi-o petrecu după umeri. Sabriel alese şi 
ea un palton bărbătesc şi se aşeză pentru a încălţa cizmele. 

— Damed e pe bună dreptate îngrijorat, spuse 
Touchstone, oferindu-i mâna. Ceaţa e foarte groasă. Dacă eram 
acasă, aş fi pus rămăşag că a fost creată cu gânduri necurate. 

— E cât se poate de naturală, ripostă Sabriel. 

Se apropiară unul de celălalt şi-şi înnodară fularele, 
încheind ritualul cu un sărut scurt şi delicat. 

— Dar sunt de-acord că poate fi folosită împotriva noastră. 
Sunt la un pas de a crea alianţa contra lui Corolini. Dacă 
Dawforth trece de partea noastră şi Sayrezii stau deoparte... 

— Slabe şanse, dacă nu putem demonstra că nu le-am 
răpit nepreţuitul fiu şi nepot, mugi Touchstone, cu gândul la 
pistoale. 

Verifică să fie încărcate cu un rând de gloanţe în fiecare 
butoiaş, cocoşul coborât şi piedica trasă. 

— Era bine să fi ştiut mai multe despre ghidul ăsta pe care 
l-a angajat Nicholas. Aş putea să jur c-am mai auzit numele de 
Hedge, şi nu într-un context pozitiv. De i-am fi întâlnit măcar pe 
Marele Drum de Miazăzi. 

— Sunt sigură că vom primi cât de curând veşti de la 
Ellimere, spuse Sabriel în timp ce-şi verifica pistolul. Sau chiar 


de la Sam. Să lăsăm chestiunea asta în mâinile şi judecata 
sănătoasă a copiilor noştri şi să ne vedem de-ale noastre. 

Touchstone strâmbă din nas cu gândul la judecata 
sănătoasă a copiilor săi, îi înmână lui Sabriel o pălărie cenușie 
de pâslă cu bandă neagră, aidoma cu a lui, apoi o ajută să-şi 
scoată fesul şi să-şi strângă părul sub noua pălărie. 

— Eşti gata? întrebă el după ce Sabriel strânse cureaua 
paltonului. 

Cu pălării identice, gulere ridicate şi fularele trase peste 
bărbie, nu se deosebeau cu nimic de Damed şi celelalte gărzi. 
Asta era planul. Zece gărzi personale îi aşteptau la intrare, fără 
a-i pune la socoteală pe şoferii celor două automobile Hedden- 
Hare, straşnic blindate. Sabriel şi Touchstone se alăturară 
gărzilor şi pentru câteva clipe avu loc o învălmăşeală. Dacă 
vreun duşman pândea după ziduri, cu greu i-ar fi deosebit în 
ceața asta. 

Câte doi oameni ocupară banchetele din spatele fiecărei 
maşini, iar cei rămaşi urcară pe treptele laterale. Şoferii 
porniseră motoarele cu ceva timp în urmă, astfel că ţevile 
împrăştiau un jet constant de fum călduţ ce se risipea în ceaţă. 

La semnalul lui Damed, maşinile o luară din loc, claxonând 
de câteva ori. Era un semnal ca paznicii să deschidă porţile, iar 
poliţia Ancelstierrană să dea în lături mulţimea. În ultima vreme 
se strângea mereu câte-o gloată, alcătuită în mare parte din 
susţinătorii lui Corolini, adică bătăuşi şi agitatori plătiţi care 
purtau banderola partidei lui Corolini, Patria Noastră. 

În ciuda temerilor lui Damed, poliţia îşi făcu treaba şi 
îndepărtă mulţimea, pentru a le permite maşinilor să treacă. 
Câţiva aruncară cu pietre şi cărămizi. Câteva ricoşară din 
blindaj, dar paznicii rămaseră neatinşi. În mai puţin de-un minut, 
gloata fu lăsată în urmă, o grămadă de urlete pierdută în ceaţă. 

— Escorta a rămas pe loc, rosti Damed de pe treapta 
laterală a maşinii din faţă, în stânga şoferului. 

Un detaşament de poliţişti călare era însărcinat să-i 
însoţească pe regele Touchstone şi pe consoarta sa, Abhorsen, 
în toate plimbările lor prin oraş, şi până acum fuseseră la 
înălţimea standardelor Corpului Poliţienesc din Corvere. De data 
asta însă ofiţerii nu urcară pe cai. 


— Poate au încurcat ordinele, rosti şoferiţa cu jumătate de 
gură, prin ferestruica deschisă. 

— Atunci să schimbăm ruta, ordonă Damed. la-o pe strada 
Harald. Prima la stânga. 

Maşinile depăşiră în viteză două automobile - un camion 
plin şi o trăsură -, frânară brusc şi cotiră la stânga pe largul 
Harald, un bulevard modern şi bine luminat, străjuit de ambele 
părţi, la intervale regulate, de felinare cu gaz. Chiar şi aşa, pe o 
asemenea ceaţă nu era sănătos să depăşeşti douăzeci şi cinci 
de kilometri la oră. 

— E ceva înainte! rosti şoferiţa. Damed îşi încordă privirile 
şi înjură. Lumina farurilor străpunse ceața şi dezvălui o masă de 
oameni ce blocau strada. Nu reuşi să distingă mesajele înscrise 
pe steaguri, însă erau fără îndoială de la partidul Patria Noastră. 
Colac peste pupăză, nu se zărea nici urmă de chipiu albastru, 
niciun poliţist care să-i ţină la respect. 

— Opreşte! Dă înapoi! strigă Damed. Semnaliză către 
maşina din urmă „Pericol!” şi „Retragere!” 

Cele două maşini porniră cu spatele, în timp ce mulţimea 
se năpustea asupra lor. Tăcerea de până atunci fu spartă şi 
începură dintr-odată să strige „Afară cu veneticii” şi „Patria 
noastră!” Scandările erau servite cu pietre şi cărămizi, care însă 
nu ajunseră până la ei. 

— Dă înapoi! strigă Damed pentru a doua oară. Scoase 
pistolul şi-l ţinu lipit de coapsă. 

— Mai repede! 

Maşina din spate aproape că reuşi să ia curba, dar 
camionul şi trăsura pe care le depăşiseră mai devreme le tăiară 
calea. 

Din ambele automobile ieşiră oameni mascaţi, împrăştiind 
ceata din jur. Erau înarmaţi. 

Damed bănui chiar înainte să vadă pistoalele că temerile 
lui se adevereau. 

O ambuscadă. 

— Afară! Afară! urlă el, aţintind pistolul spre atacatori. 
Trageţi! 

Ceilalţi paznici deschiseră portierele pentru a se adăposti. 
O secundă mai târziu, deschiseră focul, iar bubuitul gros al 


pistoalelor se împleti cu păcănitul ascuţit al noilor mitraliere, 
mult mai uşor de mânuit decât bătrânele Lewins cu care era 
înzestrată armata. Gardienii nu le prea aveau la inimă, dar se 
antrenaseră regulat cu ele de când sosiseră din Sud. 

— Nu în mulţime! mugi Touchstone. Doar în cei înarmaţi! 

Atacatorii nu erau din cale-afară de prudenţi. Unii se 
pitiseră sub maşini, alţii după o cutie poştală sau pe trotuar, în 
spatele unui ghiveci de flori, dar cu toţii trăgeau fără oprire. 

Gloanţele ricoşau din pavaj şi din blindajul maşinilor, 
şuierând nebuneşte. Vuietul confuz şi aspru străbătea întreaga 
stradă, un amestec de strigăte şi urlete, la care se adăuga 
ţăcănitul proiectilelor. Mulțimea năvălitoare se transformă într-o 
învălmăşeală de oameni care încercau să-şi scape pielea. 

Damed se alătură unui grup de paznici ghemuiţi la 
adăpostul motorului maşinii din spate. 

— Înspre râu! Luaţi-o prin piaţă şi coborâţi Treptele 
Warden. Jos ne aşteaptă două bărci. N-o să vă vadă nimeni prin 
ceața asta! 

— Putem să ne tăiem drum până la Ambasadă! se 
împotrivi Touchstone. 

— E prea bine pusă la cale! Poliţia a trădat sau cel puţin o 
bună parte din ei. Trebuie să fugiţi din Corvere şi din 
Ancelstierre! 

— Nu! îl întrerupse Sabriel. N-am terminat de... 

Şi într-adevăr n-apucă să termine. Damed îi îmbrânci cu 
toată puterea şi se aruncă peste ei. Cu legendara sa iuţeală, 
prinse din zbor un cilindru negru ce lăsă o dâră de fum în urmă. 

Era o bombă. 

Dintr-o singură mişcare, Damed înşfacă cilindrul şi-l 
aruncă, dar nu suficient de repede. Bomba explodă în aer şi, 
încărcată fiind cu explozibil brizant şi bucăţi de metal, îl răpuse 
pe loc. Detunătura făcu ţăndări geamurile pe-o rază de aproape 
un kilometru, orbindu-i şi surzindu-i pe cei aflaţi la mai puţin de- 
o sută de metri. Însă cea mai mare nenorocire o provocară miile 
de bucăţi metalice care sfârtecară aerul, ricoşând din piatră sau 
fier, dar cel mai adesea tăind în carne vie. 

În jur se aşternu tăcerea şi doar vuietul flăcărilor aţâţate 
de gazul lămpilor sparte se mai putea auzi. Explozia împrăştiase 


până şi ceața, permiţând razelor soarelui să pătrundă şi să 
lumineze palid scena dezastrului. 

Cadavrele erau împrăştiate pretutindeni şi toţi paznicii 
fuseseră doborâţi la pământ, în jurul maşinilor. Chiar şi 
geamurile blindate cedaseră, iar cei dinăuntru zăceau fără 
suflare. 

Asasinii rămaşi în viaţă zăboviră câteva minute, apoi ieşiră 
târâş din spatele ascunzătorilor şi porniră înainte, râzând şi 
adresându-şi cuvinte de laudă, cu armele strânse neglijent la 
subsuoară sau trecute peste umeri, dorind să pară destinşi. 

Făceau prea mult zgomot, dar nu-şi dădeau seama. 
Aproape că-şi pierduseră simţurile şi erau în stare de şoc. Nu 
numai datorită exploziei şi efectelor sale care deveneau tot mai 
vizibile cu fiecare pas sau datorită bucuriei de-a fi încă în viaţă, 
în mijlocul atâtor cadavre. Cu-adevărat şocantă era realizarea 
faptului că trecuseră trei sute de ani de când un rege şi o regină 
fuseseră ucişi pe străzile Corverului. lată, istoria se repetase în 
sfârşit, iar ei erau autorii asasinatului. 


PARTEA ÎNTÂI 


CAPITOLUL UNU 
O casă asediată 


Exista şi o altă negură, la mare depărtare de smogul din 

Corvere. Aproape o mie de kilometri către miazănoapte, în 
spatele Zidului care despărţea Ancelstierre de Vechiul Regat. 
Zidul unde tehnologia modernă lăsa locul adevăratei magii. 

Această negură era diferită de surata ei din sudul 
îndepărtat. Nu era lăptoasă, ci întunecată şi cenuşie precum 
norii de furtună şi cu totul nefirească. Fusese creată din aer, cu 
ajutorul Magiei Libere, undeva pe vârful unui deal, la mare 
depărtare de orice apă curgătoare. Dăinuia şi se răspândea în 
pofida zăpuşelii unei zile din prag de vară, care ar fi trebuit s-o 
risipească de-ndată. 

Negura cobora dealul şi se rostogolea spre răsărit şi 
miazăzi, nepăsătoare la raze de soare şi adiere de vânt, un trup 
dens din care se iţeau tentacule subţiri. La doi kilometri 
depărtare de vârf, unul dintre tentacule se preschimbă într-un 
nor, se înălţă şi traversă măreţul fluviu Ratterlin. Se aşeză pe 
malul estic, asemenea unui broscoi şi dădu naştere unui nou val 
de ceaţă. 

In scurt timp, ambele maluri erau învăluite în negură, deşi 
soarele strălucea încă pe suprafaţa fluviului. 

Râu şi negură se îndreptau, fiecare în ritmul lui, spre 
Stâncile Semeţe. Râul prindea viteză, pe măsură ce se apropia 
de marea cascadă, unde se prăvălea cale de trei sute de metri. 
Negura înainta cu încetineală amenințătoare, înălțându-se şi 
îngroşându-se cu fiecare metru parcurs. 

Se oprea la poalele Stâncilor Semeţe, crescând însă fără 
contenire şi amenințând insula ce se-nălţa dintre ape, la buza 
cascadei. Insula era împrejmuită de ziduri albe şi semeţe, ce 
ascundeau casa şi grădinile din jur. 

Râul era ferit de negură, căci paveze nevăzute o ţineau la 
depărtare, iar soarele strălucea în continuare pe zidurile albe, 


pe lanurile de flori şi pe casa de cărămidă roşie. O armă era 
această negură, însă doar prima mutare în această luptă, 
începutul asediului. Liniile bătăliei fuseseră trasate, iar casa era 
înconjurată. 

Căci întreaga insulă împrejmuită de ape era Casa 
Abhorsenilor. Acolo sălăşluia Abhorsen, al cărui drept şi 
îndatorire era să menţină hotarul dintre Viaţă şi Moarte. 
Abhorsen folosea clopotele necromantice şi Magia Liberă, dar nu 
era nici necromant, nici vrăjitor al Magiei Libere. Abhorsen îi 
întorcea din drum pe toţi Morţii care treceau hotarul spre Viaţă. 

Creatoarea negurii ştia că Abhorsen nu se afla în Casă. 
Abhorsen şi soţul ei, regele, fuseseră ademeniţi la sud de Zid 
unde ar fi trebuit să-şi găsească sfârşitul. Făcea parte din 
urzeala Maestrului, de mult ţesută, dar numai recent pusă cu- 
adevărat în aplicare. 

Planul avea mai multe părţi şi se-ntindea peste mai multe 
regate, dar miezul şi raţiunea lui zăceau în Vechiul Regat. 
Războaie, asasinate, refugiaţi, cu toate părţi ale întregului, 
manipulate de-o minte vicleană şi subtilă ce răbdase generaţii 
de-a rândul ca uneltirile să dea roade. 

Ca orice plan însă şi acesta întâmpinase complicaţiuni şi 
probleme. Două se găseau în Casă, una în persoana tinerei care 
fusese trimisă la miazăzi de vrăjitoarele ghețarilor din care 
izvora Ratterlinul. Clayrele Vedeau o sumedenie de viitoruri în 
gheaţă şi încercau fără doar şi poate să răsucească prezentul 
spre binele lor. Tânăra era unul dintre magii lor de elită, uşor de 
recunoscut după vesta roşie pe care-o purta, însemnul 
Asistentei Bibliotecare de Rangul Doi. 

Creatoarea negurii o zărise pe fata cu păr negru şi piele ca 
laptele. N-avea mai mult de 20 de ani, o biată aşchie din 
trunchiul epocii. Auzise numele tinerei invocat în miezul bătăliei 
sângeroase: Lirael. 

Cealaltă complicaţiune o cercetase amănunţit şi era chiar 
mai problematică, deşi mărturiile mergeau în ambele sensuri. 
Un băietan cu păr bucălat moştenit de la taică-său şi sprâncene 
întunecate - de la maică-sa - şi înalt ca ambii părinţi. Numele lui 
era Sameth, fiul regelui Touchstone şi al lui Abhorsen Sabriel. 

Prinţul Sameth era Viitorul Abhorsen, moştenitorul 


puterilor ascunse în Cartea Morților şi în cei şapte clopoței. Dar 
creatoarea negurii se îndoia de puterile lui. Era foarte bătrână şi 
odinioară ştiuse multe despre neobişnuita familie şi Casa lor de 
pe râu. Se duelase cu Sameth în urmă cu o noapte şi băiatul nu 
luptase ca un adevărat Abhorsen. Folosea Magia Liberă într-un 
chip ciudat, străin atât de linia regală, cât şi de Abhorsen. 

Lirael şi Sameth erau mereu însoţiţi de două jivine care în 
ochiul necunoscătorului păreau doar un motan alb şi ţâfnos şi o 
căţea mare, negru cu bej, mai prietenoasă din fire. Însă 
aparențele înşelau şi din nefericire n-avea la-ndemână mai 
multe informaţii despre ele. Erau probabil un soi de spirite 
născute din Magia Liberă, slujind pe Abhorsen şi pe Clayre. 
Despre motan ştia ceva mai multe. Îl chema Mogget şi câteva 
cărţi oculte făceau referire la el. Despre căţea însă n-avea nicio 
bănuială. Fie era proaspăt apărută, fie într-atât de străveche 
încât praful se alesese de cărţile în care fusese pomenită. 
Creatura din negură înclina spre a doua variantă. Tânăra şi 
însoţitoarea ei coborâseră din Marea Bibliotecă a Clayrelor. 
Probabil că amândouă tăinuiau, asemenea Bibliotecii, adâncimi 
nepătrunse şi puteri nebănuite. 

Luaţi împreună, cei patru erau adversari de temut şi 
reprezentau o serioasă ameninţare. Dar creatoarea negurii nu 
era nevoită să-i înfrunte făţiş şi oricum nu-i stătea în putere, 
întrucât Casa era bine protejată atât de farmece, cât şi de furia 
apelor. Creatura primise însărcinarea să-i prindă înăuntru, dând 
astfel impuls asediului în timp ce pânza se ţesea în alte părţi, 
până va fi fost prea târziu pentru Lirael, Sam şi compania să mai 
facă ceva. 

Chlorr, Femeia-Măştii, sâsâi cu gândul la ordinele primite 
şi negura-i învălui ceea ce slujea drept cap. Odinioară, fusese un 
necromant în toată puterea cuvântului şi n-ascultase de porunca 
nimănui. Făcuse însă o greşeală care-o aruncase în mâinile 
morţii şi ale servituţii, iar Maestrul nu-i dăduse voie să treacă de 
cea de-a Noua Poartă. Fusese readusă printre cei Vii, dar nu într- 
un trup viu. Era o făptură Moartă, subjugată puterii clopoţeilor, 
legată de numele ei secret. Nu-i plăceau poruncile primite, dar 
era nevoită să se supună. 

Chlorr îşi cobori mâinile. Degetele sale sloboziră câteva 


fire subţiri de negură. Era împrejmuită de Slugi Moarte, sute şi 
sute de stârvuri purulente, legănate de vânt. Chlorr nu adusese 
la Viaţă sufletele care sălăşluiau în trupurile acestea descărnate, 
însă le primise în stăpânire de la cel care înfăptuise blestemăţia. 
Ridică umbra subţire a mâinii, aţinti un deget şi astfel porni 
marşul Slugilor Moarte, cu gemete şi vaiete, bolboroseli şi 
freamăt de încheieturi osoase, împrăştiind negura în toate 


părţile. 


— Am zărit cel puţin două sute de Slugi Moarte pe malul 
vestic şi optzeci sau mai multe pe cel răsăritean, rosti Sameth. 

Se ridică din spatele telescopului de bronz şi îl dădu la o 
parte. 

— Nici urmă de Chlorr, dar trebuie că e şi ea pe-acolo. 

Se cutremură cu gândul la ultima întâlnire cu Chlorr, care 
se-aruncase ca un nor întunecat asupra lui, gata a-l lovi cu sabia 
de foc. Asta se petrecuse cu o noapte în urmă, dar lui i se părea 
că trecuseră luni de-atunci. 

— Poate că alt vrăjitor al Magiei Libere a stârnit negura, 
spuse Lirael fără prea mare convingere. 

Simţea aceeaşi urzeală de farmece pe care-o simţise şi cu 
noapte în urmă. 

— Negură, rosti misterios Căţeaua Obraznică, tolănită cu 
grijă pe scaunul observatorului. 

Fără puterea graiului şi zgarda lucioasă încrustată cu 
însemnele Legământului, era aidoma oricărei corcituri cu pete 
negre şi bej. Dintr-acelea care zâmbesc şi dau din coadă mai 
mult decât latră şi mârâie. 


— Cred că s-a îngroşat suficient ca s-o numim negură. 

Căţeaua şi stăpâna ei Lirael, prinţul Sameth şi creatura cu 
chip de motan care-l slujea pe Abhorsen se aflau cu toţii în 
observatorul de la ultimul etaj al turnului, la nord de Casa lui 
Abhorsen. 

Zidurile observatorului erau complet străvezii şi Lirael se 
trezi aruncând priviri neliniştite spre tavan, care nu părea 
susţinut de nimic. Pereţii nu erau din sticlă sau dintr-un material 
cunoscut, ceea ce înrăutăţea lucrurile. 


Lirael preschimbă mişcarea bruscă într-o încuviinţare, 
încercând să-şi ascundă neliniştea. Doar mâna care se odihnea 
pe grumazul căţelei, căutând căldura pielii şi Magia 
Legământului, îi trăda sentimentele. 

Cu toate că după-amiaza era în toi, iar soarele învăluia 
Casa şi râul în lumină, pe cele două maluri se formase un strat 
gros de negură care se-nălţa văzând cu ochii, atingând o 
înălţime de câteva sute de metri. Cu siguranţă era mâna unui 
vrăjitor la mijloc. Nu se ridicase de pe suprafaţa apei, ca o ceaţă 
normală, şi nici nu fusese târâtă de vreun nor. Negura asta se 
rostogolise de la răsărit şi de la apus în acelaşi timp, înaintând 
în pofida vântului, subţire la început, dar îngroşându-se cu 
fiecare minut care trecea. 

Stranietatea negurii putea fi observată şi la miazănoapte, 
unde se sfârşea brusc înainte de-a se îmbina cu ceața naturală 
împrăştiată de cascadă, acolo unde fluviul se prăvălea peste 
Stâncile Semeţe. 

Morţii îşi făcură apariţia curând în urma negurii, 
poticnindu-se de-a lungul malului, nişte leşuri greoaie cu spaima 
de apă între coaste. Ceva îi mâna de la spate, ceva ascuns în 
negură, şi purta probabil numele de Chlorr, Femeia-Măştii, fosta 
necromantă devenită acum o Maestră a Morţii. O combinaţie 
tare periculoasă în opinia lui Lirael, căci Chlorr păstrase o bună 
parte din cunoştinţele ei despre Magia Liberă la care se adăugau 
puterile căpătate prin Moarte, puteri întunecate şi neobişnuite. 
Lirael şi Căţeaua o alungaseră pe vrăjitoare cu o zi în urmă în 
bătălia de pe malul râului însă aceasta nu fusese o victorie. 

Lirael simţea prezenţa Morților şi natura magică a negurii. 
Casa lui Abhorsen era păzită de ape adânci şi farmece de toate 
felurile, şi cu toate astea pe Lirael o treceau fiorii, de parcă o 
mână rece s-ar fi căţărat pe pielea ei. 

Ceilalţi se făcură că nu bagă de seamă, dar asta n-o 
împiedică pe Lirael să se ruşineze de gestul ei necontrolat. Cu 
toţii se uitau la ea, în linişte, aşteptând parcă să rostească o 
vorbă plină de înţelepciune. Pe Lirael o cuprinse groaza pentru 
câteva clipe. Nu era obişnuită să conducă o conversaţie sau să 
ia atitudine. Dar ea era Viitoarea Abhorsen, iar cât timp Sabriel 
era în Ancelstierre, la sud de Zid, ea era singura Abhorsen. 


Trebuia să se-ocupe de Morți, de negură şi de Chlorr, rele ce 
păleau în faţa adevăratei ameninţări, care urma să fie 
dezgropată de Hedge şi Nicholas în preajma Lacului Roşu. 

Va trebui să joc teatru, îşi spuse Lirael. Va trebui să fac pe 
Abhorsen. Cine ştie, dacă mă descurc bine, s-ar putea să cred şi 
eu în menirea mea. 

— Există şi altă ieşire în afară de dale? întrebă brusc, 
întorcându-şi privirile la miazăzi, unde dalele atingeau luciul 
apei, înşirate atât spre est, cât şi spre vest. Lirael găsea că 
numele de „dale“ nu era deloc potrivit. „Şotroane” ar fi fost mai 
potrivit, dată fiind distanţa dintre ele şi faptul că se aflau în 
vecinătatea cascadei. Dacă ratai săritura, te trezeai înşfăcat de 
râu şi tăvălit în hău, sub greutatea uriaşă a apei. 

— Sam? 

Sam clătină din cap. 

— Mogget? 

Motănelul alb stătea ghemuit pe perna albastră cu dungi 
aurii, ce zăcuse adineauri pe scaunul observatorului, înainte ca 
lăbuţa s-o doboare la podea pentru a servi unui scop mai nobil. 
Mogget nu era cu-adevărat un motan, deşi arăta astfel. Zgarda 
cu însemnele Legământului şi clopoţelul miniatura! - Ranna 
Toropitorul - îi trădau originile deosebite. 

Mogget deschise un ochi verde şi căscă puternic. Ranna 
sună la zgardă, iar Lirael şi Sam se treziră căscând şi ei. 

— Sabriel a luat cu ea Aripile de hârtie, aşa că nu putem 
zbura, spuse Sam. Chiar şi aşa, tot ar trebui să dăm piept cu 
Ciorile Sângeroase. Am putea trimite după o barcă, dar Morţii 
ne-ar urmări de-a lungul malurilor. 

Lirael privi zidul de negură. Trecuseră două ore de când 
era Viitoarea Abhorsen şi deja se afla la ananghie. Ştia însă una 
şi bună: trebuia să abandoneze casa, să fugă spre Lacul Roşu şi 
să-l găsească pe Nicholas, prietenul lui Sam, pentru a-l 
împiedica să dezgroape nenorocirea aia. 

— Mai e şi altă soluţie, spuse Căţeaua. 

Sări de pe scaun şi începu să-i dea târcoale lui Mogget, 
păşind ţanţoş de parcă ar fi călcat pe iarbă, nu pe piatră rece. 
Deodată se prăbuşi lângă pisică şi-şi lăsă laba să cadă cu putere 
lângă capul motanului. 


— Dar nu va fi pe placul lui Mogaget. ` 

— Ce soluţie? şuieră Mogget, arcuindu-şi spinarea. In afară 
de dale, aer sau râu nu mai cunosc nicio cale, şi-am fost aici 
când s-a construit Casa. 

— Dar nu şi când a fost creată insula, când râul s-a rupt în 
două, rosti cu glas calm Căţeaua. Înainte ca Meşterii Zidari să 
înalțe zidurile şi cortul primului Abhorsen a fost ridicat pe locul 
marelui smochin. 

— Ce-i drept, recunoscu Mogoget. Dar nici tu n-ai fost. 

Lirael simţi o urmă de îndoială în ultimele cuvinte ale 
motanului. Îşi aţinti privirile asupra câinelui, care se scărpină la 
nas cu ambele lăbuţe, apoi rosti: 

— În orice caz, odinioară exista şi o altă cale. Dacă mai 
există şi azi, e adâncă şi e periculoasă din mai multe motive. 
Unii ar prefera să parcurgă dalele şi dea piept cu Morţii. 

— Dar tu nu eşti de părerea asta, spuse Lirael. Crezi că 
există o alternativă? 

Lirael se temea de Morți, dar n-ar fi întors spatele unei 
înfruntări, forţată de împrejurări. Nu se împăca însă cu noua ei 
identitate. Poate că un Abhorsen în puterea vârstei, ca Sabriel, 
ar fi sărit peste dale şi ar fi alungat-o pe Chlorr, cu armata ei de 
Morți cu tot. Să fi-ncercat ea una ca asta, ar fi dat bir cu fugiţii, 
ar fi alunecat în apă şi s-ar fi zdrobit la poalele cascadei. 

— Eu zic să cercetăm şi calea asta, rosti Căţeaua. 

Se întinse, mai să-l răstoarne pe Mogget, apoi se ridică 
alene şi căscă, dezvăluind un rând de colţi mari şi strălucitori. 

Mogget o privi chiorâş. 

— Adânc? Te gândeşti cumva la ce mă gândesc şi eu? 
Toate astea, Lirael era sigură, urmăreau să-l necăjească pe 
Mogget. Noi nu putem merge acolo! 

— Dar nu mai e de mult acolo, răspunse Căţeaua. Deşi 
bănuiesc că a rămas ceva în urma ei... 

— Cine-i ea? spuseră Lirael şi Sameth în cor. 

— Ştiţi fântâna din grădina cu trandafiri? întrebă Căţeaua. 
Sameth încuviinţă, iar Lirael încercă să-şi amintească dacă nu 
zărise din întâmplare o fântână în drumul spre Casă. Îşi aminti 
vag de trandafirii întinşi pe spalierele din partea estică a pajiştii, 
în apropierea Casei. 


— Putem cobori prin fântână, continuă Căţeaua, dar puţul 
e adânc şi îngust. Vom ajunge într-o peşteră foarte adâncă. De- 
acolo va trebui să străbatem un tunel până la baza cascadei, 
apoi va trebui să ne căţărăm din nou, dar asta mult mai la vest, 
unde Chlorr şi Slujitorii ei nu ne pot înhăţa. 

— Fântâna e plină ochi cu apă, protestă Sam. Ne vom 
îneca! 

— Eşti sigur? întrebă Căţeaua. Te-ai uitat vreodată 
năuntru? 

— Nu chiar. E acoperită, dar credeam... 

— Cine-i persoana de care vorbeai? rosti Lirael cu glas 
hotărât. Lirael ştia deja din experienţă când Căţeaua încerca să 
evite un subiect spinos. 

— Cineva trăia odată acolo, răspunse Căţeaua. O entitate 
primejdioasă, cu puteri nemăsurate. S-ar putea să mai existe 
ceva din ea acolo. 

— Cum adică „cineva”? întrebă Lirael pe un ton aspru. 
Cum e posibil ca o entitate să fi trăit sub Casa lui Abhorsen? 

— Refuz să mă apropii de fântâna aia, se băgă şi Mogget 
în discuţie. Dacă-mi aduc bine aminte, Kalliel a îndrăznit să sape 
în pământul interzis. La ce bun să ne putrezească oasele alături 
de-ale lui, în ştiu eu ce văgăună întunecată? 

Lirael îl ochi pe Sam pentru o clipă, apoi îşi întoarse 
privirile către Mogget, însă pe dată îi păru rău, căci nu-şi putea 
masca temerile şi îndoielile. Ea era Viitoarea Abhorsen, iar 
acţiunile ei trebuiau să fie pilduitoare. Sam îşi recunoscuse 
teama de Moarte şi de Morți, şi dorinţa de-a sta la adăpostul 
Casei bine protejate, dar pentru moment îşi învinsese frica. Ce 
exemplu ar fi dat dacă se lăsa cotropită de teamă? 

Totodată, Lirael îi era mătuşă. Nu se simţea ea prea 
mătuşă, dar era în firea lucrurilor să-i poarte de grijă nepotului 
ei, chiar dacă acesta era doar cu câţiva ani mai tânăr ca ea. 

— Câine! Răspunde-mi fără ocolişuri de data asta! porunci 
Lirael. Cine... sau ce... e acolo? 

— Cuvintele n-ajută la nimic, se eschivă Căţeaua, 
mişcându-şi din nou labele din faţă. S-ar putea să nu fie nimeni 
acolo jos. Dacă e, putem să-i spunem o rămăşiţă a creaţiei 
Legământului, asemenea mie şi altor creaturi de diferite ranguri. 


A 


Dacă mai trăieşte sau măcar o parte din ea, s-ar putea să fie ca- 
n vechime, adică primejdioasă dintr-un punct de vedere foarte... 
primordial, deşi a trecut atâta amar de vreme, iar eu vă spun 
doar ce-am auzit de la alţi oameni... 

— De ce ar sălăşlui chiar sub Casa lui Abhorsen? întrebă 
Sameth. 

— La o adică, ea nu se află niciunde, răspunse Căţeaua în 
timp ce se scărpina pe bot, încercând să evite privirile celorlalţi, 
fără prea mare succes. O parte din puterile ei sunt concentrate 
aici, aşa că, dacă-ar fi să fie undeva, ar fi mai degrabă aici, în 
caz că, vrând să fie, ar fi undeva. 

— Mogget, traduci, te rog, ce-a zis Căţeaua? îi solicită 
Lirael motanului. 

Mogget nu răspunse. Avea ochii închişi. Se ghemuise şi 
adormise pe vorbele Căţelei. 

— Mogget! repetă Lirael. 

— Doarme, spuse Căţeaua. Ranna l-a chemat în lumea 
viselor. 

— Am impresia că aude chemarea lui Ranna doar când are 
el chef, făcu Sam. Sper că somnul lui Kerrigor e şi mai adânc. 

— Am putea să aflăm, dacă pofteşti, spuse Căţeaua. Dar 
sunt convinsă că ne-ar da el de veste, dacă s-ar trezi. Atingerea 
lui Ranna e mai lină decât cea a lui Saraneth, dar strânge 
puternic la nevoie. Pe lângă asta, puterea lui Kerrigor zăcea în 
acoliţii lui. Ştia a-i folosi cu măiestrie, dar dependenţa faţă de ei 
i-a adus sfârşitul. 

— Cum adică? întrebă Lirael. Credeam că a fost un 
practicant al Magiei Libere, devenit un Maestru al Morţii. 

— A fost chiar mai mult de-atât, spuse Căţeaua. Prin 
vinele lui curgea sânge regal şi îi stăpânea uşor pe alţii. Kerrigor 
a aflat în Moarte o cale să folosească puterile celor care i-au 
jurat odată credinţă, prin însemnul scris cu foc pe pielea lor. 
Dacă Sabriel n-ar fi folosit din întâmplare un talisman străvechi, 
tăindu-i puterile, Kerrigor ar fi învins, pentru o vreme cel puţin. 

— De ce pentru o vreme? întrebă Sam. 

Regreta acum că-l adusese pe Kerrigor în discuţie. 

— Cred că într-un final ar fi călcat pe urmele prietenului 
tău, Nicholas, şi ar fi scos la iveală ceva peste puterea lui de 


înţelegere, spuse Căţeaua. 

In încăpere se lăsă tăcerea. 

— Pierdem vremea aici, rosti Lirael într-un târziu. 

Iscodi cu privirile malul vestic. Erau nenumărate Ajutoare 
acolo, mai multe decât putea zări, şi zărea foarte multe. Străjeri 
putreziţi, învăluiţi în negură, pândind sosirea inamicului. 

Lirael trase aer adânc în piept şi luă o hotărâre. 

— Dacă zici că putem cobori în fântână, ăla să ne fie 
drumul. Sper să nu dăm ochii cu rămăşiţele eu ştiu cărei puteri 
stă la pândă acolo. Sau poate se va dovedi prietenoasă, şi vom 
putea vorbi... 

— Nu! lătră Căţeaua spre surprinderea tuturor. Până şi 
Mogget miji un ochi, dar îl închise iute la loc, căci privirile lui 
Sam erau aţintite asupra sa. 

— Ce-i? vru Lirael să ştie. 

— Dacă e acolo - ceea ce-i foarte puţin probabil -, să nu 
intraţi în vorbă cu ea, spuse Căţeaua. Mai mult, să nu plecaţi 
urechea la vorbele ei şi să n-o atingeţi. 

— A auzit-o sau a atins-o cineva vreodată? întrebă Sam. 

— Nu din stirpea muritorilor, rosti Mogget, înălţându-şi 
capul. Şi nici nu i-a străbătut bârlogul, după câte-mi dau seama. 
Ar fi o nebunie. Mereu m-am întrebat cum a sfârşit Kalliel. 

— Credeam că dormi, îi aruncă Lirael. Oricum, de ce ne-ar 
da importanţă, dacă noi hotărâm s-o trecem cu vederea? 

— Nu de vreo rea intenţie mă tem eu, spuse Mogget. Mi-e 
teamă şi să fim observați. 

— Mai bine am... începu Sam. 

— Sta aici la căldurică? completă Mogoget cu maliţie. 

— Nu, spuse Sam cu glas scăzut. Dacă vocea acestei 
femei e aşa de primejdioasă, eu zic să ne facem dopuri de 
urechi înainte să plecăm. Din ceară sau ceva similar. 

— N-ajută la nimic, spuse Mogget. Vocea ei îţi va răscoli 
măduva oaselor. Dacă se pune pe cântat... Să sperăm că nu va 
cânta. 

— Ne vom feri de ea, spuse Căţeaua. Aveţi încredere în 
nasul meu. Vom găsi calea cea bună. 

— Ne poţi spune cine a fost Kalliel? întrebă Sam. 

— Kalliel a fost al doisprezecelea Abhorsen, explică 


Mogget. Un om tare suspicios. M-a ţinut într-o cuşcă ani de zile. 
În vremea aia, cred că a fost săpat puţul. După dispariţia lui, 
nepotul său mi-a dat drumul. A moştenit clopoţeii şi titlul 
bunicului. Eu, unul, nu doresc să am parte de sfârşitul lui Kalliel, 
cu-atât mai puţin în fundul unui puț. 

Lirael se smuci brusc, simțind o mişcare în negură. 
Entitatea nevăzută care pândea în umbre se pusese în mişcare. 
O creatură mult mai puternică decât Ajutoarele care tot ieşeau 
şi intrau la adăpostul negurii. 

Chlorr se apropia tot mai mult de malul râului sau, dacă 
nu era Chlorr, o creatură cu puteri similare. Poate chiar 
necromantul pe care-l întâlnise în Moarte. 

Hedge. Acelaşi necromant care-l pârjolise pe Sam. 
Cicatricile de pe încheieturile băiatului erau încă vizibile prin 
fantele pelerinei. 

Taina acelei pelerine trebuia descifrată într-o bună zi, dar 
nu acum, gândi Lirael. O pelerină care împărțea turnurile regale 
cu un dispozitiv nemaivăzut de mii de ani: mistria Maeştrilor 
Zidari. 

Sam îi prinse privirile şi mângâie bucata de pânză pe care 
simbolul Maeştrilor Zidari fusese brodat cu fir de aur. De abia 
acum începea să priceapă că trimişii nu se înşelaseră în privinţa 
pelerinei. În primul rând, era nouă, nu o zoaie scoasă dintr-un 
şifonier mucegăit sau dintr-un coş antic cu rufe murdare. Deci 
era probabil îndreptăţit s-o poarte, dintr-un motiv sau altul. 
Acum, pe lângă titlul de prinţ, era şi Maestru Zidar. Dar ce 
însemna asta oare? Maeştrii dispăruseră în urmă cu mii de ani, 
consumati de Zid şi de crearea Pietrelor de Căpătăi. 
Literalmente consumaţi, din câte ştia Sam. 

Pentru o clipă, cugetă la destinul său. Va fi şi el nevoit să 
se sacrifice astfel, să pună capăt unei vieţi obişnuite? Căci 
Maeştrii Zidari nu erau tocmai morţi, îşi aminti Sam, cu gândul 
la Pietrele de Căpătăi şi la Zid, ci mai degrabă transformați, 
preschimbaţi. 

Soarta asta însă nu-l entuziasma defel. Îşi aţinti privirile 
spre negura de-afară, simţi prezenţa Morților ca un sloi de 
gheaţă în suflet şi-şi închipui că oricum avea să sfârşească ucis. 
Îşi mângâie din nou emblema aurie şi puse stavilă gândurilor 


negre şi spaimei de Morți. Nu-şi dorise niciodată să devină un 
Abhorsen. Meseria de Maestru Zidar îi părea mult mai 
captivantă, cu toate că nu-i înţelegea tâlcul. Unde mai pui că ar 
fi scos-o din minţi pe sora sa Ellimere, căci ea nu l-ar fi crezut 
niciodată că nu ştie şi n-ar fi putut - chiar de-ar fi vrut - să-i 
explice rostul acelei meserii. 

Asta în caz că avea s-o mai vadă vreodată... 

— Ar fi bine s-o luăm din loc, rosti Căţeaua, trezindu-i pe 
Lirael şi pe Sam din visare. 

Lirael stătea cu privirile pierdute în negură şi gândurile 
umblându-i aiurea. 

— Aşa-i, făcu Lirael, smulgându-şi privirile de la fereastră. 
Nu era prima dată când tânjea să fie în Marea Bibliotecă a 
Clayrelor. De-o viaţă îşi dorise să poarte veşmintele albe şi 
diadema de argint şi adular a Fiicei Clayrelor, dar asemenea 
visuri trebuiau alungate şi îngropate adânc. Acum era o 
Abhorsen şi-avea de îndeplinit o misiune de seamă. 

— Aşa-i, repetă ea. S-o luăm din loc. Vom cobori în 
fântână. 


CAPITOLUL DOI 
In adâncuri 


Odată luată hotărârea, pregătirile pentru plecarea lor 
durară mai bine de-o oră. Ultima oară, Lirael purtase armură la 
cursurile de Meşteşugul Luptei, în urmă cu mulţi ani, dar haina 
primită de la trimişi era mult mai uşoară decât zalele din 
depozitul de armament al Clayrelor. Era făcută din solzi 
suprapuşi, dintr-un material pe care Lirael nu-l recunoştea şi, în 
ciuda faptului că-i ajungea până la genunchi şi a mânecilor lungi 
cu coadă furcată, era uşoară şi comodă. Pe deasupra, nu purta 
mirosul oţelului dat bine cu ulei, şi asta o mulțumea. 

Căţeaua Obraznică îi spuse că solzii erau făcuţi dintr-un 
material ceramic numit „gethre”, obţinut cu ajutorul Magiei 
Legământului, fără a fi el însuşi magic, mai rezistent şi mai uşor 
decât orice metal. Taina fabricării sale se pierduse în negura 
timpului şi de o mie de ani nu mai fusese folosit la făurirea unei 
armuri. Lirael pipăi un solz şi gândi: „Sam ar putea face aşa 
ceva”, deşi n-avea niciun motiv temeinic să creadă una ca asta. 

Peste armură, Lirael purta blazonul cu stele de aur şi chei 
de argint. Deasupra, urma să-şi petreacă banduliera cu clopoței. 
Sam luă naiul fără prea mare tragere de inimă, iar Lirael vârî 
Oglinda Neagră în săculeţ. Bănuia că va veni vremea să mai 
arunce o privire în trecut. 

În cele din urmă, îşi luă sabia, Nehima, arcul şi tolba 
primite de la Clayre şi o raniţă îndemânatic ticsită de trimişi cu 
tot soiul de lucruri peste care n-aruncase nici măcar o privire. 

Înainte să se alăture lui Sam şi Mogget la parter, Lirael se 
opri pentru câteva clipe în faţa înaltei oglinzi argintii aninată de 
pereţii camerei. Făptura care-o privea din oglindă amintea doar 
vag de Asistenta Bibliotecară a Clayrelor. Imaginea era mai 
degrabă a unei războinice neîndurătoare, cu părul prins în 
cordeluţă argintie şi nu desfăcut, cum îl purta de obicei. Dăduse 
jos vesta bibliotecarei şi, în schimbul pumnalului primit de la 
Clayre, ducea ditamai sabia. Dar nu putea să renunţe pe de-a 
întregul la vechea ei identitate. Prinse un fir răzleţ de mătase 
din vesta roşie, şi-l înfăşură de câteva ori în jurul degetului mic 


până-i dădu aspectul unui inel, făcu nod şi-l vâri în săculeţul de 
la curea, lângă Oglinda Neagră. O parte din vesta pe care n-o 
mai purta o va însoţi în toate peripeţiile. 

Devenise Abhorsen, gândi Lirael. Cel puţin la suprafaţă. 

Cel mai vizibil indiciu al noii identități şi al noilor puteri 
dobândite ca Viitoarea Abhorsen era banduliera cu clopoței. Cea 
oferită de Sabriel lui Sam după ce-şi făcuse în chip misterios 
apariţia în casă cu o iarnă în urmă. Lirael desfăcu rând pe rând 
săculeţele de piele şi-şi vâri degetele înăuntru, pipăind argintul 
rece, mahonul, şi fragilul echilibru dintre Magia Liberă şi 
însemnele Legământului în metal şi lemn deopotrivă. Atinse 
clopoţeii cu grijă, dar chiar şi cea mai delicată atingere fu 
suficientă pentru a trezi ceva din glasul lor. 

Cel mai mic clopoțel se numea Ranna. | se spunea şi 
Adormitul, datorită glasului lin ca un cântec de leagăn ce 
îngreuna pleoapele celor prinşi în mrejele sale. 

Al doilea clopoțel era Mosrael, Deşteptătorul. Lirael îl 
mângâie cu delicateţe, căci Mosrael ţinea în cumpănă Moartea 
şi Viaţa. Folosit cum se cuvine, îi aducea pe Morți la Viaţă, 
trimiţându-l pe cimpoier pe tărâmul Morţii. 

Cel de-al treilea clopoțel era Kibeth, Hoinarul, cel care dă 
voie Morților să umble sau îi sileşte să urmeze calea aleasă de 
cimpoier. Se poate însă întoarce şi împotriva celui care-l 
foloseşte, forțându-l să meargă spre o direcţie nedorită. 

Al patrulea clopoțel era Dyrim, Glăsuitorul. Cartea Morților 
îl considera cel mai melodios dintre clopoței şi totodată aproape 
cel mai greu de folosit. Dyrim înapoia Morților darul vorbirii şi 
dezvăluia uneori taine sau chiar ce se ascunde în minţile 
oamenilor. Avea însă şi puteri necurate, îndrăgite de 
necromanţi. De pildă, putea să muţească o limbă pe veci. 

Al cincilea clopoțel se numea Belgaer, Cugetătorul. 
Belgaer reda suflu minţii înceţoşate de Moarte, înapoind Morților 
gândul şi amintirea. Avea însă şi puterea să şteargă acele 
gânduri, atât în Viaţă, cât şi în Moarte, iar necromanţii îl 
foloseau pentru a distruge minţile duşmanilor lor. Uneori, se 
întâmpla să facă ţăndări mintea necromantului, căci Belgaer îşi 
iubea propriul glas şi mereu pândea ocazia să cânte de unul 
singur. 


Al şaselea era Saraneth, Inchizitorul. Saraneth era 
clopoţelul favorit al Abhorsenilor. Era mai mare ca celelalte şi pe 
cântecul lui te puteai bizui mereu. Saraneth avea putere asupra 
Morților, pe care-i lega de voinţa mânuitorului. 

Lirael şovăi înainte să atingă al şaptelea clopoțel, dar 
gândi că n-ar fi potrivit a-l trece cu vederea, fiind cel mai 
puternic dintre ele. Atingerea fu rece şi îi dădu fiori. 

Astarael, Suspinătorul. Toţi cei care-i auzeau cântecul 
erau daţi pe mâna Morţii. 

Lirael îşi retrase iute degetul şi cercetă cu atenţie fiecare 
săculeţ, având grijă ca limbile de piele să fie la locul lor, iar 
legăturile să fie strânse suficient cât să poată fi desfăcute cu o 
mână. Işi petrecu apoi banduliera. Clopoţeii îi aparţineau şi 
trebuia să-i accepte ca arme ale Abhorsenilor. 

Sam o aştepta pe trepte, în faţa uşii. Purta haine similare, 
însă îi lipseau arcul sau banduliera cu clopoței. 

— Am găsit asta în depozitul de arme, spuse el, fluturând 
o sabie pe care fuseseră încrustate însemnele Legământului. E 
una dintre săbiile numite, insuflată cu farmece împotriva 
Morților. 

— Mai bine mai târziu decât niciodată, comentă Mogget, 
care şedea pe scări, cu o expresie posacă întipărită pe chip. 

Fără să-i dea atenţie, Sam scoase o bucată de hârtie din 
mânecă şi i-o înmână lui Lirael. 

— Am trimis asta la Barhedrin, prin şoim-mesager. 
Garnizoana îl va trimite la Zid şi, odată ajuns pe mâna 
Ancelstierranilor, va fi... dă... expediat printr-un aparat numit 
telegraf părinţilor mei, în Corvere. De-aia l-am scris în stil 
telegrafic, care pare bizar dacă nu eşti obişnuit cu el. Am găsit 
patru şoimi la grajduri, fără a-l pune la socoteală pe cel al lui 
Ellimere, care nu mai poate zbura o săptămână sau două, aşa 
că am trimis doi spre Belisaere, pentru sora mea, şi doi spre 
Barhedrin. 

Lirael cercetă scrisul ordonat al lui Sam. 


CĂTRE REGELE TOUCHSTONE ŞI ABHORSEN SABRIEL 
VECHIUL REGAT AMBASADA CORVERE ANCELSTIERRE 
CATRE ELLIMERE VIA ŞOIM-MESAGER 


CASA ÎMPREJMUITĂ MORŢI ŞI CHLORR TRECUTĂ PRIN 
MOARTE. . ` 

HEDGE NECROMANT. NICK CU HEDGE SĂPAT RĂU. 

LÂNGĂ MARGINE. TRECUT MARGINE EU PLUS MĂTUŞA 
LIRAEL FOSTĂ CLAYR ACUM VIITOR ABHORSEN. PLUS MOGGET. 
PLUS CÂINELE LEGĂMÂNT LIRAEL. FACEM CE PUTEM. TRIMITEŢI 
AJUTOR VENIȚI ÎN PERSOANĂ URGENT. 

TRIMIS DOUĂ SĂPTĂMÂNI ÎNAINTE SOLSTIŢIU VARĂ. 

SAMETH 


Ciudat mesaj, dar avea noimă, gândi Lirael. Limitaţi cum 
erau de capacitatea redusă a şoimilor-mesageri, stilul telegrafic 
se dovedea poate cea mai bună formă de comunicare, chiar şi 
când n-aveau de-a face cu un telegraf. 

— Sper ca şoimii să ajungă la destinaţie, rosti Lirael, 
înmânându-i hârtia. 

Undeva în negură pândeau Ciorile Sângeroase, un stol de 
păsări animate de un singur spirit Mort. Şoimii trebuiau să 
treacă de ele şi de alte primejdii înainte să-şi continue drumul 
spre Barhedrin şi Belisaere. 

— Nu ne putem baza pe asta, spuse Căţeaua. Sunteţi 
pregătiţi să coborâţi în fântână? 

Lirael cobori treptele şi păşi pe aleea de cărămidă roşie. 
Trase raniţa mai sus şi strânse chingile, apoi îşi ridică privirile 
spre cerul însorit din care se mai zărea doar o pată albastră, 
înconjurată din toate părţile de ziduri de negură. 

— Bănuiesc că sunt gata, spuse Lirael. 

Sam apucă raniţa, dar când să-l ia pe umeri Mogget sări şi 
se cuibări sub învelitoare. Nu se mai zăreau din el decât ochii 
verzi şi o ureche albă. 

— Nu uitaţi că m-am împotrivit acestei soluţii. Să mă 
treziţi înainte să dea nenorocirea peste noi sau înainte să-mi ud 
vreun petic de blană. 

Şi, fără a mai aştepta răspuns, se cuibări şi mai bine în 
raniţă, făcându-se complet nevăzut. 

— De ce trebuie să-l car eu? întrebă Sam mâhnit. Doar e 
slujitorul Abhorsenului, nu? 


O lăbuţă se ivi şi se-nfipse în gâtul lui Sam, fără să-l 
rănească însă. Băiatul tresări şi sudui. 

Căţeaua sări şi se sprijini cu labele din faţă de raniţă. Sam 
se bălăbăni de colo colo, suduind din nou. 

— Dacă nu te potoleşti, nu te va căra nimeni, Mogget. 

— Şi nu vei primi nici peşte, bombăni Sam în timp ce-şi 
masa gâtul. 

Ameninţările părură să aibă efect asupra motanului, asta 
dacă nu cumva adormise deja. În orice caz, Sam nu mai avu 
parte de ghearele sau de tonul lui sarcastic. Căţeaua cobori, 
Sam îşi ajustă pentru ultima oară chingile şi astfel porniră pe 
aleea cărămizie. 

După ce uşa se-nchise, Lirael aruncă o privire în urmă şi 
văzu trimişii îngrămădiţi la toate ferestrele. Aşa cum stăteau cu 
sutele, cu robele şi glugile lipite de geamuri, păreau bucăţi din 
pielea unei lighioane uriaşe, iar mâinile ce străluceau stins 
păreau o puzderie de ochi. Incremeniseră parcă în geam, dar 
Lirael avu impresia bizară că îşi luau rămas-bun în felul lor. De 
parcă nu se aşteptau ca Viitoarea Abhorsen să se mai întoarcă 
vreodată. 

Fântâna era la douăzeci de metri de uşă, ferită vederii de- 
o încrengătură de trandafiri sălbatici pe care Lirael şi Sam fură 
nevoiţi să-i smulgă, oprindu-se la răstimpuri pentru a-şi obloji 
degetele însângerate. Lirael găsi că spinii erau neobişnuit de 
lungi şi de ascuţiţi, dar cunoştinţele ei despre flori erau sărace. 
Clayrele aveau grădini subterane şi sere întinse, luminate cu 
însemnele Legământului, dar majoritatea erau cultivate cu 
fructe şi legume, şi doar una singură cu trandafiri. 

În curând, scoaseră la iveală capacul din scânduri groase 
de stejar, măsurând vreo doi metri jumătate în diametru, bine 
înfipt într-un inel de pietre albe. Capacul era legat la patru 
capete cu lanţuri de aramă. Verigile erau prinse direct în piatră 
şi fixate cu şuruburi în lemn, astfel că nu era nevoie de lacăte. 

Pe luciul aramei ca şi pe lemn de altfel alunecau 
însemnele Legământului menite închiderii şi zăvorării, abia 
vizibile sub razele soarelui. Când Sam atinse capacul însă 
însemnele parcă luară foc. 

Sam cercetă unul din lanţuri pentru a afla taina farmecului 


şi simţi însemnele dinăuntru vibrându-i în palmă. Lirael aruncă o 
privire la ce făcea. Nu cunoştea nici măcar jumătate din 
însemne, spre deosebire de Sam care murmura cuvinte ciudate 
ca pentru sine, de parcă ar fi fost cele mai obişnuite vorbe din 
lume. 

— Poţi să-l deschizi? întrebă tânăra. 

Ştia sute de farmece pentru deschiderea porţilor şi uşilor 
pe care le folosise pentru a se furişa de nenumărate ori în odăile 
interzise ale Bibliotecii Clayrelor. Ceva îi spunea însă că toate ar 
fi fost zadarnice acum. 

— Cred că da, rosti Sam cu jumătate de gură. Farmecul e 
cu totul deosebit şi nu cunosc o parte din însemnele astea. Din 
câte-mi dau seama, există două feluri de-a deschide trapa. Unul 
mi-e cu totul necunoscut. Dar celălalt... 

Atinse lanţul, iar glasul i se stinse treptat, pe măsură ce 
însemnele părăsiră arama, se prelinseră pe pielea lui, după care 
îşi luară zborul spre desişuri. 

— Cred că trebuie să suflăm pe lanţuri... sau să le 
sărutăm, doar că trebuie să fie persoana potrivită. Farmecul 
spune „răsuflarea copiilor mei”. Care copii, nu ştiu, şi n-am 
habar la cine se referă. Bănuiesc că la orice copil de Abhorsen. 

— Încearcă tu, propuse Lirael. O răsuflare pentru-nceput. 

Fără prea mare convingere, Sam se aplecă, trase aer 
adânc în piept şi suflă pe lanţ. p 

Arama se înnegura şi-şi pierdu strălucirea. insemnele 
licăreau şi se mişcau întruna. Lirael îşi ţinu răsuflarea. Sam se 
ridică şi se îndepărtă tiptil, făcându-i loc Câinelui Obraznic, care 
se apropie să adulmece aerul. 

Dintr-odată, lanţul scoase un vaiet prelung şi cu toţii săriră 
în lături. O nouă verigă apăru din piatra ce părea solidă, apoi _ 
încă una şi-ncă una, scurgându-se cu un zăngănit la pământ. In 
câteva clipe, se treziră cu vreo doi metri de lanţ în plus, suficient 
cât să permită desprinderea unui colţ din capacul fântânii. 

— Minunat, rosti Căţeaua. Tu urmezi, stăpâna mea. 

Lirael se aplecă deasupra lanţului şi răsuflă uşor, dar fără 
rezultat. Imediat o cuprinseră îndoielile. Nici bine nu intrase în 
pielea Abhorsenului şi se temea deja să nu fie o greşeală. 

Dar, chiar atunci lanţul păru să îngheţe, însemnele 


străluciră şi verigile începură să curgă din piatră, zornăind 
puternic. 

Zgomotul îşi găsi ecoul în partea cealaltă, căci Sam tocmai 
suflase pe cel de-al treilea lanţ. Lirael suflă pe ultimul, 
atingându-l preţ de-o clipă. Insemnele fremătară sub degetele 
ei, semn că farmecul Legământului ştia că-i sosise timpul, 
asemenea atletului care-si încordează muşchii înaintea unei 
curse. 

Acum că lanţurile-şi slăbiseră strânsoarea, Lirael şi Sam 
reuşiră să ridice capătul capacului şi să-l dea la o parte. Era 
teribil de greu, aşa că-l îndepărtară parţial, cât să se poată 
strecura prin deschizătura creată. 

Deşi Căţeaua insistase că fântâna e secată, Lirael se 
aştepta la o miasmă umedă şi rece. Mirosul care se înălţă din 
fântână era într-adevăr puternic, însă nicidecum stătut. Avea o 
aromă plăcută de ierburi, dar Lirael n-o recunoscu. 

— Ce mireasmă e asta? o întrebă pe Căţea, expertă în 
mirosuri pe care Lirael nu le simţea şi nici măcar nu şi le putea 
închipui. 

— Mai nimic, spuse Căţeaua. Asta dacă nu cumva te-ai 
îmbunătăţit în ultima vreme. 

— Nu, rosti Lirael, păstrându-şi calmul. Vine un miros 
anume din fântână. O plantă sau o buruiană. Dar nu-mi dau 
seama de care. 

Sam adulmecă aerul şi căzu pe gânduri. 

— Se foloseşte la gătit, spuse el într-un sfârşit. Nu c-aş fi 
eu mare bucătar. Dar am întâlnit izul ăsta în bucătăria regală, 
când pregăteau carnea de miel, dacă nu mă-nşel. 

— E rozmarin, i-o tăie Căţeaua. Şi amarant, pe care n- 
aveţi cum să-l simţiţi. 

— Fidelitate în dragoste, se auzi un glăscior din raniţa lui 
Sam. Cu floarea care nu se ofileşte niciodată. Şi mai zici că nu-i 
acolo? 

Căţeaua nu răspunse, ci-şi vâri botul în fântână. Adulmecă 
preţ de un minut, pătrunzând din ce în ce mai adânc. Când 
reveni, strănută de două ori şi scutură din cap. 

— Mirosuri vechi, farmece vechi. Abia dacă se mai simte 
izul. 


Lirael trase puţin aer, de curiozitate, şi-i dădu dreptate 
Căţelei. Nu mai simţea decât parfumul trandafirilor. 

— Am văzut o scară, anunţă Sam, care crease un glob 
luminos cu ajutorul Legământului şi scruta acum adâncul 
puţului. E de aramă, ca şi treptele. Oare de ce? În orice caz, nu 
zăresc fundul şi nici luciul apei. 

— Cobor eu prima, se oferi Lirael. 

Sam dădu să protesteze, dar se răzgândi şi-i făcu loc. Ori îi 
era teamă, gândi Lirael, ori se supunea unei ordini familiale, căci 
de-acum îi era mătuşă sau pentru că era Viitoarea Abhorsen. 

Aruncă o privire în fântână. Scara lucea în apropiere de 
vârf şi se pierdea în hăul de dedesubt. Lirael străbătuse multe 
tuneluri şi pasaje întunecoase şi primejdioase din Biblioteca 
Clayrelor, dar asta în vremuri mai paşnice. Înfruntase destule 
pericole, dar toate păleau în faţa răului ce se insinua acum în 
lume şi îi hrănea temerile. Morţii care împrejmuiseră Casa erau 
doar o părticică vizibilă din acest rău. Îşi aminti viziunea pe care 
i-o înfăţişaseră Clayrele, cu groapa de lângă Lacul Roşu şi 
duhoarea ce răzbătea la suprafaţă, purtând amprenta Magiei 
Libere. 

Descinderea în acest hău întunecat nu era decât 
începutul, gândi Lirael. Primul pas pe scara de aramă însemna 
primul pas spre îmbrăţişarea noii ei identități, primul pas al 
Abhorsenului. Privi soarele pentru ultima oară, ignorând talazul 
de negură dimprejur. Apoi îngenunche şi cobori grațios în 
fântână, nimerind fără probleme treptele. În urma ei veni 
Căţeaua Obraznică, lungindu-şi labele în forma unor degete 
grăsuţe, mult mai potrivite apucatului decât mâna omenească. 
Tot la câteva trepte coada trecea peste chipul tinerei, măturând 
cu o iuţeală pe care Lirael cu greu ar fi dobândit-o, de-ar fi avut 
coadă. La urmă, venea Sam, cu globul de lumină încă suspendat 
deasupra capului său, şi Mogget, bine ascuns în raniţa lui. 

Ţintele de pe cizmele lui Sam zăngăniră pe scară şi, drept 
răspuns, lanţurile de la suprafaţă se strânseră spre fântână. 
Abia avu timp să-şi tragă mâinile înainte ca trapa să astupe 
gaura cu un huruit asurzitor. 

— Asta e, pe-aici nu ne mai întoarcem, rosti Sam, 
încercând să pară vesel. 


— Asta dacă ne mai întoarcem, şopti Mogget, deşi 
probabil nimeni nu-l auzi. Sam şovăi preţ de o clipă şi Căţeaua 
mârâi puţin. Lirael însă cobora neabătută, bucurându-se de 
amintirea acelui soare strălucitor pe măsură ce coborau în 
cotloanele întunecate ale pământului. 


CAPITOLUL TREI 
Amarant, rozmarin şi lacrimi 


Scara cobora fără contenire. Lirael începuse să numere 
treptele, dar se lăsă păgubaşă când ajunse la 996. Continuau să 
coboare. Conjurase şi ea un glob luminos cu ajutorul 
Legământului. Plutea la picioarele ei, într-o simetrie perfectă cu 
cel suspendat deasupra lui Sam. În jocul luminii cu umbrele 
treptelor pe perete, Lirael găsi temei să-şi închipuie că se 
împotmoliseră, parcurgând iarăşi şi iarăşi acelaşi segment de 
scară. Legaţi pe vecie la o roată de ocnă. Gândul prinse contur 
tot mai mult în mintea ei, trecând graniţa închipuirii, dar chiar 
atunci cizma ei întâlni piatra, iar globul de lumină îi săltă până la 
genunchi. 

Ajunseseră la baza puţului. Lirael rosti un însemn al 
Legământului, iar lumina se alătură cuvântului şi continuă să 
plutească deasupra capului ei. Se aflau într-o încăpere 
dreptunghiulară, tăiată grosolan în stânca roşie, din care pornea 
un pasaj ce se pierdea în întuneric. La gura pasajului, zăcea o 
găleată de fier plină cu bucăţi de lemn înfăşurate la un capăt cu 
cârpe uleioase. 

Lirael merse înainte, urmată de Căţeaua Obraznică şi de 
Sam. 

— Bănuiesc că pe-acolo trebuie s-o luăm, rosti ea în 
şoaptă, făcând semn spre pasaj. 

Găsi mai cuminte să nu ridice vocea. Căţeaua amuşină 
aerul şi încuviinţă. 

— Ce-ar fi să luăm nişte... începu Lirael, întinzând mâna 
după o torţă. Dar, de-ndată ce-o atinse, torţa se fărâmiţă. Lirael 
se trase speriată înapoi, mai să dea peste Căţea, care se feri şi 
se ciocni de Sam. 

— Aveţi grijă! strigă el. Glasul lui traversă puţul, trecu pe 
lângă Lirael şi se pierdu pe coridorul întunecat. 

Lirael încercă să ridice alta, cu delicateţe, dar toate se 
făcură una cu pământul. Atinse şi găleata care se preschimbă 
într-o grămăjoară de fiare ruginite. 

— Timpul nu stă niciodată în cumpănă, rosti Căţeaua 


misterios. 

— S-o luăm înainte, spuse Lirael, încercând mai degrabă 
să se îmbărbăteze pe sine. 

N-aveau nevoie de torţe, dar tare bine i-ar fi prins una. 

— Cu cât mai repede, cu atât mai bine, fu de părere 
Căţeaua. Adulmeca din nou aerul. Să nu zăbovim prea mult aici. 

Lirael încuviinţă. Făcu un pas în faţă, dar se opri brusc şi 
scoase sabia din teacă. Însemnele Legământului străluceau 
puternic pe tăiş şi, pentru câteva clipe, literele ce alcătuiau 
numele spadei se amestecară, formând inscripţia zărită mai 
devreme de Lirael. Sau să fi fost alta? Până să-şi amintească, 
brusc cuvintele se făcură nevăzute. 

Clayrele au Văzut o sabie, aşa am apărut. Aminteşte-ţi de 
Maeştrii Zidari. Aminteşte-ti de mine. 

Orice însemnătate ar fi avut cuvintele, prisosul de lumină 
ncălzi sufletul, iar Nehima îi spori curajul. 

Sam îşi scoase sabia din teacă şi aşteptă ca Lirael să se 
îndepărteze puţin, înainte s-o ia pe urmele ei. Se temea să nu 
se-mpiedice şi să-nfigă sabia în cineva, iar Lirael se bucură să-l 
ştie atât de grijuliu. 

După vreo treizeci de metri, pasajul lăsa locul unui tunel 
care nu fusese tăiat de mâna omului. Stânca îşi schimbă 
culoarea, lepădând roşul pentru un alb-verzui pe care lumina 
Legământului strălucea puternic. Lirael îşi ascunse chipul sub 
glugă. Apele săpaseră acest tunel, lăsând în urma lor o 
sumedenie de vârtejuri pe suprafaţa stâncii. Dar şi acestea 
păreau nefireşti, cu toate că Lirael nu le putea desluşi taina. Ştia 
doar că nu erau în regulă. 

— Apa nu şi-a tăiat niciodată drum pe-aici, rosti Sam în 
şoaptă. Asta-n caz că şuvoiul n-a curs în ambele direcţii în 
acelaşi timp, la diferite înălţimi. N-am văzut în viaţa mea o 
asemenea piatră. 

— Mai repede, îi îndemnă Căţeaua. 

Felul în care rostise cuvintele o făcu pe Lirael să iuţească 
pasul. Glasul ei trăda nelinişte, poate chiar teamă. 

Mergeau cu toţii cât de repede puteau, având totuşi grijă 
să nu se împiedice sau să alunece într-o groapă apărută de 
nicăieri. După câţiva kilometri buni, tunelul se deschise într-o 

peşteră, sculptată cine ştie cum în aceeaşi piatră strălucitoare, 
din care porneau alte trei tuneluri. Lirael şi Sam aşteptară până 
ce Căţeaua adulmecă la intrarea fiecăruia dintre ele. 

Ceea ce părea o grămăjoară de pietre într-un cotlon al 
cavernei se dovedi, la o cercetare mai atentă, o movilă de oase 
pulverizate, amestecate cu bucăţi de metal. Lirael răscoli uşor 
grămăjoara cu vârful cizmei şi scoase la iveală câteva fărâme de 
argint pătat şi un maxilar de om, cu un singur dinte rămas în 
gură. Tocmai se pregătea să ridice o bucată de metal, când auzi 
şoapta tăioasă a lui Sam: 

— N-o atinge! 

Lirael înlemni, cu mâna întinsă. 

— De ce? 

— Nu ştiu, răspunse el. 

Brusc, îl trecură fiorii. 

— Aia-i stanină, din care se fac clopoţeii. Las-o aşa. 

— Bine, fu de acord Lirael. 

Lirael se ridică, dar nu se putu opri din tremurat. Oase 
omeneşti şi stanină. Descoperiseră locul de veci al lui Kalliel. Ce 
se găsea în locul ăsta? Şi de ce-i lua Căţelei atâta timp să 
descopere calea? 

Rosti ultima întrebare cu glas tare. 

— Pe-aici, spuse Căţeaua Obraznică, indicând cu lăbuţa 
tunelul din mijloc, dar fără prea mare tragere de inimă. 

Lirael sesiză şovăiala din glasul ei şi tremurul uşor al 
lăbuţei. Dacă ar fi participat la un concurs de frumuseţe canină, 
poza asta i-ar fi scăzut din punctaj. 

Tunelul în care intraseră era mai înalt şi mai larg decât 
primul. Părea diferit, şi nu doar pentru că era mai spaţios. După 
o bucată de vreme, Lirael înţelese de ce: aerul dinăuntru era tot 
mai răcoros. Simţi o adiere ciudată în jurul gleznelor, de parcă 
cineva i-ar fi dat târcoale. Avea impresia că un pârâu sprinten îi 
biciuia picioarele, deşi nu era strop de apă în toată peştera. 

Dar dacă se-nşela? Înaintea ei zărea doar stâncă. Când 
privi însă cu coada ochiului, văzu un pârâu cu apă întunecată 
care venea din urmă, se oprea undeva în faţa lor şi se răsucea, 
asemenea unui talaz ce se izbeşte în mal. Un talaz care încerca 
să-i doboare şi să-i întoarcă din drum. 


Îşi aminti de râul Morţii. Nu credea să fi trecut pe tărâmul 
Morţii şi, dacă nu punea la socoteală aerul răcoros şi pârâul 
lăturalnic, toate simţurile îi spuneau că se află în Viaţă, ce-i 
drept într-un tunel straniu din inima pământului. 

Izul de rozmarin îi pătrunse din nou pe nări, însoţit de o 
mireasmă mai dulce şi dintr-odată clopoţeii începură să vibreze 
înăuntrul săculeţilor. Se mişcau fără sunet - căci limbile erau 
înfăşurate în piele - încercând parcă să se elibereze. 

— Clopoţeii! icni Lirael. Tremură... nu înţeleg de ce... 

— Naiurile! şuieră Sam. 

Naiurile porniră a cânta pe toate vocile clopoţeilor, într-o 
cacofonie teribilă, înainte să amuţească de tot. 

— Nu! strigă Mogaget, cu o voce greu de recunoscut. 

— Fugiţi! tună Căţeaua. 

În timp ce urlau cu toţii, lumina suspendată deasupra lui 
Lirael se estompă treptat, apoi se stinse. 

Lirael se opri locului. Mai putea să distingă câteva 
însemne pe tăişul Nehimei, dar şi acestea se stingeau cu 
repeziciune. Sabia prinse dintr-odată viaţă, unduindu-se şi 
răsucindu-se în chip ciudat, asemenea unui ţipar. Nestemata 
verde de pe mâner se prefăcu într-un ochi strălucitor, fără 
pleoape, iar spirala argintie prinse forma unor colţi sclipitori. 

Lirael închise ochii şi vâri cu putere sabia în teacă, apoi 
răsuflă uşurată. Deschise ochii şi privi împrejur, dar fără 
rezultat. Orice crâmpei de lumină aurie dispăruse, lăsându-i în 
beznă. Bezna profundă din măruntaiele pământului. 

În întunericul profund, Lirael auzi zgomot de pânză 
sfâşiată, iar Sam ţipă. 

— Sam! Vino aici! Câine! 

Nu primi răspuns, dar auzi mârâitul Căţelei, urmat de-un 
chicotit uşor. Un râs groaznic, plin de răutate, care le făcu părul 
măciucă. Şi mai groaznic fu când descoperiră ceva familiar în 
acel glas. Era râsul lui Mogget, contorsionat şi sinistru. 

Lirael se strădui din răsputeri să se apropie de Legământ, 
să conjure un nou glob luminos. Nimic. În locul Legământului 
simţi o prezenţă îngheţată, pe care-o recunoscu de-ndată. 
Moartea. Legământul dispăruse sau cel puţin nu putea ajunge la 
el. 


Hohotul crescu în intensitate, întunericul deveni tot mai 
apăsător şi groaza îi puse stăpânire pe suflet. Percepu o 
schimbare subtilă, câteva nuanţe de cenuşiu pe fondul negru, şi 
preţ de câteva clipe nădăjdui într-o lumină. Zări apoi o scânteie 
care şuieră şi crescu treptat, până ce un şuvoi de lumină albă îi 
săgetă ochii, însoţit de miasma metalului încins, proprie Magiei 
Libere. Duhoarea o asalta în valuri, provocându-i greață de 
fiecare dată. 

Sam îşi făcu apariţia, plutind parcă în şuvoiul luminii. 
Vârful raniţei părea smuls, de parcă cineva şi-ar fi tăiat drum 
prin el. Sabia îi atârna în teacă, iar în mâini ţinea naiul, astupând 
cu grijă fiecare gaură. Instrumentul tremura, scoțând un 
murmur jos, pe care Sam se chinuia să-l înăbușe. Alături, Lirael 
apucă banduliera, încercând să amuţească freamătul 
clopoţeilor. 

Căţeaua se ivi pe fundalul de flăcări albe, dar nu sub 
înfăţişarea ei obişnuită. Arăta în continuare a Câine, dar fără 
zgarda cu însemnele Legământului părea mai degrabă o 
creatură a întunericului, mărginită de flăcări argintii. 

— E aici! tună un glas ce străpunse urechile lui Lirael, 
asemenea unui pumnal ascuţit. Era şi nu era glasul Căţelei. 

— Mogget s-a eliberat! Fugiţi! 

Lirael şi Sam încremeniră, ascultând ecoul acelui glas 
răsunând de-a lungul tunelului. Flăcările argintii scânteiau şi 
trosneau, revărsându-se din silueta slăbuţă pentru a forma un 
cerc strălucitor. 

Mogget fusese dezlănţuit, dar o lumină şi mai puternică 
inundă tunelul. Era într-atât de strălucitoare încât Lirael o vedea 
cu ochii închişi. Zări silueta unei femei uriaşe, cu capul aplecat 
sub bolta înaltă a tunelului, întinzând o mână pentru a-i înşfăca 
pe toţi patru. 

Inaintea femeii şerpuia un râu îngheţat, pe care Lirael îl 
recunoscu de-ndată. Era râul Morţii, iar creatura îi ademenea 
spre el. Nici vorbă să-l traverseze! Se vor împotmoli şi vor fi duşi 
de curenţi, azvârliţi în toate părţile, purtaţi de iureşul apei până 
la Prima Poartă şi mai departe. Nu-şi vor găsi niciodată drumul 
înapoi. 

In faţa dezastrului, Lirael fu năpădită de gânduri negre. 


Dăduseră greş atât de repede. 

Soarta atâtor oameni atârna pe umerii lor. 

Erau pierduţi. 

Strigătul Căţelei Obraznice o trezi la realitate. 

— Fugiţi! tună ea, apoi lătră. 

Lătratul era îmbibat cu Magie Liberă. Lirael se răsuci pe 
negândite şi o luă la goană, cu ochii închişi, mai să înghită 
pământul. Nu-i păsa încotro, cât mai departe de fântână şi de 
Casă, spre necunoscut. Picioarele o purtau lin pe făgaşurile 
întortocheate ale tunelului, prin caverne şi încăperi mărunte, cu 
toate că întunericul luase loc luminii, fără să ştie dacă Sam 
venea în urma ei. Nu teama o împingea înainte, căci teama o 
părăsise. Era prizoniera trupului ei, care o purta asemenea unei 
maşinării lipsite de sentimente, urmând un făgaş indicat de 
altcineva. 

La fel de brusc precum se înfiripase, dorinţa de a fugi o 
părăsi. Se prăbuşi şi începu să tremure, trăgând adânc aer în 
pieptul ostenit. Durerea îi săgeta fiecare muşchi. Se ghemuli şi 
îşi masă pulpele, încercând să-şi înăbuşe strigătele de teamă. 

Lângă ea, cineva făcea acelaşi lucru. Când îşi mai veni în 
simţiri, văzu că era Sam. Un firicel de lumină naturală pătrundea 
în peşteră, suficient cât să-i distingă silueta. 

Cu mână tremurândă, Lirael cercetă banduliera. Clopoţeii 
erau nemişcaţi. Mâna îi cobori pe mânerul săbiei şi contactul cu 
nestemata verde îi aduse linişte în suflet. Spirala de argint 
redevenise o simplă spirală de argint. 

Sam gemu şi se ridică în picioare. Se sprijini cu stânga de 
perete, iar cu dreapta împături naiul. Lirael privi unduirea mâinii 
lui, care străluci dintr-odată cu Magia Legământului. 

— A dispărut, rosti el, lăsându-se moale la podea. 

Părea calm, dar era fără îndoială în stare de şoc. Lirael 
realiză că şi ea era, când încercă să se ridice şi nu reuşi sub nici 
un chip. 

— Da, replică ea. Legământul. 

— Nu ştiu de unde-a venit, continuă Sam, dar nu de la 
Legământ. Şi cine era femeia? 

Lirael scutură din cap, pentru a-şi limpezi gândurile, dar şi 
pentru a-i arăta că habar n-are. Mai scutură o dată, încercând 


să-şi pună rotiţele-n mişcare. 

— Hai să... hai să ne-ntoarcem, spuse ea cu gândul la 
Căţeaua care dădea piept atât cu Mogget, cât şi cu femeia 
strălucitoare. Nu pot s-o abandonez acolo. 

— Cum rămâne cu ea? întrebă Sam, şi Lirael pricepu de 
îndată la cine se referea. Şi cu Mogget? 

— Nu-i nevoie să vă-ntoarceţi, răzbătu un glas din adâncul 
tunelului. 

Lirael şi Sam săriră ca arşi, descoperind energii nebănuite. 
Traseră săbiile din teacă, iar Lirael se trezi cu Saraneth între 
degete, deşi nu-şi închipuia cu ce i-ar putea fi de folos. Nu-i veni 
în minte niciun cuvânt de înţelepciune din Cartea Morților sau 
din Cartea Amintirilor şi a Uitării. 

— Eu sunt, rosti glasul îndurerat. Din umbră se ivi Căţeaua 
Obraznică, cu capul plecat şi coada între picioare. Dar, în afară 
de această postură ciudată, părea să-şi fi revenit la normal - 
dacă se putea vorbi de normal în cazul ei - cu însemnele 
Legământului strălucindu-i puternic la gât şi blana ei auriu- 
cafenie, mai puţin pe spinare unde era neagră. 

Fără să mai stea pe gânduri, Lirael lăsă sabia jos şi se- 
aruncă la gâtul prietenei sale. Căţeaua o linse pe ureche, dar 
fără entuziasmul obişnuit, când se-ntâmpla s-o mai şi ciupească 
puţin. 

Sam bătu în retragere, cu sabia încă ridicată. 

— Unde-i Mogget? întrebă el. 

— Dorea să discute cu el, răspunse Căţeaua, aruncându- 
se plină de mâhnire la picioarele lui Lirael. M-am înşelat. Te-am 
pus în mare pericol, Stăpână. 

— Nu înţeleg, răspunse Lirael. 

Dintr-odată se simţi teribil de ostenită. 

— Ce s-a întâmplat? Legământul... dintr-odată n-a mai 
fost. 

— Venirea ei a pricinuit asta, spuse Căţeaua. Stă scris ca 
partea ei ştiutoare să fie mereu despărțită de hotărârile ei, de 
Legământul din care partea ei neştiutoare e parte. Dariată că s- 
a stăpânit, deşi ar fi putut să pună mâna pe tine cu-atâta 
uşurinţă. Nu ştiu de ce şi nici ce semnificaţie au toate astea. O 
credeam mai presus de orice interes lumesc şi nădăjduiam să 


trecem nevătămaţi pe-aici. Dar când forţe străvechi se pun în 
mişcare, multe spirite îşi pierd somnul. Trebuia să-mi dau seama 
ce pericol ne paşte. lartă-mă. 

Lirael n-o mai văzuse niciodată atât de posomorâtă şi 
acest fapt o înspăimânta mai mult decât orice. O scărpină în 
jurul urechilor şi pe bot, gata să izbucnească în plâns. Incercă 
să-şi înăbuşe lacrimile oftând de câteva ori. 

— Dar... ce se va alege de Mogget? întrebă Sam cu tremur 
în voce. A fost dezlănţuit! Va încerca să omoare Abhorsenul... Pe 
mama... sau pe Lirael! Am pierdut inelul cu care l-am fi putut 
lega din nou! 

— De mult se ascundea Mogoget de ea, murmură Căţeaua. 
Şovăi puţin, apoi rosti cu glas scăzut: 

— Eu zic să nu ne mai facem griji pe seama lui Mogget. 

Lirael oftă prelung, fără să mai inspire. Cum se putea ca 
Mogget să nu se mai întoarcă? 

— Poftim? întrebă Sam. Credeam că e... ei bine, un spirit 
puternic zămislit de Magia Liberă. 

Lirael o prinse de falcă şi se uită ţintă în ochii ei. 

— Cine e femeia? 

Căţeaua încercă să-şi ferească privirile, dar Lirael o ţinu 
strâns. Închise ochii, dar Lirael îi suflă în bot şi pleoapele se 
deschiseră fără voia ei. 

— Nu te-ar ajuta la nimic, fiindcă n-ai înţelege, rosti 
Căţeaua cu sfârşeală în glas. Nu mai există cu-adevărat, ci 
apare din când în când, pe ici sau pe colo, în forme şi lucruri 
mărunte. Dacă n-am fi venit pe-aici, nu ar fi fost, iar acum, că 
am trecut de ea, nu mai este. 

— Spune-mi! 

— Într-un fel ştii deja cine e, spuse Căţeaua. 

Atinse banduliera cu vârful botului, lăsând o pată umedă 
pe săculeţul celui de-al şaptelea clopoțel. O lacrimă i se prelinse 
pe bot şi căzu în palma lui Lirael. 

— Astarael? făcu Sam, nevenindu-i să-şi creadă ochilor. 

Cel mai de temut clopoțel, cel pe care nici nu-l atinsese 
câtă vreme clopoţeii fuseseră în paza sa. 

— Suspinătorul? 

Lirael îi dădu drumul, iar Căţeaua îşi cuibări capul în poala 


ei, oftând din greu. 

Tânăra o scărpină după urechi, dar căldura blănii nu reuşi 
să-i alunge întrebarea din minte, o întrebare ce-o frământa de 
multă vreme. 

— Ce eşti tu? De ce ti-a dat Astarael drumul? 

Căţeaua o privi în ochi şi rosti simplu: 

— Sunt Căţeaua Obraznică, un slujitor loial al 
Legământului şi prietena ta. Pentru totdeauna. 

Lirael dădu frâu liber lacrimilor, apoi îşi frecă ochii şi o 
îndepărtă uşor pe Căţea, pentru a se putea ridica. Sam o ridică 
pe Nehima şi i-o înmână în tăcere. Când apucă mânerul, 
însemnele străluciră, dar fără a forma vreo inscripţie. 

— Dacă eşti sigură că Mogget nu se mai întoarce, legat 
sau dezlănţuit, ar fi bine s-o luăm din loc. 

— Bănuiesc că ai dreptate, spuse Sam cu jumătate de 
gură. Într-un fel mă simt ciudat. Mă obişnuisem cu Mogget şi 
iată că... nu mai e. Crezi că l-a... ucis? 

— Nu! rosti Căţeaua, surprinsă de întrebarea lui. 
Nicidecum. 

— Atunci ce s-a întâmplat? întrebă Sam. 

— Asta nu putem şti, spuse Căţeaua Obraznică. Mogget a 
rămas în urmă, iar noi trebuie să privim înainte. 

— Eşti sigură că nu va veni după mama sau după Lirael? 
întrebă Sam. 

Ştia ce făcuse Mogget în ultimii ani şi fusese de mic 
instruit să aibă grijă de zgarda motanului. 

— Mama ta e în siguranţă, în spatele Zidului, spuse 
Căţeaua, răspunzând doar pe jumătate la întrebarea lui. 

Sam nu părea prea convins, dar se mulţumi cu răspunsul 
ei. 

— N-am avut un debut prea fericit, mormăi el. Sper s- 
avem mai mult noroc. 

— Mai este puţin şi răzbim la lumină. Te vei înviora sub 
razele soarelui. 

— Cred că e noapte deja. De câte ore străbatem tunelurile 
astea? 

— Patru sau cinci ore pe puţin, răspunse Lirael, încruntată. 

— Poate mai mult chiar, deci n-are cum să fie lumină 


naturală. 

Incet-încet, cu Lirael în frunte, se apropiară de ieşire. 
Acum nu mai încăpea nicio îndoială: era lumina soarelui. Printr-o 
despicătură îngustă se zărea cerul albastru, ascuns după o 
perdea de stropi. 

Odată trecuţi prin spărtură, făcură un popas pentru a 
cerceta împrejurimile. Se aflau la câteva sute de metri vest de 
cascadă, la poalele Stâncilor Semeţe. Soarele strălucea pe cer 
între zenit şi crepuscul, formând curcubeie în norul de stropi ce 
dănţuia deasupra cascadei. 

— Este după-amiază, spuse Sam încordându-şi privirea ca 
să se uite lângă soare. Se uită de-a lungul stâncilor, apoi îşi 
ridică mâna ca să vadă cu câte degete se afla soarele deasupra 
orizontului. 

— Nu poate să fie mai mult de patru. 

— Am pierdut o zi întreagă! exclamă Lirael. 

Orice întârziere le-ar fi îngreunat şi mai mult misiunea. 
Gândul avu darul s-o întristeze nespus. Cum putuseră să 
petreacă aproape douăzeci şi patru de ore sub pământ? 

— Nu, rosti Căţeaua Obraznică, adulmecând cu ochii 
pierduţi în soare. N-am pierdut o zi. 

— Doar n-am pierdut mai multe! şopti Lirael. 

Era cu neputinţă. Dacă petrecuseră mai mult de o 
săptămână în măruntaiele pământului, era deja prea târziu să 
mai facă ceva... 

— Nu, e tot azi, continuă Căţeaua. N-a trecut mai mult de- 
o oră de când am coborât în fântână. Poate chiar mai puţin. 

— Dar... începu Sam, apoi amuţi. 

Privi spre despicătura din stâncă şi clătină din cap. 

— Timpul şi Moartea dorm cot la cot, îl lămuri Căţeaua. 
Ambele sunt în stăpânirea lui Astarael. Într-un fel, se poate 
spune că ne-a dat o mână de ajutor. 

Lirael încuviinţă, deşi nu se simţea din cale-afară de 
recunoscătoare. Era în stare de şoc, obosită şi pe deasupra o 
dureau picioarele. Ar fi dorit să adoarmă sub razele soarelui şi 
să se trezească în Marea Bibliotecă a Clayrelor, cu gâtul 
înţepenit de la dormit pe birou şi amintirea înceţoşată a unor 
coşmaruri groaznice. 


— Nu-i simt pe Morți aici, rosti ea, după ce-şi reveni din 
visare. Am primit în dar o după-amiază întreagă, aşa că hai s-o 
folosim cum se cuvine. Cum ne căţărăm pe stânci? 

— Este o cărare, cinci kilometri mai la vest, spuse Sam. E 
îngustă, în trepte, şi de regulă neumblată. Nu cred să mai 
întâlnim negura sau pe supuşii lui Chlorr la vârf. De-acolo mai 
sunt vreo şaizeci de kilometri până la Strâmtoarea Vestică. Pe- 
acolo trece drumul. 

— Cum se numeşte cărarea în trepte? dori Căţeaua să 
ştie. 

— Nu ştiu. Mama îi spunea simplu „la Scări”. E o cărare 
tare neobişnuită. Lată cât să-ncapă un om şi cu trepte abrupte. 

— O ştiu, spuse Căţeaua. Trei mii de trepte, sculptate 
pentru apa curată de la poalele cascadei. 

Sam încuviinţă. 

— Aşa-i, e un izvor cu apă bună. Vrei să zici că o persoană 
a săpat treptele alea doar ca să bea o gură de apă proaspătă? 

— Pentru apă, da, dar apa aia nu e de băut. Mă bucur că 
poteca mai e încă acolo. Hai să mergem. 

Acestea fiind spuse, Căţeaua o luă înainte, sărind peste 
mormanul de bolovani ce camufla spărtura în stâncă. 

Lirael şi Sam se târau în spate, poticnindu-se printre 
stânci. Amândoi erau încă necăjiţi şi pierduţi în gânduri. 

Lirael chibzuia la cuvintele Căţelei: „Când forţe străvechi 
se pun în mişcare, multe spirite îşi pierd somnul”. Ştia că 
Nicholas dezgropa ceva deopotrivă nefast şi periculos şi era clar 
că făptură aceea era în spatele multor năpaste, printre care şi 
creşterea numărului de Morți în întreg Regatul. Nu bănuise că ar 
putea fi trezite şi alte forţe care să le dea planurile peste cap. 

Nu că ar fi avut cu adevărat un plan, se gândi Lirael. Se 
avântaseră orbeşte cu gândul de a-l opri pe Hedge şi de a-l 
salva pe Nicholas, având grijă să lase răul de-acolo nedezgropat. 

— Ar trebui să ne facem un plan mai bun, şopti ea, încet 
să n-o audă nimeni. 

Nu-i veni însă nicio idee strălucită şi hotărî să fie atentă la 
căţărat între pietre, urmând-o pe Căţeaua Obraznică la baza 
Stâncilor Semeţe, cu Sam în apropiere în spate. 


CAPITOLUL PATRU 
Dejunul corbilor 


Ajunseră pe înserate la poalele treptelor, sub umbra 
uriaşă a Stâncilor Semeţe ce se-ntindea pe câmpiile 
Ratterlinului. Lirael descoperi numaidecât izvorul şi iazul cu apă 
cristalină în care se vărsa, dar îi luă mai mult până să găsească 
treptele, căci poteca era îngustă, tăiată adânc în stâncă şi 
camuflată de nenumărate ieşituri de diferite forme. 

— Putem să urcăm şi noaptea? întrebă Lirael cu şovăială 
în glas. Ultimele raze de soare străluceau pe înălțimile stâncilor, 
trei sute de metri mai sus. De-acolo, colții se înălţau şi mai mult 
în văzduh, ascunşi privirilor lor. Lirael străbătuse multe cărări 
înguste şi trepte abrupte în Ghețarul Clayrelor, dar nu călătorise 
mai deloc în aer liber. 

— Eu zic să ne-avântăm la lumina zilei, propuse Căţeaua, 
care era neobişnuit de tăcută. 

Coada îi atârna în continuare lipsită de viaţă. 

— AŞ putea să vă arăt calea, dar va fi periculos pe 
întuneric, dacă s-a năruit cumva vreo treaptă. 

— Luna va străluci puternic, spuse Sam. Nu văd nori pe 
cer, iar noaptea trecută era în al treilea pătrar. Dar va răsări de- 
abia la un ceas după miezul nopţii. Eu zic să pornim atunci. 

— Nu vreau să mai zăbovim, mormăi Lirael. Mă încearcă 
un sentiment de nelinişte... nu pot să-l descriu. Viziunea 
Clayrelor despre mine şi Nicholas pe Lacul Roşu... simt că se 
îndepărtează pe nesimţite şi voi rata momentul. Un posibil viitor 
devine trecut. 

— N-ajungem mai repede dacă ne prăbuşim de pe 
Stâncile Semeţe pe întuneric, rosti Sam. Unde mai pui că mi-ar 
prinde bine o îmbucătură şi ceva somn înainte de urcuş. 

Lirael încuviinţă. Şi ea era ostenită. O dureau gambele, iar 
raniţa îi lăsase urme adânci pe umeri. O încerca însă şi un alt fel 
de oboseală, de care Sam nu era străin. Simţea o apăsare pe 
suflet, din cauză că-l pierduseră pe Mogoet şi nu-şi dorea 
altceva decât să se culce lângă izvorul răcoros cu speranţa 
deşartă că zorii îi vor aduce o zi mai luminoasă. Cunoştea 


senzaţia de când era mică. Pe-atunci nădăjduia să primească 
Viziunea. Acum ştia însă că ziua de mâine n-aducea nimic bun. 
Trebuia să se odihnească, dar nu prea mult. Hedge şi Nicholas 
nu se odihneau şi nici Chlorr şi slujitorii ei Morți. 

— Aşteptăm răsăritul de lună, hotărî ea, lăsând raniţa la 
pământ şi proptindu-se cu spatele de un bolovan mai comod. 

În următoarea clipă, ţâşni în picioare cu sabia în mână, 
deşi nu-şi aducea aminte s-o fi tras din teacă. Căţeaua trecu 
rapid pe lângă ea, lătrând puternic. Însă lătratul n-avea nimic 
magic în el, iar în următoarea secundă Lirael zări şi pricina 
vânzolelii. 

Un iepure gonea printre bolovani, încercând să scape de 
colții câinelui. Hăituiala luă sfârşit puţin mai încolo, dar 
rezultatul era incert. Dintr-odată un nor de praf şi pietricele se- 
nălţă în văzduh, iar tânăra înţelese că iepurele se pitise într-o 
văgăună şi Căţeaua săpa ca să-i dea de urmă. 

Sam stătea tolănit lângă raniţă. Adineauri, se ridicase cu 
chiu cu vai, dar când văzu ce se petrece, se aşeză la loc. Acum 
privea îngândurat gaura din vârful raniţei. 

— Măcar noi am scăpat cu viaţă, îl consolă Lirael, luând 
tăcerea lui drept căinţă pentru pierderea lui Mogget. 

Sam o privi mirat. Scosese o trusă de cusut şi tocmai se 
pregătea s-o deschidă. 

— O, nu mă gândeam la Mogget. Cel puţin nu atunci. 
Căutam o soluţie ca să acopăr gaura. Cred că-i voi pune un 
petic. 

Lirael izbucni în râs, un râs uşor forţat ce i se cuibărise în 
coşul pieptului. 

— Bine că-ţi stă mintea la petice, spuse ea. Eu mă tot 
gândesc la cele petrecute. Clopoţeii care se tot zvârcoleau, 
doamna albă... Astarael... prezenţa Morţii. 

Sam alese un ac mai mărişor, apoi rupse cu dinţii o bucată 
de aţă de pe mosor. Se concentră şi vâri aţa în ac, apoi glăsui, 
cu privirile pierdute-n amurg, nu direct către Lirael. 

— Ce curios! De când am aflat că tu eşti Viitoarea 
Abhorsen, m-au părăsit temerile. Nu că nu mi-a fost teamă, dar 
nu acea teamă profundă. Am scăpat de responsabilităţi. Fireşte, 
răspunderea atârnă şi pe umerii mei, ca Prinţ al Regatului, dar 


măcar n-am grija necromanţilor, lighioanelor zămislite de Magia 
Liberă sau de Moarte. 

Făcu nod la aţă, apoi se uită direct în ochii ei. 

— Trimişii mi-au dat pelerina cu mistria. Mistria Maeştrilor 
Zidari. Când am primit-o, mi-am închipuit că strămoşii mei mă 
îndeamnă să construiesc. Asta aveam de gând să fac. Să creez 
ceva şi să fiu de ajutor regelui şi Abhorsenului. Aşa voi face şi 
voi da ce-am mai bun în mine şi, dacă nici asta n-ajunge, măcar 
voi avea conştiinţa că am făcut tot ce mi-a stat în puteri. Nu 
aspir la ceva ce-mi este peste putinţă. 

Lirael rămase tăcută. Îşi întoarse privirile spre Căţea, care 
se-ntorcea cu iepurele între dinţi. 

— Chşina, rosti stâlcit Căţeaua, lăsând vânatul la 
picioarele stăpânei sale. 

Dădea fericită din coadă. 

— Cina, repetă ea. Mă duc să mai înhaţ unul. 

Lirael ridică iepurele. Căţeaua îi zdrobise gâtul, ucigându-l 
pe loc. Lirael simţi sufletul sărmanului animal dând târcoale 
Morţii, dar hotărî să-l ignore. l-ar fi ajuns şi pâinea cu brânză 
primită de la trimişi, dar iepurele atârna greu în mâna ei. Aşa-s 
câinii... 

— ÎI jupoi eu, se oferi Sam. 

— Şi cum ai de gând să-l găteşti? întrebă Lirael, fericită să 
scape de iepure. 

Se mai înfruptase din iepuri, dar fie cruzi, când hălăduia în 
pielea-veşmânt a bufniței răguşite, fie gătiţi în sos şi serviţi la 
cantina Clayrelor. 

— Am putea aprinde un foc mic sub unul dintre bolovanii 
ăştia, când se mai întunecă. Ascundem flacăra şi fumul oricum 
nu se vede. 

— Bun, las focul pe seama ta. Căţeaua îl va mânca pe-al ei 
crud, sunt sigură. 

— Ar trebui să dormi puţin, o îndemnă Sam în timp ce 
încerca lama cuţitului cu buricul degetului mare. Va dura ceva 
până-l prepar. 

— Îi porţi de grijă bătrânei tale mătuşi? surâse Lirael. 

Era cu doi mai mare ca Sameth, dar odată îi spusese că 
era mult mai în vârstă, iar el o crezuse. 


— Dau o mână de ajutor Viitorului Abhorsen, rosti el, 
făcând o plecăciune pe jumătate în glumă. 

Se aplecă şi făcu o incizie, apoi trase toată pielea deodată, 
de parcă ar fi scos o faţă de pernă. 

Lirael îl urmări o vreme, apoi se-ntinse pe covorul de 
pietre, cu raniţa sub cap. Nu era prea comod, mai ales că nu-şi 
dăduse jos cizmele şi armura. Dar nu mai conta. Se întinse pe 
spate şi contemplă bolta cerească pe care începeau să licăre 
primele stele. Nu simţea urmă de creaturi Moarte sau de Magie 
Liberă prin preajmă şi oboseala i se strecură încetişor în oase. 
Clipi de două ori, de trei ori, până nu-şi mai putu ţine ochii 
deschişi şi căzu pradă somnului greu. 

Când se trezi, era întuneric, cu excepţia stelelor şi a 
flăcăruii roşiatice, bine ascunsă după o piatră. Căţeaua era 
alături, dar pe Sam nu-l zări decât după câteva sforţări. Părea 
un buştean negru întins la pământ. 

— Cât e ora? şopti. 

Căţeaua se ridică şi se apropie de ea. 

— E aproape de miezul nopţii. Am hotărât să te lăsăm să 
dormi, apoi l-am convins pe Sam să tragă şi el un pui de somn şi 
de-atunci stau de veghe. 

— Bănuiesc că nu ţi-a fost prea uşor să-l convingi, spuse 
Lirael, ridicându-se şi gemând de durere din cauza mugşchilor ei 
încordaţi. S-a întâmplat ceva? 

— Nu. E linişte, dacă nu pui la socoteală freamătul 
obişnuit al nopţii. Chlorr şi Morţii ei sunt încă-n preajma Casei şi 
sper să rămână acolo timp de mai multe zile. 

Lirael încuviinţă, orbecăi printre pietre şi sări cu delicateţe 
peste izvor. In ochiul său cristalin se oglindeau stelele, 
răspândind o lumină argintie în noaptea neagră. Lirael se stropi 
cu apă pe faţă şi se trezi de-a binelea. 

— Ai mâncat şi porţia mea de iepure? şopti Lirael când se 
întoarse. 

— Nici gând! spuse Căţeaua. Aşa mă ştii? Oricum, Sameth 
l-a lăsat în ceaun şi l-a acoperit cu capacul. 

De parcă asta ar fi oprit-o să se servească, se gândi Lirael. 
Găsi ceaunul de fontă lângă jarul care ardea mocnit. Carnea de 
iepure fiersese cam mult, însă ciorba era caldă şi gustoasă. 


Nu ştia dacă Sam găsise mirodeniile sau dacă le primise 
de la trimişi, dar era fericită că rozmarinul lipsea cu desăvârşire. 
Se putea lipsi pe veci de el. 

Termină de mâncat, se spălă pe mâini şi curăţă ceaunul la 
izvor cu un pumn de pietriş. Tocmai atunci răsări şi luna, trecută 
bine de-al treilea pătrar, suind pe bolta senină. Sub razele ei, 
împrejurimile prinseră contur. Era îndeajuns să urce Treptele. 

Lirael îl scutură pe Sam care apucă numaidecât mânerul 
săbiei. Se pregăteau în tăcere, căci liniştea nopţii descuraja 
orice conversaţie. In timp ce Sam se spăla pe faţă, Lirael stinse 
focul, apoi se ajutară cu raniţele. Căţeaua făcea încontinuu ture, 
cu coada arcuită, nerăbdătoare să plece la drum. 

Treptele porneau dintr-o fisură adâncă ce pătrundea vreo 
douăzeci de metri în stâncă, dând impresia unui tunel. Stelele 
însă licăreau deasupra şi în curând făgaşul coti spre apus, de-a 
lungul şi apoi deasupra stâncii. Urcuşul nu era prea greu, căci 
treptele erau sculptate identic, dar era totuşi obositor. 

Pe măsură ce urcau, Lirael observă că stânca nu era un 
bloc masiv de piatră, aşa cum îşi închipuise. Dimpotrivă, era 
alcătuită din sute de fâşii subţiri, asemenea unui vraf de hârtie 
din care alunecaseră multe pagini. Cărarea în trepte fusese 
sculptată între aceste fâşii, iar uneori deasupra lor, şerpuind 
până era nevoită să se-ntoarcă şi să pătrundă mai adânc în 
stâncă, spre următoarea fâşie. 

Luna se ridică în înaltul cerului, pe măsură ce ei urcau, iar 
cerul deveni mai luminos, împrăştiind umbre în noapte. La 
fiecare popas, Lirael privea în depărtări, spre dealurile de la 
miazănoapte, apoi îşi întorcea privirile la răsărit, spre şerpuirea 
argintie a Ratterlinului. Plutise adesea în veşmânt de bufniţă 
deasupra Gheţarului Clayrelor şi printre gemenii Starmount şi 
Sunfall, dar asta era cu totul altceva. Simţurile bufniței erau 
diferite, şi în nopţile acelea ştiuse mereu că zorii aveau s-o 
găsească sub plapumă, în fortăreaţa Clayrelor. Ce aventură 
minunată, acele zboruri nocturne! Acum însă avea de înfruntat 
alte primejdii şi nu se putea bucura cu-adevărat de răcoarea 
nopţii şi de mângâierea lunii. 

Sam scruta şi el depărtările. Nu putea vedea Zidul care se 
înălța undeva după linia orizontului, dar dealurile de la miazăzi îi 


erau cunoscute. Barhedrin şi străvechiul Cloven Crest, unde se 
afla o Piatră de Legământ şi, după Restauraţie, turnul ce 
găzduia comandamentul sudic al Gărzii. După Zid se întindea 
ţara Ancelstierre. O ţară stranie, chiar şi pentru Sam care făcuse 
şcoala acolo. O ţară fără Legământ sau Magie Liberă, cu 
excepţia regiunilor din preajma Regatului Vechi. Gândul îl purtă 
la părinţii lui, aflaţi în inima tărâmului sudic. Touchstone şi 
Sabriel căutau o soluţie diplomatică pentru a pune stavilă 
fluxului de refugiaţi sudişti strămutați de ancelstierrani la nord 
de Zid, unde aveau să-şi găsească moartea, ca mai apoi să-l 
slujească pe necromantul Hedge. Nu era întâmplător, cugetă 
Sam, că problema refugiaților sudişti luase naştere în aceeaşi 
perioadă în care Hedge punea la cale dezgroparea demonului 
străvechi, întemnițat în apropierea Lacului Roşu. Asta mirosea a 
plan bine ticluit, cu urzeli de ambele părţi ale Zidului. Lucru 
neobişnuit şi deloc îmbucurător. Ce spera un necromant din 
Vechiul Regat să obţină din tărâmul de la Miazăzi? Sabriel şi 
Touchstone credeau că Duşmanul intenţiona să strămute sute 
de mii de sudişti la nord de Zid şi să-i ucidă apoi cu otrăvuri şi 
farmece pentru a crea o oaste de Morți. Cu cât Sam cugeta mai 
mult la aceste urzeli, cu-atât îi sporeau bănuielile. Dacă aceasta 
era singura dorinţă a duşmanului, ce anume dezgropau acolo? 
Şi ce rol avea prietenul său Nicholas în toată povestea asta? 

Luna cobora încet pe cer şi popasurile se înmulţeau. 
Treptele erau bine sculptate, nu-i vorbă, dar urcuşul era abrupt 
şi porniseră la drum obosiţi. Căţeaua mergea înainte, 
întorcându-se din când în când să se asigure că stăpâna ei ţinea 
pasul. Lirael şi Sam înaintau mecanic, cu capetele plecate, 
legănându-se într-o parte şi-n alta. Până şi puii de bufniţă 
îngrămădliţi în cuiburi încetaseră să le mai atragă atenţia. 

La răsărit licări o lumină roşiatică ce tulbură paloarea lunii. 
În scurt timp, strălucirea ei cotropi razele astrului nocturn, dând 
ghes păsărilor să cânte. În crăpăturile stâncilor se iviră lăstuni 
ce se avântară după insectele purtate de briza matinală. 

— Ne apropiem de vârf, spuse Sam la următorul popas. 

Stăteau înşiraţi pe cărăruia îngustă: Căţeaua în frunte, 
Lirael puţin mai jos şi în cele din urmă Sam, care ajungea la 
genunchiul fetei. 


Sam vru să spună ceva, dar intră cu picioarele într-o tufă 
de spini şi se retrase brusc cu un țipăt. 

Lirael se temu să nu cadă, dar băiatul îşi recăpătă 
echilibrul şi se răsuci pentru a-şi scoate spinii. 

Lirael privi în jos şi descoperi că treptele erau mult mai 
înfricoşătoare la lumina zilei. Un pas greşit, şi dusă era. Probabil 
n-ar fi căzut în hău, ci s-ar fi prăvălit pe una din stâncile de sub 
ei. Chiar dacă n-ar fi ucis-o, impactul ar fi fost suficient de 
puternic să-i sfarme câteva oase. 

— Cum de nu mi-am dat seama? exclamă Sam, care 
îngenunche să şteargă praful de pe trepte. Spinii îi dădeau în 
continuare de furcă. 

— Treptele sunt făcute din cărămidă. Dar, dacă tot erau 
nevoiţi să sape în stâncă, de ce s-au mai obosit să le şi acopere? 

— Habar n-am, se grăbi Lirael să răspundă, înainte să-şi 
dea seama că Sam vorbea cu sine însuşi. Are vreo importanţă? 

Sam se ridică şi-şi frământă genunchii. 

— Nu, presupun că nu. Este doar curios. Trebuie să fi fost 
o muncă titanică, mai ales că nu văd nicio urmă de magie. Poate 
s-au folosit de trimişi, dar şi trecerea lor lasă urme. 

— Haide, spuse Lirael. Poate găseşti mai multe indicii 
despre făurirea treptelor în vârf. 

Dar Lirael îşi pierdu repede interesul pentru cărămizi şi 
monumente. Presimţirea sumbră cuibărită în mintea ei devenea 
tot mai apăsătoare cu fiecare pas şi începu să prindă formă, 
chiar înainte de vârf. Un junghi rece îi străbătu măruntaiele şi 
înţelese că făgaşul îi ducea spre un loc al morţii. Nu era o 
moarte proaspătă, însă chiar şi veche, tot moarte se numea. 

Văzu că şi Sam simţea prezenţa morţii. Schimbară priviri 
mohorâte înainte să urce ultimele trepte, care erau din ce în ce 
mai late. Fără să scoată o vorbă, se apropiară şi continuară 
drumul mergând umăr la umăr. Căţeaua crescu puţin, dar 
rămase lângă stăpâna sa. 

Atinseră ultimele trepte şi o pală de vânt îi confirmă 
presimţirile. Adierea purta o duhoare groaznică, dând seamă de 
scena ce avea să urmeze: înaintea lor se întindea un câmp 
pustiu presărat cu cadavre de oameni şi catâri. Un puhoi de 
corbi ciuguleau carnea de pe stârvuri cu ciocurile lor ascuţite, 


ciondănindu-se pe câte-o bucată. 

Din fericire, erau doar corbi obişnuiţi, şi-şi luară cu toţii 
zborul când Căţeaua Obraznică se repezi la ei, croncănind 
supăraţi că le fusese întrerupt micul dejun. Cu toate că nu simţi 
prezenţa Morților în apropiere, Lirael trase sabia din teacă şi-l 
scoase pe Saraneth. Chiar şi de la depărtare, simţurile ei 
necromantice îi spuneau că leşurile zăceau de vreme 
îndelungată acolo, deşi duhoarea îi spunea la fel de bine acelaşi 
lucru. 

Căţeaua se apropie de ea şi înclină capul întrebător. Lirael 
încuviinţă, şi Căţeaua porni să dea roată cadavrelor, 
adulmecând pământul din jurul lor, până se făcu nevăzută în 
spatele unui pâlc de copaci cu spini. Un cadavru atârna 
spânzurat de cel mai înalt dintre copaci, aruncat probabil de-un 
vânt năprasnic sau de o creatură cu puteri supraomeneşti. 

Sam se alătură lui Lirael. Pe sabia lui luceau însemnele 
Legământului. Soarele răsărise de-a a binelea acum, dar parcă 
nu în locul potrivit, gândi Lirael. De ce-şi arăta soarele chipul pe 
acest câmp al morţii, destinat negurii şi întunericului? 

— Un convoi de negustori, din câte-mi dau seama, rosti 
Sam când se mai apropiară. Mă-ntreb ce... 

După cum erau împrăştiate leşurile, era limpede că 
fugiseră de ceva. Negustorii, uşor de recunoscut după 
veşmintele bogate şi lipsa armelor, zăceau lângă trepte. Puțin 
mai în spate, se zăreau şi trupurile gardienilor, care-şi dăduseră 
viaţa pentru a-i apăra pe comercianţi. Pe pajiştea aceea 
înfruntaseră un duşman de care nu puteau fugi. 

— O săptămână sau chiar mai mult, fu de părere Lirael, 
după ce studie cadavrele. Sufletele au părăsit de mult aceste 
trupuri. Sper că spre Moarte, deşi nu bag mâna-n foc că n-au 
fost... recoltate să slujească Vieţii. 

— Atunci de ce-au lăsat cadavrele în urmă? Şi cine a făcut 
rănile astea? întrebă Sam, arătând către un soldat. 

Cămaşa de zale a soldatului fusese străpunsă în două 
locuri. Găurile, de mărimea pumnului lui Sam, erau pârjolite la 
margini, iar inelele de oţel şi pielea de dedesubt erau înnegrite 
de foc. 

Lirael îl vâri cu grijă pe Saraneth în săculeţ şi se apropie 


de un soldat pentru a-i cerceta mai îndeaproape rănile stranii, 
încercă să-şi ţină respiraţia, dar după câţiva paşi înlemni şi 
scoase un strigăt de spaimă. Duhoarea îi pătrunse în nas şi-n 
plămâni. Brusc, i se făcu greață, se-ntoarse şi vomită. Sam îi 
urmă exemplul şi cei doi îşi goliră stomacurile, cu iepure şi pâine 
cu tot. 

— Imi pare rău, se scuză Sam. Dar mă ia cu greață când îi 
văd pe alții vomitând. Eşti mai bine? 

— L-am cunoscut, spuse Lirael trăgând o privire furişă 
spre soldat. 

Vocea îi tremura cumplit. Trase adânc aer în piept şi 
continuă: 

— L-am cunoscut, spuse Lirael. A vizitat Ghețarul în urmă 
cu câţiva ani şi am stat de vorbă în Cantina Inferioară. Nu-l 
încăpea cămaşa de zale pe-atunci. 

Luă bidonul de la Sam, îşi turnă apă în mâini şi îşi clăti 
gura. 

— Îl chema... nu-mi amintesc. Larrow sau Harrow. Pe- 
acolo. Dorea să-mi afle numele... nu i l-am spus. 

Şovăi, pe cale să-şi continue mărturisirile, când brusc Sam 
se răsuci pe călcâie. 

— Ce-a fost aia? 

— Ce? 

— Am auzit un zgomot, în direcţia aia, rosti Sam, ochind 
un catâr mort ce zăcea la buza unei râpe, cu capul spânzurând 
într-o rigolă. Catârul se prelinse la vale sub ochii lor, apoi, cu o 
smucitură, se făcu nevăzut în râpă, lăsând la vedere doar 
picioarele din spate. Fundul şi picioarele animalului începură să 
tremure. 

— Cineva îl mănâncă! făcu Lirael dezgustată. 

Zări mai multe dâre ce duceau spre rigolă, lăsate de 
oameni şi dobitoace deopotrivă. Cineva... sau ceva le târâse în 
acel jgheab îngust. 

— Nu simt Morți, spuse Sam cu nervozitate. Tu? 

Lirael clătină din cap. Işi dădu jos raniţa, luă arcul şi 
scoase o săgeată din tolbă. Sam trase sabia din teacă. 

Inaintară cu grijă spre buza râpei, unde catârul dispărea 
treptat de sub privirile lor. Auziră nişte înghiţituri seci, de parcă 


cineva ar fi săpat cu lopata în nisip, acompaniate din când în 
când de câte-un gâlgâit sonor. 

Dar încă nu vedeau nimic. Râpa era adâncă şi lată doar _ 
de-un metru, iar făptură dinăuntru se înfrupta chiar sub catâr. În 
continuare, nicio urmă de Morti, dar în aer plutea un iz aparte. 

Brusc, îl recunoscură amândoi. Era miasma înţepătoare cu 
gust de metal a Magiei Libere, însă abia perceptibilă. Dar, dacă 
venea din râpă sau era purtată de vânt, asta nu aveau cum să 
ştie. 

Se aflau la doar câţiva paşi de buza râpei când picioarele 
catârului dispărură complet, după ce tresăriră cu putere. 
Copitele îşi luară zborul, într-o parodie macabră a vieţii şi 
imediat urmă şi gâlgâitul sonor. 

Lirael se opri la marginea râpei cu arcul încordat şi 
săgeata Magică pregătită să zboare, dar nu zări decât o dâră de 
noroi întunecat şi copita animalului ce se scufunda încet. Izul de 
Magie Liberă se înteţise, dar nu era acel miros muşcător pe 
care-l întâlnise la Stilken sau la zămislirile Magiei Libere. 

— Ce crezi că e? şopti Sam. 

Stătea cu mâna stângă arcuită, gata să arunce o vrajă, şi 
câte-o flacără măruntă de culoare aurie ardea la vârful 
degetelor sale. 

— Nu ştiu. O fi vreun vlăstar al Magiei Libere de care n-am 
auzit până acum. Oare cum...? 

Dar n-apucă să termine, căci o gură se căscă în noroi, o 
gură ce nu era nici pământ, nici carne, ci întuneric pur, din care 
se iţea o limbă bifurcată, învăluită în flăcări argintii. Dinăuntrul 
ei se înălţă duhoarea Magiei Libere amestecată cu mirosul de 
carne putrezită. Miasma îi izbi pe cei doi tineri care se retraseră 
instinctiv chiar în clipa-n care limba de foc se arcui şi lovi locul 
în care Lirael stătuse cu câteva clipe în urmă. Un cap uriaş de 
şarpe se ridică ameninţător deasupra lor. 

Lirael slobozi săgeata şi se împletici înapoi, în timp ce Sam 
rosti însemnele de încărcare şi aruncă un şuvoi de foc spre 
creatura de noroi, sânge şi întuneric ce se-nălţa din groapă. 
Focul se izbi de limba argintie şi bubui, trimițând scântei în toate 
direcţiile şi pârjolind iarba. Cu toate că săgețile şi focul 
Legământului nu păreau să aibă efect asupra ei, lighioana se 


retrase puţin, moment în care Lirael şi Sam o luară la goană 
îndărăt. 

— Cine îndrăzneşte să-mi tulbure ospăţul! tunară multe 
glasuri deodată, printre care răzbăteau răgetele catârilor şi 
vaietele muribunzilor. Ospăţul aşteptat de-atâta vreme! 

Drept răspuns, Lirael aruncă arcul şi o scoase pe Nehima. 
Sam murmură câteva însemne şi le aşternu în văzduh, alături de 
sabia trasă, împletind simboluri complicate. Lirael făcu un pas 
înainte, să-l păzească până-şi termina vraja. 

Sam adăugă însemnul de căpătâi şi mâna îi fu învăluită 
de-o flamă aurie. Lirael tresări speriată, ştiind că însemnul ar fi 
putut cu uşurinţă să-l mistuie pe orice vrăjitor neexperimentat. 
Dar farmecul părăsi lin mâna lui Sam şi rămase suspendat în 
văzduh, un lanţ strălucitor de însemne, ca un brâu de stele. 
Băiatul prinse lanţul de-un capăt, îl învârti deasupra creştetului 
şi-l abătu asupra creaturii, strigând în acelaşi timp „Fereşte-ţi 
privirile!” 

Urmă o explozie orbitoare, însoţită de-un cor de ţipete, 
apoi se aşternu tăcerea. larba ardea ici-colo, fumul se împletea 
în rotocoale, aninând ca un linţoliu deasupra pajiştii, dar nici 
urmă de creatură. 

— Ce-a fost asta? 

— Un farmec pentru înlănţuire, spuse Sam. Deşi nu ştiu 
exact ce pot înlănţui cu el. Crezi că a mers? 

— Nu, rosti Căţeaua care apăru de nicăieri, făcându-i pe 
cei doi să tresară. Dar strălucirea exploziei a dat de veste 
tuturor Morților de la Cascadă la Lacul Roşu că suntem aici. 

— Dacă n-a mers, unde-i creatura? întrebă Sam, aruncând 
priviri neliniştite în jur. Lirael cerceta şi ea împrejurimile. 
Duhoarea Magiei negre nu-i părăsise încă nările, deşi n-o mai 
simţea la fel de puternic. Totul era acoperit de fum şi îi era cu 
neputinţă să-şi dea seama de unde provine. 

— Probabil e sub tălpile noastre, spuse Căţeaua. 

Îşi vârt botul într-o scobitură şi fornăi, împrăştiind bucăţi 
de pământ în jur. Lirael şi Sam săriră în lături, gata să o ia la 
sănătoasa, apoi, cu încetineală, se rezemară unul de celălalt, cu 
armele pregătite. 


CAPITOLUL CINCI 
Suflaţi, vânturi, vino ploaie! 


— Unde mai exact sub tălpile noastre!? exclamă Sam. 

Se uită speriat în jurul picioarelor, cu sabia în mână şi gata 
să elibereze o nouă vrajă. 

— Ce-i de făcut? întrebă Lirael pe nerăsuflate. Ce neam 
are dihania asta şi cum putem da piept cu ea? 

Căţeaua adulmecă pământul în batjocură. 

— Nu-i nevoie să dăm piept cu ea. Tocmai aţi dat peste un 
Ferenk, un hoitar. Numai lăudăroşenia e de capul lor. Asta de 
pildă stă pitit acum sub câţiva metri de pământ şi piatră, şi va 
rămâne acolo până la lăsarea serii sau poate până mâine-seară. 

Sam cercetă solul, neîncrezător în vorbele Căţelei. 

— N-am citit nimic despre aceste plăsmuiri ale Magiei 
Libere... Ferenki sau cum le zice, rosti Lirael, îngenunchind 
lângă Căţea. Nici măcar în cărţile răsfoite pentru a afla mai 
multe despre Stilken. 

— Nu ar trebui să fie niciun Ferenk aici, spuse Căţeaua. 
Ferenkii sunt creaturi ale naturii, spirite ce sălăşluiesc în stâncă 
şi noroi. Soarta le-a fost pecetluită de crearea Legământului. 
Câţiva au reuşit să păcălească ursita, dar nu în partea locului... 
nu într-o regiune atât de bătută... 

— Dacă e doar un hoitar, cine i-a răpus pe oamenii ăia? 
întrebă Lirael. 

Gândul la rănile acelea adânci o umplea de presimţiri 
negre. Aproape toate cadavrele erau străpunse în două locuri şi 
prezentau arsuri în jurul rănilor. 

— O creatură zămislită de Magia Liberă, fără îndoială. Sau 
poate mai multe, răspunse Căţeaua. Dar cu siguranţă nu 
Ferenkul. Mai degrabă ceva asemănător cu un Stilken. Un Jerreq 
poate sau un Hish. Mii de creaturi ale Magiei Libere au scăpat de 
pecetea Legământului, însă majoritatea au fost capturate sau 
forţate să slujească pe cineva. Unele au fraţi şi surori, altele 
sunt solitare, deci nu pot să mă pronunt. Unde mai pui că 
odinioară pe aceste locuri, se găsea o fierărie, înconjurată de 


arbuşti ţepoşi. Într-una din nicovale era înlănţuită o creatură, 
dar, după cum vedeţi, praful s-a ales de toate astea. Se poate ca 
acea creatură care era îngropată aici să-i fi ucis pe aceşti 
oameni, dar cred că nu... 

Căţeaua se opri şi adulmecă din nou pământul, se învârti 
în cerc, se ciupi de coadă, apoi se aşeză pentru a da verdictul. 

— Se poate să fi fost un Jerreqg îngemănat, dar aş merge 
mai degrabă pe doi Hishi. Orice-ar fi, au ucis în slujba unui 
necromant. 

— Cum ţi-ai dat seama? întrebă Sam, care stătea locului 
acum, fără a-şi ridica privirile din pământ. Pe lângă Ferenk, 
căuta şi semne de nicovală, deşi nu văzuse niciodată o nicovală 
în partea locului. 

— Urme şi semne, îl lămuri Căţeaua. Rănile, mirosurile, o 
amprentă cu trei degete în pământul moale, trupul suspendat în 
copac, spinii smulşi de pe şapte ramuri în semn de victorie... 
toate aceste indicii arată ce s-a întâmplat aici... în bună parte. 
Cât despre necromant, vă spun că niciun Jerreq sau Hish, sau 
vreo altă plăsmuire de coşmar a Magiei Negre n-a fost adusă la 
viaţă de mii de ani, decât poate invocată de Mosrael şi de 
Saraneth sau chemată pe numele ei secret. 

— Hedge a fost aici, şopti Lirael. 

Sam tresări la auzul numelui, iar arsurile cicatrizate de pe 
încheieturile lui se înnegriră. Dar nu le dădu importanţă. 

— Tot ce se poate, spuse Căţeaua. Chlorr nu, asta-i sigur. 
Mai-marii Morților lasă alte semne. 

— Au murit în urmă cu opt zile, continuă Lirael. 

Nu cercetă sursa acestei cunoaşteri. Văzuse corpurile şi 
pur şi simplu ştia. Era unul din atributele Abhorsenului. 

— Nu le-au fost furate sufletele. Potrivit Cărții Morților, se 
află acum la a Patra Poartă. Aş putea să trec pe tărâmul Morţii şi 
să caut unul... 

Dar abandonă ideea, întrucât Sam şi Căţeaua clătinau 
energic din capete. 

— Nu cred c-ar fi o idee prea bună, rosti Sam. Ce-ai putea 
să afli? Ştim că avem de-a face cu cete de Morți, cu necromanţi 
şi nişte creaturi ciudate. 

Í 


— Sam are dreptate, îi întări Căţeaua spusele. N-ai ce să 


mai afli de la morţi. Şi-acum că tot ne-am anunţat prezenţa cu 
Magia Legământului, hai să trecem aceste sărmane cadavre 
prin focul purificator, nu care cumva să le folosească altcineva. 
Să ne mişcăm iute! 

Lirael îşi întoarse privirile peste câmp spre tânărul ce 
purtase numele de Barra, şi razele soarelui îi străpunseră ochii. 
O privire fusese suficientă să-şi amintească numele lui. li 
trecuse prin gând să-l caute în Moarte, să-i spună sufletului său 
că fetiţa pe care-o uitase de-atâţia ani ar fi vrut să-i vorbească, 
poate chiar să-l sărute, orice în loc să-şi ascundă chipul în păr şi 
să plângă. Chiar şi dacă l-ar fi găsit, bănuia că pe Barra îl 
părăsiseră de mult preocupările lumeşti. Nu de dragul lui ar fi 
mers acolo, ci doar în interes personal, şi nu-şi permitea acest 
lux. 

Stăteau tustrei deasupra unui cadavru. Sam făcu însemnul 
pentru foc, Căţeaua Obraznică lătră unul purificator, iar Lirael 
descrise somnul şi pacea, apoi le uniră. Insemnele se contopiră 
pe pieptul nefericitului şi izbucniră în flăcări aurii, mistuindu-l în 
câteva clipe. Flacăra se stinse la fel de repede precum fusese 
aprinsă, lăsând în urmă un pumn de cenuşă şi câteva bucăţi de 
metal, odinioară catarama şi pumnalul lui. 

— Rămâi cu bine, rosti Sam. 

— Du-te în pace, continuă Lirael. 

— Nu te mai întoarce, întregi Căţeaua. 

Purtară ritualul individual, mişcându-se cu repeziciune. 
Sam fu surprins s-o vadă pe Căţea folosind însemnele 
Legământului într-un ritual refuzat necromanţilor şi creaturilor 
Magiei Libere datorită opoziţiei sale la forţele pe care aceştia le 
mânuiau. Până la urmă însă răsuflă uşurat. 

Chiar şi în trei, întregul ritual se-ntinse până la orele 
amiezii. Treizeci şi opt de oameni îşi pierduseră viaţa pe pajiştea 
cu arbuşti spinoşi, fără a-i pune la socoteală pe cei devoraţi de 
Ferenk în văgăuna lui noroioasă. Din ei mai rămăseseră doar 
nişte grămăjoare de cenuşă, împrăştiate printre hoiturile 
catârilor. Corbii se-ntorseseră şi croncăneau nemulţumiţi că li se 
împuţinase festinul. 

Lirael descoperi că unul dintre corbi era Mort. Stătea pe 
capul unui catâr şi se prefăcea că îl ciuguleşte, dar ochii lui negri 


priveau ţintă la Lirael. Îi simţise prezenţa înainte să-l vadă, dar 
nu fusese sigură dacă era moartea ce plutea în văzduh de opt 
zile sau o prezenţă nouă. Ştiu însă pe dată când li se 
intersectară privirile. Sufletul păsării îşi luase de mult zborul, iar 
în locul lui se cuibărise o entitate malefică. Un om transformat 
de anii petrecuţi pe tărâmul Morţii, în încercarea zadarnică de a 
se întoarce la Viaţă. 

Nu era o Cioară Sângeroasă. Cu toate că sălăşluia în 
trupul unui corb, spiritul ei era mult mai puternic decât cele ce 
animau stolurile de păsări proaspăt ucise. Se scălda în razele 
soarelui, ca o bună iscoadă de la a Patra sau a Cincea Poartă. 
Trupul corbului trebuia să fie mereu proaspăt, căci spirite ca 
acesta consumau corpul posedat într-o singură zi. 

Lirael vâri mâna după Saraneth, dar nici bine nu-l scoase 
că pasărea Moartă îşi luă zborul spre apus, unduindu-se printre 
arbuştii spinoşi. Pene şi bucăţi de carne moartă se desprindeau 
din trupul ei pe măsură ce zbura razant cu pământul. In scurt 
timp, doar oasele aveau să mai rămână din ea, dar oricum n- 
avea nevoie de aripi să zboare, fiind purtată de adierea Magiei 
Libere. 

— Ar fi trebuit s-o prinzi, o dojeni Căţeaua. Sunetul 
clopoţelului ar fi ajuns-o şi după copacii ăia. Să sperăm că e un 
spirit singuratic, că altfel ne trezim acuşi cu Ciorile Sângeroase 
pe cap. 

Lirael vâri clopoţelul în săculeţ, având grijă să-i ţină limba- 
n loc până ce era complet înveşmântat în piele. 

— M-a luat prin surprindere, mărturisi ea. Voi fi mai atentă 
pe viitor. 

— Eu zic să purcedem, rosti Sam. 

Îşi aţinti ochii spre cer şi oftă. 

— Deşi tare-aş mai fi tras un pui de somn. E prea cald 
pentru plimbări. 

— Încotro mergem? întrebă Lirael. Nu e vreun codru prin 
apropiere, să ne ascundem de Ciorile Sângeroase? 

— Nu ştiu, rosti Sam. 

Arătă înspre miazănoapte, unde se-nălţau nişte dealuri 
golaşe, cultivate odinioară, căzute acum pradă buruienilor. 

— Să scrutăm întinderile de pe povârnişul acela. In mare, 


trebuie să ţinem nordul. 

Părăsiră proaspătul cimitir fără să arunce priviri în urmă. 
Lirael se strădui să se uite în altă parte, cu simţurile treze, în 
aşteptarea celui mai mic semn al Morţii. Alături, mergea 
Căţeaua, urmată de Sam la un metru în spate. 

Urcară dealul de-a lungul unui mic zid de piatră ce 
împiedicase odinioară oile să pătrundă pe holdele din vale. 
Acele vremuri erau de mult apuse şi zidul zăcea în paragină. 
Cale de-o leghe mai în faţă, urma să dea peste o fermă 
dărăpănată şi o fântână secată. Umbla vorba că oamenii care 
trăiseră acolo întâmpinaseră multe greutăţi. Sus, de pe 
înălțimile dealului, scrutau Stâncile Semeţe ce se-ntindeau de la 
răsărit la apus, colinele pipernicite ce-mpânzeau podişul, râul 
Ratterlin ce şerpuia de la nord la sud şi gura cascadei. Casa 
Abhorsenului era ascunsă între dealuri, dar vârfurile talazurilor 
de negură ce-o împrejmuiau erau încă vizibile. 

Cu câteva sute de ani în urmă, înainte de ascensiunea lui 
Kerrigor, se mai găseau încă sate şi terenuri cultivate. Acum, la 
douăzeci de ani după Restauraţia regelui Touchstone, regiunea 
era încă pustie. Codrii mărunți se uniseră pentru a forma 
adevărate păduri, arborii solitari formaseră codri mărunți, şi 
mlaştinile îşi intraseră din nou în drepturi. Undeva pe-acolo 
existau şi sate, ascunse însă vederii lui Lirael. Erau puţine şi 
izolate, căci numai o parte din Pietrele de Legământ fuseseră 
înlocuite sau restaurate. Doar Magii Legământului de viţă 
regească puteau crea sau drege o astfel de piatră, deşi sângele 
oricărui Mag al Legământului era în stare să pulverizeze o piatră 
obişnuită. Atâtea Pietre fuseseră distruse în răstimpul celor două 
veacuri, că nici douăzeci de ani de muncă asiduă nu izbutiseră 
să le repare pe toate. 

— E la cel puţin două, poate trei zile de marş susţinut de 
la Hotar, rosti Sam arătând spre nord nord-vest. Lacul Roşu e 
îndărătul acelor munţi, pe care-i vom trece prin sud, mă bucur s- 
o spun. i 

Lirael duse mâna streaşină la ochi şi se încruntă. In acea 
postură, descrise un cerc complet, cercetând cerul. Era de un 
albastru frumos, senin, dar ştia că nu va dura mult până să vadă 
petele negre, îndepărtatele cârduri de Ciori Sângerii. 


— Atunci ar fi bine să pornim, spuse ea. 

— Ne-am putea îndrepta mai întâi spre Târgul lui Roble, 
sugeră Sam, care se uita la rându-i spre cer. Adică, Hedge va 
afla oricum unde suntem şi am putea găsi ajutoare în târg. 
Garda are un avanpost acolo. 

— Nu, răspunse Lirael gânditoare. Vedea un şir de nori 
negri departe în nord, iar asta îi dădu o idee. Doar am băga alţi 
oameni în bucluc. In plus, cred că ştiu cum să scăpăm de Ciorile 
Sângerii sau măcar cum să ne ascundem de ele, deşi nu va fi 
plăcut. Vom încerca puţin mai târziu. Mai aproape de lăsarea 
serii. 

— Stăpână, ce plănuieşti? întrebă Căţeaua, care se 
prăbuşise la picioarele lui Lirael, cu limba atârnându-i, şi gâfâia 
după urcuş. Voia să se răcorească, lucru greu, pe un cer senin şi 
o zi tot mai caldă pe măsură ce soarele urca. 

— Vom fluiera după norii de ploaie, răspunse Lirael 
arătând spre pătura îndepărtată de nori. Ploaia şi vântul straşnic 
vor alunga Ciorile Sângeroase, ne vor face mai greu de găsit şi 
ne vor acoperi urmele. Ce credeţi? 

— Un plan excelent! exclamă Căţeaua. 

— Crezi că putem aduce aici ploaia aia? întrebă Sam 
neîncrezător. Imi pare că norul acela e la fel de departe de noi 
ca Podul Înalt. 

— Putem încerca, rosti Lirael. Cu toate că mai sunt nori şi 
la vest... 

Vocea i se stinse treptat, fiindcă se concentra asupra 
norului negru din spatele dealurilor, aproape de munţii vestici. 
Chiar şi la această depărtare putea simţi ceva în neregulă şi, pe 
măsură ce privea, zări o dâră de fulger în nor. 

— Bănuiesc că n-are rost să încercăm cu norul acela. 

— Nu, răspunse Căţeaua cu o voce foarte adâncă, 
rostogolindu-i-se în piept. Acela-i locul unde sapă Hedge şi 
Nicholas. Mă tem că deja au dat peste ce căutau. 

— Sunt sigur că Nick nu ştie că face ceva rău, interveni 
Sam rapid. E un om de treabă. N-ar face rău nimănui 
intenţionat. 

— Sper să ai dreptate, rosti Lirael. 

Se întrebă din nou ce vor face odată ajunşi acolo. Ce 


nevoie avea Hedge de Nicholas? Ce dezgropau? Care era țelul 
final al vrăjmaşului lor? 

— Oricum, nu trebuie să zăbovim, adăugă ea, luându-şi 
ochii de la îndepărtatul nor cenuşiu şi de la fulgerele ce 
scânteiau în zare şi privind spre apus. Ce-ar fi dacă am urma 
valea aceea? Merge în direcţia bună şi sunt destui copaci care 
să ne ascundă şi un izvor. 

— Acela ar trebui să fie un mic râu, spuse Sam. Nu ştiu ce 
se întâmplă cu ploile de primăvară pe-aici. 

— Vremea poate fi întrebuințată în două feluri, spuse 
Căţeaua într-o doară. Scruta încă spre munţi. S-ar putea să nu 
fie rodul întâmplării că norii de ploaie se îmbulzesc în nord. Ar fi 
bine să-i aducem la sud din mai multe motive. Aş fi chiar mai 
mulţumită dacă am putea opri acea furtună. 

— Putem încerca, glăsui Sam fără prea mare convingere, 
dar Căţeaua clătină din cap. 

— Furtuna nu dă socoteală nici unei forme de Magie a 
Văzduhului. Sunt prea multe fulgere, iar asta-mi adevereşte o 
temere pe care speram s-o risipesc. Nu m-aş fi gândit niciodată 
că le vor găsi atât de repede şi că vor fi dezgropate atât de 
uşor. Astarael nu păşeşte atât de uşor pe pământ şi un Ferenk 
să fi fost eliberat deja... 

— Despre ce e vorba? întrebă neliniştită Lirael. 

— Lucrul pe care Hedge îl dezgroapă, răspunse Căţeaua. 
Vă voi spune mai multe la timpul cuvenit. Nu vreau să vă sperii 
sau să depăn fără rost poveşti de când lumea. Mai sunt încă 
destule posibile explicaţii şi avem de partea noastră stavilele 
străvechi ce nu se vor fărâma atât de uşor chiar dacă răul a fost 
făcut deja. Dar trebuie să ne grăbim! 

Acestea fiind spuse, Căţeaua făcu un salt înainte şi cobori 
dealul în fugă, rânjind în vreme ce şerpuia printre puieţi cu 
scoarţa albă şi frunze verzi-argintii, apoi sări peste încă un zid 
părăginit. 

Lirael şi Sam schimbară priviri şi îşi întoarseră ochii către 
furtună. 

— Aş vrea să nu mai facă asta, se plânse Lirael, care 
rămase mai devreme cu gura căscată, vrând să mai pună o 
întrebare. 


Apoi cobori pe urma Căţelei, într-un ritm mult mai lent. 
Câinii magici nu cunosc oboseala, dar Lirael era deja la capătul 
puterilor. Va fi o după-amiază lungă şi obositoare, dacă nu chiar 
mai rău, fiindcă întotdeauna exista şansa să fie găsiţi de Ciorile 
Sângeroase. 

— Ce ai făcut, Nick? şopti Sam. 

Apoi o urmă pe Lirael, muşcându-şi buzele şi gândindu-se 
la ce însemne să folosească pentru a urni un nor de ploaie peo 
distantă de trei sute de kilometri. 

Au mers la pas toată după-amiaza, cu doar câteva 
popasuri scurte, urmărind cursul unui izvor care unduia printr-o 
vale îngustă între două şiruri paralele de dealuri. Valea era uşor 
împădurită, iar umbra îi apăra de săgețile soarelui, pe care 
Lirael le găsea îndeosebi de supărătoare. Deja avea o mică 
arsură pe nas şi pomeţi şi nu avea nici timpul, nici energia să-şi 
îngrijească pielea cu o vrajă. Acesta era şi un memento sâcâitor 
al tuturor diferenţelor care au bântuit-o de-a lungul vieţii. 
Celelalte Clayre aveau pielea cafenie şi niciodată nu aveau 
arsuri; expunerea la soare le dădea doar o nuanţă mai închisă. 

Când veni vremea ca soarele să-şi înceapă lenta coborâre 
după crestele munţilor vestici, doar Căţeaua se mai mişca uşor 
cu o brumă de graţie. Lirael şi Sam erau treji de aproape 
optsprezece ore, mai toate petrecute urcând Stâncile Semeţe 
sau mergând. Se împiedicau şi adormeau în picioare, indiferent 
cât încercau să-şi ţină ochii deschişi. Într-un sfârşit, Lirael hotărî 
că trebuiau să se odihnească şi că se vor opri imediat ce vor 
găsi un loc uşor de apărat, de preferat cu apă curgătoare. 

O jumătate de oră mai târziu, tot împleticindu-se şi cu 
valea care se îngusta lăsând loc primelor pante, Lirael era gata 
să facă popas oriunde ar fi putut să se întindă, cu sau fără apă 
curgătoare care să-i ajute împotriva Morților. Până şi copacii se 
răriseră, făcând loc ciupercilor şi pajiştilor pline de bălării. Alt 
câmp întors în sânul sălbăticiei şi care nu putea fi apărat. 

Lirael şi Sam ajunseseră la capătul puterilor, când se ivi 
şansa popasului, anunţat de clipocitul lin al unei căderi de apă. 
Dădură peste coliba unui păstor, construită pe buşteni deasupra 
şuvoaielor iuți de apă, la baza unei lungi, dar nu prea înalte 
cascade. Coliba era în acelaşi timp adăpost şi pod, atât de 


temeinic construită din lemn de esenţă tare încât arăta puţine 
semne de ruină, în afară de câteva ţigle lipsă din acoperiş. 

Căţeaua adulmecă în jurul colibei, o consideră murdară, 
însă locuibilă şi le tăie calea când cei doi tineri urcau scările de 
la intrare. Înăuntru era multă mizerie, pământ adus în urma unei 
revărsări a râului. Dar Lirael şi Sam nici că se mai sinchiseau. Că 
dormeau în ţărână afară sau înăuntru le era totuna. 

— Obraznico, poţi să stai tu prima de pază? întrebă Lirael, 
bucuroasă că scăpase de raniţă şi cuibărindu-se deja într-un 
colţ. 

— Lasă-mă pe mine, se oferi Sam, nu prea credibil din 
pricina căscatului straşnic ce-i însoţise cuvintele. 

— Voi sta eu, rosti Căţeaua Obraznică. Deşi poate că sunt 
iepuri prin împrejurimi... 

— Să nu-i fugăreşti prea departe de colibă, o sfătui Lirael. 
O trase pe Nehima din teacă şi o aşeză peste raniţă, apoi făcu 
acelaşi lucru cu banduliera. Nu se descălţă, fiindcă nu era prea 
dornică să afle în ce stare îi erau picioarele după două zile de 
mărşăluit. 

— Te rog, trezeşte-ne în patru ore. Trebuie să invocăm 
norii de ploaie, adăugă Lirael în timp ce se întindea cu spatele la 
perete. 

— Da, stăpână, răspunse Căţeaua, care nu intră, 
preferând să stea lângă apele învolburate, cu urechile ciulite la 
cine ştie ce zvon îndepărtat. lepuri, poate. Nu vrei cumva să-ţi 
aduc şi un ou fiert cu pâine prăjită? 

Niciun răspuns. Când privi înăuntru, Sam şi Lirael dormeau 
duşi cu capetele pe raniţă. Căţeaua lăsă să-i scape un oftat lung 
şi se întinse pe burtă, dar cu urechile ciulite şi cu ochi ageri mult 
timp după ce amurgul de vară se preschimbă în noapte. 

Spre miezul nopţii, îi trezi pe amândoi. Pe Lirael o linse pe 
faţă, iar lui Sam îi înfipse o labă în piept. Ambii se treziră speriaţi 
şi duseră mâinile spre săbii până ca ochii să li se acomodeze cu 
licărul însemnelor de pe zgarda Căţelei. 

Apa rece a izvorului îi trezi ceva mai bine, după care se 
spălară puţin mai la deal. La întoarcere, toţi trei mâncară pe 
nerăsuflate masa frugală alcătuită din pastramă, biscuiţi şi 
fructe uscate, deşi Căţeaua regreta absenţa din meniu a unui 


iepure sau măcar a unei bucățele de şopâriă. 

Nu puteau vedea norii de ploaie în toiul nopţii, nici măcar 
cu un cer înstelat şi cu luna începându-şi urcuşul. Dar ştiau că 
se află undeva acolo, departe în nord. 

— Va trebui să plecăm imediat ce vraja e terminată. 
Asemenea Magie a Legământului va atrage orice Mortăciune de 
la kilometri depărtare, să nu mai zic de zămislirile Magiei Libere, 
avertiză Căţeaua în vreme ce Sam şi Lirael stăteau sub stele 
discutând cum să invoce norii şi ploaia. 

— Oricum, ar trebui să ne continuăm drumul cât mai 
curând, grăi Lirael. 

Somnul o înviorase întrucâtva, dar încă tânjea după 
confortul fotoliului din odaia ei micuță din Marea Bibliotecă a 
Clayrelor. Eşti gata, Sam? 

Sam se opri din zumzăit şi spuse: 

— Da. Mm, mă întrebam dacă îţi surâde ideea unei mici 
variaţii în vraja obişnuită? Bănuiesc că vom avea nevoie de o 
vrajă mai puternică dacă e să aducem norii până aici. 

— Sigur, spuse Lirael. Ce vrei să faci? 

Mai întâi, Sam îi explică sumar planul său, apoi trecu încet 
peste toate detaliile pentru ca Lirael să priceapă exact ce avea 
de gând. De obicei, amândoi fluierau simultan aceleaşi însemne. 
Acum, Sam propuse să fluiere însemne diferite, dar 
complementare, în fapt întreţesând două vrăji distincte. Vraja 
urma să fie activată cu două însemne de căpătâi, rostite în 
acelaşi timp, când de obicei unul era suficient. 

— Oare va funcţiona? întrebă Lirael, cu emoția citindu-i-se 
în glas. Nu avea experienţă în a conlucra cu un alt mag al 
Legământului la o vrajă atât de complexă. 

— Va fi mult mai puternică, rosti Sam încrezător. 

Lirael se uită spre Căţea pentru o confirmare, dar aceasta 
nu-i băga în seamă. Toată atenţia îi era îndreptată spre sud, 
asupra a ceva ce Lirael şi Sam nu puteau vedea ori simţi. 

— Ce-i? 

— Nu ştiu, răspunse Căţeaua, întorcând capul într-o parte, 
cu urechile ciulite la sunetele nopţii. Cred că ceva ne urmăreşte, 
dar e încă departe... 

Se întoarse spre Lirael şi Sam. 


— Faceţi-vă magia văzduhului şi să plecăm odată! 


La mai bine de cinci kilometri depărtare de colibă, un om 
foarte scund - aproape un pitic - înainta prin apele pârâului. 
Pielea-i era albă ca osul, iar părul şi barba chiar mai albe, atât 
de albe încât luceau în umbra copacilor ce străjuiau apa. 

— Las’ că-i arăt eu ei, mormăi piticul alburiu, deşi nu era 
nimeni acolo care să-i audă discursul supărat. Două mii de ani 
de robie, şi apoi să... 

Se opri în mijlocul propoziției şi vâri fulgerător mâna în 
apă. O ridică o clipă mai târziu, ţinând un peşte care se zbătea 
în strânsoare, pe care imediat îl muşcă îndărătul ochilor, 
secţionându-i coloana vertebrală. Dinţii ce luceau în lumina 
stelelor erau mai ascuţiţi decăt ai vreunui om. Piticul sfâşie din 
nou o bucată de peşte, sângele curgându-i prin barbă. In câteva 
minute, hali întregul peşte, scuipând oase printre blesteme şi 
bolborosind în vreme ce molfăia că ar fi vrut un păstrăv şi s-a 
ales cu un crap. 

După ce termină, se şterse tacticos pe faţă şi barbă şi-şi 
uscă picioarele, deşi lăsă neatinse petele de sânge de pe roba 
simplă pe care o purta. Însă, în vreme ce mergea pe malul apei, 
petele se făcură nevăzute, iar haina era ca nouă. 

Roba era încinsă în jurul brâului său cu o centură roşie de 
piele, care în loc de cataramă avea un mic clopoțel. Tot acest 
timp, omuleţul îl ţinuse strâns în mână, folosindu-se doar de 
cealaltă să prindă peşti şi să se curețe. Dar prudenţa îl părăsi 
când alunecă pe un petic de iarbă. În mod curios, la clinchetul 
voios al clopoţelului omul căscă şi căzu într-un genunchi. Preţ de 
o clipă, părea că, dacă se va întinde, va adormi pe loc, dar cu un 
efort vizibil scutură din cap şi se ridică. 

— Nu, nu, surioară, mormăi el, strângând aprig clopoţelul. 
Vezi tu, am o treabă de făcut. Nu-i vreme de dormit acuma. Mai 
am mulţi kilometri de mers şi trebuie mă folosesc cât mai bine 
de mâini şi de picioare cât le mai am. 

O pasăre de noapte cântă în apropiere, iar omuleţul 
întoarse capul în direcţia trilurilor. Fără să dea drumul 
clopoţelului, se linse pe buze şi, pas cu pas, se apropie tiptil de 
ea. Dar, până să o înhaţe, pasărea îşi luă zborul, ciripind 


acuzator în noapte. 

— Niciodată n-am parte de desert, se plânse el. 

Se întoarse spre pârâu şi îi urmă din nou cursul spre vest, 
încă strângând clopoţelul şi plângându-se neîncetat. 


CAPITOLUL ŞASE 
Emisferele argintii 


Deşi zorii unei noi zile se iviseră, la aproape două sute de 
kilometri spre nord-vest de Casa Abhorsenului, țărmurile estice 
ale Lacului Roşu rămâneau învăluite în negură. Căci nu era 
întunericul nopţii, cât cel al furtunii, ai cărei negri nori 
împovărau cerul, întinzându-se pe mulţi kilometri în toate 
direcţiile. Întunecimea dura deja de mai bine de-o săptămână. 
Răzleţele raze de soare care răzbăteau prin nori erau vlăguite şi 
palide, iar zilele erau luminate de un straniu amurg, care nu era 
pe placul nici unei vieţuitoare. În epicentrul neclintitului 
mănunchi de nori mai era însă altă lumină, aceea cruntă, 
năprasnică şi albă a necontenitului iureş al fulgerelor. 

Nicholas Sayre se acomodase cu amurgul, aşa cum se 
obişnuise cu multe alte lucruri, iar acesta nu-i mai părea ciudat. 
Trupul lui încă lupta, chiar dacă mintea se lăsase păgubaşă. 
Tuşea şi-şi aducea batista la nas şi la gură. Cei din Brigada de 
Noapte a lui Hedge erau nişte meseriaşi excelenți, dar 
răspândeau o duhoare oribilă, de parcă le-ar fi putrezit carnea 
pe oase. De obicei, se ferea să se apropie prea mult - în caz că 
era ceva contagios -, însă de astă dată fusese nevoit să 
cerceteze ce se întâmpla. 

— Vezi dumneata, stăpâne, explică Hedge, nu putem clinti 
cele două emisfere mai aproape una de cealaltă. O forţă le ţine 
depărtate, indiferent ce metode folosim. De parc-ar fi polii 
identici ai unui magnet. 

Nick încuviinţă, digerând această informaţie. Precum 
visase, chiar existau două emisfere argintii ascunse adânc în 
pământ, iar săpăturile le scoseseră la iveală. Insă orice 
sentiment de triumf fusese curând risipit de problemele logistice 
provocate de excavarea lor. Fiecare emisferă avea un diametru 
de peste doi metri, iar ciudatul metal din care erau alcătuite era 
mult mai greu decât ar fi trebuit să fie, mai greu chiar decât 
aurul. 

Emisferele fuseseră îngropate la circa şapte metri una de 
cealaltă, separate de o curioasă barieră compusă din şapte 


materiale diferite, inclusiv os. Acum că le ridicaseră, era clar că 
bariera negase forţa de respingere, întrucât emisferele pur şi 
simplu nu puteau fi aduse la mai puţin de şaptesprezece metri 
una de alta. 

Folosind scripeţi, frânghii şi peste două sute de inşi din 
Brigada de Noapte, una din emisfere fusese târâtă pe rampa 
spiralată peste buza puţului. Cealaltă rămăsese la bună distanţă 
în jos pe rampă. Ultima oară când încercaseră s-o urnească, 
forţa de respingere o prăvălise îndărăt, strivindu-i pe mulţi 
dintre muncitori. 

Pe lângă bizara forţă de respingere, Nick observă şi alte 
fenomene în jurul emisferelor. Păreau să emane un miros 
înţepător, de metal încălzit, care răzbătea până şi prin duhoarea 
Brigăzii de Noapte. Mirosul îi întorcea stomacul pe dos, deşi 
părea să nu aibă efect asupra lui Hedge sau a curioşilor săi 
muncitori. 

Mai erau şi fulgerele. Nick tresări, orbit, la căderea unui 
nou fulger, urmat o clipă mai târziu de un tunet asurzitor. 
Fulgerele loveau chiar mai des decât înainte, iar acum că 
ambele emisfere erau expuse, Nick observă un tipar. Fiecare 
emisferă era trăsnită de opt ori la rând, însă al nouălea fulger îşi 
rata în mod invariabil ţinta, lovind adesea pe câte-un muncitor. 

Nu că asta i-ar fi afectat în mare măsură, îşi spuse el. 
Dacă nu luau foc sau erau cu desăvârşire dezmembraţi, 
continuau să muncească. Alungă aceste gânduri şi se concentră 
ca de obicei la țelul principal. 

— Trebuie să mutăm prima emisferă, rosti el, făcând 
eforturi să respire şi să-nvingă greata care-l cuprindea în 
apropierea metalului argintiu. Şi avem nevoie de încă o barjă. 
Emisferele nu încap pe cea pe care o avem deja, nu cu o 
distanţă de şaptesprezece metri între ele. Sper că licenţa de 
import pe care o am va permite două transporturi... în orice caz, 
n-avem de ales. Nu e loc de întârziere. 

— Cum spuneţi, stăpâne, răspunse Hedge privindu-l 
stăruitor pe Nick, de parcă ar fi aşteptat ceva. 

— Voiam să te întreb dacă ai găsit un echipaj, rosti Nick 
într-un sfârşit, când tăcerea devenise stânjenitoare. Pentru 
barje. 


— Da, răspunse Hedge. Se adună de obicei la malul 
lacului. Oameni ca mine, stăpâne. Cei care au luptat pentru 
armata din Ancelstierre în tranşeele Perimetrului. Sau măcar 
până când noaptea îi ademenea din pichete şi posturi de pază 
şi-i făcea să sară Zidul. 

— Vrei să spui că-s dezertori? Sunt de încredere? întrebă 
Nick tăios. 

Asta-i mai trebuia, să piardă o emisferă graţie neghiobiei 
omeneşti sau să aibă de-a face cu tot soiul de probleme la 
întoarcerea în Ancelstierre. În ruptul capului n-ar fi îngăduit aşa 
ceva. 

— O, nu domnule, nu dezertori, replică Hedge cu un 
zâmbet pe buze. Pur şi simplu dispăruţi în acţiune şi mult prea 
departe de casă. Sunt demni de încredere. M-am asigurat de 
asta. 

— Şi cum rămâne cu a doua barjă? întrebă Nick. 

Hedge îşi ridică brusc privirile, cu nările lărgite ca pentru a 
adulmeca aerul, dar nu-i răspunse. La rându-i, Nick privi în sus, 
iar un strop greu de ploaie îi căzu pe gură. Işi linse buzele, apoi 
scuipă repede, căci o senzaţie de amorţeală i se răspândise în 
gât. 

— Asta n-ar trebui să se-ntâmple, şopti Hedge ca pentru 
sine, în vreme ce ploaia răpăia tot mai aprig şi un vânt apărut 
de nicăieri prinse a bate cu putere. 

— Ploaie invocată, de la nord-est. Ar fi bine să cercetez, 
stăpâne. 

Nick ridică din umeri, fără să priceapă mare lucru din 
vorbele lui. Ploaia îi crea un sentiment de nelinişte, amintindu-i 
parcă de o altă conştiinţă de sine. Vedea totul în jurul său ca 
prin vis şi pentru prima oară se întrebă ce naiba făcea acolo. 
Apoi, îl străpunse o durere bruscă, îndoindu-l de mijloc. Hedge îl 
prinse şi-l aşeză pe ţărâna care se preschimba cu iuţeală în 
noroi. 

— Ce-i, stăpâne? întrebă Hedge pe un ton mai degrabă 
iscoditor decât îngrijorat. 

Zvârcolindu-şi picioarele, Nick gemu şi-şi duse mâna la 
inimă. Încercă să vorbească, dar printre buze ieşea doar salivă. 
Ochii i se plimbau frenetic dintr-o parte în alta, apoi i se 


întoarseră în cap. Hedge îngenunche lângă el, aşteptând. Ploaia 
continua să-i biciuie faţa, dar stropii care-l atingeau se evaporau 
cu un sfârâit şi o perdea de aburi i se ridică de pe piele. Câteva 
clipe mai târziu, un fum alb şi dens începu să şerpuiască din 
nările şi gura tânărului, sâsâind la contactul cu ploaia. 

— Ce-i, stăpâne? repetă Hedge, de astă dată cu o bruscă 
undă de nelinişte. 

Gura lui Nick se deschise, eliberând încă un nor de fum. 
Brusc, mâna îi ţâşni şi se încleştă pe glezna necromantului cu o 
forţă înspăimântătoare, înainte ca acesta să poată reacţiona. 
Acesta strânse din dinţi, îşi stăpâni durerea şi întrebă din nou: 

— Stăpâne? 

— Prostule! spuse făptură care vorbea prin gura lui Nick. 
Nu a venit vremea să ne vânăm duşmanii. Nu le va lua mult să 
dibuie groapa asta, dar noi vom fi fost de mult plecaţi. Trebuie 
să faci rost numaidecât de-o barjă şi să încarci emisferele. Şi 
adăposteşte trupul ăsta de ploaie, căci e deja prea fragil şi mai 
are multe de săvârşit. Prea multă vorbărie şi trândăveală printre 
servitorii mei! 

Veninul răzbătea în ultimele cuvinte ce fuseseră rostite, 
iar Hedge urlă în strânsoarea degetelor care-i pătrundeau în 
picior ca o capcană cu dinţi de oţel. Căzu în noroi de îndată cei 
se dădu drumul. 

— Grăbeşte-te, şopti vocea. Fii iute ca vântul, Hedge. Ca 
vântul. 

Hedge făcu o temenea în noroi, neîndrăznind să scoată o 
vorbă. Ar fi vrut să scape de acele mâini nespus de puternice, 
însă se temea să facă vreo mişcare. 

Ploaia se înteţi, iar fumul alb începu să se cufunde înapoi 
în gura şi nările lui Nick. După câteva clipe, se făcu nevăzut, iar 
trupul îşi pierdu orice vlagă. 

Hedge îi prinse capul chiar înainte să-i nimerească într-o 
baltă. Apoi îl ridică şi-i trecu cu grijă trupul peste umeri. Forţa 
canalizată prin mâna lui Nick ar fi frânt piciorul unui om obişnuit, 
dar Hedge era departe de-a fi obişnuit. Il ridică pe Nick cu 
uşurinţă, cu o mică grimasă drept singură mărturie a durerii ce-i 
străbătea piciorul. 

Îl purtase pe Nick jumătate din drumul până la cortul său, 


când trupul inert de pe umeri tresări, iar tânărul începu să 
tuşească. 

— Uşurel, stăpâne, rosti Hedge iuţindu-şi paşii. Îndată te 
scot din ploaie. 

— Ce s-a-ntâmplat? întrebă Nick cu voce spartă. Îşi simţea 
gâtul de parcă ar fi fumat un pumn de trabucuri şi ar fi dat peste 
cap o sticlă de coniac. 

— Ai leşinat, răspunse Hedge împingând la o parte prelata 
cortului. Poţi să te usuci şi să te bagi în pat de unul singur? 

— Da, da, bineînţeles, strigă Nick, dar de cum Hedge îl 
lăsă singur începu să se clatine şi fu nevoit să se sprijine de-un 
cufăr. Ploaia bătea un ritm constant pe pânză, accentuat la 
fiecare câteva minute de basul monoton al tunetelor. 

— Bine, replică Hedge întinzându-i un prosop. Mă duc să 
dau instrucţiunile necesare Brigăzii de Noapte şi apoi să... fac 
rost de altă barjă. Ar fi poate mai bine să te odihneşti aici, 
domnule. Voi avea grijă să pun pe cineva - nu dintre cei infestaţi 
- să-ţi aducă de mâncare, să golească toaleta şi toate cele. 

— Pot să-mi port şi singur de grijă, răspunse Nick, deşi 
continuă să tremure în timp ce-şi dădea jos cămaşa şi se 
ştergea istovit pe piept şi pe braţe. Prin asta înţeleg şi 
supravegherea Brigăzii de Noapte. 

— Nu va fi nevoie, spuse Hedge. 

Se aplecă asupra lui Nick, iar în ochii lui tot mai mari lucea 
o pâlpâire roşiatică, asemenea ferestrelor unui furnal care ardea 
cumva înăuntrul craniului său. 

— Ar fi mai bine să te odihneşti aici, repetă el, cu o 
răsuflare caldă şi metalică ce-i înţepă faţa lui Nick. N-ai de ce să 
supraveghezi lucrările. 

— Da, consimţi Nick aproape mecanic, înlemnind. Ar fi mai 
bine să mă odihnesc... aici. 

— Vei aştepta până mă întorc! porunci Hedge. 

Obişnuitul său ton slugarnic dispăruse în întregime, iar 
acum se aplecă deasupra lui Nick asemenea unui profesor pe 
cale să disciplineze un elev. 

— Am să-ţi aştept întoarcerea, repetă Nick. 

— Bine, încheie Hedge. Zâmbi, se-ntoarse pe călcâie şi se 
avântă în ploaie. Stropii se topeau în aburi imediat ce-i atingeau 


capul, învăluindu-l într-o aureolă albă. Câţiva paşi mai încolo 
aburii se destrămară, iar ploaia îi năclăi părul. 

Rămas singur în cortul său, Nick reîncepu să se şteargă. 
După ce termină, îmbrăcă o pereche de pijamale prost cârpite şi 
se întinse pe maldărul de blănuri ce servea drept pat. Patul de 
campanie din Ancelstierre se stricase în urmă cu câteva zile, 
arcurile căzând pradă ruginii, iar pânza putregaiului. 

Curând, adormi, dar n-avu parte de odihnă. Visă despre 
cele două emisfere argintii şi cum ferma sa de fulgere era 
ridicată de-a curmezişul Zidului. Văzu emisferele absorbind o 
mie de fulgere, pentru ca în final să biruie forţa ce le despărţea. 
Visă că se repezeau una spre alta, încărcate cu puterea a zece 
mii de furtuni... dar brusc visul se reluă de la-nceput şi nu mai 
apucă să vadă rezultatul contopirii. 

Afară, ploaia cădea torențial, iar fulgerele loveau 
necontenit groapa şi împrejurimile ei. Tunetele mugeau şi 
fremătau asemenea unor tobe, în cadenţa cărora mâinile 
moarte ale Brigăzii de Noapte trăgeau de frânghii, târând prima 
emisferă argintie spre Lacul Roşu şi pe a doua afară din groapă. 


CAPITOLUL ŞAPTE 
O ultimă dorinţă 


De două zile ploua întruna, semn că vraja fusese poate 
puţin prea bine executată. În ciuda mantiilor de muşama pe 
care le luaseră cu ei - prevăzători din fire -, erau uzi până la os. 
Din fericire, farmecul începea să slăbească, iar vântul nu mai 
bătea în rafale, astfel că ploaia se mai domolise şi nu le mai 
venea direct în fată, iar odată cu ea îşi conteniseră asaltul şi 
beţele, frunzele şi alte asemenea proiectile mânate de vânt. 

Partea bună a lucrurilor, după cum îşi spunea Lirael din 
ceas în ceas, era că pe ploaia asta nu i-ar fi găsit nicio Cioară 
Sângeroasă. Cumva însă gândul respectiv nu o mulțumea într- 
atât pe cât se aşteptase. 

Pe deasupra, nu era nici frig. Altfel ar fi murit îngheţaţi sau 
ar fi obligaţi să folosească Magia Legământului pentru a 
supravieţui, fapt ce le-ar fi secătuit şi ultimul strop de energie. 
Atât vântul, cât şi ploaia erau calde şi, dacă le-ar fi dat răgaz 
măcar o oră, Lirael ar fi socotit invocarea lor drept o mare 
izbândă. În condiţiile date, necazul otrăvea orice sentiment de 
mândrie. 

Se apropiau de Lacul Roşu, urcând prin colinele bogat 
împădurite de la poalele Muntelui Abed. Copacii crescuseră 
foarte apropiaţi aici, formând o boltă de verdeață deasupra lor, 
iar printre ei creşteau multe ferigi şi plante pe care Lirael le 
cunoştea doar din cărţi. Frunzele căzute formau un covor gros 
deasupra noroiului. Ploaia dăduse naştere la mii de pârâiaşe ce 
şiroiau printre rădăcinile copacilor, peste pietre şi în jurul 
gleznelor lui Lirael. Asta când putea să-şi vadă gleznele, fiindcă 
picioarele-i erau îngropate mai mereu până la tibii într-un 
amestec de frunze umede şi noroi. 

Era un drum anevoios, iar Lirael era mai istovită decât îşi 
închipuise că era posibil. Locurile de odihnă, când aveau parte 
de ele, constau în a găsi un arbore înalt cu o coroană deasă care 
să-i păzească de ploaie şi rădăcini înalte pe care să se aşeze la 
adăpost de noroi. Lirael aflase că e în stare să doarmă chiar şi în 
asemenea condiţii, deşi nu o dată se trezise plutind în noroi 


după cele două ore pe care şi le puteau permite. 

Odată întorşi în ploaie, noroiul se spăla numaidecât. Lirael 
nu se putea hotări dacă urăşte mai mult ploaia sau noroiul. Sau 
calea de mijloc: primele zece minute după ce ieşeau din 
adăpost, când noroiul se umezea şi i se scurgea pe faţă, mâini şi 
picioare. 

Tocmai într-un asemenea moment, în timp ce urcau o 
vâlcea, iar întreaga ei atenţie era dedicată îndepărtării noroiului 
din ochi, dădură peste un muribund din Garda Regală, rezemat 
de trunchiul unui copac. Căţeaua Obraznică o găsise - căci era o 
femeie - în timp ce hoinărea înaintea lui Lirael şi Sam. 

Femeia îşi pierduse simţirea. Pe tunica roşie şi aurie avea 
o pată neagră de sânge, iar cămaşa de zale era sfâşiată în mai 
multe locuri. În mâna dreaptă ţinea o sabie crestată şi tocită, iar 
stânga schiţa gestul unei vrăji pe care nu o mai sfârşise. 

Nu mai era nimic de făcut, căci spiritul ei trecuse deja 
hotarul Morţii. Totuşi, Sam se aplecă în pripă, invocând cea mai 
puternică vrajă de vindecare pe care o cunoştea, dar nici bine 
nu formă primul însemn că femeia-şi dădu duhul. Ultima 
scânteie i se stinse în ochi, lăsând loc unei priviri reci şi goale. 
Sam opri însemnul de vindecare şi îi închise blând pleoapele. 

— Era dintre gardienii tatei, rosti el apăsat. Cu toate că nu 
o cunosc. Era probabil postată în turnul Gărzii din Târgul lui 
Roble sau din Uppside. Mă-ntreb oare ce făcea... 

Lirael încuviinţă, dar nu-şi putu dezlipi privirea de pe 
cadavru. Se simţea atât de inutilă. Mereu sosea prea târziu, 
mereu era prea înceată. Sudistul din râu, după lupta cu Chlorr. 
Barra şi negustorii. Acum, femeia asta. Ce nedreptate, să moară 
singură, prinsă chiar în cumpăna dintre moarte şi salvare. De-ar 
fi urcat dealul mai repede sau de-ar fi renunţat măcar la un 
popas... 

— Trăgea să moară de câteva zile, rosti Căţeaua, 
adulmecând în jurul corpului. Dar nu se poate să fi venit de 
departe, stăpână. Nu cu rănile astea. 

— Atunci, trebuie că suntem aproape de Hedge şi Nick, 
rosti Sam. 

Se îndreptă de spate şi făcu privirea roată. 

— Greu de zis, cu toţi copacii ăştia. Putem la fel de bine să 


fim aproape de capătul crestei sau să mai avem de mers încă 
pe-atâta. 

— Vreau să ştiu ce a omorât-o şi unde sunt duşmanii, rosti 
încet Lirael, privind încă la trupul fără suflare. 

— Atunci trebuie să ne grăbim, spuse Căţeaua, sărind pe 
labele din spate cu un entuziasm neaşteptat. Râul o poartă tot 
mai departe. 

— Ai de gând să intri în Moarte? întrebă Sam. Crezi că-i o 
idee bună? Nu cumva să fie Hedge prin apropiere sau chiar 
aşteptând în Moarte! 

— Ştiu, răspunse Lirael. 

Se gândise şi ea la acelaşi lucru. 

— Dar cred că merită riscul. Trebuie să ştim exact unde 
sunt săpăturile la care lucrează Nick şi ce anume s-a întâmplat 
cu soldatul mort. Nu mai putem să înaintăm orbeşte. 

— Intr-adevăr, aprobă Sam, muşcându-şi buza cu o 
nelinişte de care nu era conştient. Eu ce să fac? 

— Ai, te rog, grijă de trupul meu cât lipsesc, spuse Lirael. 

— Dar să nu te foloseşti de vreo Magie a Legământului 
decât dacă e neapărat nevoie, adăugă Căţeaua. Chiar şi pe 
ploaia asta, Hedge ar putea s-o simtă de la kilometri depărtare. 

— Ştiu prea bine, i-o întoarse Sam. 

Fără să-şi ascundă neliniştea, trase sabia din teacă şi făcu 
încă o dată privirea roată, cercetând fiecare copac şi tufa. Privi 
apoi în sus, tocmai la timp să primească un căuş de apă ce-şi 
făcuse loc prin desişul de frunze. li căzu pe gât şi se scurse pe 
sub mantie, înteţindu-i fiorii. Dar nu zări nimic printre ramuri, cu 
excepţia unui ochi de cer înnorat. 

Lirael îşi trase şi ea sabia. Se opri o clipă cu mâna pe 
bandulieră, cumpănind ce clopoțel să aleagă. Mai intrase în 
Moarte o singură dată, atunci când fusese aproape învinsă şi 
înrobită de Hedge. De data asta, îşi spuse ea, va fi mai puternică 
şi mai bine pregătită. În parte, însemna şi să aleagă clopoţelul 
potrivit. Degetele-i se plimbară încetişor pe fiecare săculeţ 
înainte să se oprească la al şaselea, pe care-l deschise cu grijă. 
Scoase clopoţelul, astupându-i gura cu un deget, nu care cumva 
să scoată limba vreun sunet. Il alesese pe Saraneth. Cel mai 
puternic dintre clopoței în afară de Astarael. 


— Vin şi eu, nu-i aşa? întrebă Căţeaua cu neastâmpăr, 
gudurându-se în jurul lui Lirael. 

Aceasta încuviinţă şi luă drumul Morţii. Era mai lesne pe- 
aici, căci moartea femeii crease o poartă ce lega Viaţa şi 
Moartea pentru multe zile. O poartă ce se deschidea în ambele 
direcţii. 

Frigul nu întârzie să apară, izgonind umezeala ploii calde. 
Pe Lirael o apucară fiorii, dar continuă să răzbească spre Moarte, 
până când ploaia, vântul, mirosul de frunze jilave şi chipul 
vigilent al lui Sam se pierdură în depărtare, pentru a fi înlocuite 
cu lumina rece şi cenuşie a Morţii. 

Râul o trăgea de genunchi, îmboldind-o înainte. Şovăi preţ 
de o clipă, încercând să scape de încleştarea Vieţii. Nu trebuia 
decât să facă un pas îndărăt, să se îndrepte spre Viaţă şi ar fi 
ajuns din nou în pădure. Însă n-ar fi aflat nimic... 

— Sunt Viitoarea Abhorsen, şopti ea, iar râul păru să-şi 
slăbească strânsoarea. Sau poate-şi închipuia doar. In orice caz, 
se simţea mai bine. Avea dreptul să fie aici. 

Făcu un pas încet, apoi încă unul şi încă unul, până ce 
prinse încredere. Căţeaua Obraznică sălta lângă ea prin apă. 

Dacă avea noroc, se gândi Lirael, femeia încă nu trecuse 
de Prima Poartă. Dar nu zări nimic în jur, nici măcar pe suprafaţa 
apei. Totul era încremenit. În depărtare, se auzea vuietul Porții. 

Îl ascultă cu atenţie, căci vuietul s-ar fi oprit la intrarea 
femeii, apoi o luă din loc, pipăind cu vârful cizmei după hârtoape 
şi gropi. Era mai uşor să se lase dusă de curent, aşa că se relaxă 
puţin, însă nu îndeajuns încât să-şi coboare sabia sau clopoţelul. 

— Am găsit-o. E chiar înainte, stăpână, şopti Căţeaua, cu 
nasul ieşind abia la câţiva centimetri de luciul apei. La stânga. 

Lirael privi în direcţia arătată de laba Căţelei şi zări o 
formă neclară sub apă, spre Prima Poartă. Făcu instinctiv un pas 
înainte, gândind s-o apuce ca pe-o făptură din carne şi oase, dar 
îşi dădu numaidecât seama de greşeala ei şi se retrase. 

Chiar Morţii proaspeţi puteau fi periculoşi, şi nimeni nu 
garanta că un prieten din Viaţă îţi era prieten şi-aici. Era mai 
bine să n-o atingă. În schimb, îşi vâri sabia în teacă şi, ţinându-l 
pe Saraneth nemişcat cu mâna stângă, prinse coada de mahon 
a clopoţelului cu dreapta. Ar fi putut la o adică să-l răsucească şi 


să-l sune cu o singură mână, dar îi păru mai înţelept să fie 
prudentă. La urma urmei, nu mai folosise clopoţeii până acum. 
Doar naiurile, dar acestea nu se măsurau în putere cu clopoţeii. 

— Mulţi vor auzi chemarea lui Saraneth, şopti Căţeaua. Să 
mă furişez şi s-o prind de gleznă? 

— Nu, se încruntă Lirael. Moartă sau nu, e Gardă Regală şi 
trebuie s-o tratăm cu respect. li voi atrage doar atenţia. Oricum, 
nu vom pierde vremea pe-aici. 

Sună din clopoțel cu un gest discret din încheietură, unul 
dintre cele mai simple gesturi descrise în Cartea Morților pentru 
Saraneth. Totodată, îşi canaliză voinţa în sunetul clopoţelului, 
îndreptând-o spre trupul ce plutea înaintea ei. 

Clopoţelul zurui cu tărie, acoperind vuietul îndepărtat al 
Primei Porţi. Răsuna pretutindeni, părând să câştige în 
intensitate pe măsură ce străbătea tărâmul întunecat. Tânguirea 
sa învolbură apele din preajma lui Lirael, creând vălurele ce 
înaintau împotriva curentului. Sunetul pătrunse în spiritul gărzii, 
iar Lirael o simţi cum se agită şi se zvârcoleşte împotriva voinţei 
ei, ca un peşte abia prins în cârlig. Ecoul clopoţelului îi şopti un 
nume. Era glasul lui Saraneth. Uneori, era nevoie de o vrajă a 
Legământului pentru a afla un nume, dar această femeie nu 
avea nicio pavăză împotriva clopoţeilor. 

— Mareyn, grăi glasul lui Saraneth, un ecou doar de ea 
auzit. 

Numele gărzii era Mareyn. 

— Rămâi locului, Mareyn! rosti ea poruncitor. Stai, căci 
vreau să îţi vorbesc. 

Lirael simţi că femeia se împotrivea, dar fără prea multă 
vlagă. O clipă mai târziu, apele reci ale râului începură să 
spumege, iar spiritul lui Mareyn se ridică şi se-ntoarse spre 
mânuitoarea clopoţelului de care era acum înlănţuită. 

Murise de curând, şi Moartea nu-şi pusese încă amprenta 
pe înfăţişarea ei, astfel că era oglinda trupului pe care-l 
însufleţise în Viaţă. O femeie înaltă, zdravănă, a cărei armură 
sfărâmată şi răni de pe trup luceau la fel de puternic în lumina 
rece a Morţii ca şi sub razele soarelui. 

— Vorbeşte, dacă eşti în stare! porunci Lirael. 

Fiind moartă de puţină vreme, Mareyn putea să vorbească 


dacă dorea. Cei ce sălăşluiau de multă vreme în Moarte îşi 
pierdeau de regulă puterea graiului, pe care-o puteau recăpăta 
de la Dyrim, clopoţelul glăsuitor. 

— Sunt... în... stare, croncăni Mareyn. Ce doreşti de la 
mine, stăpână? 

— Sunt Viitoarea Abhorsen, declară Lirael, şi acele cuvinte 
păreau a-şi duce ecoul în Moarte, înăbuşind plăpânda voce din 
sinea ei care voia să zică: Sunt o fiică a Clayrelor. 

— Te întreb în ce fel ai murit şi ce cunoşti despre un om 
numit Nicholas şi despre puţul pe care el l-a săpat, continuă ea. 

— M-ai legat cu clopoţelul tău şi trebuie să-ţi răspund, grăi 
Mareyn, cu o voce secătuită de orice emoție. Însă ţi-aş cere o 
răsplată, dacă binevoieşti. 

— Cere, răspunse Lirael, aruncând o privire spre Căţeaua 
Obraznică; aceasta îi dădea târcoale lui Mareyn ca lupul la oi. 

Căţeaua îi întâlni privirea, dădu din coadă şi-o luă îndărăt. 
Se amuza doar, dar Lirael nu putea să înţeleagă cum putea fi 
cineva atât de senin pe tărâmul Morţii. 

— Necromantul din groapa aceea, al cărui nume nu 
îndrăznesc să-l rostesc, spuse Mareyn. Mi-a omorât tovarăşii, 
dar a râs şi m-a lăsat să mă târăsc de-acolo, rănită cum eram, 
cu făgăduiala că slugile sale mă vor găsi în Moarte şi mă vor 
lega în serviciul său. Mă tem că aşa va fi, iar trupul mi-a rămas 
nears în urmă. Nu vreau să mă întorc, stăpână, sau să-i slujesc 
unuia ca el. Îţi cer să mă trimiţi acolo de unde nicio putere nu 
mă mai poate întoarce. 

— Îţi promit, răspunse Lirael, dar cuvintele lui Mareyn îi 
străpunseră sufletul cu teamă. Dacă Hedge îi permisese să 
scape, poruncise probabil să fie urmărită şi ştia unde să-i 
găsească trupul. Ar putea fi pândiţi chiar acum în pădure. Pe 
deasupra, nu i-ar fi fost greu să trimită pe cineva în Moarte, să 
întâmpine trupul lui Mareyn. Chiar acum, Hedge sau servitorii lui 
ar putea fi în preajmă atât în Viaţă, cât şi în Moarte. 

În timp ce chibzuia la toate acestea, Căţeaua ciuli urechile 
şi începu să mârâie. O clipă mai târziu, vuietul Primei Porţi se 
domoli şi se aşternu tăcerea. 

— Simt că vine Ceva, o avertiză Căţeaua, adulmecând 
spre râu. Ceva rău. 


— Repede atunci, rosti Lirael. Îl înlocui pe Saraneth cu 
Kibeth, ţinând clopoţelul în mâna stângă, ca să poată trage 
sabia din teacă. Mareyn, spune-mi la ce distanţă de trupul tău e 
puţul. 

— E în următoarea vale, peste culmea dealului, răspunse 
calm Mareyn. Sunt mulţi Morți acolo, şi deasupra lor dau roată 
neîncetat nori de furtună. Au tăiat şi un drum de-a lungul văii, 
înspre lac. Acel tânăr, Nicholas, stă într-un cort peticit la răsărit 
de groapă... Stăpână, ceva vine după mine. Te implor, trimite- 
mă! 

Lirael simţi groaza care cuprinse spiritul lui Mareyn, chiar 
dacă glasul ei avea tonul lipsit de inflexiuni al Morților. Îi auzi 
chemarea şi-i răspunse numaidecât cu glasul lui Kibeth, 
descriind opturi în aer. 

— Du-te, Mareyn, grăi ea solemn, şi vorbele i se împletiră 
cu vaietul clopotului. Pătrunde adânc în Moarte, nu zăbovi şi nu 
lăsa nimic să-ţi aţină calea. |ţi poruncesc să purcezi spre a Noua 
Poartă şi să-i treci pragul, căci eşti vrednică de odihna de veci. 
Du-te! 

La ultimul cuvânt, Mareyn se întoarse pe călcâie şi începu 
a mărşălui, cu fruntea sus şi braţele în cadență, aşa cum înainta 
odinioară în Viaţă, la obişnuita paradă ce se ţinea în faţa 
barăcilor din Belisaere. Se îndreptă ţintă spre Prima Poartă, dar 
ezită preţ de o clipă, de parcă ceva i-ar fi stat în cale, apoi îşi 
continuă drumul, până ce vuietul Primei Porţi se curmă pentru a- 
i însemna trecerea. 

— S-a dus, băgă de seamă Căţeaua. Dar prezenţa de care- 
ţi spuneam e prin apropiere. O simt. 

— Şi eu, şopti Lirael. 

II luă din nou pe Saraneth între degete. Glasul puternic şi 
profund al clopoţelului mare îi aducea linişte în suflet. 

— Ar trebui să facem cale-ntoarsă, o sfătui Căţeaua, 
adulmecând când într-o parte, când în alta, încercând să-i dea 
de urmă creaturii. Nu-mi place când sunt viclene. 

— Ai idee ce e? şopti Lirael retrăgându-se în zigzag spre 
Viaţă, în aşa fel încât să evite un atac din spate. 

Descoperise încă din prima călătorie că era mult mai greu 
să meargă împotriva curentului, iar răceala din aer i se aşternu 


greu pe suflet. 

— Cred că-i o iscoadă de după a Cincea Poartă, rosti 
Căţeaua. E măruntă, căci de mult i s-a răpit forma originală... 
Acolo! 

Lătră şi ţâşni prin apă. Lirael zări ceva ca un şobolan lung, 
subţire şi fusiform, cu cărbuni aprinşi în orbite. Creatura se feri 
din calea Căţelei şi se repezi la Lirael, care se miră de uriaşa 
putere pe care o putea tăinui un trup atât de mic. 

Lirael ţipă şi-l izbi cu sabia, trimițând scântei alb-albastre 
în toate direcţiile. Insă dihania era prea agilă. Lama îi ricoşă din 
trup, şi creatura se repezi spre mâna în care Lirael care ţinea 
clopoţelul. Fălcile întâlniră mâneca împlătoşată şi împroşcară 
flăcări roşii şi negre printre dinţii ca nişte pumnale. 

In ultima clipă, Căţeaua înhăţă creatura de mijloc şi-o 
trase de pe Lirael, al cărei țipăt se îmbină cu scheunătura 
arătării şi cu mârâitul fioros al câinelui. Cu o singură mişcare 
neîntreruptă, Lirael făcu un pas înapoi, apucă repede clopoţelul 
de coadă, îl ridică şi-l dezlănţui asupra duşmanului, şi toate 
zgomotele fură acoperite de dangătul adânc al lui Saraneth. 


_ CAPITOLUL OPT 
incercarea lui Sameth 


Sam patrula din nou în jurul micului său perimetru, 
asigurându-se că nimic nu se apropia. Nu că ar fi putut să vadă 
mare lucru prin atâta ploaie şi frunziş. Sau, la drept vorbind, să-l 
audă pe presupusul inamic înainte să se trezească aruncat într-o 
luptă. 

O privi din nou pe Lirael, căutând vreun semn de 
schimbare, însă ea era încă în Moarte, cu trupul încremenit ca o 
statuie pe care crescuseră flori de gheaţă, din care ieşeau aburi 
reci ce îngheţau bălțile de la picioarele ei. Sam se gândi să 
spargă o bucată de gheaţă ca să se răcorească, dar apoi 
renunţă la idee. In mijlocul băltoacei îngheţate se vedeau mai 
multe urme de câine, întrucât Căţeaua Obraznică - spre 
deosebire de stăpâna ei - putea să pătrundă fizic în Moarte, 
ceea ce-i confirmă lui Sam că trupul ei era pe de-a întregul 
plămădit din magie. 

Cadavrul gărzii era încă sprijinit de copac. Sam 
intenţionase să-i întindă trupul după datină, dar ar fi fost cam 
stupid având în vedere că l-ar fi lăsat în noroi. Şi el voia să-i dea 
leşului sfârşitul cuvenit; cu toate astea, nu îndrăznea să 
folosească Magia Legământului. Cel puţin nu până ce Lirael se 
întorcea. 

Sam oftă la acel gând şi-şi dori să se adăpostească de 
ploaie sub copac până la revenirea lui Lirael. Era totuşi cât se 
poate de conştient că e responsabil pentru siguranţa ei. Era din 
nou singur, de data asta chiar şi fără tovărăşia dubioasă a lui 
Mogget. Deşi neliniştit, teama care-l însoţise pretutindeni încă 
din clipa fugii din Belisaere dispăruse. De această dată, nu avea 
de gând s-o dezamăgească pe mătuşa Lirael. Aşa că-şi ridică 
sabia şi reîncepu să dea ocol pâlcului de copaci pe care şi-l 
alese drept rută de patrulare. 

Tocmai când să se întoarcă, auzi ceva prin răpăitul 
constant al ploii. Aducea cu sunetul de vreascuri umede rupte 
sub greutatea unui picior sau ceva asemănător. Într-o clipă, Sam 
îngenunche după tulpina unei ferigi înalte şi nu făcu nici cea mai 


mică mişcare, ciulind urechile. 

La început, auzi doar ploaia şi bătăile propriei inimi. Apoi 
prinse din nou sunetul. Frunze strivite de un pas atent. Cineva 
sau ceva încerca să se apropie pe furiş de el. Sunetele veneau 
cam de la douăzeci de paşi depărtare în josul pantei ascunse de 
arbuştii verzi. Se apropiau încet-încet, cu un pas la fiecare 
minut. 

Sam îşi întoarse privirile spre Lirael. Nu părea să se 
întoarcă din Moarte. Preţ de o clipă, avu de gând să dea fuga la 
ea şi s-o scuture de umeri, să revină mai repede. Ideea îl ispitea, 
fiindcă ea ar fi luat frâiele în mână. Insă alungă gândul 
numaidecât. Lirael avea o sarcină de îndeplinit şi el la fel. Avea 
oricum suficient timp la dispoziţie s-o aducă înapoi dacă era 
neapărată nevoie. Poate că era doar o şopârlă mare târându-se 
printre ferigi sau un câine sălbatic, sau una dintre păsările negre 
şi mari ce nu zboară, despre care ştia că trăiesc în aceşti munţi. 
Nu-şi amintea cum li se spune. Nu era ceva Mort, căci sigur i-ar 
fi simţit prezenţa. Nici creatură de Magie Liberă nu era, 
deoarece ar fi sfârâit în ploaie şi ar fi mirosit-o. Probabil... 

Se mişcă din nou, dar nu la deal. Sam îşi dădu seama că 

încearcă să-i dea ocol. Poate că încerca să se furişeze pe 
lângă ei şi apoi să-i atace coborând panta. Asta ar fi o manevră 
omenească. Ar putea fi un necromant, şopti temător mintea sa. 
Nu era Mort, aşa că nu-l putea simţi. Folosea Magia Liberă, dar 
nu era plămădit din ea, aşa că nu putea mirosi nimic. Putea fi 
tocmai e/. Putea fi Hedge. 

Mâna în care ţinea sabia începu să-i tremure. Strânse 
mânerul mai tare, să se oprească din tremurat. Urmele de 
arsură de pe încheietură se învineţiră, îmbujorate de efort. Asta 
e, îşi spuse el. Asta era încercarea. Dacă nu înfrunta orice ar fi 
fost acolo, va fi cunoscut ca un laş pentru totdeauna. Lirael nu-l 
credea astfel, şi nici Căţeaua. Fugise de Astarael, dar nu din 
teamă. Fusese forţat prin magie, şi Lirael fugise la rându-i. Nimic 
ruşinos în asta. 

Duşmanul se apropie tiptil încă şi mai mult. Deşi îi scăpa 
privirii, Sam era sigur că ştie unde se afla. Pătrunse în fluxul 
Legământului şi simţi domolindu-se bătaia nebună a inimii, care 
era acum învăluită în calmul familiar al magiei ce lega toate 


lucrurile vii. Desenând în aer cu mâna liberă, Sam invocă patru 
strălucitoare însemne ale Legământului. Pe al cincilea îl şopti în 
mâna dusă căuş la gură. Când însemnele se uniră, Sam ţinea un 
pumnal ce radia ca o rază de soare prinsă în mână. Prea 
strălucitor pentru a fi privit direct, dar auriu văzut cu coada 
ochiului. 

— Pentru Legământ! 

Cu pumnalul solar într-o mână şi sabia în cealaltă, Sam 
slobozi strigătul de luptă şi săltă înainte, drept prin ferigi. 
Alunecă în noroi, mai-mai să se ducă de-a dura pe pantă. Văzu o 
mişcare după un copac şi-şi schimbă direcţia, încă urlând, cu 
sângele turbat al părintelui său pulsându-i în tâmple. lată şi 
duşmanul, un omuleţ ciudat şi palid... care dispăru. 

Sam încercă să se oprească. Işi înfipse călcâiele în 
pământ, dar alunecă în noroi şi nimeri drept într-un trunchi de 
copac, ricoşă într-o ferigă şi căzu lat pe spate. În noroi, îşi aminti 
cuvintele instructorului său militar: „Mai toţi cei care cad în luptă 
nu se mai ridică. Aşa că să nute prind că pici!“ 

Lăsă din mână pumnalul solar, care se stinse de-îndată, 
însemnele topindu-se pe pământ, şi se împinse înapoi în 
picioare. Fusese pe jos doar o secundă sau două, gândi el în 
timp ce-şi plimba tulburat ochii în toate părţile. Însă nici urmă 
de... orice ar fi fost acea... 

Lirael. 

Gândul îl izbi ca o lovitură de ciocan şi într-o clipă fugea în 
susul pantei pe care tocmai o coborâse, apucându-se de ferigi şi 
ramuri, şi orice l-ar fi ajutat să urce mai repede. Trebuia să se 
întoarcă! Dacă Lirael era atacată cât timp încă nu revenise din 
Moarte? Lovită pe la spate cu un pumnal sau cuţit? N-ar avea 
nicio şansă. 

Când ajunse în micul luminiş, Lirael era aproape aşa cum 
o lăsase. Ţurţuri formaţi din picuri de ploaie atârnau pe braţele 
ei întinse, şi băltoaca îngheţată de la picioare se mărise, o 
privelişte inedită în această pădure călduroasă. Era nevătămată. 

— Noroc că eram pe-aici, se auzi o voce din spatele lui 
Sam. O voce cunoscută. Vocea lui Mogget. 

Sam se răsuci ca ars. 

— Mogget? Tu eşti? Unde eşti? 


— Aici, şi deja o regret ca de-obicei, răspunse Mogget şi 
un mic motan alb se ivi de după o ferigă. 

Sam nu cobori sabia. Văzu zgarda încă la gâtul lui Mogoget, 
şi pe ea un clopoțel. Dar putea fi un şiretlic. Şi unde... sau cine... 
era acel ciudat omuleţ alburiu? 

— Am văzut un om, rupse Sam tăcerea. Părul şi pielea îi 
era albe, albe ca zăpada. Albe ca blana ta... 

— Da, căscă Mogoget. Eu eram. Dar forma aceea mi-a fost 
interzisă de Jerizael, care era... stai să văd... era al patruzeci şi 
optulea Abhorsen. Nu o pot folosi în prezenţa unui Abhorsen, 
nici măcar a unui ucenic, fără ca mai întâi să am permisiunea 
lor. Maică-ta nu obişnuieşte să-mi dea permisiunea, deşi tatăl 
său era mai îngăduitor. Deocamdată, Lirael nu poate să ia o 
decizie, drept pentru care mă vezi din nou aşa cum sunt acum. 

— Căţeaua a spus că ea... Astarael... nu-ţi va da drumul, 
spuse Sam. Nu-şi coborâse încă sabia. 

Mogget căscă din nou, şi clopoţelul de la gâtul său începu 
să sune. Chiar era Ranna. Sam îl recunoscu atât după clinchet, 
cât şi după propria lui reacţie: nu-şi putu stăpâni un căscat. 

— Asta a zis dulăul ăla? întrebă motanul în vreme ce sări 
pe rucsacul lui Sam şi cu o singură gheară despică tacticos 
jumătate din cusăturile peticului pentru a putea să intre. 

— Astarael? Ea era? A trecut atâta timp încât nu-mi prea 
aduc aminte cine era. Oricum, mi-a spus ce a avut de spus, apoi 
am plecat. Prinţe Sameth, trezeşte-mă când ajungem într-un loc 
uscat şi confortabil. Cu mâncare decentă. 

Sam îşi cobori încet spada şi oftă agasat. Era, cu 
siguranţă, Mogget. Nu era prea sigur dacă să se bucure sau nu 
de întoarcerea motanului. Işi tot amintea chicotul răutăcios din 
tunelul de sub Casa Abhorsen, cât şi miasma şi strălucirea 
Magiei Libere... 

Gheaţa crăpă, iar Sam se întoarse din nou, cu inima gata 
să-i sară din piept. Pe lângă sunetul gheții sparte, auzi şi ecoul 
îndepărtat al unui clopot. Atât de îndepărtat că putea fi o 
amintire sau doar rodul închipuirii. 

Apoi gheaţa se sparse de-a binelea, iar Lirael căzu într-un 
genunchi, cu fulgi de gheaţă dansând în juru-i ca o furtună în 
miniatură. Apoi, Căţeaua apăru într-o scânteiere puternică, 


sărind ca turbată şi mârâind gutural. 

— Ce s-a-ntâmplat? întrebă Sam. Eşti rănită? 

— Nu chiar, murmură Lirael, cu o grimasă care arăta că 
ceva nu era în regulă şi se apucă de încheietura stângă. O mică 
dihanie de după a Cincea Poartă a încercat să mă muşte de 
braţ, dar nu i-au intrat colții prin haină. Mi-a lăsat doar o 
vânătaie. 

— Ce i-ai făcut? întrebă Sam. 

Căţeaua încă fugea de colo până colo, de parcă arătarea 
Moartă s-ar fi ivit în orice clipă. 

— Căţeaua a sfâşiat-o în două, istorisi Lirael, străduindu-se 
să respire adânc şi rar. Nu că asta ar fi oprit-o. Dar până la urmă 
am făcut-o să-mi dea ascultare. E în drum spre a Noua Poartă şi 
nu se mai întoarce. 

— Chiar eşti Viitoarea Abhorsen, rosti Sam cu o undă de 
admiraţie în glas. 

— Se pare că sunt, răspunse Lirael încet. Se simţea de 
parcă şi-ar fi revendicat titlul atunci când l-a grăit în Moarte. Şi, 
de asemenea, ca şi cum ar fi pierdut ceva. Era un lucru să iei 
clopoţeii din Casă, însă chiar să-i foloseşti în Moarte era cu totul 
altceva. Vechea ei viaţă părea atât de departe acum. Dusă 
pentru totdeauna, şi încă nu ştia cum va fi noua ei viaţă sau 
măcar ce era ea însăşi. Se simţea stingheră în propria-i piele şi 
n-avea nimic de-a face cu gheaţa ce se topea sau cu ploaia şi 
noroiul. 

— Îmi miroase ceva, vesti Căţeaua. 

Lirael ridică privirile şi pentru prima oară observă că Sam 
era mai plin de noroi decât înainte şi mâna-i sângera zgâriată, 
deşi nu părea să o fi observat. 

— Ce-ai păţit? întrebă ea cu asprime. 

— Mogget s-a întors, o lămuri Sam. Sau cel puţin cred că e 
Mogget. E în ranita mea. Doar că la început era preschimbat 
într-un om albinos foarte scund şi l-am luat drept duşman... 

Se opri din vorbit când Căţeaua se apropie de raniţă şi-l 
adulmecă. O lăbuţă albă ţâşni afară, iar câinele se feri la timp să 
evite o zgârietură pe nas. Se aşeză nedumerită pe labele din 
spate. 

— E chiar Mogget, confirmă ea. Dar nu înţeleg... 


— Mi-a dat o nouă şansă sau cel puţin aşa a spus ea, veni 
o voce din raniţă. Mai mult decât ai făcut tu vreodată. 

— O nouă şansă la ce? mârâi Căţeaua. N-am timp de 
jocurile tale! Ştii ce e dezgropat la optsprezece kilometri de aici? 
Mogget scoase capul din raniţă. Clinchetul lui Ranna 
răsună, trimițând un val de toropeală tuturor celor care-l 

auzeau. 

— Ba bine că nu! Nu mi-a păsat atunci şi nu-mi pasă nici 
acum. E Distrugătorul! Ruinătorul! Destrămătorul... 

Mogget se opri să-şi tragă sufletul. Când să mai deschidă 
gura, Căţeaua scoase un lătrat scurt şi ascuţit, încărcat cu 
putere. Mogget scheună de parcă ar fi fost călcat pe coadă şi se 
cufundă sâsâind înapoi în raniţă. 

— Nu-i rosti numele! porunci Căţeaua. Nu la mânie, nu 
când suntem atât de aproape. 

Mogget nu făcu nici pâs. Lirael, Sam şi Căţeaua priveau 
raniţa cu luare-aminte. 

— Trebuie să plecăm de-aici. Lirael oftă, ştergându-şi 
picurii de ploaie de pe frunte înainte să-i intre în ochi. Dar mai 
întâi vreau să clarific ceva. 

Se apropie de raniţa lui Sam şi se aplecă deasupra, 
ţinându-se la distanţă de o eventuală lovitură de gheară. 

— Mogget. Eşti încă legat în serviciul Abhorsenilor, nu-i 
aşa? 

— Da, veni replica înciudată. Ghinion cât Casa. 

— Deci, mă vei ajuta, ne vei ajuta, nu-i aşa? 

Niciun răspuns. 

— Îţi voi face rost de nişte peşti, interveni Sam. Adică, 
atunci când voi avea de unde să-i iau. 

— Şi câţiva şoareci, adăugă Lirael. Asta dacă-ţi plac 
şoarecii. 

Şoarecii ronţăiau cărţi. Bibliotecarele nu suportau şoarecii, 
iar Lirael nu făcea excepţie. Era mulţumită să descopere că, deşi 
devenise Abhorsen, acea parte esenţială a identităţii ei, cea de 
bibliotecară, nu dispăruse. Incă ura şi peştii argintii. 

— N-are rost să vă târguiţi cu creatura aia, îi sfătui 
Căţeaua. Va face întocmai ce i se spune. 

— Peşti, când sunt disponibili, şi şoareci, şi o pasăre 


cântătoare, spuse Mogget ieşind din raniţă, cu limbuţă roz 
gustând aerul de parcă peştii ar fi fost în faţa lui. 

— Fără pasăre cântătoare, grăi Lirael cu hotărâre. 

— Foarte bine, consimţi Mogoget. Aruncă o privire 
dispreţuitoare spre Căţea. O înţelegere civilizată şi care ţine 
cont de înfăţişarea mea curentă. Hrană şi cazare în schimbul 
ajutorului pe care binevoiesc să-l ofer. Mai bine decât să fiu un 
sclav, nu crezi? 

— Eşti un... începu mânioasă Căţeaua, dar Lirael o apucă 
de zgardă şi se potoli, mârâind. 

— Nu avem timp de ciorovăieli, rosti Lirael. Hedge i-a dat 
drumul lui Mareyn - femeia din Garda Regală - cu gândul să-i 
înrobească spiritul mai târziu. O moarte înceată dă naştere unui 
spirit mai puternic. Ştie cam pe unde a murit şi poate că mai 
avea slujitori în Moarte, care-mi vor raporta prezenţa acolo. Aşa 
că trebuie să o luăm din loc. 

— Ar trebui... începu Sam pe când Lirael dădea să se 
îndepărteze. Trebuie să o trimitem aşa cum se cuvine. 

Lirael clătină din cap, o mişcare diagonală ce nu era nici 
acord, nici refuz, ci doar istovire. 

— Pesemne c-am obosit, rosti ea, ştergându-şi din nou 
sprânceana. Doar i-am promis că aşa voi face. 

Precum leşurile negustorilor, dacă trupul lui Mareyn era 
lăsat acolo, putea fi ocupat de alt spirit Mort sau Hedge l-ar fi 
putut folosi în scopuri chiar mai groaznice. 

— Poţi s-o faci tu, Sam? întrebă Lirael, masându-şi 
încheietura. Sunt cam epuizată, ca să fiu sinceră. 

— Hedge ar putea mirosi magia, avertiză Căţeaua. La fel şi 
orice alte creaturi Moarte de prin împrejurimi. Deşi ploaia va fi 
de ajutor. 

— Deja am mai făcut o vrajă, încercă Sam să se scuze. 
Credeam că suntem atacati... 

— Nu-ţi face griji pentru asta, îl întrerupse Lirael. Doar 
grăbeşte-te. 

Sam se aplecă peste cadavru şi desenă însemnele 
Legământului în aer. Câteva clipe mai târziu, un giulgiu de foc 
învălui trupul, iar curând nu mai rămase nimic pentru 
necromant în afară de inelele înnegrite ale cămăşii de zale. 


Sam se pregătea să plece, dar Lirael făcu un pas înainte şi 
presără trei însemne ale Legământului pe scoarţa copacului ce 
se înălța deasupra cenuşii. Vorbi însemnelor, care-i reţinură 
cuvintele astfel încât orice Mag al Legământului să le audă în 
anii ce vor urma, pentru câtă vreme copacul va rămâne în 
rădăcini. 

— Mareyn a murit aici, departe de casă şi prieteni. Era o 
Gardă Regală. O femeie curajoasă, care a luptat împotriva unui 
vrăjmaş prea puternic pentru ea. Însă chiar şi în Moarte şi-a 
făcut datoria şi chiar mai mult. Nu va fi uitată. Rămâi cu bine, 
Mareyn! 

— Un gest nobil, rosti Căţeaua. Şi unul... 

— Cam stupid, o întrerupse Mogget de după capul lui Sam. 
Morţii vor da năvală aici în câteva minute dacă ne mai jucăm 
mult cu magia. 

— Mulţumesc, Mogaget, spuse Lirael. Mă bucur că ne eşti 
deja de ajutor. Plecăm, aşa că te poţi pune pe dormit din nou. 
Obraznico, te rog iscodeşte înaintea noastră. Sam, urmează-mă. 

Fără să aştepte un răspuns, porni cu paşi repezi spre 
coama dealului, îndreptându-se spre un desiş. Căţeaua se luă 
după ea, apoi fugi înainte dând voios din coadă. 

— Face pe şefa, nu-i aşa? remarcă Mogget la urechea lui 
Sam, care urca mai încet. Imi aduce aminte de maică-ta. 

— Mai taci, mormăi Sam, împingând la o parte o creangă 
ce ameninţa să-l lovească în faţă. 

— Sper că îţi dai seama că ar trebui să fugim cât ne ţin 
picioarele în cealaltă direcţie, şopti Mogget. Nu crezi? 

— Mai demult, la Casă, mi-ai spus că n-are rost să fug sau 
să încerc să m-ascund. Sau mă-nşel? 

Mogget nu catadicsi să-i răspundă, dar Sam ştia că nu 
adormise. Il putea simţi mişcându-se prin raniţă. Nu-şi repetă 
întrebarea, deoarece panta devenise mai abruptă şi n-avea de 
gând să rămână fără suflu. Orice chef de sporovăială se risipi 
odată cu urcuşul anevoios, printre copaci şi peste buşteni căzuţi, 
rupti de vânt de pe coasta dealului în care nu puteau să-şi înfigă 
adânc rădăcinile. 

Atinseseră într-un sfârşit culmea, uzi leoarcă, în ciuda 
pelerinelor de ploaie, şi istoviţi de atâta urcuş. Soarele, pierdut 


undeva într-un nor, era pe cale să apună şi era clar că nu vor 
mai putea să înainteze mult înainte de lăsarea întunericului. 

Lirael se gândi să ceară un popas, dar când îi făcu semn 
Căţelei aceasta o ignoră, prefăcându-se că nu o vede. Lirael oftă 
şi o urmă, uşurată că patrupedul cotise spre vest şi mergea pe 
coama dealului, şi nu coborâse panta. Continuară pentru încă o 
jumătate de oră, deşi li se părea că merg de ore în şir, până ce 
ajunseră într-un loc unde o alunecare de teren despădurise 
versantul nordic al culmii. 

Căţeaua se opri, alegând un pâlc de ferigi care să-i 
adăpostească. Lirael se aşeză lângă ea, iar Sam ajunse după un 
minut, împleticindu-se la fiecare pas şi se prăbuşi ca un bolovan. 
Pe când tânărul căuta să-şi recapete suflul, Mogget ieşi din 
raniţă şi se aşeză pe membrele posterioare, folosindu-se de 
capul lui Sam drept proptea pentru lăbuţele din faţă. 

Toţi patru priveau în jos, pe pârtia defrişată de-a lungul 
văii şi până la Lacul Roşu, o întindere molcomă de apă din 
depărtare, luminată de fulgere şi de bruma de lumină ce mai 
răzbătea printre nori. 

Şi puţul lui Nick se vedea foarte bine, ca o rană oribilă de 
pământ roşu şi humă gălbuie deschisă în verdele văii. Pământul 
din jur era mereu lovit de fulgere, iar tunetele deveniseră 
zgomot de fundal. Sute de făpturi, ca nişte furnici văzute de la 
distanţă, trebăluiau în jurul puţului. Chiar şi de la kilometri 
depărtare, Sam şi Lirael puteau simţi că sunt Morți. 

— Oare ce fac Ajutoarele acolo? şopti Lirael. Deşi erau 
pititi sus pe culme printre copaci şi ferigi, încă avea senzaţia că 
Hedge şi acoliţii săi îi pot descoperi în orice clipă. 

— Nu-mi dau seama, răspunse Sam. Mută ceva, chestia 
aia strălucitoare, cred. Spre lac. 

— Da, confirmă Căţeaua, care stătea nemişcată ca o 
statuie lângă Lirael. Trag după ei două emisfere de argint, la trei 
sute de paşi una de alta. 

Mogget sâsâi îndărătul urechii lui Sam, care simţi un fior 
coborându-i pe spinare. 

— În fiecare emisferă e ferecată o jumătate dintr-un spirit 
străvechi, continuă Căţeaua cu glas scăzut. Un spirit de la 
început, dinainte să se fi făcut Legământul. 


— Cel al cărui nume Mogget era cât pe ce să-l rostească, 
şopti Lirael. Distrugătorul. 

— Da. A fost întemnițat acum multă vreme în emisferele 
argintii, iar ele au fost îngropate adânc, sub bariere de argint, 
aur şi plumb; scoruş, frasin şi stejar; iar a şaptea barieră era din 
os. 

— Deci e încă închis? intră Sam în vorbă. Adică, deşi au 
dezgropat emisferele, el e încă închis în ele, nu-i aşa? 

— Deocamdată, grăi Căţeaua. Dar, dacă închisoarea s-a 
năruit, ce speranţă ne putem pune în lanţuri? Poate cineva a 
găsit o metodă de a contopi emisferele, deşi nu-mi dau seama 
cum şi nici unde le-ar putea duce... Îmi pare rău că te-am 
dezamăgit, stăpână, adăugă ea aşezându-se pe burtă, cu botul 
scurmând în pământ de mâhnire. 

— Poftim? întrebă Lirael, privind spre Căţeaua cătrănită. 

Pe moment, nu găsi niciun răspuns. Apoi simţi un glăscior 
în sinea ei întrebând: „Ce ar face un Abhorsen?” şi atunci realiză 
că trebuie să fie ceea ce îi urzise soarta. Să fie neînfricată, chiar 
dacă simţea exact opusul. 

— Despre ce vorbeşti? Nu-i vina ta. 

Preţ de o clipă, nu-şi putu stăpâni tremurul vocii, dar îl 
ascunse cu un tuşit înainte să continue: 

— De altfel, Distrugătorul e încă închis. Trebuie doar să-l 
oprim pe Hedge înainte să unească emisferele sau orice are de 
gând cu ele. 

— Ar trebui să-l salvăm pe Nick, rosti Sam. Inghiţi în sec, 
apoi adăugă: Deşi sunt numeroşi Morți acolo. 

— Asta-i! exclamă Lirael. Cel puţin asta putem face pentru 
început. Nick va şti exact unde plănuiesc să ducă emisferele. 

— Are şi gândirea strategică a maică-tii, observă 
batjocoritor Mogget. Şi ce-ar trebui să facem? Să coborâm acolo 
şi să-i cerem lui Hedge să ni-l dea pe băiat pe tavă? 

— Mogaoget, începu Sam, iar Căţeaua mârâi, dar Lirael le 
acoperi vocile. Un plan îi înmugurise în minte şi voia să-l 
rostească înainte să-şi piardă speranţa în el. 

— Nu fi prostuţ, Mogoget. Ne vom odihni puţin, apoi voi 
îmbrăca pielea fermecată pe care am făcut-o pe barcă şi voi 
zbura acolo sub formă de bufniţă. Căţeaua va zbura cu mine, iar 


una din noi îl va găsi pe Nick şi-l vom furişa de acolo. Tu şi Sam 
ne veţi urma şi ne vom întâlni la izvorul de acolo. Până ce ne 
întâlnim se va crăpa de ziuă şi vom avea apă, aşa că putem afla 
de la Nick ce se întâmplă. Ce părere aveţi? 

— Felicitări! Intr-un clasament al celor mai stupide planuri 
pe care le-am auzit de la un Abhorsen al tău e pe locul patru, 
răspunse Mogget. Imi place ideea cu odihna, dar ai uitat să 
aminteşti de cină. 

— Cred că ar fi mai bine să zbor eu, interveni Sam 
stingher. Sunt sigur că n-aş avea probleme cu forma de bufniţă 
şi aş avea şanse mai mari să-l conving pe Nick să vină cu noi. Şi 
cum de poate Căţeaua să zboare? 

— Nu e nevoie să-l convingem, mormăi Căţeaua. Prietenul 
tău Nick e probabil sub influenţa Distrugătorului. Vom fi nevoiţi 
să-l constrângem şi trebuie să fim prudenţi cu el şi cu puterile 
care poate i s-au dat. Cât despre zburat, pur şi simplu mă fac 
mai mică şi-mi cresc aripi. 

— Aha, făcu Sam. Desigur. Îţi cresc aripi. 

— Trebuie să avem grijă şi la Hedge, adăugă Lirael, care 
acum se întreba dacă nu cumva există un plan mai bun. Dar 
numai eu pot folosi pielea fermecată. Am croit-o pe mărimea 
mea - pe tine nu te cuprinde. Sper doar că nu-i prea mototolită 
în raniţă. 

— Cum eu nu zbor, o să-mi ia cam două ore să ajung la 
pârâul ăla, spuse Sam scrutând în josul culmii. Poate că ar trebui 
să coborâm împreună în toiul nopţii, apoi poţi zbura de jos. 
Măcar aşa pot interveni dacă întâmpinăm necazuri. Şi poţi să-mi 
împrumuţi arcul, să vrăjesc câteva săgeți cât timp aştept. 

— Bună idee, zâmbi Lirael. Ar trebui să pornim. Dar arcul 
nu va fi de mare folos dacă ploaia continuă şi nu putem risca să- 
i punem capăt cu magia văzduhului. Asta ne-ar da de gol cu 
siguranţă. 

— Se va opri înainte de zori, grăi Căţeaua cu mare 
autoritate. 

— Ha, făcu Mogget. Oricine le putea spune asta. Că tot 
veni vorba, se opreşte chiar acum. 

Sam şi Lirael căutară din priviri bolta cerească ascunsă de 
ramuri şi, într-adevăr, cu toate că furtuna din nord-vest era 


nestăvilită, norii de deasupra lor şi cei din est se desfăceau 
lăsând loc ruginiului spălăcit al ultimelor raze de soare şi primei 
stele a nopţii. Era Uallus, steaua roşie care totdeauna arăta 
nordul. Lirael se încurajă la vederea stelei, deşi ştia că Uallus 
aduce noroc dacă e prima stea văzută pe cer e doar o poveste 
păstorească. 

— Bine, rosti Lirael. Urăsc să zbor pe ploaie. Nu suport 
penele ude. 

Sam nu răspunse. Se întuneca, dar fulgerele din jurul 
puţului luminau când şi când valea. Vedea ceea ce părea a fi un 
cort. Probabil era cortul lui Nick, fiindcă era singurul din 
preajmă. 

— Ţine-te bine, Nick, şopti Sam. Te salvăm noi. 


Primul interludiu 


Întinşi sub maşină, Touchstone o prinse pe Sabriel de 
umăr. Explozia îi surzise şi erau năuciţi în urma şocului. Mulţi 
dintre paznicii lor zăceau morţi în jur, într-un carnagiu greu de 
privit. Oricum, erau cu ochii pe asasini. Le vedeau picioarele din 
ce în ce mai aproape, deşi râsetele lor păreau înăbușite şi 
îndepărtate, ca ale unor vecini de cealaltă parte a Zidului. 


Touchstone şi Sabriel se târâră înainte, cu pistoalele în 
mâini. La fel făcură şi cele două gărzi care se apropiaseră de 
maşină. Sabriel o văzu pe Veran, care strângea pistolul în 
mâinile însângerate. Celălalt supravieţuitor era Barlest, 
veteranul gărzilor, al cărui păr grizonant era acum acoperit de o 
mare pată de sânge. Ţinea în mâini o mitralieră şi era gata să 
tragă. 

Asasinii observară mişcarea, dar prea târziu. Cei patru 
supraviețuitori traseră aproape simultan, înecându-le râsetele în 
focuri de armă. Cartuşele goale ricoşau din maşină, iar un fum 
înţepător dansa printre roţi. 

— Spre barcă! îi strigă Barlest lui Sabriel, arătând înapoia 
lui. La început, nu-l putu înţelege, până să mai strige de trei ori: 
Barcă! Barcă! Barcă! 

Şi Touchstone îl auzise. O privi pe Sabriel, iar ea îi citi 
teama din ochi. Dar era teamă pentru siguranţa ei, nu pentru el 
însuşi, şi ea ştia asta. Făcu semn spre aleea dintre casele din 
spatele lor, care i-ar fi dus spre Piaţa Larnery şi Treptele 
Warden. Aveau bărci acolo, iar mai multe gărzi deghizate în 
negustori îi aşteptau. Damed pregătise cu grijă mai multe rute 
de scăpare, dar asta era cea mai apropiată. Ca întotdeauna, 
avea în minte doar siguranţa regelui şi reginei. 

— Plecaţi! strigă Barlest. 

Tocmai ce schimbase încărcătorul mitralierei şi începu să 
tragă salve scurte în dreapta şi-n stânga, forţându-i pe atacatori 
să-şi ţină capetele jos. Touchstone îl apucă pe Barlest de umăr 
în semn de adio, apoi se îndreptă spre cealaltă parte a maşinii. 
Sabriel se târî lângă el, iar mâinile li se atinseră pentru un scurt 


moment. Veran, care se afla lângă ea, inspiră adânc, ţâşni de la 
adăpostul maşinii şi fugi spre alee. Cum ajunse acolo, 
îngenunche în spatele unui hidrant şi-i acoperi pe Touchstone şi 
Sabriel care o urmau. Dar pentru moment nu se auzeau alte 
focuri decât tirul disciplinat al lui Barlest, care era încă sub 
maşină. 

— Haide! răcni Touchstone îndreptându-se spre intrarea în 
alee. 

Insă Barlest nu-i urmă, iar Veran îi apucă pe Touchstone şi 
Sabriel şi-i împinse în alee ţipând: hai! hai! 

In urma lor, auziră strigătul de luptă al lui Barlest, care se 
năpusti spre atacatori. Urmă o lungă rafală de foc automat şi 
multiple focuri de armă. Apoi, tăcere, curmată doar de zgomotul 
cizmelor pe caldarâm, de gâfâieli şi de bătaia inimilor. 

Piaţa Larnery era abandonată. Grădina centrală, de obicei 
populată de guvernante şi ţânci, era complet lipsită de viaţă. 
Doar câteva minute se scurseseră de la explozie, dar fusese de- 
ajuns. De la ascendenţa lui Corolini şi a bătăuşilor săi din 
Partidul Națiunii în Corvere se iscaseră destule necazuri, iar 
cetăţenii de rând învăţaseră să se retragă degrabă de pe străzi. 

Touchstone, Sabriel şi Veran fugeau în tăcere prin piaţă 
înspre Treptele Warden. Un barcagiu beat îi văzu, trei făpturi cu 
pistoale în mâini şi şiroind de sânge, dar nu era într-atât de beat 
încât să le stea în cale. Se aruncă într-o parte, chircindu-se într- 
un ghemotoc cât mai mic posibil. 

Apele murdare ale râului Sethem curgeau pe lângă micul 
chei de la capătul treptelor. Un ins îmbrăcat în cizmele lungi de 
muşama şi zdrenţele asortate ale unui curăţător de aluviuni 
stătea acolo, cu mâinile într-un butoi pe care probabil tocmai îl 
scosese din malurile noroioase ale râului. Cum auzi tropăit pe 
scări, scoase o carabină cu ţeava tăiată, cu piedica trasă. 

— Querel! Protejează-i! strigă Veran. 

Bărbatul împinse încet piedica, scoase un fluier de sub 
cămaşa peticită şi suflă de câteva ori. Un alt fluier îi răspunse şi 
mai mulţi membri ai Gărzii Regale ieşiră dintr-o barcă ascunsă 
sub chei. Toţi erau înarmaţi şi pregătiţi de luptă, dar după 
chipurile lor niciunul nu se aştepta la o astfel de situaţie. 

— O ambuscadă! exclamă Touchstone imediat ce se 


apropiară. Trebuie să plecăm de îndată. 

Inainte să apuce să mai spună ceva, mai multe mâini îi 
apucară şi fură de-a dreptul aruncaţi pe puntea bărcii care îi 
aştepta, cu Veran urmând îndeaproape. Ambarcaţiunea, o barjă 
de râu, era cam la doi metri dedesubtul cheiului, însă cei doi 
aterizară în braţele gărzilor. Nici nu intraseră bine în cabina 
căptuşită cu saci de nisip că motorul ieşi din lenea de până 
atunci şi barca porni la drum cu un huruit greoi. 

Sabriel şi Touchstone se cercetau reciproc, asigurându-se 
unul pe altul că erau încă în viaţă şi relativ nevătămaţi, deşi 
amândoi sângerau de la mici tăieturi de şrapnel. 

— Gata, rosti încet Touchstone, punându-şi pistolul pe 
punte. Am terminat-o cu Ancelstierre. 

— Da, încuviinţă Sabriel. Sau poate că locul acesta a 
terminat-o cu noi. Nu vom mai găsi vreun ajutor aici. 

Touchstone suspină, luă o cârpă şi şterse sângele de pe 
chipul lui Sabriel. Ea făcu acelaşi lucru pentru el; apoi se ridicară 
şi se îmbrăţişară pentru câteva clipe. Amândoi tremurau şi nu 
căutau s-o ascundă. 

— Trebuie să avem grijă de rănile lui Veran, spuse Sabriel 
când îşi dădură drumul din braţe. Şi să stabilim un curs către 
casă. 

— Casă, confirmă Touchstone, dar nici măcar acel cuvânt 
nu fusese grăit fără ca amândoi să simtă o teamă nemărturisită. 
Pe cât de aproape fuseseră ei de moarte astăzi, se temeau că 
odraslele lor se vor confrunta cu pericole încă şi mai mari, căci, 
precum amândoi ştiau prea bine, existau sfârşituri mult mai 
cumplite decât o simplă moarte. 


PARTEA A DOUA 


CAPITOLUL NOUĂ 
Un vis cu bufniţe şi câini zburători 


Nick avu din nou acelaşi vis, cel cu ferma de fulgere şi cu 
emisferele care se contopeau. Apoi visul se schimbă brusc şi-i 
păru că stă întins pe un culcuş de blănuri într-un cort. Auzea 
ritmul încet al ploii pe pânza de deasupra capului şi glasul 
tunetului, iar întregul cort era mereu luminat de scânteieri de 
fulger. 

Se ridică în capul oaselor şi văzu o bufniţă cocoţată pe 
cufărul său de voiaj, privindu-l cu ochii ei gălbui, enormi. Şi mai 
era un câine care stătea lângă pat. O potaie negru-maronie nu 
mai mare decât un terrier, cu aripi enorme ieşindu-i din umeri. 

„Măcar visez ceva nou”, gândi el. Probabil era aproape 
treaz, iar aceasta era una din acele frânturi de vis care precedau 
trezia completă, când realitatea şi fantezia se îngemănau. Cortul 
era al lui, ştia asta, dar o bufniţă şi un câine înaripat! 

„Mă întreb ce înseamnă asta”, gândi Nick, clipind cu ochii 
încă înceţoşaţi. 

Lirael şi Căţeaua Obraznică îl priveau cum se holbează la 
ele, cu ochii cufundaţi în somn, dar dominați de o strălucire 
febrilă. Işi duse mâna la piept şi îşi încovoie degetele de parcă 
ar fi vrut să-şi zgârie inima. Clipi de două ori, apoi închise ochii 
şi se întinse înapoi pe blănuri. 

— Chiar e bolnav, şopti Lirael. Arată groaznic. Şi mai are 
ceva... Nu-mi dau bine seama în forma asta. Ceva nefiresc. 

— Are o fărâmă din Distrugător în el, mârâi încetişor 
Căţeaua. Cel mai probabil, o aşchie dintr-o emisferă argintie, 
îmbibată cu un fragment din puterea lui. Îl mistuie încet-încet, 
trup şi spirit. E folosit drept avatar al Distrugătorului. Ca voce a 
lui. Nu trebuie să trezim forţa asta dinlăuntrul său. 

— Şi cum îl scoatem de-aici fără să facem asta? întrebă 
Lirael. Nu pare îndeajuns de sănătos încât să se ridice din pat, 
darămite să meargă pe propriile picioare. 


— Pot să merg, protestă Nick, deschizând ochii şi 
ridicându-se din nou. Cum acesta era visul lui, de ce să nu 
participe la o conversaţie între o bufniţă vorbitoare şi un câine 
înaripat? 

— Cine-i Distrugătorul ăsta şi ce-i cu vorbele astea cum că 
mă mistuie? Am doar o gripă urâtă sau ceva. Mă face să 
halucinez, adăugă el. Şi să am visuri foarte reale. Un câine 
zburător! Ha! 

— Crede că visează, rosti Căţeaua. Asta-i bine. 
Distrugătorul nu se va trezi decât dacă se crede ameninţat sau 
dacă simte Magia Legământului în apropiere. Stăpână, fii atentă 
să nu-l atingi cu pielea fermecată! 

— N-are cum să-mi stea mintea la bufnite, chicoti Nick 
visător. Nici la câini. 

— Pun pariu că nici nu se poate ridica să se îmbrace, îl 
provocă Lirael cu viclenie. 

— Ba bine că nu, făcu Nick târându-şi picioarele de-a 
lungul blănurilor îndeajuns încât să alunece din culcuş. Pot să 
fac orice într-un vis. Orice am chef. 

Împleticindu-se niţel, îşi dădu jos pijamaua fără pic de 
pudoare în faţa creaturilor din vis şi rămase în picioare, gol- 
puşcă. Părea foarte slab, gândi Lirael şi un fior de grijă o luă prin 
surprindere. Îi putea vedea coastele prin piele şi tot tacâmul că 
tot veni vorba. 

— Vezi? Gata îmbrăcat, bâigui Nick. 

— Îţi trebuie puţin mai multe haine, sugeră Lirael. S-ar 
putea să plouă din nou. 

— Am o umbrelă, declară Nick. Apoi faţa i se întunecă. Nu, 
e ruptă. Îmi iau haina. 

Fredonând o melodie numai de el ştiută, se îndreptă spre 
cufăr şi dădu să deschidă capacul. Lirael, luată prin surprindere, 
reuşi să zboare de pe cufăr în ultimul moment şi se aşeză pe 
culcuşul lăsat liber. 

— Bufnița şi pisicuţa s-au... cânta Nick, în timp ce-şi 
trăgea pe el chiloţii, pantalonii şi un palton lung, lăsând la o 
parte cămaşa. Doar că în visul meu nu se potriveşte... pentru că 
tu nu eşti o pisică. Eşti... un... Un câine înaripat, termină el şi 
întinse braţul să-i atingă nasul Căţelei. Atingerea păru să-l 


surprindă, iar roşeaţa i se accentuă în obraji. 

— Visez? întrebă el dintr-odată, plesnindu-se peste faţă. 
Nu visez, aşa-i? Eu... doar... o iau... razna. 

— Nu eşti nebun, îl linişti Lirael. Doar bolnav. Ai febră. 

— Da, da, am, consimţi Nick abătut, ducând dosul palmei 
la fruntea transpirată. Trebuie să mă bag în pat. Aşa a spus 
Hedge, înainte să plece după cealaltă barjă. 

— Nu! porunci Lirael, cu o voce curios de puternică pentru 
micul cioc al unei bufnite. 

Auzind de absenţa lui Hedge, era sigură că trebuie să 
profite de ocazie. 

— Ai nevoie de aer proaspăt. Obraznico, poţi să-l faci să 
meargă? Aşa cum ai făcut cu arbaletrierul? 

— Poate, mormăi Căţeaua. Simt mai multe forţe în el şi 
chiar un infim fragment din Distrugătorul înlănţuit, e o forţă pe 
care s-o iei în serios. Şi îi va alerta pe Morți. 

— Sunt ocupați să ducă emisferele spre lac, spuse Lirael. 
Le va lua ceva timp să ajungă aici. Deci cred că e mai bine s-o 
faci. 

— Eu mă bag în pat, decretă Nick, ţinându-şi capul între 
mâini. Şi, cu cât ajung mai curând acasă în Ancelstierre, cu atât 
mai bine. 

— Nu te bagi tu în pat, mârâi ameninţător Căţeaua. Vii la o 
plimbare! 

Acestea fiind zise, dădu drumul unui lătrat atât de adânc 
şi zgomotos că zgâlţâi cortul, făcând stâlpii să vibreze. Lirael îi 
simţi forţa pe pielea ei... cea fermecată. Contactul dintre Magia 
Liberă şi însemnele Legământului îi ciufuli penajul şi stârni 
scântei. 

— Urmează-mă! tună Căţeaua, apoi se întoarse şi părăsi 
cortul. Nick făcu trei paşi după ea, dar se opri la intrare, 
agăţându-se de prelata de pânză. 

— Nu, nu, nu pot, îngăimă el, cu muşchii jucând 
spasmodic sub pielea gâtului şi a mâinilor. Hedge mi-a zis să 
rămân locului. Mai bine rămân. 

Căţeaua lătră din nou, de astă dată mai tare, acoperind 
până şi tunetele. O coroană de scântei o înconjură pe Lirael 
aprinzând pijamalele de sub gheare forţând-o să părăsească 


acel cort. 

Nick se împletici şi se încovoie sub forţa hămăitului. Căzu 
în genunchi şi se târî afară din cort, gemând şi strigându-l pe 
Hedge. Lirael îi dădu ocol, uitându-se spre vest. 

— Ridică-te! porunci Căţeaua. Umblă. Urmează-mă. 

Nick se ridică, făcu câţiva paşi, apoi îngheţă locului. Ochii i 
se dădură peste cap, iar lujeri de fum alb începură să i se ridice 
în rotocoale din gura deschisă. 

— Stăpână! strigă Căţeaua. Fragmentul se trezeşte în el! 
Trebuie să revii la forma ta şi să-l potoleşti cu clopoţeii! 

Lirael căzu ca un bolovan, căci invocase însemnele 
Legământului să o elibereze de pielea pe care o purta. Dar nu 
înainte ca ochii ei mari şi aurii de bufniţă să pătrundă prin 
noaptea dantelată de fulgere până acolo unde Morţii trudeau să 
mişte emisferele argintii. Sute de Ajutoare aruncaseră deja 
frânghiile şi se îndreptau spre cort. O clipă mai târziu, începură 
să fugă şi sunetul sutelor de articulaţii secate de viaţă trosniră 
în cor ca un ecou fantomatic al furtunii. Cei din faţă se luptau 
care să ajungă mai întâi, atraşi de ademenirea magiei şi de 
promisiunea unei vieţi puternice pe care să o ia. Viaţă care să le 
domolească foamea eternă. 

Căţeaua lătră din nou, dar nu părea să aibă mare efect 
asupra fumului ce se înălța din nasul lui Nick. Lirael nu putea 
decât să privească rotocoalele albe de fum, căci era prinsă pe 
moment într-un vârtej strălucitor de lumină, până ce-şi năpârlea 
pielea fermecată. 

O clipă mai târziu, era în propria-i formă, cu mâinile pe 
Saraneth şi Nehima. Însă mai simţea ceva acolo, o prezenţă 
care ardea înăuntru lui Nick, o strălucire interioară care topea 
stropii de ploaie ce-i atingeau pielea. Miasma de metal cald a 
Magiei Libere se revărsa în valuri din el, iar o voce care nueraa 
lui Nicholas ieşi din gura sa, însoţită de nori de fum alb. 

— Cum îndrăzneşti... A, trebuia să mă aştept la tine, 
băgăreţule, şi la una din surorile tale să... 

— lute, Lirael, strigă Căţeaua. Ranna şi Saraneth laolaltă 
cu lătratul meu! 

— La mine, servitorii mei! răcni vocea din Nick, o voce 
mult mai puternică şi mai îngrozitoare decât ceva ce ar putea 


ieşi dintr-un gât omenesc. Spulberă până şi tunetul, prăvălindu- 
se peste întreaga vale. Toţi Morţii o auziră, chiar şi cei care încă 
mai trăgeau de funii, şi cu toţii se repeziră încolo, un puhoi de 
carne putrezită care unduia în jurul puţului, grăbindu-se spre 
cortul în flăcări, unde Stăpânul lor suprem îi chema. 

Şi alţii îl auziră, deşi era prea departe ca vreun sunet să le 
ajungă la urechi. Hedge scăpă o înjurătură şi omori un cal ce 
avu ghinionul să se afle prin preajmă, căci niciun animal viu nu 
l-ar fi suportat în spinare. 

Departe, la răsărit, Chlorr se întoarse de pe malul râului 
de lângă Casa Abhorsenilor şi porni în goană, o mare vâlvătaie 
de foc şi întunecime care se mişca mai repede decât ar fi putut- 
o duce orice picior de om. 

Lirael îşi aruncă sabia şi îl trase pe Ranna atât de repede 
încât clopoţelul scăpă o undă de torpoare asupra stăpânei sale. 
Incheietura încă o durea în urma confruntării din Moarte, dar nici 
durerea, nici protestele lui Ranna nu erau de-ajuns să o 
oprească. Paginile din Cartea Morților îi străluceau în minte, 
arătându-i ce să facă. Alătură sunetul blând al lui Ranna cu forţa 
adâncă a lui Saraneth şi cu ele lătratul poruncitor al Căţelei. 

Sunetul se înfăşură în jurul lui Nick, iar vocea care tuna 
din el se domuoli. Insă o voinţă turbată se opinti împotriva vrăjii, 
luptând împotriva puterilor combinate ale clopoţeilor şi Căţelei. 
Apoi, deodată, rezistenţa cedă, iar Nick căzu la pământ, fumul 
alb retrăgându-se rapid în nas şi gât. 

— Grăbeşte-te şi ridică-l! o îndemnă Căţeaua. Tai-o spre 
sud şi îndreaptă-te spre punctul de întâlnire. Îi ţin eu ocupati 
aici! 

— Dar - Ranna şi Saraneth - va fi adormit, protestă Lirael 
punând clopoţeii la loc şi ridicându-l pe Nick. Era mult mai uşor 
decât părea. Evident, era doar piele şi os. 

— Nu, doar ciobul din el doarme, rosti Căţeaua. Îşi 
retrăsese aripile şi acum creştea la dimensiunile de luptă. 
Plesneşte-l şi fugi! 

Lirael se supuse, deşi-i părea un gest crud. O ustura 
palma, dar măcar îl trezise pe Nick. Acesta tresări, se uită 
nedumerit în jur şi se zbătu să-şi elibereze braţul de strânsoarea 
ei. 


— Fugi! se răsti ea şi-l trase după sine, oprindu-se s-o 
ridice pe Nehima. Fugi sau te înţep cu asta! 

Cu o figură năucită, Nick se uită pe rând la ea, la cortul în 
flăcări, la Căţea şi la hoarda care se apropia în goană, cea 
despre care credea el că sunt muncitori bolnavi. Apoi începu să 
fugă, lăsându-se îndrumat spre sud. 

În urma lor, Căţeaua stătea la lumina focului, o umbră 
nefastă măsurând acum aproape doi metri la nivelul umerilor. 
Pe zgardă, însemnele Legământului luceau straniu în propriile 
lor culori, mai aprinse decât flăcările roşii-gălbui ale cortului 
arzând. Magia Liberă pulsa sub zgardă, iar flăcări roşii îi picurau 
din gură precum balele. 

Primul grup de slujitori morţi o zări şi încetini, nesiguri de 
ce anume era şi cât de periculoasă putea fi. Apoi Căţeaua 
Obraznică lătră, iar slujitorii începură să se vaiete şi să urle, căci 
o putere pe care o cunoşteau şi de care se temeau puse 
stăpânire pe ei, un atac de Magie Liberă care le trimitea fiori în 
trupurile putrede şi-i obliga să se întoarcă în Moarte. 

Dar pentru fiecare Mort căzut erau încă zece care se 
repezeau cu mâinile scheletice gata să prindă şi să sfâşie, cu 
dinţii sparţi şi albiţi de mormânt nerăbdători să muşte în orice 
carne, magică sau nu. 


CAPITOLUL ZECE 
Prinţul Sameth şi Hedge 


Abia ce făcuseră jumătate din drumul până la locul de 
întâlnire cu Sam, că Nick se prăbuşi la pământ. Faţa îi era 
îmbujorată de febră şi istovire şi răsufla din greu. Se uita la 
Lirael fără să rostească un cuvânt, parcă aşteptându-şi execuţia. 

Era îndreptăţit să se teamă, de vreme ce ea stătea 
deasupra lui cu sabia trasă. O băgă pe Nehima în teacă şi încetă 
să se încrunte, dar Nick era prea bolnav şi obosit să înţeleagă că 
încerca să-l liniştească. 

— Se pare că va trebui să te duc în spate, rosti ea, cu un 
amestec de epuizare şi deznădejde. Tânărul nu era deloc greu, 
dar mai aveau încă aproape un kilometru până la izvor şi nu ştia 
câtă vreme fărâma de Distrugător din el va rămâne adormită. 

— De ce... de ce faci asta? întrebă cu un horcăit Nick pe 
când ea îl ridica pe umeri. Să ştii că experimentul va continua şi 
fără mine. 

Lirael învățase cum să-i ducă pe oameni în spinare la 
Marea Bibliotecă a Clayrelor, deşi nu o mai făcuse de ani buni. 
Nu de când alambicul lui Kemmeru - un obiect nepermis - luase 
foc tocmai când Lirael făcea de tură în brigada de pompieri a 
bibliotecarelor. Constată cu mulţumire că nu uitase cum se 
procedează şi că Nick era mult mai uşor decât Kemmeru. Era 
totuşi o comparaţie nedreaptă, deoarece Kemmeru ţinuse 
morţiş să fie cărată cu tot cu cărţile ei preferate. 

— Prietenul tău Sam poate să te lămurească, spuse Lirael. 

Încă o auzea pe Căţea lătrând undeva în urma ei, ceea ce 
o linişti întrucâtva, însă era greu să vadă încotro se îndreaptă în 
lumina difuză a zorilor ce nu avea destulă tărie nici măcar să 
arunce o umbră. Îi fusese mult mai uşor să traverseze valea în 
formă de bufniţă. 

— Sam? Ce are Sam de-a face cu toate astea? întrebă 
Nick. 

— Îţi explică el, răspunse scurt Lirael, apoi ridică ochii spre 
cer, căutând să-şi stabilească poziţia în funcţie de steaua Uallus. 
Dar erau încă prea aproape de puț şi vedea doar nori de furtună 


şi fulgere. Măcar se oprise ploaia şi norii aduşi de ei se risipeau 
încet-încet. 

Lirael îşi continuă drumul, dar cu presimţirea crescândă că 
o luase cumva în direcţia greşită. Ar fi trebuit să fie mai atentă 
când zburase deasupra cărării spre puț, se gândi Lirael, când 
totul se afla dedesubt. 

— Hedge mă va salva, şopti Nick sfârşit, cu o voce 
răguşită şi stranie, mai ales că venea de lângă cureaua lui 
Lirael, unde-i bălăbănea capul. 

Lirael nu-i dădu atenţie. Nu mai auzea vocea Căţelei, iar 
pământul devenea tot mai mocirlos la fiecare pas. | se păru că 
vede tufişuri. Poate erau cele care străjuiau pârâul unde îi 
aştepta Nick. 

Înaintă, cu greutatea în plus a lui Nick împingându-i 
picioarele adânc în pământul moale. Acum că era mai aproape 
şi că soarele împrăştia mai multă lumină, observă că acelea nu 
erau tufişuri, ci stufăriş. Tulpini înalte ale căror flori colorau 
malurile apei cu un scânteietor nimb stacojiu, de la care Lacul 
Roşu îşi trăgea numele. 

Lirael îşi dădu seama că şi-a ratat complet destinaţia. 
Cumva, o cotise spre vest. Acum era pe malul lacului, iar Ciorile 
Sângeroase o vor găsi în curând dacă nu se va pune la adăpost 
de privirea lor. Îl săltă pe Nick pe umeri şi se aplecă puţin 
înainte, să-şi echilibreze povara. Acesta scoase un geamăt de 
durere, dar Lirael îl ignoră şi intră în stufăriş. 

Curând, noroiul făcu loc apei, care i se înălța până la 
genunchi. Trestiile se îndeseau pe măsură ce înainta, iar 
vârfurile lor înflorite se legănau deasupra lor. Văzu însă o cărare 
îngustă deschizându-se între nişte trestii lăsate. O luă pe cărare, 
intrând tot mai adânc în mlaştină. 


Între timp, Sam luă încă un însemn din fluxul nesfârşit al 
Legământului şi-l împinse în săgeata pe care o ţinea pe 
genunchi, privind cum se întinde ca uleiul pe oţelul ascuţit al 
vârfului. Era ultimul pentru această săgeată. Deja pusese 
însemne de precizie şi forţă în vergeaua de lemn, însemne de 
zbor şi noroc în pene şi de izgonire şi destrămare în vârf. 

Era ultima din cele douăzeci, acum toate fermecate să fie 


arme de mare folos împotriva Morților. Petrecuse două ore să le 
farmece pe toate şi era cam obosit. Nu ştia că cei mai mulţi 
magi ai Legământului ar fi petrecut aproape o zi cu asemenea 
îndeletnicire. Pentru Sam fusese dintotdeauna ceva firesc să 
sădească magie în obiecte neînsufleţite. 

Işi făcea treaba şezând pe porţiunea uscată a unui 
buştean pe jumătate cufundat în pârâu. Din punctul său de 
vedere, era un pârâu sigur, căci avea aproape cincisprezece 
metri lăţime, era adânc şi repede. Putea fi traversat sărind pe 
buştean şi pe câteva pietre înalte, dar Sam se îndoia că Morţii ar 
fi capabili de aşa ceva. 

Puse ultima săgeată în tolba prinsă de raniţa lui Lirael, pe 
care apoi o luă în spate. Işi lăsase propria raniţă pe malul apei, 
cu Mogget dormind pe ea. Când privi mai bine, Sam băgă de 
seamă că acesta dispăruse. 

Sam se uită atent împrejur, dar nu observă nicio mişcare 
şi nu era destulă lumină încât să-l vadă în caz că stătea locului 
sau se ascundea. 

Motanul nu mai dispăruse aşa niciodată, iar Sam avea 
chiar mai puţină încredere în el de când cu păţania din tunelurile 
de sub Casa Abhorsenilor. Incet, luă arcul lui Lirael şi puse o 
săgeată pe coardă. Avea sabia la brâu, dar zorii aruncau 
suficientă lumină încât măcar să ţintească ceva la mică 
depărtare. Măcar peste râu, pe care Sam nu avea de gând să-l 
traverseze. 

Deodată, ceva mişcă pe celălalt mal. O siluetă mică şi 
albă, furişându-se pe lângă apă. Era probabil Mogget, se gândi 
Sam, scrutând în penumbră. 

Degetele-i tresăriră pe coardă când creatura se apropie. 

— Mogget? şopti el cu nervii mai încordaţi decât arcul din 
mâini. 

— Cine te aşteptai să fie, prostule! rosti ghemotocul alb, 
săltând din piatră-n piatră şi apoi pe buştean. Nu-ţi irosi 
săgețile, că vei avea nevoie de ele. Cam două sute de Ajutoare 
se îndreaptă încoace. 

— Ce! exclamă Sam. Cum rămâne cu Lirael şi Nick? Sunt 
teferi? 

— N-am idee, spuse Mogget calm. M-am dus să văd ce se- 


ntâmplă când însoţitorul nostru canin a început să latre. Se 
îndreaptă încoace, cu toţi morţii pe urme, dar nu am zărit-o pe 
Lirael sau pe prietenul tău care ne dă bătăi de cap. A, cred că 
asta-i Căţeaua Odioasă care se apropie acum. 

Cuvintele lui Mogget fură urmate de un pleoscăit enorm 
când Căţeaua, ce apăruse deodată pe celălalt mal, se aruncă în 
pârâu trimițând apă în toate părţile, dar mai ales pe Mogget. 

Intr-o clipită, Căţeaua era lângă ei, scuturându-şi capul 
atât de tare încât Sam trebui să-şi ferească arcul. 

— Repede! gâfâi ea. Trebuie să plecăm de-aici! Rămâneţi 
pe malul ăsta şi luaţi-o în josul pârâului! 

Nici nu sfârşi bine, că o luă din nou la goană de-a lungul 
apei. Sam sări de pe buştean, îşi înşfacă raniţa şi porni 
poticnindu-se după Căţea, cu o sumedenie de întrebări pe limbă. 
Cu raniţa lui Lirael în spate, arcul şi o săgeată într-o mână şi 
raniţa lui în cealaltă, nu o dată era cât pe ce să se prăvălească 
în pârâu. 

— Lirael... şi Nick? Ce... să ne oprim puţin... tre' să 
rearanjez toate... 

— Lirael s-a ascuns în stufăriş, dar necromantul a apărut 
dintr-odată, aşa că nu am riscat să-l conduc la ea, rosti câinele 
peste umăr. De-aia nu putem aştepta! 

Sam privi în urmă şi se împiedică de raniţa din mână, 
căzând cu tot cu arc şi săgeată. Abia ce se ridică în picioare, că 
zări zidul mişcător de Ajutoare care tocmai se opriseră de 
cealaltă parte a apei, lângă buştean. Erau câteva sute la număr, 
o imensă şi sumbră viermuială de hoituri care se porniră 
numaidecât să-i urmărească. 

Din noianul de Morți o singură arătare ieşea în evidenţă. 
Un om înveşmântat în flame roşiatice, călărind un cal scheletic, 
cu ultimele hălci de carne stând să-i cadă de pe gât şi greabăn. 

Hedge. Sam îi simţi prezenţa ca un sloi de gheaţă şi o 
durere năprasnică îi sfredeli încheieturile. Hedge striga ceva - 
poate o vrajă -, dar Sam nu îl auzi. Era preocupat să ridice arcul 
de pe jos şi să ia o altă săgeată. Zorii păreau să fi încremenit şi 
era încă destul de întuneric, iar distanţa apreciabilă. Însă nu 
destul de mare pentru o lovitură norocoasă. 

Fără să stea pe gânduri, Sam luă o săgeată şi întinse 


arcul. Pentru o clipită, întreaga lui concentrare trasă o linie între 
el şi făptura aceea de beznă şi văpaie. 

Apoi luă degetele de pe coardă, iar săgeata fermecată îşi 
luă zborul ca o scânteie albastră. Sam privi plin de speranţă cum 
gonea mai precis decât îşi închipuise, întâlnind gâtul 
necromantului într-o vâlvătaie albă şi roşie. 

Hedge căzu de pe calul său scheletic, care se ridică pe 
picioarele dinapoi şi se avântă spre pârâu, doborând câteva 
rânduri de Ajutoare. La contactul cu apa, se dezintegră într-o 
explozie de scântei albe şi nechezături ascuţite. Ştiuse instinctiv 
cum să se elibereze şi să-şi găsească moartea finală. 

— Asta îl va enerva, rosti Mogget de lângă picioarele lui 
Sam. 

Sam îşi pierdu speranţa când îl văzu pe Hedge ridicându- 
se şi smulgându-şi săgeata din gât. 

— Nu le mai irosi pe el, spuse Căţeaua. Nu poate fi nimicit 
cu săgeți, indiferent ce vrăji ai pune în ele. 

Sam încuviinţă tăcut, aruncă arcul şi-şi trase sabia. Deşi 
pârâul avea să-i ţină pe Morți la distanţă, ştia că nu-l va opri pe 
Hedge. 

Necromantul trase şi el sabia şi păşi înainte. Ajutoarele se 
dădură la o parte să-i facă loc. Ajuns la mal, rânji cu toţi dinţii, 
pe care jucau limbi de foc. Băgă o cizmă în pârâu şi rânji din nou 
când aburi ţâşniră în volburi turbate la suprafaţa apei. 

— Du-te şi ajut-o pe Lirael! porunci Sam Căţelei. Îl ţin eu 
ocupat pe Hedge cât timp pot. Mogget, mă ajuţi? 

Niciun răspuns de la Mogoget, care se făcuse nevăzut. 

— Succes! îi ură Căţeaua, apoi se îndepărtă în grabă spre 
vest. 

Sam inspiră adânc şi se puse în gardă. Cea mai cruntă 
teamă a sa devenise groaznică realitate. Era singur şi faţă în 
faţă cu Hedge. 

Tânărul îşi îndreptă atenţia asupra Legământului, nu doar 
pentru a arunca o vrajă, ci şi să se liniştească. Respirația i se 
domoli la atingerea fluxului familiar din jur şi, aproape fără să 
gândească, Sam începu să scoată însemne din Legământ, 
şoptindu-le numele atunci când îi ajungeau în palmă. 

Hedge mai făcu un pas. Acum era complet înfăşurat în 


aburi şi abia i se mai ghicea silueta în apa care spumega şi 
clocotea. Abia acum îşi dădu Sam seama că necromantul avea 
de gând să sece pârâul. Deja era vizibil mai puţină apă la 
picioarele lui, albia se vedea cu ochiul liber, şi Ajutoarele 
începuseră să înainteze. 

Hedge nici măcar nu va trebui să lupte cu mine, gândi 
Sam. Trebuie doar să rămână în pârâu şi Ajutoarele sale îl vor 
trece şi mă vor termina. Deşi avea naiul la el, Sam nu ştia să-l 
folosească prea bine, şi Morţii erau oricum prea mulţi. 

Mai putea face un singur lucru: să-l atace pe Hedge în 
pârâu şi să-l ucidă înainte ca Ajutoarele să poată trece. Asta 
dacă l-ar putea omori pe Hedge, şopti o voce sâcâitoare adânc 
în mintea lui. N-ar fi mai bine să o ia la fugă? Să fugă înainte să 
fie ars din nou şi spiritul să-i fie smuls din odăile cărnii şi să 
ajungă la cheremul necromantului... 

Sam îşi alungă repede gândurile negre, îngropând vocea 
sâcâitoare atât de adânc în tainiţele minţii că abia îi mai auzea 
ecoul. Apoi, lăsă însemnele din mână să se risipească în neant, 
reintră în Legământ şi scoase un nou şir de însemne. Pe măsură 
ce le invoca, le însemnă cu un deget pe picioare. Insemne de 
protecţie, de răsfrângere şi deviere se contopiră într-o 
sclipitoare armură care să-i apere picioarele de apa clocotită. 

Se uitase în jos pentru doar zece, poate cincisprezece 
secunde. Însă, când îşi ridică privirile, Hedge dispăruse. Aburii 
se împrăştiaseră, iar apa curgea fireşte din nou. Ajutoarele îi 
întoarseră spatele şi acum şontâcăiau înapoi, lăsând pământul 
bătătorit şi înţesat cu bucăţi de carne putredă şi aşchii de os. 

— Fie ţi-a fost menită altă moarte, printe, fie Hedge şi-a 
găsit ceva mai important de făcut, constată Mogget, care 
apăruse la picioarele lui Sam ca o plantă de-abia răsărită. 

— Tu pe unde erai? întrebă Sam, care se simţea cumva 
dezumflat. Fusese gata-gata să se avânte în pârâu, să lupte pe 
viaţă şi pe moarte şi dintr-odată totul redevenise doar o 
dimineaţă liniştită. Soarele lucea pe cer şi păsările îşi reluaseră 
ciripitul. Deşi doar pe partea aceasta a apei, observă el. 

— Mă ascundeam, ca orice ins prudent când are de-a face 
cu un necromant atât de puternic precum Hedge. 

— E chiar atât de puternic? Trebuie să fi întâlnit mulţi 


necromanţi în toţi anii în care ai slujit-o pe mama şi pe ceilalţi 
Abhorseni. 

— Aceia nu erau ajutaţi de Distrugător, răspunse Mogget. 
Recunosc, sunt impresionat de ce-i în stare să facă, chiar 
înlănţuit aşa cum e. Să ne fie învăţătură de minte, că, deşi e 
închis într-un bulgăre de metal argintiu... 

— Unde crezi că s-a dus Hedge? îl întrerupse Sam, care 
nu-i prea dăduse atenţie. 

— Inapoi la bulgării ăia de metal, evident, căscă Mogget. 
Sau după Lirael. Cred că a sosit vremea să trag un pui de somn. 

Mogget căscă din nou, apoi icni de mirare când Sam îl 
apucă şi-l scutură bine, declanşând clinchetul lui Ranna. 

— Trebuie să dai de urma Căţelei! Trebuie să o ajutăm pe 
Lirael! 

— Nu aşa se cere frumos. 

Mogget căscă din nou, sub imperiul valurilor de somn pe 
care Ranna le trimitea asupra lor. Dintr-odată, Sam se văzu 
stând jos, iar pământul părea atât de confortabil. Trebuia doar 
să se întindă şi să-şi pună mâinile după cap... 

— Nu! Nu! se împotrivi el. Se ridică şi se împletici înspre 
pârâu, în care-şi împinse faţa. 

Când se întoarse, Mogget era în raniţă, dormind dus cu un 
rânjet răutăcios pe faţa lui mică. 

Sam se holba la el ducându-şi mâinile prin părul ud. 
Căţeaua o luase în josul pârâului. Ce spusese înainte? „Lirael s-a 
ascuns în stufăriş.” 

Aşadar, dacă va urma cursul apei spre Lacul Roşu, avea o 
bună şansă să o găsească pe Lirael. Sau vreo urmă de-a ei, sau 
pe Căţea. Sau poate că Mogget se va trezi. 

Sau poate că Hedge se va întoarce... 

Sam nu avea de gând să rămână locului. Poate Lirael avea 
nevoie de ajutorul său. Sau Nicholas. Trebuia să-i găsească. 
Impreună, ar fi avut mai multe şanse să supravieţuiască şi să 
oprească trezirea Distrugătorului închis în emisferele argintii. 
Singuri ar da greş. 

Sam puse în raniţă arcul şi săgeata lui Lirael. Apoi luă cele 
două raniţe în spate, cu o curea pe fiecare umăr, avu grijă ca 
Mogget să nu cadă, chiar dacă motanul o merita din plin, şi o luă 


spre vest. 


CAPITOLUL UNSPREZECE 
Ascunşi în stufăriş 


Lirael se aştepta întrucâtva să găsească o barcă făcută din 
trestii, devreme ce Clayrele o Văzuseră pe ea şi pe Nicholas într- 
una pe Lacul Roşu. Oricum, se simţi uşurată când dădu peste 
strania ambarcaţiune, întrucât apa-i venea acum binişor peste 
coapse. Dacă ar mai fi înaintat astfel, ar fi fost nevoită să ia cale 
întoarsă sau risca să-l înece pe Nick, căci nu-l putea căra altfel. 

Il aşeză cu grijă în mijlocul bărcii în formă de canoe, 
apucând-o repede de margini când era să se răstoarne. Barca 
era cam de două ori mai lungă decât Lirael, dacă s-ar fi întins în 
ea, dar foarte îngustă. Se lărgea doar la mijloc, îndeajuns să 
încapă amândoi în ea. 

Nick era semiconştient, dar începu să-şi revină pe măsură 
ce stăteau în barcă în deplină tăcere, iar Lirael îşi cântărea 
opţiunile. Trestiile se aplecau deasupra lor, ca un alcov secret, şi 
în apropiere se auzeau tânguirile unor mici păsări de apă, 
întrerupte ocazional de plescăitul câte uneia din ele care se 
cufunda în căutarea vreunui deliciu pescăresc. 

Lirael şedea cu sabia pe poală şi cu o mână pe banduliera 
cu clopoței, ascultând. Păsările când ciripeau şi pescuiau vesele, 
când se cufundau în tăcere şi-n stufăriş. Lirael ştia că de vină 
erau Ciorile Sângeroase care zburau la joasă altitudine. Putea să 
simtă spiritul rece care sălăşluia în ele, urmând fără crâcnire 
ordinele stăpânului său. O căutau. 

Barca era exact cum o descriseseră Clayrele, dar Lirael se 
simţi în ghearele unei noi şi stranii temeri stând în ea. Aceasta 
era limita Viziunii Clayrelor. O Văzuseră aici cu Nicholas, dar 
nimic mai mult, şi nu Văzuseră ce se ascundea în el. Poate din 
cauză că acesta le era sfârşitul? Oare Hedge era pe cale să 
apară dintre trestii? Sau se va trezi Distrugătorul din firavul 
tânăr dinaintea ei? 

— Ce mai aştepţi? întrebă Nick dintr-odată, mai întremat 
decât se aşteptase ea. Lirael tresări cu putere, legănând violent 
barca. Vocea îi era puternică, sunând straniu în lumea tăcută a 
stufărişului. 


— Linişte! porunci Lirael cu o şoaptă aspră. 

— Sau ce? bravă Nick. Insă vorbea mai încet, cu ochii 
aţintiţi pe sabia ei. 

După câteva momente, Lirael grăi: 

— Aşteptăm după-amiaza, când soarele străluceşte mai 
tare şi Morţii sunt slăbiţi. Atunci ne vom îndrepta spre malul 
lacului şi, dacă totul merge bine, vom ajunge la punctul de 
întâlnire unde te aşteaptă prietenul tău Sameth. 

— Morţii, zâmbi Nick cu un aer de superioritate. Spirite 
locale ce trebuie îmbunate, să înţeleg? L-ai menţionat pe Sam şi 
înainte. Ce rol joacă el în asta? L-ai răpit şi pe el? 

— Morţii... sunt Morți, se încruntă Lirael. 

Sam menţionase că Nick nu înţelegea şi nici măcar nu se 
străduia să priceapă ce însemna Vechiul Regat, dar această 
orbire faţă de realitatea ce-l înconjura nu putea fi naturală. 

— Ei lucrează în puț. Ajutoarele lui Hedge. Şi nu, Sam mă 
ajută să te salvez. E evident că nu înţelegi pericolul. 

— Nu-mi spune că Sam a început să creadă în superstiţiile 
astea. Morţii, aşa cum le spui tu, sunt doar nişte nefericiţi care 
suferă de o boală similară leprei. Şi, departe de a mă salva, mă 
reţii de la un important experiment ştiinţific. 

— M-ai văzut sub formă de bufniţă, împreună cu câinele 
înaripat, spuse Lirael, curioasă să vadă cât de mult îl controla 
Hedge. 

— Hipnoză... sau halucinaţii, răspunse Nick. După cum 
vezi, sunt bolnav. Încă un motiv pentru care n-ar trebui să fiu 
în... şandramaua asta de ambarcaţiune. 

— Ciudat, rosti Lirael gânditoare. Probabil că acea chestie 
din tine ţi-a întunecat mintea. Mă întreb cu ce scop. 

— Să ştii că Hedge mă va salva. E un băiat foarte 
descurcăreţ şi nu tolerează întârzieri de la program, ca şi mine 
de altfel. Aşa că, indiferent ce convingere absurdă te-a apucat, 
ar trebui să renunţi la ea şi să te duci acasă. Ba chiar sunt sigur 
că, dacă mă duci înapoi, te vei alege cu o răsplată. 

— O răsplată? râse Lirael cu amărăciune. O moarte 
groaznică şi sclavie eternă? Asta e singura „răsplată” pentru 
oricine se apropie de Hedge. Dar spune-mi, în ce constă 
„experimentul” tău? 


— Îmi dai drumul dacă-ţi spun? întrebă Nick. Nu că ar fi un 
mare secret. Oricum, nu cred că-ţi publici tezele în jurnalele 
academice Ancelstierrane, nu-i aşa? 

Lirael nu răspunse la niciuna dintre întrebări. Doar se uita 
la el, aşteptând să vorbească. La început, Nick îi înfruntă 
privirea, dar apoi se zăpăci şi privi în altă parte. Ochii ei aveau 
ceva intimidant în ei. O duritate pe care nu o mai întâlnise la 
tinerele femei pe care le cunoscuse la balurile din Corvere. 
Parţial, din acest motiv se hotărâse să vorbească, şi parţial 
pentru a o impresiona cu inteligenţa şi cunoştinţele lui. 

— Emisferele sunt constituite dintr-un metal necunoscut 
care, postulez eu, are o capacitate aproape infinită de absorbţie 
a energiei electrice în vederea descărcării ulterioare, grăi el 
luând o postură savantă. De asemenea, creează un fel de câmp 
ionizat care atrage furtuni, care la rându-le generează 
descărcări electrice ce sunt absorbite de metal. Din nefericire, 
câmpul ionizat previne prelucrarea metalului, dat fiind că 
uneltele de fier sau oţel nu pot fi aduse în apropierea sa. 

— Intenţia mea e să conectez emisferele la o fermă de 
fulgere, pe care un asociat de încredere o construieşte în 
Ancelstierre chiar acum. Ferma va fi compusă dintr-o mie de 
paratrăsnete interconectate care vor absorbi toată forţa 
electrică a unei întregi furtuni - nu doar a câtorva fulgere - şi o 
vor conduce în cele două emisfere. Această putere va... ăă... 
repolariza... sau demagnetiza... cele două emisfere astfel încât 
să poată fi unite. Acesta e scopul ultim. Vezi tu, trebuie să fie 
unite. E absolut esenţial! 

După ce rosti ultimul cuvânt, se prăbuşi pe spate, gâfâind 
din greu. 

— De unde ştii? întrebă Lirael. Tot ce auzise îi părea genul 
acela de păsărească folosită de falşi clarvăzători şi magi 
şarlatani, prin care se convingeau mai mult ei înşişi de cele 
spuse. 

— Ştiu pur şi simplu, şopti Nick. Sunt om de ştiinţă. Când 
emisferele vor ajunge în Ancelstierre, voi putea să-mi probez 
teoriile, cu instrumente adecvate şi ajutor calificat. 

— De ce e nevoie ca emisferele să fie unite? 

Acesta părea să fie punctul slab în convingerile lui, dar şi 


cel mai periculos, fiindcă unind emisferele ceea ce era 
întemnițat în ele s-ar fi întregit. De-abia după ce-i pusese 
întrebarea îşi aminti că erau lucruri mai importante de discutat. 

— Trebuie să fie, răspunse tânărul, descumpănit. Ar trebui 
să-ţi fie limpede ca lumina zilei. 

Evident, nu putea gândi clar la problema aceasta. 

— Da, fireşte, îl linişti Lirael. Dar sunt curioasă cum aveţi 
de gând să treceţi emisferele în Ancelstierre. Şi unde mai exact 
e ferma de fulgere? Trebuie să fie greu să construieşti aşa ceva. 
Adică, ar ocupa enorm de mult loc. 

— O, nu e atât de dificil precum ai crede, rosti Nick, 
bucuros că discuţia se muta de la subiectul îmbinării 
emisferelor. Le vom încărca în barje, apoi vom naviga spre sud 
de-a lungul coastei. Se pare că apele sunt prea agitate şi e prea 
ceţos să ne aventurăm pe mare. Vom debarca la nord de Zid, 
peste care vom urca emisferele, iar de-acolo mai sunt doar 
şaisprezece-douăzeci de kilometri până la Forwin Mill, unde 
ferma mea de fulgere e construită. Dacă totul decurge cum 
trebuie, va fi aproape terminată când vom ajunge. 

— Dar... cum le veţi transporta peste Zid? E o barieră 
împotriva Morților şi a altor asemenea creaturi. Nu veţi putea să 
le treceţi de Zid. 

— Prostii! exclamă Nick. Ar trebui să te iei de mână cu 
Hedge. Măcar el e pregătit să încerce, cu condiţia să-l las să 
facă nu ştiu ce scamatorii înainte. 

— Aha, făcu Lirael. Era clar că Hedge sau mai curând 
Stăpânul său a găsit o cale de a trece emisferele peste zid. 
Oricum, fusese o speranţă zadarnică, având în vedere că Hedge 
mai traversase Zidul, şi nu o dată, iar Kerrigor şi armata sa 
năvăliseră peste el acum ani buni. Sperase că măcar emisferele 
nu vor trece. 

— Nu vei... mm... nu vei avea dificultăţi cu autorităţile din 
Ancelstierre? întrebă ea cu un licăr de speranţă. 

Sam îi povestise despre Perimetrul pe care Ancelstierranii 
îl construiseră pentru a opri orice le-ar fi intrat în ţară dinspre 
nord. Nu ştia ce ar mai fi putut ea să facă odată ce emisferele ar 
fi fost scoase din Vechiul Regat. 

— Nu, veni răspunsul lui. Hedge spune că nu vom 


întâmpina necazuri pe care să nu le poată rezolva, ceea ce-mi 
dă de bănuit că s-a ocupat cu contrabanda în trecut. Oricum, 
are metode destul de neconvenţionale. Eu, unul, prefer să lucrez 
în cadrul legii, aşa că am făcut rost de toate permisele vamale şi 
aprobările obişnuite. Recunosc, nu sunt pentru lucruri venite din 
Vechiul Regat, asta pentru că oficial nu există un Vechi Regat, 
deci nici formulare pentru asemenea cazuri. Însă am o scrisoare 
de la unchiul meu, care-mi permite să transport orice am nevoie 
pentru experimentul meu. 

— Unchiul tău? 

— E prim-ministru, răspunse Nick cu o undă de mândrie. E 
de şaptesprezece ani în funcţie, cu o întrerupere de trei ani, 
când partida Reformelor Moderate a ocupat postul. Cel mai 
important om politic pe care l-a avut ţara vreodată, cu toate că 
acum are destule probleme, cu războaiele continentale şi cu 
refugiații din sud care vin în număr tot mai mare. Totuşi, nu cred 
că acel Corolini şi scursurile lui vor întruni cvorumul necesar să-l 
destituie. E fratele mai mare al mamei şi un om ca pâinea caldă. 
Intotdeauna bucuros să-şi ajute nepotul preferat. 

— Actele acelea nu cumva ţi-au ars odată cu cortul, 
sugeră Lirael, agăţându-se de încă o speranţă. 

— Nu. Din nou mulţumită lui Hedge. M-a sfătuit să le las 
omului cu care ne vom întâlni dincolo de Zid. Mi-a spus că vor 
putrezi aici, ceea ce-i absolut adevărat dacă stau să mă 
gândesc. Acum, îmi vei da drumul? 

— Nu. Vei fi salvat, fie că-i place sau nu. 

— In cazul acesta, nu mai am ce să-ţi spun, declară Nick 
îmbufnat. Se întinse din nou în barcă, încercând să se 
acomodeze cu împletitura de trestii. 

Lirael îl urmărea din priviri, cu o sumedenie de gânduri 
învălmăşindu-i-se în cap. Spera că Ellimere primise mesajul lui 
Sam şi că o forţă a Gărzii Regale le venea în ajutor. Poate că şi 
Sabriel, şi Touchstone se grăbeau să ajungă în nord, din 
Corvere. Poate chiar erau pe cale să traverseze Zidul. 

Insă toţi o vor lua spre Hotar, iar în vremea asta 
emisferele care înlănţuiau acea creatură ar fi ajuns în 
Ancelstierre, unde străvechiul spirit al distrugerii şi-ar putea 
dobândi libertatea, la adăpost de singurii oameni care 


înțelegeau pericolul. 

Îşi dădu seama că şi Nick o privea îndelung. Dar nu cu 
nedumerire ori duşmănie. Se uita la ea cu capul aplecat într-o 
parte, cu un ochi întredeschis. 

— Scuză-mă. Mă întrebam de unde-l cunoşti pe Sam. Eşti 
cumva... mm... o prinţesă? Adică, în caz că eşti logodnica lui, m- 
am gândit că trebuie să ştiu. Să-mi... ăă... prezint urările de 
bine, cum se spune. Şi nici măcar nu-ți ştiu numele. 

— Lirael, răspunse ea scurt. Sunt mătuşa lui Sam. Sunt 
Ab... Ei bine, să spunem că lucrez pentru mama lui Sam. De 
asemenea, sunt... am fost... Asistentă Bibliotecară de Rangul al 
Doilea şi Fiică a Clayrelor, deşi nu mă aştept să ştii ce înseamnă 
titlurile acestea. Nici eu nu mai sunt sigură acum. 

— Mătuşa lui! exclamă Nick, cu chipul înroşit de ruşine 
mai degrabă decât de febră. Cum poţi să fii... adică, nu aveam 
nici cea mai mică idee. Imi cer scuze, doamnă. 

— Şi sunt... sunt mult mai bătrână decât par, în caz că 
aveai de gând să întrebi, adăugă ea. 

Şi ea era puţin stânjenită, deşi nu înţelegea de ce. Nici 
acum nu ştia cum să vorbească despre mama ei. Intr-un fel, era 
mai dureros să se gândească la ea acum, că ştia adevărul 
despre tatăl ei şi cum a fost concepută. Intr-o bună zi, va afla 
exact ce se întâmplase cu Arielle şi de ce alesese săo 
părăsească. 

— Nici n-as vişa la asta, răspunse Nick. Ştii, pare stupid, 
dar de săptămâni bune nu m-am simţit mai bine ca aici. 
Niciodată n-aş fi crezut că o mlaştină poate fi atât de 
înviorătoare. Nici măcar n-am leşinat azi. 

— Ai leşinat o dată. Când te-am luat din cort. 

— Chiar aşa? Cât de stânjenitor. Se pare că leşin destul de 
des. Din fericire, Hedge e mai tot timpul acolo să mă prindă. 

— Îţi dai seama când eşti pe cale să leşini? 

Lirael nu uitase vorbele Căţelei despre cât timp 
fragmentul va rămâne calm şi era conştientă că nu va putea să-l 
potolească de una singură. 

— De obicei, îmi vine greață şi ceva mi se întâmplă cu 
vederea, totul devine roşu. Apoi, cu mirosul şi am senzaţia că 
ceva arde, ca siguranţa unui motor electric. Dar mă simt mult 


mai bine acum. Poate că febra a mai scăzut. 

— Nu e febră, rosti sfârşită Lirael. Deşi sper că ţi-ai mai 
revenit, pentru binele amândurora. Acum stai locului, voi vâsli 
puţin mai departe. Vom rămâne în stufăriş, dar vreau să văd ce 
se întâmplă pe lac. Şi, te rog, nu face zgomot. 

— Sigur. Nu prea am de ales, nu-i aşa? 

Lirael aproape că-şi ceru scuze, dar se stăpâni. Chiar îi 
părea rău pentru Nick. Nu era vina lui că fusese ales de un 
străvechi spirit al răului să-i fie avatar. Nutrea chiar un fel de 
sentiment matern faţă de el. Trebuia băgat în pat şi să i se dea 
ceai din scoarță de salcie. Gândul acesta o împinse să-şi 
imagineze cum ar arăta tânărul din faţa ei de ar fi sănătos. Ar fi 
chiar chipeş, gândi Lirael, dar îşi alungă imediat ideea din minte. 
Poate că le era duşman fără să ştie, dar tot duşman era. 

Barca din trestie era uşoară, dar şi aşa îi era greu să 
vâslească de una singură. Mai ales că trebuia să fie atentă la 
Nicholas în caz de primejdie. Insă el părea mulţumit să stea 
întins la prova ambarcaţiunii. Lirael observă că se uita la ea pe 
furiş, dar tânărul nu încercă să scape sau să strige după ajutor. 

După cam douăzeci de minute de văslit, trestiile începură 
să se rărească, apa roşiatică îşi schimbă nuanţa în roz, iar Lirael 
vedea acum fundul mâlos al lacului. Soarele era la zenit, aşa că 
îşi încercă norocul şi împinse barca la marginea stufărişului, de 
unde putea să observe lacul, dar încă să rămână ascunsă. 

Incă erau acoperiţi de bolta formată de trestii. Chiar şi 
aşa, Lirael se bucură că nu simte vreo Cioară Sângeroasă prin 
apropiere. Probabil din pricină că deasupra lacului bătea un vânt 
puternic şi soarele strălucea mai mult decât în oricare alt 
moment al zilei. 

Cu toate că Ciorile nu mai erau o grijă, ceva se mişca la 
suprafaţa lacului. Pentru o clipă, inima fetei săltă de bucurie la 
gândul că ar putea fi Sam sau gărzile regale. Apoi îşi dădu 
seama ce era, tocmai când Nick deschise gura. 

— Uite, barjele mele! spuse el, ridicându-se şi făcându-le 
semn cu mâna. Hedge trebuie să o fi scos şi pe cealaltă, şi le-a 
încărcat deja! 

— Linişte! îi porunci Lirael printre dinţi, întinzându-se să-l 
tragă în jos. 


Tânărul nu se opuse, dar deodată se încruntă şi-şi duse 
mâna la piept. 

— Cred... cred c-am zis hop înainte să sar... 

— Stăpâneşte-te! îl întrerupse Lirael. Nick, trebuie să te 
stăpâneşti. 

— Voi încerca... începu Nick, dar nu-şi încheie vorba. 
Capul îi căzu pe spate, lovindu-se de fundul bărcii. | se vedea 
deja albul ochilor şi un subţire firicel de fum începea să-i iasă din 
nas şi gură. 

Lirael îi trase o palmă cu toată puterea. 

— Opune-te! Eşti Nicholas Sayre! Spune-mi cine eşti! 

Ochii îi reveniră în orbite, cu toate că fumul îi mai ieşea pe 
nas. 

— Sunt... sunt Nicholas John Andrew Sayre, şopti el. Sunt 
Nicholas... Nicholas... 

— Da! îl îndemnă Lirael. Îşi aşeză sabia alături si-i luă 
mâinile în ale ei. Se înfioră când simţi Magia Liberă curgând prin 
vine, sub pielea lui rece. 

— Spune-mi mai multe despre tine, Nicholas John Andrew 
Sayre! Unde te-ai născut? 

— M-am născut în Amberne, în casa familiei mele, 
murmură Nick. Vocea îi devenea tot mai puternică, iar fumul se 
retrăgea. În sala de biliard. Nu, asta era o glumă. Mama m-ar 
omori pentru asta. M-am născut aşa cum se cuvine pentru un 
Sayre, vegheat de un doctor şi o moaşă. Ba chiar două moaşe şi 
doctorul familiei. 

Nick închise ochii, iar Lirael îi strânse mâna mai tare. 

— Spune-mi... orice! 

— Ponderea specifică a orbilitului suspendat în argintul-viu 
e... Nu ştiu care e... În Korrovia, zăpada se regăseşte doar în 
Alpii de Sud şi cele mai importante trecători sunt Kriskadt, 
Jorstschi şi Korbuk... Pescărelul cu coada albastră depune în 
medie douăzeci şi şase de ouă în decursul celor cincizeci şi 
patru de ani de viaţă... Mai mult de o sută de mii de sudişti au 
intrat ilegal în ţară anul trecut... Copacul de ciocolată e invenţia 
lui... 

Se opri brusc, trase adânc aer în piept şi deschise ochii. 
Lirael continuă să-i ţină mâinile în palme pentru o clipă, dar, 


când nu mai văzu urmă de fum sau vreo sclipire ciudată în ochii 
lui, le lăsă şi-şi ridică sabia, aşezând-o peste coapse. 

— Sunt în mare bucluc, nu-i aşa? Vocea îi tremura. Cu 
capul în piept, îşi ascunse faţa în palme, respirând sacadat. 

— Da. Dar Sameth, eu şi... prietenii noştri... vom face tot 
ce ne stă în putinţă să te salvăm. 

— Dar nu crezi că puteţi, suspină Nicholas. Chestia asta... 
din mine. Ce e? 

— Nu ştiu. Doar că e o parte dintr-un mare rău din 
vechime, iar tu-l ajuţi să se elibereze. Şi o să pricinuiască numai 
prăpăd. 

Nick încuviinţa cumva absent. Apoi ridică ochii şi-i întâlni 
pe ai lui Lirael. 

— Totul e ca un vis. Mai tot timpul nu ştiu dacă sunt treaz 
sau nu. Nu-mi pot aminti lucruri de la o clipă la alta. Nu mă pot 
gândi la nimic altceva decât la emi... 

Se opri. Teama îi licărea în priviri şi îşi întinse mâinile spre 
Lirael. Ea îi apucă stânga, dar nu dădu drumul săbiei. În cazul în 
care creatura din el prelua controlul şi nu-i dădea drumul, ştia 
că trebuie să se elibereze cu sabia. 

— E bine, e bine, e bine, repeta Nick ca pentru sine, 
legănându-se în timp ce-şi vorbea. O ţin sub control. Spune-mi 
ce trebuie să fac. 

— Continuă să te împotriveşti, îl îndrumă Lirael, care nu 
ştia ce altceva să-i spună. Dacă nu te putem controla, când 
simţi că vine timpul, trebuie să faci tot posibilul să o opreşti. 
Promite-mi! 

— Promit, gemu Nick printre dinţii încleştaţi. Pe cuvântul 
unui Sayre. O voi opri! Cu siguranţă! Lirael, te rog, vorbeşte-mi. 
Trebuie să mă gândesc la altceva. Spune-mi... spune-mi unde 
te-ai născut? 

— In Ghețarul Clayrelor, rosti Lirael puţin agitată, căci Nick 
o strângea tot mai tare de mână, şi asta o neliniştea. În 
Camerele de Naşteri din Infirmerie. Cu toate că unele Clayre îşi 
nasc copiii în camerele lor, majoritatea dintre noi... ele... nasc în 
Camerele de Naşteri pentru că toată lumea e acolo şie o 
experienţă împărtăşită şi chiar distractiv. 

— Părinţii tăi, icni Nick. Se cutremură şi începu să 


vorbească precipitat. Spune-mi despre ei. Nimic de zis despre ai 
mei. Tata e un prost politician, deşi-i entuziast. Frate-său mai 
mare e cel ajuns. Mama merge la petreceri şi bea prea mult. 
Cum de eşti mătuşa lui Sameth? Nu înţeleg cum ai putea fi sora 
lui Touchstone sau Sabriel. l-am cunoscut. Mult mai bătrâni 
decât tine. Vechi de când lumea. Trebuie să aibă bine peste 
patruzeci... Vorbeşte-mi, te rog, vorbeşte-mi. 

— Sunt sora lui Sabriel, rosti ea, deşi cuvintele îi sunau 
ciudat. Dar nu din aceeaşi mamă. Tatăl ei... şi al meu, a fost... 
ăă... cu mama doar pentru puţin timp, înainte să moară. Până 
recent, nici măcar nu am ştiut cine era. Mama... mama m-a 
părăsit când aveam 5 ani. Aşa că nu ştiam că tata era 
Abhorsenul. O, nu! 

— Abhorsen! urlă Nick. 

Trupul îi intră în convulsii şi Lirael simţi cum pielea i se 
răceşte şi mai mult. Işi eliberă mâna degrabă din prinsoarea lui 
şi se îndepărtă cât de mult putu, blestemându-se că rostise 
„Abhorsen” tocmai când Nicholas era pe cale să-şi piardă 
stăpânirea de sine. Bineînţeles că Magia Liberă din el a 
reacţionat. 

Un fum alb începu să iasă cu putere din Nick. Scântei albe 
jucau sub limba lui când încercă disperat să vorbească. Buzele i 
se mişcau, dar nu ieşea decât fumul alb şi lui Lirael îi luă o clipă 
să-şi dea seama ce voia să spună: Nu! Sau poate: Fugi! 


CAPITOLUL DOISPREZECE 
Distrugătorul din Nicholas 


Lirael ezită preţ de o clipă între a sări pur şi simplu în apă 
şi a scoate clopoţeii. Îşi luă inima-n dinţi şi îi trase pe Ranna şi 
Saraneth, o mişcare dificilă, şezând şi cu sabia pe coapse. 

Nick încă nu se mişca, dar fumul alb se ridica încet, ca 
nişte lujeri ce se întindeau în toate părţile, de parcă ar fi fost vii. 
Duhoarea respingătoare a Magiei Libere veni odată cu ele, 
înţepându-i nasul lui Lirael, năpădind-o cu fiori de greață. 

Nu mai rămase pe gânduri şi sună clopoţeii deodată, 
canalizându-şi voinţa într-o comandă aspră îndreptată spre 
făptură dinaintea ei şi spre fumul ce plutea. 

„Dormi”, gândi Lirael, cu întregu-i trup încordat de efortul 
de a concentra puterea ambilor clopoței. Putea simţi cântecelul 
de leagăn al lui Ranna şi constrângerea lui Saraneth, care 
răsunau puternic peste ape. 

Împreună, îl înfăşurară pe Nicholas în toropeală şi magie, 
trimițând spiritul zămislit din Magie Liberă înapoi în somnu-i 
parazitic. 

Sau nu. Lirael observă că fumul se retrase doar puţin, iar 
clopoţeii se înroşiră ca metalul încălzit şi îşi pierdură din forţă şi 
claritate. Apoi Nick se ridică, având ochii încă întorşi în orbite, 
iar Distrugătorul vorbi prin gura lui. 

— Fată proastă! Puterile tale sunt fleacuri împotriva mea. 
Aproape că-mi pare rău că Saraneth şi Ranna mai trăiesc doar în 
tine şi-n jucăriile tale. Stai locului! 

Ultimele două cuvinte fuseseră rostite cu asemenea tărie 
încât Lirael ţipă cuprinsă de durere. Dar ţipătul se transformă 
într-un gâlgâit sugrumat căci nu mai avea aer. Fragmentul din 
Nick o cheltuise atât de fulgerător încât până şi plămânii parcă îi 
îngheţaseră. Se străduia cu disperare să respire, dar fără folos, 
întregul corp îi era paralizat, pe dinăuntru şi pe dinafară, 
înăbuşit de o forţă căreia nu putea să i se împotrivească. 

— Rămas-bun! grăi Distrugătorul. 

Apoi îi ridică trupul lui Nick, atent să-şi menţină echilibrul 
şi îşi flutură mâinile spre barje. În acelaşi timp, strigă un nume 


care răsună în întreaga vale. 

— Hedge! 

Cuprinsă de panică, Lirael încercă din nou şi din nou să 
respire. Dar pieptul îi rămânea îngheţat, iar clopoţeii zăceau fără 
viaţă în mâinile ei. Căuta frenetic însemne ale Legământului, 
încercând să se gândească la unul care ar putea să o elibereze 
înainte să moară asfixiată. 

Nimic nu-i veni în minte, absolut nimic, până ce îşi dădu 
seama că încă nu amorţise întru totul. Îşi mai simţea coapsele, 
pe care se odihnea Nehima. Abia vedea - căci nu-şi putea mişca 
nici ochii - însemnele Legământului care ardeau pe lamă şi 
pătrundeau în ea, luptând cu Magia Liberă care o ţinea într-o 
strânsoare mortală. 

Dar însemnele respingeau vraja prea încet. Trebuia să 
facă ceva neapărat, fiindcă în ritmul acesta va muri sufocată 
înainte să-i fie eliberaţi plămânii. 

Observă că-şi poate roti gambele dintr-o parte în alta şi 
încercă să clatine barca. Nu era foarte stabilă şi dacă se 
răsturna poate năucea entitatea de Magie Liberă, rupând vraja. 

Se balansă din nou, iar apa pătrunse în barcă, plescăind 
pe nuielele bine împletite. Trupul lui Nick nu reacţionă, | 
picioarele adaptându-se inconştient la legănarea bărcii. Intreaga 
atenţie a creaturii din el era îndreptată spre barjele ce se 
apropiau şi la emisferele ce-i conţineau adevăratul sine. 

Apoi Lirael, cu trupul înfometat după aer, îşi pierdu 
cunoştinţa. Îşi reveni într-o clipită, cu adrenalina pulsându-i în 
vene, şi se balansă cât putu de tare. 

Barca aproape că se răsturnă, dar îşi reveni. Cu un țipăt 
numai între tâmplele ei auzit, Lirael îşi încordă fiecare muşchi 
eliberat de sabia ei în ceea ce ştia prea bine că va fi ultima ei 
şansă. 

Apa intră în valuri şi, pentru o scurtă clipă, barca păru că 
se răstoarnă. Dar fusese bine construită şi se îndreptă. Insă nu 
şi trupul lui Nick, surprins de violenţa zdruncinăturii. 

Trupul se hurducă într-o parte, încercă să se agaţe de 
prora, apoi reveni ca un pendul în cealaltă parte şi se prăbuşi în 
lac. 

In chiar aceeaşi secundă, Lirael reuşi să tragă aer în piept. 


Plămânii erau încă îngheţaţi, apoi se umflară cu un zvâcnet pe 
care-l resimţi în întregul său corp. Vraja se destrămase odată cu 
căderea lui Nick. Printre gâfâituri şi suspine, îşi vâri clopoţeii în 
săculeţe şi apucă sabia, al cărei mâner pulsa cu căldura 
încurajatoare a însemnelor Legământului. 

Se uită în toate părţile după Nick. La început, nu văzu 
nicio mişcare în apă. Apoi, la câţiva metri depărtare, la 
suprafaţa apei se ridicară aburi şi bulbuci, de parcă întregul lac 
era în fierbere. O mână - mâna lui Nick - ieşi şi apucă marginea 
bărcii, smulgând cu forţă inumană o bucată din împletitura de 
nuiele. Când gura ieşi din apă, lăsă să-i scape un urlet de furie 
care trimise toate păsările pe o rază de un kilometru într-un zbor 
îngrozit. 

O trimise şi pe Lirael. Instinctiv, tânăra sări cât o ţinură 
puterile de pe cealaltă parte a bărcii, aterizând în trestii şi 
luând-o împiedicat la goană. Teribilul urlet se mai auzi o dată, 
urmat de pleoscăit puternic. La început, Lirael crezu că Nick e 
pe urmele ei; în schimb, chiar lângă ea înflori o violentă explozie 
de apă şi trestii rupte. Nick luase în braţe întreaga barcă şi o 
azvârlise către ea. Dacă s-ar fi mişcat puţin mai încet, barca ar fi 
lovit-o în plin, nu doar picuri de apă şi inofensive bucățele de 
trestie. 

Lirael nu-l aşteptă să-şi reia atacul, ci îşi înteţi fuga. Apa 
nu era atât de adâncă precum se aştepta - îi ajungea până la 
piept -, dar o încetinea considerabil. Se temea că, dintr-o clipă 
în alta, creatura o va prinde sau o va lovi cu o vrajă. Se îndreptă 
spre mal, hăcuind cu disperare trestiile care-i blocau drumul. 

Nu îndrăznea să se uite înapoi, pentru că nu putea să 
îndure ce-ar fi văzut. Nu se opri, nici măcar atunci când - cu 
plămânii şi muşchii străpunşi de ghimpi de durere - se pierdu în 
stufăriş fără să aibă idee încotro s-o apuce. 

Se opri într-un sfârşit, când junghiul din coaste o învinse şi 
picioarele se încăpăţânau să o mai ducă. Din fericire, apa îi 
venea acum doar până la genunchi, aşa că se întinse pe trestiile 
căzute, într-un culcuş umed şi noroios. 

Toate simţurile îi erau în alertă, dar nimic nu părea să-i 
vină pe urme, cel puţin din ce auzea ea în afară de zvâcnetul 
inimii care-i răsuna în fiecare vas de sânge din trup. 


Se odihni aici, în apa mâloasă, pentru ceea ce-i păruo 
eternitate. Apoi, când se simţi în stare să se mişte fără să 
izbucnească în lacrimi sau să vomite, îşi continuă drumul. Se 
gândea la ce făcuse sau la ce nu făcuse. Scena i se derula 
încontinuu în minte. Ar fi trebuit să se mişte mai repede cu 
clopoţeii, îşi spuse, amintindu-şi ezitările şi stângăcia sa. Poate 
ar fi trebuit să-l înjunghie pe Nick, deşi nu-i părea ceva cinstit, 
dat fiind că tânărul nu ştia ce se ascunde în el, aşteptând ocazia 
să se manifeste. Probabil nici măcar nu ar fi avut vreun efect, de 
vreme ce fragmentul putea la fel de bine să controleze un 
cadavru. Sau poate ar fi intrat în ea... 

Viziunea Clayrelor despre o lume nimicită îi tresări în 
minte. Oare ratase singura ocazie să oprească Distrugătorul? Au 
fost oare acele puţine minute împreună cu Nick o mare răscruce 
a destinului? O şansă hotărâtoare pe care ar fi putut să o 
transforme în realitate, dar nu a făcut-o? 

Incă se gândea la aceste lucruri când apa prin care fugea 
se preschimbă în noroi. Şi nuielele de trestie se răreau, deci se 
apropia de marginea mlaştinii. Dar aceasta se întindea în fâşii 
pe mai bine de treizeci de kilometri de-a lungul țărmului estic al 
Lacului Roşu. Prin urmare, Lirael încă nu ştia unde se află. 

După poziţia soarelui şi lungimea umbrei unei trestii 
înalte, calculă încotro e sudul, apoi se îndreptă încolo, rămânând 
la marginea mlaştinii. li era mai greu să meargă decât pe 
pământ uscat, dar era mai sigur în caz că Hedge îşi silise Morţii 
să iasă la lumină. 

Două ore mai târziu, Lirael era mai udă şi mai murdară 
decât fusese vreodată, graţie unei găuri neaşteptat de adânci. 
Era acum acoperită din cap până-n picioare de un amestec 
vâscos, insuportabil de polen de trestie şi noroi. Duhnea, şi ea 
duhnea, şi mlaştina părea să nu aibă sfârşit şi nici urmă de 
prietenii ei. 

Inima-i fu cuprinsă de îndoieli, şi Lirael începu să se teamă 
pentru tovarăşii ei de drum, mai ales pentru Căţeaua Obraznică. 
Poate că a fost copleșită de cetele de Morți sau poate că Hedge 
a pus stăpânire pe ea, tot aşa cum fragmentul din Nick i-a risipit 
ei magia de parcă nici n-ar fi existat. Sau poate că erau răniţi, 
sau încă luptau. Sub imperiul acestor gânduri, se sili să 


grăbească pasul. 

Erau mult mai vulnerabili împotriva Morților fără ea şi 
clopoţeii ei. Sam nici măcar nu terminase de citit Cartea 
Morților. Nu era un Abhorsen. Dacă-i urmărea vreun Mordicant 
sau vreo altă creatură îndeajuns de puternică încât să reziste 
luminii soarelui în amiază? 

Cu gândul acesta cuibărit în minte, ieşi dintre trestii şi păşi 
pe pământ tare. Fugea o sută de paşi, mergea o sută, cu ochii în 
patru după Ciori Sângeroase, alţi Morți sau oamenii ce-l slujeau 
pe Hedge. 

La un moment, dat văzu şi simţi Morți în apropiere, dar nu 
erau decât Ajutoarele lui Hedge căutând adăpost de soarele 
care le mistuia carnea şi spiritul, soarele care i-ar fi trimis înapoi 
în Moarte dacă nu găseau o peşteră sau un mormânt. 

Curând, se simţi ca un animal ce e în acelaşi timp vânător 
şi pradă, ca o vulpe sau un lup. Nu dorea decât să găsească 
pârâul cât mai repede, să caute de-a lungul lui şi să-şi găsească 
fie prietenii, fie - după cum se temea - un indiciu despre ce li s- 
a întâmplat. În acelaşi timp, avea impresia că un vrăjmaş avea 
să apară de după fiecare moviliţă sau copac, sau din cer. 

Tocmai când îşi spunea că măcar îi e mai uşor să vadă 
încotro merge, Lirael observă perdeaua de copaci care mărginea 
pârâul. Era la mai puţin de un kilometru depărtare, aşa că-şi 
înteţi fuga. 

Nu mai era departe când ceva ţâşni printre copaci. Din 
instinct, Lirael duse mâna spre arc, care nu era acolo. Imediat, 
îşi împinse braţul după sabie, continuându-şi fuga. 

Era cât pe ce să dea glas unui strigăt de luptă şi să se 
năpustească asupra duşmanului când o recunoscu pe Căţeaua 
Obraznică şi scoase un țipăt de bucurie, întâmpinat de 
scheunatul voios al patrupedului. 

— Tu eşti, tu eşti, tu eşti! schelălăi Căţeaua dând din 
coadă. ` 

Lirael nu scoase un cuvânt. Ingenunche, îşi puse capul pe 
gâtul cald al Căţelei şi lăsă să-i scape un suspin încărcat de 
toate necazurile ei. 

— Miroşi mai urât decât mine, constată Căţeaua după ce 
bucuria iniţială trecuse şi avu ocazia să miroasă trupul acoperit 


de noroi al lui Lirael. Ridică-te. Trebuie să ne întoarcem la pârâu. 
Mai sunt destui Morți prin preajmă, Hedge trebuie să-i fi lăsat 
să-şi facă de cap. Cel puţin aşa am presupus, având în vedere 
că furtuna - care bănuiesc că urmăreşte emisferele - e acum 
deasupra lacului. 

— Da, rosti Lirael. Hedge e acolo. Nick... creatura din el... 
l-a strigat când eram în stufăriş. Au două barje şi duc emisferele 
în Ancelstierre. 

— S-a trezit din nou în Nick, cugetă Căţeaua. Nu i-a luat 
mult. Până şi fragmentul trebuie să fie mai puternic decât m-am 
aşteptat. 

— A fost mult mai puternic decât mi-aş fi imaginat eu 
vreodată, mărturisi Lirael, tremurând. 

Aproape ajunseseră la pârâu şi îl văzu pe Sam la umbra 
copacilor, cu o săgeată în arc, gata să tragă. Oare cum avea să-i 
explice că l-a salvat pe Nicholas doar ca să-l piardă din nou? 

Dintr-odată, Sam se mişcă, iar Lirael se opri în loc. Părea 
că e pe cale să tragă în ea, sau în Căţea. Abia avu timp să se 
aplece că arcul zbârnâi, slobozind săgeata drept spre capul ei. 


CAPITOLUL TREISPREZECE 
Istorisirea Căţelei Obraznice 


Lirael se feri, dar simţi deodată prezenţa rece a Ciorii 
Sângeroase deasupra ei. O clipă mai tărziu, cioara se prăbuşea 
la pământ, străpunsă de săgeata lui Sam. Insemnul 
Legământului legat de vârful ascuţit devora acum fragmentul 
Spiritului Mort care se chinuia să scape din trupul răpus, din 
care ieşeau scântei. 

Lirael se trezi cu clopoţelul în mână, cercetând 
împrejurimile în căutarea altor pericole. O a doua Cioară se 
repezi spre ea, dar căzu răpusă de săgeată. Proiectilul străpunse 
mănunchiul de pene şi oase uscate şi-şi continuă zborul, dar 
Cioara se zdrobi de pământ, slobozind un alt fragment din 
Spiritul Mort în razele arzătoare ale Soarelui. 

Sub ochii tinerei, fragmentele spiritului - două iazuri negre 
ca noaptea - porniră unul spre celălalt. Lirael îl scutură pe 
Kibeth cu o mişcare şerpuită a mâinii, dând glas unui cântec 
vesel ce-o făcu să bată ritmul cu piciorul stâng. 

Rămăşiţele spiritului care posedase Ciorile n-avură parte 
de-o soartă la fel de fericită. La auzul clopoţelului, cele două 
pete tresăriră aidoma unor lipitori şi mai că nu făcură tumbe, 
dar în zadar. De glasul puternic al lui Kibeth nu te puteai 
ascunde decât în acel loc în care niciun spirit nu dorea să se 
întoarcă. Spiritul se supuse clopoţelului, iar cele două pete se 
cufundară în Moarte. 

Lirael cercetă din nou văzduhul şi zâmbi satisfăcută când 
văzu că trei puncte negre mai îndepărtate se prăbuşesc la 
pământ: cele două fragmente alungate atraseră după ele şi 
restul spiritului. Lirael vâri clopoţelul în săculeţ şi se îndreptă 
spre Sam. Căţeaua mai dădu încă o dată târcoale Ciorilor, 
asigurându-se că spiritul părăsise de tot Viaţa şi că nu era nimic 
de mâncat. 

Amândoi se bucurară când o văzură pe Lirael, iar Sam fu 
gata s-o ia în braţe, dar se răzgândi când izul noroiului îi 
străpunse nările. Mimă o întâmpinare cu braţele larg deschise, 
dar Lirael observă că privirile lui ţinteau undeva în spatele ei. 


— Îţi mulţumesc că ai doborât Ciorile alea, rosti ea. Apoi 
adăugă: L-am pierdut pe Nick. 

— L-ai pierdut! 

— Un fragment din spiritul Distrugătorului sălăşluieşte în 
el. Nu l-am putut opri. Am încercat şi aproape că m-a ucis. 

— Cum adică un fragment din spiritul Distrugătorului? în 
el? 

— De unde vrei să ştiu? îl repezi Lirael. 

Îşi trase puţin sufletul, apoi continuă: 

— Îmi cer scuze. Căţeaua zice că o aşchie din metalul unei 
emisfere s-ar afla în Nicholas. Mai mult de-atât nu ştiu, dar acum 
înţeleg de ce lucrează pentru Hedge. 

— Unde-i Nicholas? Şi... ce-ai de gând să facem acum? 

— Cel mai probabil e pe una dintre barjele cu care Hedge 
transportă emisferele. Spre Ancelstierre. 

— Ancelstierre! rostiră Sam şi Mogget în cor, nevenindu-le 
să-şi creadă urechilor. Motanul ieşi din raniţa lui Sam, se apropie 
de Lirael, dar strâmbă din nas şi făcu repede cale întoarsă. 

— Da, spuse Lirael cu hotărâre, făcându-se că nu-l vede 
pe motan. 

— Din câte-mi dau seama, Hedge sau însuşi Distrugătorul 
a găsit o cale să pătrundă în Ancelstierre. Vor transporta 
emisfere pe barjă, cât mai aproape de Zid. Apoi vor trece de 
partea cealaltă, la Forwin MIII, unde Nick va folosi o mie de 
paratrăsnete pentru a canaliza energia dezlănţuită a furtunii în 
cele două emisfere, cu scopul de-a le contopi. Imi închipui că 
entitatea prinsă înăuntru se va întregi şi va fi eliberată. Numai 
Legământul ştie ce se va întâmpla atunci. 

— Va fi prăpădul de pe lume, rosti Căţeaua cu glas 
sumbru. Sfârşitul Vieţii. 

Tăcerea se aşternu pe ecoul cuvintelor ei. Lirael şi Sam se 
holbau la ea. Doar Mogget era nepăsător şi drept dovadă începu 
să-şi curețe lăbuţele. 

— Cred că a venit momentul să vă spun cu ce ne 
confruntăm, rosti Căţeaua. Dar întâi să găsim un loc ferit, căci 
Morţii lui Hedge sunt încă prin preajmă, iar cei care pot înfrunta 
razele soarelui sunt înfometați după Viaţă. 

— Ştiu o insulă la gura râului, rosti Sam cu încetineală. Nu 


oferă cine ştie ce protecţie, dar în lipsă de altceva... 

— la-o înainte, spuse Lirael ostenită. 

Şi-ar fi dorit să cadă la pământ şi să-şi ferească urechile 
de vorbele Căţelei, dar asta n-ar fi ajutat la nimic. Trebuia să 
ştie adevărul. 

Insula era un talmeş-balmeş de arbori piperniciţi şi pietre. 

Odinioară, fusese o colină joasă la marginea lacului şi râul 
curgea la poalele ei, dar în urmă cu câteva secole lacul a 
crescut şi albia râului s-a rupt în două. In prezent, insula stătea 
la buza râului, înconjurată din trei părţi de ape curgătoare, iar la 
vest de apele adânci ale lacului. 

Işi făcură drum prin apă, Căţeaua înot, iar Mogget înfipt în 
umărul lui Sam. Lirael observă că, spre deosebire de majoritatea 
câinilor, însoţitoarea ei se cufunda complet în râu. În mod 
evident, apa nu avea putere asupra ei cum avea asupra Morților 
sau asupra altor creaturi ale Magiei Libere. 

— lţi place să-noţi, dar urăşti să faci baie. Cum vine asta? 
întrebă Lirael curioasă când ajunseră pe uscat. 

Descoperiră un petic de nisip printre pietre, numai bun să- 
nalţe tabăra provizorie. 

— Înotul e diferit şi mirosul rămâne acelaşi. Baia înseamnă 
săpun. 

— Săpun! Ce n-aş da să am puţin săpun! făcu Lirael. 

Apele râului mai spălaseră din noroi şi polen, dar nu 
suficient. Se simţea într-atât de mizerabilă încât nu putea să 
gândească limpede. Dar experienţa o învățase că orice amânare 
i-ar fi dat ghes Căţelei să evite subiectul. Se aşeză prin urmare 
pe raniţă şi privi ţintă la prietena ei. Când Sam se aşeză, Mogget 
sări de pe umărul lui, se întinse puţin, apoi se cuibări în nisipul 
cald. 

— Dă-i drumul! porunci Lirael. Cine zace întemnițat în 
emisfere? 

— Cred că soarele e destul de sus, spuse Căţeaua. Câteva 
ceasuri vom fi lăsaţi în pace, deşi s-ar putea să... 

— Zii odată! 

— Ai răbdare, protestă Căţeaua, atinsă în onoare. Trebuie 
să găsesc cuvintele potrivite. Distrugătorul poartă multe nume, 
dar îl voi scrie aici pe cel mai cunoscut. Nu îl rostiți decât la 


nevoie, căci până şi numele a căpătat putere de când emisferele 
au fost scoase din măruntaiele pământului. 

Căţeaua îşi încovoie laba şi scoase la iveală o gheară 
ascuţită, cu care scrijeli câteva litere în nisip, folosind versiunea 
la zi a alfabetului recomandat de Magii Legământului pentru 
comunicarea non-magică pe subiecte magice. 

In nisip sta scris un singur cuvânt. 

ORANNIS. 

— Cine... sau ce... e? întrebă Lirael după ce citi numele în 
gând. 

Ceva îi spunea că lucrurile stăteau mai rău decât îşi 
închipuise. Desluşi încordarea lui Mogget, după cum fixa 
cuvântul cu privirile. Căţeaua se uită în altă parte, întârziind să-i 
dea răspunsul. 

— Te rog, spuse Lirael blând. Trebuie să ştim. 

Căţeaua îşi găsi de lucru cu lăbuţele, tuşi, apoi rosti într- 
un final: 

— E cel de-al Nouălea Briant, cea mai puternică făptură 
plăsmuită de Magia Liberă, cel care i-a înfruntat pe Cei Şapte în 
Vechime, când a fost creat Legământul. E Distrugătorul de lumi 
şi firea lui e să se opună creaţiei, prin anihilare. Învins în vremuri 
străvechi, spiritul lui a fost rupt în două şi închis în emisfere. La 
rândul lor, emisferele au fost înzestrate cu şapte peceti şi 
îngropate în străfundurile pământului, pentru a nu mai vedea 
niciodată lumina zilei. Aşa şi-au închipuit ei, cel puţin. 

Lirael îşi trecu neliniştită mâna prin păr, nădăjduind să-i 
ascundă pe veci chipul. O dorinţă nebună de-a izbucni în hohote 
sau în urlete, sau de-a cădea la pământ în lacrimi puse 
stăpânire pe ea. Il văzu pe Sam muşcându-şi buza fără 
contenire, deşi sângera intens. 

Căţeaua rămase tăcută, iar Mogoget rămase cu privirile 
fixate pe numele scris în nisip. 

ORANNIS. 

— Cum am putea da piept cu o asemenea monstruozitate? 
izbucni Lirael. Nici măcar nu sunt un Abhorsen în toată firea! 

Sam clătină din cap, aprobator sau poate dezaprobator. 
Când mişcarea continuă, Lirael înţelese că pur şi simplu nu 
reuşea să pătrundă pe de-a întregul vorbele Căţelei. 


— E în continuare înlănţuit, rosti Căţeaua cu blândeţe, 
lingând-o pe stăpâna sa în palmă pentru încurajare. Câtă vreme 
emisferele sunt separate, puterile Distrugătorului sunt limitate, 
la fel şi abilităţile lui. 

— De ce nu mi-ai vorbit despre asta până acum? 

— Pentru că nu erai destul de încrezătoare în propriile-i 
forţe. Nu ştiai cine eşti. Acum ştii şi eşti pregătită să afli cu ce ne 
confruntăm. Unde mai pui că nici eu nu eram convinsă până n- 
am zărit furtuna. 

— Eu ştiam, spuse Mogget. 

Se ridică şi se-ntinse cât era de lung - şi era într-adevăr 
surprinzător de lung -, apoi se ghemui şi-şi fixă lăbuţa cu 
privirea. 

— De mii de ani. 

— Cel mai mult mă nelinişteşte faptul că Hedge a pornit 
cu emisferele spre Ancelstierre. Odată trecuţi de Zid, orice se 
poate întâmpla. Se prea poate ca paratrăsnetele lui Nick să-i 
permită Distrugătorului să contopească emisferele. In cazul 
ăsta, toţi sau mai bine zis toată lumea e sortită pieirii. De 
ambele părţi ale Zidului. 

— A fost dintotdeauna cel mai puternic şi mai şiret dintre 
cei Nouă, rosti Mogget pe-un ton meditativ. A realizat probabil 
că nu se poate întregi decât într-un loc în care nu fusese până 
acum. Şi a aflat cumva că am pătruns într-o lume necunoscută 
nouă, întrucât Distrugătorul a fost întemnițat mult înainte de 
făurirea Zidului. Iscusit, n-am ce zice! 

— Am impresia că-l admiri, rosti Sam cu oarecare 
amărăciune. Nu mi se pare o atitudine potrivită din partea unui 
slujitor al Abhorsenului. 

— O, cum să nu-l admir? făcu Mogget visător, lingându-se 
pe buze. Dar distant. N-ar pregeta să mă şteargă de pe 
suprafaţa pământului, în special pentru că am refuzat să-i iau 
partea în lupta cu Cei Şapte, când şi-a strâns toate armiile, 
acum multe, multe veacuri. 

— Singurul lucru decent pe care l-ai făcut, mârâi Căţeaua. 
Deşi ai fi putut face mai multe. 

— Nici pentru, nici împotrivă. Dacă luam partea cuiva, m- 
aş fi pierdut complet. Până la urmă, calea de mijloc nu mi-a fost 


de mare folos, pentru că am pierdut o bună parte din mine. Ce 

păcat. Asta e, viaţa merge înainte, n-a căzut cerul peste noi, iar 
Distrugătorul se-ndreaptă spre Ancelstierre pentru a-şi câştiga 

libertatea. Sunt curios să ştiu ce planuri aveţi, stăpână Viitoare 

Abhorsen. 

— Nu prea am, răspunse Lirael. 

Primejdiile dansau hora în capul ei şi cu greu putea să 
cuprindă cu ochiul minţii urgia ce avea să se-abată asupra lor. 
Pe moment, o preocupau mai mult oboseala, foamea şi scârba 
faţă de trupul ei înnoroiat şi puturos. 

— Ar fi bine să mă spăl şi să mănânc ceva. Dar am o 
nelămurire sau mai precis două. Întâi, dacă Distrugătorul se 
întregeşte în Ancelstierre, va putea cu-adevărat să-şi folosească 
puterile? Din câte ştiu eu, Legământul şi Magia Liberă nu 
funcţionează de cealaltă parte a Zidului, nu-i aşa? 

— Magia se estompează, treptat, rosti Sam. Cât eram la 
şcoală, puteam să folosesc Legământul. Dar asta se întâmpla la 
cincizeci de kilometri de Zid. În Corvere însă nu funcţiona câtuşi 
de puţin. Contează şi din ce direcţie bate vântul. 

— Oricum ar fi, Distrugătorul este el însuşi o sursă de 
Magie Liberă, spuse Căţeaua, dusă pe gânduri. Dacă va fi 
eliberat şi întregit, se va lungi cât îi va pofti inima, deşi nu-mi 
dau seama cum se va manifesta după hotarele Regatului. Zidul 
nu poate să-l zăgăzuiască, căci de zidărie s-au ocupat doar doi 
dintre cei Şapte, şi dacă a fost nevoie de toţi să-l întemniţeze... 

— De unde şi a doua chestiune, rosti Lirael cu sfârşeală în 
glas. Vă aduceţi careva aminte cum anume a fost rupt în două şi 
întemnițat în emisfere? 

— Pe-atunci eram deja întemnițat, ca mulţi alţii, suspină 
Mogget. De altminteri, nici eu nu mai sunt cel de-acum o mie de 
ani, ca să nu mai vorbesc de cum eram la începuturi. 

— Într-un fel, am fost acolo, rosti Căţeaua după o pauză 
lungă. Dar şi eu sunt o biată umbră a fostei mele firi şi amintirile 
mele îşi au rădăcina în vremuri mai apropiate, deci nu pot să-ţi 
răspund la întrebare. 

Lirael îşi aminti pasajul din Cartea Amintirilor şi a Uitării şi 
oftă. Mai auzise de „începuturi”, dar până acum nu ştiuse cu 
siguranţă de unde. 


— Cred că pot să aflu, dar nu promit nimic. Înainte de 
toate, ar fi cazul să mă spăl, până nu se-alege praful de hainele 
astea! 

— Te gândeşti la un plan? întrebă Sam cu speranţă în glas. 
Ar trebui să împiedicăm transportul emisferelor după zid. 

— Da. Fii cu ochii-n patru, bine? 

Se îndreptă cu grijă spre apă, mulţumind cerului că era 
încă o zi nefiresc de caldă. Îi trecu prin gând să se dezbrace 
complet, dar se răzgândi în ultima clipă. Nu ştia din ce erau 
făcuţi solzii armurii, dar cu siguranţă nu erau din metal, aşa că 
nu exista riscul să ruginească. De altminteri, n-ar fi fost o idee 
bună s-o găsească Morţii în pielea goală. Era zăpuşeală, nu se 
vedea nici urmă de nor, aşa că avea să se usuce cât ai zice 
peşte. 

Lăsă banduliera şi sabia la mal, cât mai în apropiere. Şi ele 
trebuiau curățate, iar banduliera trebuia dată cu ceară. Tunica 
era într-atât de înnoroiată, încât fu nevoită s-o răzuiască de pe 
ea. O făcu pachet şi o clăti într-o băltoacă ferită de goana 
şuvoiului. 

Un zgomot îi ajunse la urechi şi se întoarse speriată, dar 
nu era decât Căţeaua care cobora malul cu un obiect galben 
strălucitor între dinţi. Când ajunse lângă Lirael, îl scuipă afară, 
lăsând o dâră de bale şi clăbuci. 

— Beah, făcu ea. Săpun. Vezi cât de mult te iubesc? 

Lirael surâse, luă săpunul şi-l clăti de bale, apoi începu să- 
şi frece hainele şi pielea. În curând, se făcu nevăzută în spatele 
clăbucilor, dar descoperi că noroiul şi polenul de stuf nu puteau 
fi îndepărtate cu atâta uşurinţă. Tunica ei părea condamnată la 
mizerie veşnică, cel puţin până găsea energia să facă o vrajă de 
curăţare. 

Chiar dacă mergea mai greu fără ajutorul magiei, avea 
măcar timp să gândească următoarea mutare. Cu cât chibzuia 
mai mult, cu-atât era mai convinsă că n-ar fi putut să-l oprească 
pe Hedge în drumul său spre Zid. Singura lor şansă era să-l 
întâmpine chiar la hotarul Vechiului Regat. Asta presupunea să 
pătrundă şi ei în Ancelstierre pentru a cere ajutor. 

Dacă eforturile lor nu l-ar fi împiedicat totuşi pe Hedge să 
treacă emisferele de partea cealaltă a Zidului, nu le mai 


rămânea decât un singur lucru de făcut: să distrugă ferma de 
fulgere a lui Nick, şi astfel să preîntâmpine eliberarea lui 
Orannis. 

Şi dacă nici asta nu mergea... Lirael nu voia să se 
gândească la alte soluţii extreme. 

Când hotărî că era suficient de curată, atât cât fi 
permiteau zdrenţele ei, se întoarse după echipament. Frecă 
banduliera cu migală şi o gresă cu ceară de albine parfumată, 
apoi o luă pe Nehima în primire, cu unsoare de gâscă şi o cârpă. 
Când treaba fu terminată, îmbrăcă tunica, se încinse la brâu cu 
cingătoarea şi îşi petrecu banduliera după umăr. 

Sam şi Căţeaua Obraznică şedeau pe cea mai înaltă 
stâncă, cercetând malul lacului şi văzduhul. Nu era nici urmă de 
Mogget, deşi mai mult ca sigur se vârâse înapoi în raniţă. Lirael 
se alătură lui Sam şi Căţelei, sus pe stâncă. Odată ce găsi un loc 
însorit, se aşeză şi ronţăi un biscuit cu scorţişoară pentru a-şi 
mai potoli foamea. 

Sam o privi fără să zică nimic, dar era evident că ardea de 
nerăbdare să înceapă discuţia. 

Lirael nu-i dădu importanţă, până când Sam scoase din 
mânecă o monedă de aur şi o azvârli în aer. Moneda se înălţă, 
dar, în loc să cadă, rămase suspendată în aer. Sam o privi o 
bucată de timp, apoi oftă şi pocni din degete. Moneda se- 
ntoarse numaidecât în palma lui. 

Repetă manevra de câteva ori, până ce Lirael îşi pierdu 
cumpătul şi izbucni: 

— Ce-i aia? 

— Ah, văd că ai terminat, rosti Sam cu un aer nevinovat. 
Asta? E o panmonedă, făcută de mine. 

— La ce serveşte? 

— La nimic. E doar o jucărie. 

— Menită să-i scoată pe oameni din minţi, se auzi glasul 
lui Mogget din raniţă. Dacă n-o bagi la loc, ţi-o mănânc. 

Sam vâri moneda la loc în mânecă. 

— Ce-i drept, pe unii îi scoate din minţi, spuse el. Asta-i a 
patra pe care-am făcut-o. Mama a distrus două, iar Ellimere mi-a 
luat-o pe a treia şi a turtit-o cu ciocanul, de-abia se mai ridica de 
la pământ. Mă rog, acum că ai terminat de mâncat... 


— Ce? întrebă Lirael. 

— A, nimic, rosti Sam vesel. Speram doar să discutăm 
despre... ce urmează să facem. 

— Tu ce crezi c-ar trebui să facem? întrebă ea, 
înăbuşindu-şi furia provocată de panmonedă. 

În ciuda tuturor celor întâmplate, Sam părea mult mai 
calm decât se aşteptase. Poate se abandonase fatalismului, 
gândi Lirael. Oare nu făcuse şi ea la fel? In lupta cu un duşman 
atât de puternic, se resemnaseră să facă tot ce le stătea în 
puteri înainte să piară sau să cadă în robie. Totuşi, nu se simţea 
atinsă de fatalism. Acum că era curată, o cuprinse un val 
neobişnuit de speranţă, de parcă ar fi putut preîntâmpina 
dezastrul. 

— Mi se pare, rosti Sam, muşcându-şi buza gânditor. Mi se 
pare c-ar trebui să mergem la Torwin Mill... 

— Forwin Mill, îl corectă Lirael. 

— Forwin, atunci, continuă Sam. Să încercăm să ajungem 
acolo înaintea lor şi cerem ajutorul Ancelstierranilor. Din câte 
ştiu, nu prea tolerează pe nimeni şi nimic din Vechiul Regat, şi 
cu-atât mai mult un obiect magic care le depăşeşte înţelegerea. 
Deci, dacă ajungem acolo primii şi primim o mână de ajutor, 
putem demonta sau distruge ferma de trăsnete înainte ca 
Hedge şi Nick să ajungă cu emisferele. Fără ferma de fulgere, 
Nick nu va putea hrăni emisferele şi duşmanul va rămâne 
întemnițat. 

— Este un plan bun, spuse Lirael. Cred totuşi că ar trebui 
să ne gândim cum să oprim emisferele înainte să ajungă la Zid. 

— Ar mai fi o problemă care ar putea zădărnici ambele 
planuri, rosti Sam şovăielnic. Cred că barja face sub două zile de 
la Hotar la Redmouth. Chiar mai repede, cu vânt prielnic stârnit 
de magie. De-acolo nu mai e mult până la Zid, chiar jumătate de 
zi... depinde cât de repede trag emisferele alea după ei. Nouă 
ne-ar lua pe puţin patru sau cinci zile să ajungem acolo. Chiar şi 
dacă avem norocul să găsim nişte cai, tot am rămâne cu o zi în 
urmă. 

— Sau mai multe. Nu ştiu să călăresc, mărturisi Lirael. 

— Ah, tot uit că eşti o Clayră. N-am văzut Clayră pe cal 
până acum... Să sperăm atunci că Ancelstierranii nu-i vor lăsa să 


treacă. Deşi nu-mi închipui cum l-ar putea opri cineva pe Hedge, 
chiar şi singur. Doar dacă patrulează multe gărzi la Punctul de 
Frontieră. 

Lirael clătină din cap. 

— Prietenul tău Nick are o scrisoare de la unchiul lui, care 
e prim-ministru. Nu ştiu ce-nseamnă asta, dar Nick e sigur că 
Ancelstierranii îl vor lăsa să treacă de Zid, cu tot cu emisfere. 

— Cum se face că e mereu „prietenul tău Nick” când ne 
pune beţe-n roată? E într-adevăr prietenul meu, dar 
Distrugătorul şi Hedge îl determină să facă toate relele astea. 
Nu e vina lui. 

— Scuze, oftă Lirael. Ştiu că nu e vina lui şi nu îi voi mai 

spune „prietenul tău Nick” de-acum înainte. Dar are 
scrisoarea. Sau mai degrabă cineva de pe cealaltă parte a 
Zidului o are, persoana de legătură. 

Sam se scărpină în cap, copleşit de situaţie. 

— Depinde pe unde trec şi peste cine dau, rosti el abătut. 
Bănuiesc că o patrulă îi va întâmpina la frontieră, alcătuită din 
soldaţi obişnuiţi, nu din Cercetaşi, care sunt şi Magi ai 
Legământului pe deasupra. Deci s-ar putea să nu le aţină calea. 
Nu-mi dau seama cum ar putea să-l oprească o patrulă obişnuită 
pe Hedge, chiar dacă ar încerca. Ah, de-am reuşi să ajungem 
acolo înaintea lor! II cunosc bine pe generalul Tindall, 
comandantul Perimetrului. De-acolo putem să le telegrafiem 
părinţilor mei, în Corvere. Dacă mai sunt acolo. 

— De ce n-o luăm şi noi pe râu? întrebă Lirael. De unde 
am putea face rost de-o barcă mai iute ca barjele alea? 

— Cea mai apropiată aşezare e Hotar, răspunse Sam. E la 
o zi şi ceva de mers, la nord, deci am pierde tot atâta timp cât 
am câştiga. Dacă Hotar mai există. Mi-e teamă să aflu de unde a 
făcut Hedge rost de barje. 

— Nu ştii vreun sat sau ceva în josul apei? întrebă Lirael. 

Sam clătină din cap, dus pe gânduri. Soluţia se întrezărea 
în ceaţă, dar refuza să prindă formă. Cum să le-o ia înainte lui 
Hedge şi lui Nick? 

Pământ, apă... şi aer. 

— Vom zbura! strigă el, sărind în sus entuziasmat. Putem 
zbura! Veşmântul tău magic de bufniţă. 


Fu rândul lui Lirael să clatine din cap. 

— Mi-ar lua pe puţin douăsprezece ceasuri să fac două 
piei de bufniţă. Mai mult chiar, pentru că trebuie să mă odihnesc 
întâi. lar ţie ţi-ar lua câteva săptămâni să-nveţi zborul. 

— Dar nu-i nevoie, rosti Sam înflăcărat. Te-am observat în 
timp ce pregăteai pielea de bufniţă răguşită şi mi s-a părut că 
doar câteva însemne-cheie hotărăsc mărimea ei, dacă nu mă- 
nşel... 

— Continuă, spuse Lirael neîncrezătoare. 

— Ei bine, mă gândeam să faci o bufniţă mare, care să ne 
ducă-n gheare pe mine şi pe Mogoet, explică Sam cu gesturi 
largi. Tot atâta timp ti-ar lua. Zburăm până la Zid, trecem de 
partea cealaltă şi... vedem noi de-acolo. 

— O idee minunată, interveni Căţeaua. 

Pe chipul ei se citea un amestec de surpriză şi admiraţie. 

— Nu ştiu ce să zic, spuse Lirael. Nu-s prea convinsă că o 
piele uriaşă ar funcţiona. 

— Va funcţiona, rosti Sam cu hotărâre. 

— Alte opţiuni nu prea avem, spuse Lirael cu glas scăzut. 
Încercarea moarte n-are. Unde-i Mogget? Sunt curioasă ce crede 
el despre planul tău. 

— E mizerabil, se auzi glasul motanului din umbra unui 
bolovan. Dar nu văd de ce n-ar merge. 

— Presupun că mă mai aşteaptă o încercare, spuse Lirael 
cu glas şovăielnic. Se poate intra în Moarte de cealaltă parte a 
Zidului? 

— Cum să nu, depinde cât de adânc pătrunzi în 
Ancelstierre. La fel e şi cu magia, rosti Sam dintr-odată serios. 
La ce încercare te referi? 

— Vreau să scrutez trecutul cu ajutorul Oglinzii Negre, 
rosti Lirael împrumutând ceva din timbrul profetic al Clayrelor. 
Vreau să vizitez începuturile, să văd cum l-au învins Cei Şapte 
pe Distrugător. 


CAPITOLUL PAISPREZECE 
Deasupra norilor, până la Zid 


— Era uriaşă, bâigui bărbatul, cu spaimă în glas şi-n priviri. 
Mai mare decât un cal, cu aripi... aripi ce întunecau văzduhul. 
Un om se legăna în ghearele ei... oribil, oribil! Şi ţipătul ăla... 
sigur aţi auzit ţipătul! 

Tovarăşii lui de drum încuviinţară, cu privirile pierdute în 
amurg. 

— Şi nu zbura singură, şopti bărbatul. Am zărit şi un 
câine... un câine cu aripi! 

Însoţitorii lui schimbară priviri neîncrezătoare. O bufniţă 
uriaşă mai mergea, mai ales după ce-i auziseră ţipetele. La 
urma urmei, se aflau la hotare, în vremuri de restrişte. Văzuseră 
multe lucruri neobişnuite în ultimele zile, dar un câine zburător? 

— Ar fi bine s-o luăm din loc, rosti ṣefa, o femeie dintr-o 
bucată ce purta însemnul Legământului pe frunte. 

Femeia adulmecă aerul, apoi adăugă: 

— E ceva necurat la mijloc, fără discuţie. Dacă n-are 
nimeni o idee mai bună, ne îndreptăm spre Hogrest. Să-l ajute 
cineva pe Elluf. Dă-i nişte vin. _ 

Drumeţii strânseră în grabă tabăra şi despriponiră caii. In 
scurtă vreme, porniră spre miazănoapte, cu nefericitul Elluf 
sorbind vin dintr-o butelcă de parc-ar fi fost apă. 


Undeva mai la sud, Lirael zbura cu bătăi tot mai lente. Era 
mult mai greu să zboare cu pielea de bufniţă gigant, mai ales că 
era nevoită să-i care pe Sam, pe Mogoget şi două raniţe pe 
deasupra. Sam o ajutase cu farmece de putere şi rezistenţă, dar 
o bună parte din magie fusese absorbită de pielea 
Legământului. 

— Trebuie să-mi trag sufletul puţin, îi spuse ea Căţelei 
Obraznice care zbura alături, pe măsură ce durerea îi pătrundea 
tot mai adânc în aripi. Găsi o poieniţă printre copaci şi plană 
într-acolo, când brusc zări destinaţia la orizont. La liziera pădurii 
se înălța Zidul care despărţea Vechiul Regat de Ancelstierre, o 
dungă argintie şerpuind de la răsărit la apus de-a lungul crestei 


unui deal pipernicit, cât vedeai cu ochii. 

Cealaltă parte a Zidului era cuprinsă de întuneric. Noaptea 
unei primăveri timpurii în Ancelstierre îşi răspândea întunecimea 
până în preajma Zidului, unde se lovea de căldura unei seri 
obişnuite de vară în Vechiul Regat. Pe Lirael o cuprinseră 
ameţelile, căci ochii ei de bufniţă nu se puteau adapta la 
contrastul nefiresc dintre amurg şi miez de noapte. 

Îşi continuă totuşi zborul, însufleţită de apariţia Zidului, 
uitând de durere şi de popas. Se înălţă cu o bătaie zdravănă din 
aripi şi se îndreptă spre Zid, slobozind un strigăt triumfător ce 
pătrunse în inima nopţii. 

— Să nu treci! o preveni Sam, răsucindu-se în hamul 
încropit din cingători şi curele, agăţat de ghearele bufniței. 

— Trebuie să aterizăm de partea asta a Zidului! 

Vorbele lui Sam o ajutară să-şi amintească de Perimetrul 
care străjuia graniţa Ancelstierrană. Se lăsă pe o parte şi cobori 
în picaj, dar realiză numaidecât că la viteza aceea avea să-i facă 
praf pe toţi, aşa că începu să bată nebuneşte din aripi. 

Eforturile ei avură oarecare succes. Sam se ridică de la 
pământ, văzu că rănile sale de la genunchi sunt superficiale şi 
se îndreptă spre bufnița enormă ce zăcea lângă el, după toate 
aparențele paralizată. 

— Eşti bine? întrebă el nerăbdător, neştiind după ce 
semne să se ghideze. Cum puteai lua pulsul unei bufniţe, mai 
ales când bufnița cu pricina măsura şapte metri în lungime? 

Lirael nu răspunse, dar, pe trupul bufniței apărură nişte 
fisuri prin care pătrundea lumina. Liniile fisurilor se apropiară şi 
formară însemne ale Legământului. Dintr-odată, bufnița se 
preschimbă într-un glob strălucitor, forțându-l pe Sam să se 
retragă şi să-şi acopere ochii. 

Strălucirea dispăru şi în ochii lui nu se oglindeau decât 
razele amurgului din Vechiul Regat. In locul bufniței zăcea Lirael, 
întinsă pe burtă şi gemând de durere. 

— Mă dor toţi muşchii, de la cel mai mic la cel mai mare, 
mormăi ea. 

Se ridică încet, cu ajutorul braţelor. 

— Şi mi-e o greață de nu mai pot! Pielea asta a 
Legământului e mai groaznică decât noroiul. Unde-i Căţeaua? 


— Aici sunt, stăpână, spuse ea, după care fugi spre Lirael 
şi îi trase o limbă plină de afecţiune. 

— M-am distrat nemaipomenit, mai ales când am trecut 
peste omul ăla. 

— Aia n-a fost intenţionat, rosti Lirael, sprijinindu-se de 
câine pentru a se ridica. Am fost la fel de surprinsă ca el. Sper 
că mai avem timp, altminteri nu a meritat tot drumul ăsta. 

— Dacă trecem la noapte de partea cealaltă a Zidului şi a 
Perimetrului, ar trebui să sosim înaintea lui Hedge, spuse Sam. 
La urma urmei, cât de repede poate merge o barjă? 

Întrebarea era retorică, dar răspunsul veni numaidecât. 

— Împinşi de la spate de un vânt fermecat, ar putea 
străbate şaizeci de leghe într-o zi şi-o noapte, se auzi glasul 
atoateştiutor al lui Mogget din raniţa lui Sam. Presupun că azi au 
ajuns la Redmouth, în jurul prânzului. De-acolo, cine ştie? 
Depinde cât de repede pot transporta emisferele. Se prea poate 
să fi trecut deja, amintiţi-vă că fusul orar e deosebit în 
Ancelstierre. Cu ajutorul Distrugătorului, Hedge ar fi în stare să 
se amestece în cursul firesc al lucrurilor şi să câştige o zi... sau 
mai multe. 

— Mereu optimist, nu-i aşa Mogget? îl tachină Lirael. 

În mod curios, era mai optimistă şi mai odihnită decât 
credea că va fi. Se mândrea în sinea ei că planul cu pielea de 
bufnită uriaşă funcţionase şi era convinsă că o luaseră înaintea 
lui Hedge şi a luntraşilor săi. 

— Cred că ar trebui să ne continuăm drumul, rosti ea. 

Să nu zică hop până n-au sărit gardul. 

— Sam, nu mi-a trecut prin minte până acum, dar cum ai 
de gând să pătrunzi în Ancelstierre? Cum trecem Zidul? 

— Cu Zidul nu-i problemă. Sunt multe porţi străvechi 
acolo; majoritatea sunt închise şi păzite, cu excepţia celei de la 
Punctul de Frontieră, dar cred că pot să le deschid. 

— Sunt convinsă că poţi, îl încurajă Lirael. 

— Perimetrul e adevărata încercare, depinde cum vezi 
lucrurile. Gardienii de-acolo trag fără somaţie, dar majoritatea 
stau în preajma Punctului de Frontieră. În cel mai rău caz putem 
fi surprinşi de o patrulă. Ca să nu riscăm, mă gândeam să luăm 
înfăţişarea unui ofiţer şi-a unui sergent din trupele de Cercetaşi. 


Tu vei fi sergentul rănit la cap... asta ca să nu vorbeşti şi să ne 
bagi în belele. Sper să înghită gogoaşa... măcar cât să nu ne- 
mpuşte din prima. 

— Cum rămâne cu Mogget şi Căţeaua? 

— Mogget va rămâne în raniţă, rosti Sam. 

Aruncă o privire înapoi şi continuă: 

— Cu condiţia să-ţi ţii gura. O raniţă vorbitoare ne-ar 
semna execuţia. 

Cei doi luară tăcerea lui Mogget drept încuviinţare, mai 
ales că nu mormăise niciun protest. 

— Hai s-o deghizăm şi pe Căţea, reluă Sam. Să dea 
impresia că poartă zgarda şi pieptarul specifice câinilor 
adulmecători din Armată. 

— Ce adulmecă? fu curioasă Căţeaua. 

— Bombe şi alte... mm... explozibile. Ca însemnele 
noastre explozibile, numai că făcute din chimicale, nu din 
magie. Asta în sud. Dar în preajma Perimetrului au şi câini 
speciali dresați să adulmece Morţii sau Magia Liberă. Câinii se 
descurcă mult mai bine decât Ancelstierranul de rând la treaba 
asta. 

— Bineînţeles, spuse Căţeaua. Şi bănuiesc că trebuie să- 
mi ţin şi eu gura închisă. 

— Întocmai, răspunse Sam. Va trebui să-ţi dăm un nume şi 
un număr, să fii şi tu în rând cu câinii de dincolo. Ce zici de 
Woppet? Ştiam un câine cu numele ăsta. Şi-ţi dau numărul pe 
care-l purtam în trupa de cădeţi, la şcoală. Doi Opt Doi Nouă 
Şapte Trei. Sau pe scurt, Nouă Şapte Trei Woppet. 

— Nouă-Şapte-Trei Woppet, repetă Căţeaua, mestecând 
cuvintele de parcă ar fi fost comestibile. Ce nume curios. 

— Ar fi indicat să facem vraja aici, fu de părere Sam. 
Înainte să trecem de Zid. 

Contemplă pentru câteva clipe întunericul nopţii 
Ancelstierrane, apoi rosti: 

— Trebuie să trecem până-n zori, deci cât mai curând. 
Sunt şanse mai mici să dăm de-o patrulă noaptea. 

— N-am mai făcut un farmec de preschimbare până acum, 
spuse Lirael neîncrezătoare. 

— Lasă asta în seama mea. Numai eu ştiu ce înfăţişare 


trebuie să luăm. Nu-i cine ştie ce... mult mai uşor decât pieile 
tale de bufniţă. Pot să fac trei fără probleme. 

— Mersi. 

Lirael se aşeză lângă Căţea ca să-şi mai odihnească 
muşchii sleiţi şi o scărpină sub zgardă. Sam se distanţă câţiva 
metri, apoi intră în Legământ, în căutarea semnelor pentru vraja 
de disimulare. 

— Ciudat, când te gândeşti că-i nepotu-meu, îi şopti Lirael 
Căţelei. Ciudat, să ai o familie în adevăratul sens al cuvântului, 
nu doar un clan de verişoare, cum e cazul Clayrelor. Să fii şi să 
ai o mătuşă în acelaşi timp. Să ai şi o surioară... 

— E în egală măsură plăcut? întrebă Căţeaua. 

— N-am avut răgazul să mă gândesc la asta, rosti Lirael 
după ce chibzui puţin. E plăcut şi în acelaşi timp trist. Plăcut 
pentru că... pentru că sunt Abhorsen, trup şi suflet, aşa că mi- 
am găsit locul. Trist, pentru că toată viaţa mea am încercat să 
fiu ceva ce nu eram, să-mi duc traiul în sânul Clayrelor. Mă 
întreb acum, dacă aş fi avut ocazia să devin o Clayră, aş fi fost 
oare mulţumită? Sau mi-aş fi închipuit că sunt altceva? 

Şovăi puţin, după care adăugă iute: 

— Oare mama bănuia ce copilărie mă aşteaptă acolo? La 
urma urmei, şi Arielle era o Clayră şi nu cred că înţelegea cum 
se poate copilări la Gheţar fără darul Viziunii. 

— Era să uit, rosti Mogget, ieşind pe neaşteptate din 
raniţă cu urechea pleoştită. Arielle. Maică-ta. Mi-a lăsat un mesaj 
când era la Casă. 

— Ce! făcu Lirael şi sări să-l prindă pe motan de ceafa, 
ignorând cântecul adormitor al lui Ranna şi schimbul neplăcut 
dintre Magia Liberă existentă sub pielea lui şi zgarda creată de 
Legământ. 

— Ce mesaj? De ce nu mi-ai spus până acum? 

— Hmmm, făcu Mogget. 

Motanul îşi petrecu zgarda după degetele ei şi prinse a se 
zvârcoli, dar Lirael îi dădu drumul înainte ca el să se elibereze, 
iar chemarea lui Ranna îl potoli. 

— Îţi zic, dacă mă asculţi... 

— Mogget, mârâi Căţeaua, care se strecurase lângă el. 

— Arielle ne-a Văzut pe noi doi, lângă Zid, rosti Mogget 


iute. Aştepta în Planor să-i dau un pachet... pe vremea aia 
aveam altă formă, se înţelege. Probabil că nu mi-aş fi amintit 
momentul dacă n-aş fi luat din nou înfăţişarea aia după 
Convertirea forţată petrecută sub Casă. Ciudat că în formă 
umanoidă îmi amintesc altfel lucrurile. Bănuiesc că trebuia să 
uit ca să nu-mi amintesc până ce nu mă aflam unde mă Văzuse 
ea... 

— Mogget! Mesajul, îl imploră Lirael. 

Mogget încuviinţă şi se linse pe buze. Trebuia lăsat să-şi 
facă numărul. 

— l-am înmânat pachetul. Şedea cu privirile pierdute în 
aburii ce se-nălţau deasupra cascadei. Apăruse şi curcubeul, dar 
ea nu-l zărea. Cu ochii înceţoşaţi de Viziune mi-a zis: „Vei sta 
lângă Zid cu fiică-mea. O vei vedea crescută mare, aşa cum eu 
nu voi putea s-o văd. Să-i spui lui Lirael că... n-a fost alegerea 
mea să... plec. Am legat viaţa ei de Abhorsen, aşa cum am 
legat-o şi pe-a mea, şi amândouă va trebui să urmăm o cale 
îngustă. Spune-i că o iubesc, că am iubit-o mereu şi mi se frânge 
inima s-o părăsesc.” 

Lirael asculta cu atenţie, dar n-auzea glasul lui Mogoget, ci 
vocea mamei sale. Când se lăsă tăcerea, îşi înălţă privirile spre 
cerul roşiatic, presărat cu stele de partea cealaltă a Zidului. O 
lacrimă solitară i se scurse pe obraz, lăsând o dâră argintie ce 
sclipi în ultimele raze ale amurgului. 

— i-am făcut farmecul, rosti Sam, care fusese atât de 
adâncit în vrăjile sale încât pierduse complet discursul lui 
Mogget. Trebuie să intri în el. Nu uita să-ţi ţii ochii închişi. 

Lirael zări marginile sclipitoare ale costumului şi se 
îndreptă spre Sam. Închise ochii şi pătrunse în vrajă. Focul auriu 
îi mângâie chipul, ca două mâini calde, îndepărtându-i 
numaidecât lacrimile. 


CAPITOLUL CINCISPREZECE 
Perimetrul 


— Dom’ sergent, vă jur că ceva se mişcă pe-acolo, şopti 
caporalul Horrocks, privind peste cătarea mitralierei Lewin. Ce 
ziceţi, să-i încarc puţin? 

— Nici gând! îi răspunse sergentul Evans, tot în şoaptă. N- 
ai învăţat nimic? Ce te faci dacă-i o stafie sau un ghlim? Se 
repede la tine şi-ţi mâncă matele. Scazlo, du-te înapoi şi spune-i 
locotenentului că s-a ivit o problemă. lar voi, restul, daţi de ştire 
ca toţi să-şi pună baionetele, dar fără zgomot. Nu mişcă nimeni 
până nu dau comanda. 

După ce Scazlo dispăru în tranşeea destinată 
comunicaţiilor, Evans reveni la figura lui obişnuită. Pretutindeni 
în tranşeea principală se auzea păcănitul baionetelor, fixate cât 
mai discret posibil. Evans îşi încordă arcul şi vâri un cartuş roşu 
în pistolul de semnalizare. Roşu însemna o incursiune de după 
Zid. Asta dacă funcţionează drăcia, gândi el. O adiere caldă 
bătea dinspre Vechiul Regat, bună să mai dezgheţe noroiul din 
tranşee. Primăvara încă nu câştigase războiul cu iarna, cu alte 
cuvinte, nu puteai fi niciodată sigur că mitralierele, torţele de 
avertizare, minele şi toate celelalte dispozitive mai complexe 
vor funcţiona. 

— Am zărit doi... şi o arătare ce seamănă cu un câine, 
şopti Horrocks. 

Degetul lui se îndepărtă încet de garda trăgaciului. 

Evans încercă să pătrundă întunericul cu privirile. Greu de 
cap Horrocks ăsta, dar avea o vedere nocturnă nemaipomenită. 
Mult mai ascuţită decât a sa. Evans nu zărea nimic, dar auzea 
zornăitul conservelor prinse pe fir. Cineva... sau ceva se apropia 
de tranşee. 

Degetul lui Horrocks zăcea pe trăgaci. Piedica era trasă, 
încărcătorul plin şi pe deasupra avea unul de rezervă. Aştepta 
un singur cuvânt şi spera ca vântul să-şi schimbe direcţia. 

Dintr-odată, oftă uşurat, luă degetul de pe trăgaci şi se 
lăsă pe spate. 

— Îs de-ai noştri, rosti el cu glas tare. Cercetaşi. Un ofiţer 


şi unul cu capul spart. Ah, şi mai au şi-un câine d-ăla... care 
miroase. 

— Vrei să zici adulmecă, îl corectă Evans pe negândite. 
Taci din gură. 

Evans îşi analiza opţiunile. N-auzise niciodată ca o 
creatură din Vechiul Regat să ia forma unui ofiţer Ancelstierran 
sau a unui câine de armată. Umbre aproape invizibile, da. 
Oameni obişnuiţi din Vechiul Regat, da. Lighioane zburătoare, 
da. Însă pentru toate există un început... 

— Care-i baiul, Evans? rosti un glas în spatele său. 

Evans simţi un val de uşurare, dar nu-şi trădă bucuria de 
faţă cu locotenentul Tindall. O fi fost Tindall fiu de general, dar 
nu era un terchea-berchea. Ştia cum merg treburile la 
Perimetru, după cum o dovedea şi însemnul Legământului 
înscris pe fruntea lui. 

— Ceva mişcare în faţă, cam la cincizeci de metri. 
Horrocks zice că-s doi Cercetaşi, unul dintre ei rănit. 

— Şi un câine care miroase-adulmecă, adăugă Horrocks. 

Fără să-l ia în seamă, Tindall se-nălţă să arunce şi el o 
privire peste parapet şi într-adevăr zări două siluete care se 
apropiau de poziţia lor. Dar nu simţea prezenţa unei puteri ostile 
sau a unei vrăji dăunătoare. Simţea totuşi ceva... dar, dacă erau 
Cercetaşi de frontieră, erau automat şi Magi ai Legământului. 

— Aţi lansat o tortă de avertizare? White? 

— Nu, domnule, răspunse Evans. Bate vântul dinspre 
nord. M-am gândit că nu va merge. 

— Prea bine. Spune-le soldaţilor că voi invoca o lumină 
magică undeva în faţă. Să-mi aştepte comanda. 

— Da, să trăiţi! 

Evans se-ntoarse către soldatul de lângă el şi îi şopti: 

— la poziţie la treaptă. Lumină înainte! Dă mai departe. 

Vorba se răspândi în tranşee, iar soldaţii se poziţionară pe 
treapta de tragere cu încordare evidentă în mişcări. 

— Invoc acum, rosti locotenentul Tindall. 

Însemnul pentru lumină licări în palma lui. Când prinse a 
străluci mai tare, îl azvărli înainte ca pe-o minge de crichet. 

Globul alb deveni din ce în ce mai strălucitor, până ce se 
preschimbă într-un soare miniatural ce stătea ciudat deasupra 


teritoriului de frontieră. Razele puternice alungară toate 
umbrele, dându-i în vileag pe cei doi necunoscuţi ce şerpuiau pe 
cărăruia îngustă, mărginită de cabluri. Aveau într-adevăr un 
câine de armată, iar sub hainele de zale specifice trupelor de 
grăniceri purtau uniforma kaki a armatei Ancelstierrane, semn 
că Horrocks nu se înşelase. Era ceva straniu în felul în care-şi 
purtau echipamentul şi armele, ceva specific Unităţilor de 
Recunoaştere din Perimetrul Nordic sau mai bine zis Cercetaşilor 
de Frontieră, căci aşa erau cunoscuţi. 

Când lumina îi dezvălui, unul din ei ridică iute mâinile. 
Celălalt, bandajatul, îi urmă exemplul, cu mişcări obosite. 

— Prieten! Nu trage! strigă Sameth. 

Deasupra lui, lumina Legământului se stingea încet. 

— Suntem locotenentul Stone şi sergentul Clare. Cu un 
câine de armată! 

— Mâinile sus şi apropiaţi-vă unul în spatele celuilalt! 
strigă Tindall. 

Apoi, către Evans: 

— Locotenentul Stone? Sergentul Clare? 

Evans clătină din cap. 

— N-am auzit de ei. Dar ştiţi cum sunt Cercetaşii, se ţin 
departe de restul. Locotenentul îmi pare cunoscut. 

— Da, mormăi Tindall, încruntat. 

Avea impresia că-l mai văzuse undeva pe ofiţer. Sergentul 
rănit şontăcăia cu dârzenia proprie soldaţilor care continuă să 
meargă în pofida durerii. In cele din urmă, câinele purta o 
platoşă kaki pe care se zărea imprimat cu alb numărul de 
recunoaştere şi o zgardă de piele cu zimţi, totul în litera 
regulamentului. Toţi împreună păreau autentici. 

— Stai! îi strigă Tindall lui Sameth, care tocmai călcase pe 
un fir de sârmă ghimpată, la nici zece metri de tranşee. Voi ieşi 
acum să vă verific însemnele Legământului. 

Apoi către Evans: 

— Fii pe fază. Cunoşti procedura, în caz că nu sunt ceea ce 
par. 

Evans încuviinţă, înfipse patru săgeți cu capete argintii în 
pământ, pentru a le avea la îndemână, şi mai scoase una. 
Armata nu fabrica şi nici nu accepta folosirea arcurilor şi a 


săgeţilor argintii, dar fiecare unitate din Perimetru le avea în 
dotare, alături de alte obiecte asemănătoare. Mulţi dintre ei 
erau ţintaşi de elită, iar Evans era printre cei mai buni. 

Locotenentul Tindall privi cu atenţie la cei doi, doar umbre 
în lumina tot mai difuză. Ţinuse un ochi închis, aşa cum îl 
învățase cineva, să nu-şi strice vederea de noapte. Îi deschise 
acum pe amândoi, dar nu constată nicio îmbunătăţire. 

Trase sabia din teacă şi ieşi din tranșee, cu inima bătându- 
i nebuneşte. Chiar şi în lumina precară a nopţii, dărele argintii 
străluceau pe spada lui. 

Locotenentul Stone aştepta cu mâinile ridicate. Tindall se 
apropie cu grijă de el, cu simţurile întinse la maximum, 
adulmecând orice iz de Magie Liberă sau de Moarte. Dar cei trei 
emanau doar o aură neclară şi estompată de Magie a 
Legământului. O vrajă de protecţie, presupuse el. 

Când ajunse la un cot de ei, îndreptă vârful săbiei spre 
gâtul locotenentului, la un centimetru deasupra cămăşii de zale, 
iar cu cealaltă mână atinse însemnul Legământului de pe 
fruntea sa. 

Din el țâşni o flacără aurie şi pentru câteva clipe Tindall fu 
transpus în binecunoscutul şi nesfârşitul vârtej al Legământului. 
Când descoperi că însemnul era pur, răsuflă în sfârşit uşurat. 

— Francis Tindall, dacă nu mă-nşel? începu Sam, bucuros 
că nu uitase să adauge şi o mustață stufoasă la uniforma de 
ofiţer Cercetaş. 

Se întreţinuse de câteva ori cu tânărul locotenent în urmă 
cu un an, în cadrul festivităților la care participa în perioada 
cursurilor. Locotenentul era cu puţin mai în vârstă ca el, iar tatăl 
lui Francis, generalul Tindall, avea comanda întregii Garnizoane 
de Perimetru. 

— Intr-adevăr, răspunse Francis, surprins. Mi-e teamă că 
nu vă ţin minte... 

— Sam Stone, rosti Sameth şi făcu semn cu capul în spate, 
fără să-şi odihnească mâinile. Puteţi să-l verificaţi şi pe 
sergentul Clare, dar aveţi grijă la cap, l-a lovit o săgeată şi e 
cam ametit. 

Tindall încuviinţă, făcu un pas înainte şi repetă figura cu 
sabia şi mâna pe frunte. Aproape tot capul sergentului era 


bandajat, dar însemnul Legământului se vedea limpede, aşa că 
nu ezită să-l atingă. Nici acesta nu era corupt. De această dată, 
băgă de seamă puterea uriaşă ce izvora din sergent, putere 
resimţită şi în urmă cu câteva clipe la locotenentul Stone. Nu 
întâlnise niciodată doi soldaţi care să stăpânească Legământul 
într-atât de bine. 

— Sunt în regulă! îi strigă el sergentului Evans. Pe loc 
repaus toată lumea şi scoateţi staţiile de ascultare. 

— Ah, făcu Sam. Mă tot miram cum aţi dat peste noi. Nu 
mă aşteptam să găsesc soldaţi în tranşeele astea. 

— Nişte evenimente neprevăzute mai la vest, îl lămuri 
Tindall în timp ce-i conducea spre tranşee. S-a dat alarma cu un 
ceas în urmă. Mare noroc aveţi că ne-aţi prins aici. Restul 
batalionului e în drum spre Bain, chemat în ajutorul autorităţilor 
civile. Ceva incidente în taberele sudiştilor, bănuiesc, sau cu 
demonstranţii de la Patria Noastră. Compania noastră ţinea 
ariergarda. 

— La vest zici? întrebă Sam nervos. Ce evenimente 
neprevăzute? 

— N-am primit nicio informaţie. Ştii tu ceva? 

— Sper că nu. Dar trebuie să iau cât mai repede legătura 
cu comandamentul. Ai cumva un telefon de campanie la 
îndemână? 

— Da, dar nu funcţionează. Cred că vântul ăsta care bate 
dinspre Zid e de vină. S-ar putea să meargă telefonul de la 
punctul de comandă. Dacă nu, eşti nevoit să te-ntorci la drum. 

— La naiba! făcu Sam, în timp ce coborau în tranşee. 

O situaţie neprevăzută la vest. Sigur avea legătură cu 
Hedge şi Nicholas. Răspunse într-o doară la salutul lui Evans şi 
înregistră toate feţele soldaţilor holbându-se la ei, feţe palide, 
dar fericite că nu trebuiau să dea piept cu o arătare din Vechiul 
Regat. 

Căţeaua sări lângă el, făcându-l pe-un soldat să tresară. 
La urmă, cobori Lirael, cu mişcări greoaie, obosită încă de pe 
urma zborului. Găsea Perimetrul ciudat şi înfricoşător 
deopotrivă. Pretutindeni în jur simţea apăsarea morţii. Mulţi 
dintre ei se înghesuiau la hotarul cu Viaţa, împiedicaţi să treacă 
doar de cântecul silențios al naiurilor de la frontieră. Sabriel le 


făurise, şi viaţa lor era strâns legată de cea a Abhorsenului. 
Când Abhorsenul murea, naiurile încetau să mai cânte la primul 
răsărit de Lună plină. Atunci, Morţii înviau şi hoinăreau în viaţă 
până erau întemnițați de următorul Abhorsen, în cazul de fată 
Lirael. 

Locotenentul Tindall observă tremuratul ei şi o privi 
îngrijorat. 

— N-ar trebui să-l ducem pe sergent la postul de prim- 
ajutor? întrebă el. 

Ceva nu era în regulă cu sergentul, ceva care-l împiedica 
să-l privească în ochi. Tindall zări cu coada ochiului o aură difuză 
ce nu se potrivea cu conturul firesc al sergentului. Şi banduliera 
era ciudată. De când purtau Cercetaşii banduliere cu cartuşe de 
carabină? Mai ales că niciunul din ei nu avea o carabină? 

— Nu, rosti Sam iute. Îi va trece. Trebuie să găsim un 
telefon cât mai repede şi să-l contactăm pe colonelul Dwyer. 

Tindall încuviinţă, dar nu spuse nimic. Era un gest menit 
să-şi ascundă îngrijorarea întipărită pe chip şi vârtejul gândurilor 
dinăuntru. Locotenent-colonelul Dwyer, şeful Cercetașilor de 
Frontieră, era de două luni în permisie. Tindall îl însoţise chiar 
după acea serată de neuitat de la comandamentul tatălui său. 

— V-aş ruga să mă însoţiţi la punctul de comandă, rosti el 
într-un târziu. Cred că maiorul Greene ar vrea să discute cu voi. 

— Trebuie să telefonez, insistă Sam. N-avem timp de 
pierdut! 

— Telefonul lui Greene funcţionează, din câte-mi aduc 
aminte, spuse Tindall, încercând să-şi stăpânească neliniştea din 
glas. Sergent Evans, te însărcinez cu comanda plutonului. Byatt, 
Emerson... după mine. Nu scoateţi baionetele încă. A, Evans, 
trimite după locotenentul Gotley, spune-i să vină la 
comandament. Avem nevoie de cunoştinţele lui. 

Tindall porni înainte prin tranşeul de comunicaţii, urmat de 
Sam, Lirael şi Căţea. Evans observase căutătura locotenentului 
şi luase notă de chemarea singurului Mag al Legământului din 
companie, cu excepţia maiorului Greene, aşa că-i opri pe Byatt 
şi pe Emerson şi le şopti: 

— E ceva necurat la mijloc, băieţi. Dacă dă şeful ordin sau 
dacă fac ceva blestemăţii, înfigeţi-le baionetele în spinare. 


CAPITOLUL ŞAISPREZECE 
Decizia maiorului 


Locotenentul Tindall îi conduse într-un buncăr adânc, la o 
sută de metri în spatele tranşeei. Chiar şi în lumina difuză a 
lămpilor cu ulei, Sam recunoscu semnele trândăvelii şi-ale tihnei 
şi fu năpădit de presimţiri negre, gândind că ofiţerul care locuia 
aici n-avea să plece urechea la cerinţele lor, darămite să le 
înţeleagă. 

Focul ardea în sobă, pe masa destinată hărților zăcea o 
sticlă de whisky deschisă, iar într-un colţ fusese instalat un 
fotoliu confortabil. Maiorul Greene zăcea la fel de confortabil în 
fotoliu, roşu la faţă şi pus pe harţă. In apropiere, se zăreau o 
sabie şi un pistol în toc, aninat de-un cuier. 

— Ce se-ntâmplă? mugi maiorul, când oaspeţii săi intrară 
şi se aşezară în jurul mesei. 

Se ridică greoi, şi fotoliul scârţâi din toate încheieturile. 
Cam bătrân pentru gradul de maior, gândi Sam. Avea pe puţin 
50 de ani şi nu mai avea mult până la pensie. 

Maiorul dădu să spună ceva, dar Tindall îi tăie vorba. 

— Impostori, domnule. Dar nu ştiu de care. Însemnele lor 
sunt pure. 

Sam îngheţă la auzul cuvântului, iar Lirael o prinse pe 
Căţea de zgardă, înăbuşindu-i un mârâit ameninţător. 

— Impostori zici? 

Maiorul îl ochi pe Sam, şi băiatul zări pentru prima oară 
însemnul Legământului pe fruntea sa încreţită. 

— Ce-aveţi de spus în apărarea voastră? 

— Sunt locotenentul Stone, din URPN, rosti Sam pe-un ton 
băţos. Mă însoțesc sergentul Clare şi câinele de armată Woppet. 
Trebuie să telefonez de urgenţă la comandamentul 
Perimetrului... 

— Prostii! tună maiorul, dar fără furie. Îi ştiu pe toţi ofiţerii 
şi subofiţerii Cercetaşilor. Am petrecut mulţi ani printre ei. Pe 
deasupra, cunosc bine câinii de armată, şi-al vostru n-are nici în 
clin, nici în mânecă cu ei. Asta n-ar fi în stare să-ţi miroasă o 
baligă în mijlocul bucătăriei. 


— Nu-i adevărat, rosti Căţeaua indignată. 

Vorbele ei fură întâmpinate de-un sâsâit scurt. Maiorul 
aţinti numaidecât sabia spre ei, iar Sam şi Lirael se treziră cu 
vârfurile baionetelor la gât. g 

— Uups, făcu Căţeaua, lăsându-se cu botul pe labe. Imi 
pare rău, stăpână. 

— Stăpână? scuipă Maiorul, din ce în ce mai aprins la faţă. 
Cine sunteţi voi doi? Şi ce-i drăcia aia? 

Sam oftă şi rosti: 

— Sunt prinţul Sameth, din Vechiul Regat, iar ea e Lirael, 
Viitoarea Abhorsen. Câinele ne e prieten. Ne-am deghizat cu un 
farmec. Îmi daţi voie să îndepărtez vraja? Vom străluci puţin, dar 
nu-i pericol. 

Maiorul se făcu şi mai roşu la chip, dar încuviinţă. 

După câteva minute, Sam şi Lirael se înfăţişară maiorului 
cu adevăratele lor chipuri şi haine. Amândoi erau osteniţi şi 
păreau trecuţi prin multe încercări. Maiorul îi cercetă cu atenţie, 
apoi îşi cobori privirile spre Căţea, care renunţase la pieptar, 
purta altă zgardă şi părea mai mare decât înainte. 

Căţeaua încercă să-i răspundă cu o expresie tristă, dar din 
nefericire clipi. 

— E într-adevăr prinţul Sameth, rosti locotenentul Tindall, 
care dădu ocol mesei pentru a-i vedea mai bine. 

Spre surprinderea lui Sam, locotenentul îi adresă un 
zâmbet înţelegător şi dădu din cap aprobator. 

— lar dumneaei arată... scuzele mele, domnişoară. Vreau 
să zic că semănaţi mult cu Sabriel, vreau să zic cu Abhorsen. 

— Aşa e, sunt prinţul Sameth, rosti Sam cu glas tărăgănat, 
neavând prea mari aşteptări de la acest maior umflat, în prag de 
pensionare. Trebuie să iau urgent legătura cu colonelul Dwyer. 

— Telefonul nu funcţionează. De altminteri, colonelul 
Dwyer e în permisie. Ce-ai de comunicat atât de urgent? 

Lirael îi răspunse cu glas răguşit, căci răceala i se strecura 
tiptil în vine datorită trecerii de la vara Vechiului Regat la 
primăvara Ancelstierrană. Flacăra lămpii pâlpâia uşor, jucându- 
se cu umbra ei pe masă. 

— Un spirit malefic străvechi se îndreaptă spre 
Ancelstierre. Avem nevoie de ajutor să-l găsim şi să-l oprim 


înainte să distrugă ambele tărâmuri. 

Maiorul o fixă cu privirile încruntate, roşu în obraji. Dar pe 
chipul lui nu se citea neîncredere, aşa cum se temuse Sam. 

— Dacă n-aş înţelege semnificaţia titlului tău şi n-aş 
recunoaşte banduliera cu clopoței, rosti el agale, aş zice că baţi 
câmpii. Nu-mi amintesc să fi auzit de-un spirit capabil să 
distrugă o ţară întreagă şi trăgeam nădejde să n-aud niciodată 
asemenea năzdrăvănii. 

— 1 se spune Distrugătorul, spuse Lirael cu un glas liniştit, 
care trăda însă teama ce-i dădea târcoale de când părăsise 
Lacul Roşu. E unul din cei nouă Brianţi, spirite libere, vechi de 
când lumea. Cei şapte l-au înlănţuit, l-au rupt în două şi l-au 
îngropat în adâncurile pământului. De curând însă, un 
necromant pe nume Hedge a dezgropat emisferele în care zace 
întemnițat şi chiar în aceste clipe se-ndreaptă cu ele spre 
Ancelstierre. 

— Deci asta era, rosti Maiorul, fără urmă de satisfacţie în 
glas. Un porumbel voiajor mi-a adus veşti despre necazul din 
vest, ceva probleme de apărare, dar de-atunci n-am mai primit 
nimic. Hedge zici? Am cunoscut un sergent cu numele ăsta când 
m-am înrolat la Cercetaşi. Nu putea să fie el, deşi asta se- 
ntâmpla în urmă cu treizeci şi cinci de ani şi jur că el avea peste 
cincizeci... 

— Domnule maior, trebuie să dau un telefon! îl întrerupse 
Sam. 

— Chiar acum! rosti maiorul. 

În el reînviase acel maior tânăr, aflat în deplinătatea 
puterilor. 

— Domnule Tindall, cheamă-ţi plutonul şi spune-i lui 
Edwards şi sergentului major Porrit să înceapă o manevră. Eu 
voi merge cu cei doi... 

— Trei, interveni Căţeaua. 

— Patru, făcu Mogget, scoțând capul din raniţa lui Sam. M- 
am săturat să tac. 

— E prietenul nostru, se grăbi Lirael să explice, încercând 
să oprească noul avânt al baionetelor. Mogget e pisica şi 
Căţeaua Obraznică e... ăă... câinele. Sunt, cum să zic... slujitorii 
Clayrelor şi ai Abhorsenului. 


— Aşa-i la Perimetru. Aici când plouă, toarnă cu găleata. 
Vă voi conduce la şoseaua de aprovizionare şi vom încerca 
telefonul de-acolo. Tu, Francis, te vei îndrepta cât mai iute spre 
locul de întâlnire stabilit. 

Şovăi o clipă, apoi rosti: 

— Bănuiesc că nu ştiţi încotro se va îndrepta acest Hedge, 
odată trecut de Perimetru. 

— La Forwin Mill, unde se găseşte o aşa-zisă fermă de 
fulgere, de care se vor folosi pentru a-l elibera pe Distrugător, 
spuse Lirael. 

— Nu cred că vor întâmpina dificultăţi la Perimetru. Hedge 
e însoţit de Nicholas Sayre, nepotul premierului, şi urmează a se 
întâlni cu un reprezentant care are permisiunea scrisă a 
oficialului de-a transporta emisferele. 

— Asta nu-i suficient, spuse maiorul. S-ar putea să le 
meargă la Punctul de Frontieră, dar odată ce dau piept cu 
garnizoana de la Bain sau chiar de la Corvere, va fi un du-te- 
vino interminabil. Băieţii din Perimetru nu sunt atât de bătuţi în 
cap încât să se lase păcăliţi de asemenea trucuri. Vor fi nevoiţi 
să-şi taie drum cu sabia, dar, dacă s-a dat alarma în urmă cu un 
ceas, probabil că luptele au şi început deja. Ordonanţă! 

Caporalul se ivi în uşă, cu o ţigară palmată în mână. 

— Adu-mi harta pe care apare Forwin Mill, undeva la vest 
de poziţia noastră. N-am auzit de locul ăsta afurisit. 

— E la vreo cincizeci de kilometri de coastă, rosti Tindall, 
oprindu-se în uşă. Ştiu un lac acolo, unde obişnuiam să 
pescuiesc. Nişte somoni trăsnet. E la câţiva kilometri de zona 
Perimetrului. 

— Nu zău? Pf! făcu Greene, înroşindu-se din nou la faţă. Şi 
ce mai e pe-acolo? 

— Ştiu de-o fabrică de cherestea abandonată, un doc 
părăginit şi rămăşiţele căii ferate pe care erau transportaţi 
odinioară arborii tăiaţi. N-am habar despre ferma asta de 
fulgere, dar... 

— Nicholas a comandat nu de mult ridicarea unei ferme 
de fulgere în zona aia, îl întrerupse Lirael. 

— Avem oameni acolo? dori să ştie maiorul. 

— Acum da, răspunse Tindall. Două tabere de refugiaţi 


sudişti s-au stabilit pe dealurile din apropierea lacului la finele 
anului trecut. Se numesc Norris şi Erimton. Să tot fie vreo 
cincizeci de mii de refugiaţi acolo, supravegheați de poliţie. 

— Primele victime ale Distrugătorului, dacă va fi 
dezlănţuit, rosti Căţeaua. Odată ucişi, Hedge le va culege 
sufletele înainte să treacă în Moarte, pentru a-l sluji. 

— În cazul ăsta va trebui să-i mutăm de-acolo, fu de 
părere maiorul. Dar, fiind în afara Perimetrului, nu prea avem 
mână liberă să intervenim. Generalul Tindall va înţelege situaţia. 
Sper doar că generalul Kingswold a plecat acasă. E un 
simpatizant feroce al partidei Patria Noastră... 

— Să nu mai zăbovim! îl întrerupse Lirael. 

Trecuse vremea discuţiilor. Lirael fu năpădită de presimţiri 
negre, de parcă fiecare secundă petrecută în acest buncăr 
însemna un grăunte de nisip scurs printr-o clepsidră aproape 
goală. 

— Vreau să ajungem la Forwin Mill înaintea lui Hedge şi a 
emisferelor! 

— De-acord! tună maiorul, revenit brusc la viaţă. 

Omul trebuia impulsionat din când în când. Cu viteza 
fulgerului, Greene îşi puse casca pe cap şi înhăţă revolverul din 
cuier. 

— Hai, domnule Tindall. Mişcarea! 

Totul se întâmplă nespus de repede. Locotenentul Tindall 
se făcu nevăzut în noapte, iar maiorul îi conduse degrabă printr- 
o altă tranşee de comunicaţii. În scurtă vreme, tranşeea lăsă 
locul unei simple poteci, marcată la scurte intervale de pietre 
vopsite în alb, ce luceau palid în lumina stelelor. Noaptea 
Ancelstierrană era lipsită de lună şi mult mai friguroasă decât 
cea din Vechiul Regat. 

Douăzeci de minute mai târziu, poteca îi aduse la drumul 
asfaltat ce se-ntindea cât vedeai cu ochii în ambele sensuri, iar 
maiorul - care, în pofida gâfâielilor, se ţinea surprinzător de bine 
- îşi mai încetini pasul. Paralel cu şoseaua se zăreau stâlpii de 
telefonie ce străbăteau întreg Perimetrul. 

Într-o parte se înălța o baracă joasă, de beton, unde 
cablurile telefonice se uneau într-o învălmăşeală ce amintea de- 
o cină cu spaghete. 


Maiorul Greene intră valvârtej, zbierând la sărmanul soldat 
ce aţipise la tabloul de comandă, cu capul pe-o îngrămădeală de 
cabluri şi prize. 

— Fă-mi legătura cu comandamentul Perimetrului! ordonă 
el. 

Soldatul buimăcit execută ordinul în linişte, vădind multă 
pricepere. 

— Vreau să vorbesc cu generalul Tindall! Trezeşte-l dacă 
n-ai de-ales. 

— Da, să trăiţi, da, să trăiţi! bolborosi ordonanța, 
regretând că nu-şi găsise un moment mai bun să dea pe gât 
romul tăinuit de-atâta vreme. 

Işi duse mâna la gură, nu care cumva să-l simtă zbirul de 
maior sau însoțitorii lui neobişnuiţi. 

Când primi în sfârşit legătura, Greene înşfacă receptorul şi 
vorbi grăbit. După nuanţa din ce în ce mai aprinsă a feţei, era 
clar că se tot lovea de intermediari nefolositori. Lirael se temu 
să nu-i ia mustaţa foc. Într-un târziu, găsi omul potrivit, căci 
ascultă un minut fără să-l întrerupă, după care aşeză cu 
încetineală receptorul în furcă. 

— Ne confruntăm cu o incursiune la extremitatea vestică a 
Perimetrului. Din ce-am înţeles, primejdia a fost semnalizată cu 
rachete roşii, dar am pierdut legătura cu segmentul Unu-Nouă, 
deci avem de-a face cu un asalt de anvergură. Nimeni nu ştie ce 
se petrece acolo. Generalul Tindall a trimis deja o escadrilă 
aviatică, dar se pare că are belele şi la Punctul de Trecere, iar 
putoarea aia de colonel din capătul opus mi-a ordonat să rămân 
aici. 

— Să rămâneţi aici? De ce nu încercăm să-l oprim pe 
Hedge la Zid? protestă Lirael. 

— Am pierdut legătura în urmă cu o oră şi n-am reuşit s-o 
refacem încă. Nu s-a mai înălţat nicio rachetă de semnalizare. 
Aia-nseamnă că n-a mai rămas nimeni în viaţă. Altfel, mă 
gândesc că ar fi fugit. In orice caz, Hedge ăsta al vostru şi 
emisferele lui au trecut deja de Zid şi de Perimetru. 

— Cum naiba au reuşit să ne-ajungă din urmă? rosti Lirael. 

— Timpul poate juca feste la trecerea dintre regate, spuse 
Mogget fantomatic, băgându-l în sperieţi pe operator. 


Motanul sări din raniţă şi adăugă, fără a-l lua în seamă pe 
soldat: 

— Totuşi, nu cred că le va fi foarte uşor să transporte 
emisferele la Forwin Mill. Măcar acolo să ajungem înaintea lor... 

— Ar fi bine să dau de-ai mei, rosti Sam. Puteţi intra în 
sistemul de telefonie publică? 

— Ah, făcu maiorul. 

Se scărpină la nas, căutându-şi cuvintele. 

— Credeam că ai aflat... s-a întâmplat acum o 
săptămână... 

— Ce? 

— Îmi pare rău, fiule, rosti Maiorul, luând poziţie de drepţi. 
Părinţii tăi au murit. Au fost ucişi într-un atentat cu bombă de 
către fanaticii lui Corolini. Praful s-a ales din maşina lor. 

Sam îl ascultă cu chipul împietrit. Apoi se lăsă la podea şi- 
şi puse capul în mâini. 

Lirael îl mângâie pe umărul stâng, iar Căţeaua îşi aşeză 
botul pe umărul lui drept. Vestea părea să nu-l tulbure pe 
Mogget, care se cuibări lângă operator, cu străluciri verzui în 
ochi. 

Lirael avu nevoie de câteva secunde pentru a pune stavilă 
şuvoiului ce sta să-i spargă pieptul, căutând puterea de a nu 
părăsi drumul ales. Dacă scăpa cu viaţă, avea să verse lacrimi 
pentru sora pe care n-o cunoscuse niciodată, pentru 
Touchstone, pentru mama ei şi pentru toate nenorocirile acestei 
lumi. Acum însă nu era momentul, căci soarta multora atârna de 
acţiunile ei. 

— Alungă-ţi gândurile negre, îl îmbărbătă ea pe Sam. De 
noi depinde totul acuma. Trebuie să ajungem la Forwin Mill 
înaintea lui Hedge! 

— Cu neputinţă, rosti Sam. Mai bine ne dăm bătuţi şi... 

Se opri în mijlocul propoziției, îşi lăsă mâinile să-i cadă pe 
lângă trup şi se ridică, dar îndoit parcă de-un junghi ce-i 
străbătuse maţele. Rămase aşa preţ de un minut, fără să 
rostească o vorbă. Apoi scoase panmoneda din mânecă şi-i făcu 
vânt până-n tavan, de unde refuză să mai coboare. Sam se 
rezemă gârbovit de perete şi-şi lăsă capul pe spate, s-o 
privească. 


În cele din urmă, îşi luă ochii de la monedă şi se îndreptă 
de spate, dar nu pocni din degete să-şi cheme invenţia înapoi. 

— Imi cer scuze, şopti el, clipind pentru a-şi alunga 
lacrimile. Mi-a... mi-a trecut. 

Făcu o plecăciune către Lirael şi rosti: 

— Abhorsen. 

Lirael închise ochii pentru câteva clipe. Cuvântul avu darul 
să-i limpezească minţile. Nu mai era Viitoarea Abhorsen, ci 
Abhorsen. Si-atât. 

— Da, rosti ea, acceptând titlul şi noile ei îndatoriri. Eu 
sunt Abhorsen acum şi prin urmare vă cer sprijinul tuturor. 

— Te voi însoţi eu, se oferi Greene. Dar nu pot cere 
companiei să mă urmeze, deşi bănuiesc că majoritatea s-ar oferi 
voluntari. 

— Asta n-o mai înţeleg! protestă Lirael. Cui îi pasă dacă e 
legal sau nu? Ţara asta stă sub semnul distrugerii! Vor pieri cu 
toţii, nu pricepeţi? 

— Eu pricep, dar nu-i aşa de simplu... începu maiorul, apoi 
tăcu. 

Toată roşeaţa i se scurse din tâmple. Chipul i se 
schimonosi pentru câteva clipe, de parcă o idee năstruşnică 
încerca să răzbească la suprafaţă, apoi i se limpezi din nou. 
Maiorul vâri mâna în buzunar, îşi petrecu o rozetă printre degete 
şi izbi cu toată forţa în panoul de bachelită. Circuitele delicate 
cedară şi panoul explodă, împrăştiind fum şi scântei în toate 
direcţiile. 

— Să fiu al naibii! Chiar e simplu! Voi ordona companiei să 
te însoţească. N-au decât să mă împuşte politicienii pe urmă, 
dacă ieşim biruitori. Soldat, dacă scapi o vorbă cuiva despre ce 
s-a discutat aici, te fac cina pisoiului. 

— Miam, făcu Mogget. 

— Da, să trăiţi! bâigui operatorul, tremurând ca varga, şi 
prinse a flutura o pătură ignifugă deasupra panoului. 

Dar maiorul nu mai aşteptă confirmarea, ci ţâşni pe uşă 
afară, urlând la nişte amărâţi de subofiteri: 

— Pregăteşte camioanele, hai, n-ai plecat încă?! 

— Camioanele? întrebă Lirael după ce-l ajunse din urmă. 

— Aăă... căruţe fără cai, rosti Sam pe negândite. 


Cuvintele îi ieşiră lent din gură, de parcă ar fi încercat să- 
şi amintească semnificaţia lor. 

— Ne vor... cu ajutorul lor vom ajunge mult mai repede la 
Forwin Mill. Asta în caz că funcţionează. 

— Ar fi bine să funcţioneze, spuse Căţeaua, adulmecând 
văzduhul. Vântul bate acum spre sud-vest şi se lasă răcoare. 
Priviţi înspre vest! 

Ei priviră. Depărtările erau luminate de fulgere 
strălucitoare, urmate de zvonul tunetelor. ` 

Mogget scruta şi el orizontul, cocoţat pe ranița lui Sam. In 
ochii lui verzui se citea concentrarea, iar Lirael îl auzi numărând 
încet. Apoi pufni, pe-un ton iritat. 

— Cât zicea băiatul ăla că e până la Forwin Mill? întrebă el, 
văzând privirea lui Lirael. 

— Cam cincizeci de kilometri, rosti Sam. 

— Cam cinci leghe, spuse Lirael în acelaşi timp. 

— Fulgerele alea se-ndreaptă spre vest şi sunt cam la şase 
sau şapte leghe de-aici. Hedge şi încărcătura lui traversează 
încă Zidul. 


Al doilea interludiu 


Dubiţa albastră a serviciului poştal încetini în scârţâitul 
cutiei de viteze şi coti de pe drum pe aleea pavată. Apoi, încetini 
încă şi mai mult şi se opri cu o hurducătură, fiindcă porţile de 
obicei deschise erau acum zăvorâte. De cealaltă parte, şcolăriţe 
înarmate cu puşti şi săbii stăteau de pază. Erau îmbrăcate în 
rochii albe de tenis şi tunici de hochei, iar un privitor neatent le- 
ar fi confundat armele cu rachete de tenis sau crose. Două 
dintre ele îşi îndreptară puştile spre şofer, iar celelalte două 
ieşiră prin uşiţa laterală, cu săbiile ridicate, pe care jucau 
ultimele raze ale soarelui. 

Şoferul îşi ridică privirea spre literele aurite, scrise în stil 
gotic deasupra porţii. Colegiul Wyverley şi sub o mică inscripţie 
pe care scria „înfiinţat în 1652 pentru Domnişoare 
Respectabile.” 

— Al naibii de respectabile, mormăi el. Nu-i convenea să 
fie intimidat de nişte şcolăriţe. Se întoarse spre interiorul dubiţei 
şi spuse cu voce tare: 

— Am ajuns. Colegiul Wyverley. 

Un foşnet vag veni drept răspuns din spate, 
preschimbându-se apoi într-o serie de bufnituri şi voci înăbușite. 
Şoferul privi cum sacii de corespondenţă se ridicară, iar din ei 
crescură mâini care dezlegau funiile din vârf. Se răsuci în faţă. 
Două dintre şcolăriţe se apropiau de fereastra sa, pe care o 
cobori de îndată. 

— Livrare specială, rosti el, aruncându-le o ocheadă. Acum 
trebuie să spun „mama şi tata lui Ellie”. Chipurile, asta ar trebui 
să însemne ceva pentru voi, aşa că nu cumva să vârâţi sabia în 
mine, nici să trageţi. 

Fata care se afla cel mai aproape, ce nu putea să aibă mai 
mult de 17 ani, se întoarse spre cealaltă, care era chiar mai 
tânără, şi-i spuse: 

— Du-te şi adu-o pe magistra Coelle. Dumneata stai 
locului şi ţine-ţi mâinile pe volan, adăugă ea către şofer. Spune- 
le şi pasagerilor să nu mişte. 

— Te auzim, veni o voce din spate. O voce de femeie, 


puternică şi rezonantă. Felicity, tu eşti? 

Fata făcu un pas în spate. Apoi, ţinând sabia în gardă, 
aruncă o privire prin fereastră, pe lângă şofer. 

— Da, doamnă, eu sunt, rosti fata cu prudenţă. Se dădu 
înapoi şi făcu semn fetelor de după poartă, care se relaxară 
puţin, dar nu-şi coborâră puştile, spre dezamăgirea şoferului. 
Puteţi aştepta până vine magistra Coelle? Nu putem lăsa garda 
jos în perioada asta. Vine o năpastă din nord şi veşti despre alte 
necazuri. Câţi sunteţi acolo? 

— Aşteptăm, veni răspunsul vocii. Suntem doi. Eu şi... 
tatăl lui Ellimere. 

— Aă, bună, spuse Felicity. S-a zvonit... că aţi... deşi 
magistra Coelle nu a crezut nicio clipă că... 

— Să nu vorbim despre asta deocamdată, grăi Sabriel. 

leşise din sacul de corespondenţă şi acum era ghemuită în 
spatele şoferului. Felicity o privi atent, asigurându-se că femeia 
era de fapt mama lui Ellimere. O recunoscu, deşi Sabriel purta o 
uniformă a serviciului poştal şi o şapcă trasă peste părul negru 
ca noaptea. Dar Felicity nu-şi abandonă prudenţa. Adevăratul 
test va veni când magistra Coelle le va verifica însemnele. 

— lată-ţi răsplata, aşa cum am convenit. Sabriel îi întinse 
un plic gros şoferului. Bărbatul îl luă şi se uită imediat înăuntru, 
cu un mic zâmbet citindu-i-se pe buze şi în ochi. 

— Vă sunt recunoscător, spuse el. Şi îmi voi ţine gura 
închisă, aşa cum am promis. 

— Ai face bine, bombăni Touchstone. 

Şoferul era evident ofensat de această remarcă. Pufni şi 
spuse: 

— Am trăit toată viaţa în apropiere de Bain şi ştiu ce şi 
cum. Nu v-am ajutat pentru bani. Asta-i doar un îndulcitor. 

— Iţi apreciem ajutorul, interveni Sabriel, potolindu-l pe 
Touchstone din priviri. Cele câteva ore petrecute vârât într-un 
sac îi aţâţaseră firea aprigă, iar aşteptatul, acum că erau atât de 
aproape de Zid şi casă, era un chin pentru el. Colegiul Wyverley 
se afla la doar şaizeci de kilometri sud de graniţă. 

— Poftim, ia-l înapoi. Şoferul îi întinse plicul lui 
Touchstone. 

— Nu, nu, consideră că e o răsplată pe care o meriţi din 


plin, rosti cu calm Sabriel, împingând plicul înapoi. Şoferul 
rezistă pentru o clipă, apoi ridică din umeri, băgă plicul undeva 
în jachetă şi se cuibări bosumflat în scaun. 

— lat-o pe magistră, sună vocea plină de uşurare a lui 
Felicity. 

O femeie mai în vârstă venea pe alee, însoţită de câteva 
studente. Parcă apăruseră de nicăieri, întrucât clădirea 
principală a şcolii nu se zărea. Era după o cotitură, ascunsă deo 
perdea deasă de plopi. 

Odată cu sosirea magistrei Coelle, trecură doar câteva 
minute până ce puritatea însemnelor Legământului de pe 
frunţile lui Sabriel şi Touchstone fu confirmată. Se îndreptară cu 
toţii spre şcoală, iar dubiţa poştală înapoi în Bain. 

— Mi-am dat seama că ştirile sunt false, zâmbi magistra în 
timp ce se îndreptau în grabă spre porţile enorme ale clădirii. 
Cei de la Corvere Times au publicat o poză cu două maşini 
incendiate şi câteva cadavre, dar nimic altceva. Părea o ştire 
comandată. 

— A fost îndeajuns de reală, răspunse mohorât Sabriel. 
Damed şi alţi unsprezece oameni de-ai noştri au fost ucişi în 
atacul acela şi încă doi în apropiere de Hennen. Poate mai mulţi 
au fost ucişi. Ne-am despărţit după ce am trecut de Hennen, să 
ne aruncăm urmăritorii pe-o pistă falsă. Nu a ajuns nimeni aici 
înaintea noastră? 

Coelle clătină din cap. 

— Damed nu va fi uitat, grăi Touchstone. Nici Barlest sau 
vreunul dintre ei. Şi nu ne vom uita nici duşmanii. 

— Ce vremuri groaznice, suspină magistra, care clătină 
din cap în repetate rânduri. 

Intrară, pe lângă alte şcolăriţe, care se uitau cu ochi mari 
la legendara Sabriel şi la consortul ei, chiar dacă era doar regele 
Vechiului Regat şi nici pe departe atât de interesant. Odinioară, 
Sabriel fusese una dintre ele. Continuară să se uite după ei chiar 
şi după ce Coelle îi poftise pe distinşii oaspeţi în salonul de 
vizite, poate cea mai luxoasă încăpere din întreaga şcoală. 

— Bănuiesc că nu s-a cotrobăit prin lucrurile pe care le-am 
lăsat aici? întrebă Sabriel. Care e situaţia? Vreo veste? 

— Lucrurile sunt aşa cum le-aţi lăsat, răspunse Coelle. Nu 


avem încă mari necazuri. Felicity! Te rog adu cufărul 
Abhorsenului din pivniţă. Pippa şi Zettie... şi cine mai e monitor 
astăzi... pot să te ajute. Cât despre ştiri, am nişte mesaje şi... 

— Mesaje! izbucni Touchstone. De la Ellimere sau 
Sameth? întrebă grăbit Touchstone. 

Magistra scoase două bucăţi de hârtie din mânecă şi i le 
înmână. Touchstone le înhăţă cu nerăbdare şi se apropie de 
Sabriel să le citească. Felicity şi însoţitoarele ei dispărură printr- 
una dintre uşile greoaie, atent lustruite. 

Primul mesaj era scris cu un creion albastru pe o bucată 
ruptă de antet pe care apărea acelaşi simbol ca şi cel de pe 
dubiţa poştală. Touchstone şi Sabriel îl citiră cu atenţie, iar pe 
frunţi le apărură cute adânci. Apoi îl citiră încă o dată şi se uitară 
unul la altul, cu uimirea întipărită pe chipuri. 

— Una dintre fetele noastre l-a trimis, rupse Coelle 
tăcerea. Lornella Acren-Jjanes, care e asistentă a Directorului 
General al Poştelor. O copie de telegramă, evident. Nu ştiu dacă 
măcar a ajuns la ambasada voastră. 

— Putem să ne încredem în mesajul ăsta? întrebă 
Touchstone. Mătuşa Lirael? Viitoarea Abhorsen? Oare ăsta e 
încă un vicleşug care să ne bage în ceaţă? 

Sabriel clătină din cap. 

— Par să fie cuvintele lui Sam. Chiar dacă nu prea înţeleg, 
e clar că s-au întâmplat multe lucruri în Vechiul Regat. Nu cred 
că le vom da de cap prea curând. 

Acestea fiind spuse, desfăcu cea de-a doua bucată de 
hârtie. Spre deosebire de prima, aceasta era groasă, evident un 
produs de manufactură, şi pe ea erau scrijelite doar trei 
simboluri, însemne adormite ce întunecau albul paginii. Sabriel 
îşi trecu palma asupra lor şi prinseră viaţă, aproape sărindu-i în 
mână. Cu ele veni vocea lui Ellimere, clară şi puternică de parcă 
ar fi stat lângă ei. 

— Mamă! Tată! Sper că-mi veţi primi mesajul cât mai 
repede. Clayrele au Văzut mai multe lucruri, prea multe încât să 
încapă în mesajul meu. Asupra noastră s-a abătut un pericol 
mare, aşa cum nu ne-am fi imaginat. Sunt la Barhedrin 
împreună cu Garda Regală, Trupele de Luptă şi şapte sute 
optzeci şi patru dintre Clayre, care încearcă să Vadă ce e de 


făcut în continuare. Spun că Sam e în viaţă şi că se luptă, şi că 
orice-aţi face trebuie să ajungeţi în Barhedrin înainte de Ziua de 
Anstyr sau va fi prea târziu. Trebuie să luăm Planoarele de 
undeva. O, şi se pare că am o mătuşă, e sora vitregă a... Ce? Nu 
mă întreru... 

Vocea lui Ellimere se opri în mijlocul cuvântului. Însemnele 
Legământului se întoarseră în hârtie. 

— A fost întreruptă în mijlocul vrăjii, se încruntă 
Touchstone. Nu-i stă în fire să nu o refacă. Şi a cui soră vitregă? 
A mea nu poate fi. 

— Ce e important e că Clayrele au Văzut ceva în sfârşit, 
rosti Sabriel. Ziua de Anstyr... trebuie să consultăm un calendar. 
Trebuie să pice curând... foarte curând... va trebui să plecăm 
imediat. 

— Nu cred că veţi putea face asta, răsună tulburată vocea 
lui Coelle. Mesajul acela l-am primit abia azi-dimineaţă. L-a adus 
un cercetaş de la Punctul de Trecere. Era grăbit să se întoarcă. 
Se pare că se confruntă cu un atac de peste Zid şi... 

— Un atac de peste Zid! izbucniră la unison Sabriel şi 
Touchstone. Ce fel de atac? 

— Nici el nu ştia, se bâlbâi magistra, luată prin surprindere 
de violenţa întrebării şi că amândoi se înclinară dintr-odată spre 
ea. E departe, în apus. Dar şi la Punctul de Trecere au necazuri. 
Se pare că generalul Kingswold, inspectorul-general aflat în 
vizită acolo, s-a declarat de partea guvernării formate de Ţara 
Noastră, dar generalul Tindall refuză să o recunoască, sau pe 
Kingswold. Mai multe unităţi au luat deja fie partea lui Tindall, 
fie a lui Kingswold. 

— Deci Corolini a încercat făţiş să preia puterea? întrebă 
Sabriel. Când s-a întâmplat asta? 

— Scria în ziarul de dimineaţă, răspunse Coelle. Ediţia de 
după-amiază încă nu a sosit. In Corvere au izbucnit lupte... Nu 
ştiaţi? 

— Am ajuns până aici pe căi lăturalnice, evitând contactul 
cu Ancelstierranii pe cât posibil, rosti Touchstone. Nu prea am 
avut timp să citim ziarele. 

— În Times scria că premierul încă deţine controlul asupra 
Arsenalului, Palatului Decizional şi al Clădirii Parlamentului din 


Corvere, spuse Coelle. 

— Dacă nu pierde Palatul, încă îl are sub control pe 
Arbitrul Ereditar, spuse Touchstone, căutând confirmarea de la 
Sabriel. Corolini nu poate forma un guvern fără binecuvântarea 
Arbitrului, nu-i aşa? 

— Nu şi dacă totul s-a dus de râpă, spuse decisiv Sabriel. 
Dar nu contează. Corolini, tentativa de puci - toate sunt o 
diversiune. Tot ce s-a întâmplat aici e opera unei puteri din 
Vechiul Regat, din regatul nostru. Războaiele continentale, 
influxul de refugiaţi sudişti, ascensiunea lui Corolini, totul a fost 
orchestrat, plănuit pentru un ţel pe care noi încă nu-l 
cunoaştem. Dar ce să vrea o putere din regatul nostru în 
Ancelstierre? Pot să înţeleg că haosul din Ancelstierre poate 
facilita un atac de peste Zid. Dar pentru ce? Şi pentru cine? 

— Sam o menţionează pe Chlorr în telegramă, spuse 
Touchstone. 

— Chlorr e doar o necromantă, cu toate că e foarte 
puternică. Trebuie să fie altceva. Dezgropat rău... Adică un rău 
dezgropat... în apropiere de Hotar... 

Sabriel se opri în mijlocul propoziției, căci Felicity şi trei 
însoţitoare îşi făcură apariţia, cărând un cufăr lung, cu încuietori 
de aramă. Îl aşezară în mijlocul încăperii. Însemne ale 
Legământului pluteau leneşe pe capac şi peste gaura cheii. 
Izbucniră în vâlvătăi de viaţă sub atingerea lui Sabriel, care şopti 
nişte cuvinte numai de ea înţelese. Capacul se întredeschise cu 
un ţăcănit, apoi Sabriel îl ridică, dezvăluind privirii veşminte, 
armuri, săbii şi banduliera ei cu clopoței. Sabriel nu le băgă în 
seamă, scormonind într-o parte şi scoase la iveală o carte mare 
învelită în piele. 

Titlul aurit de pe copertă îl înştiinţa pe eventualul cititor că 
acesta e Un Calendar al celor Două Ţări şi al Regiunii Zidului. 
Sabriel răsfoi cu repeziciune prin paginile sale groase până când 
ajunse la o serie de tabele. 

— În cât suntem azi? întrebă ea. 

— In douăzeci, răspunse magistra. 

Sabriel îşi plimbă degetul în josul tabelului, apoi pe pagina 
cealaltă. Făcu ochii mari când întâlni ce căuta şi mai verifică o 
dată. 


— Când e? întrebă Touchstone. Ziua de Anstyr? 

— Acum. Astăzi. 

Tăcerea se aşternu peste cuvintele ei, doar pentru a fi 
ruptă câteva clipe mai târziu de către Touchstone. 

— E încă dimineaţă în Regat, spuse el. Putem ajunge. 

— Nu pe drum, nu cu Punctul de Trecere în nesiguranţă, 
spuse Sabriel. Şi suntem prea la sud ca să chemăm un Planor... 

Brusc, o idee îi licări în privire. 

— Magistră, nu cumva Hugh Jorbert mai închiriază padocul 
de vest al şcolii pentru şcoala lui de zbor? 

— Ba da, dar a plecat cu nevasta în vacanţă. Se întorc 
abia peste o lună. 

— Nu putem zbura într-o maşinărie Ancelstierrană, 
protestă Touchstone. Vântul bate din nord. Motorul se va opri la 
şaisprezece kilometri de aici. 

— Dacă ne înălţăm suficient, am putea să planăm până 
acolo, rosti Sabriel. Dar nu fără un pilot. Câte dintre fete iau 
lecţii de zbor? 

— O duzină, poate, spuse Coelle cu o mină sceptică. Nu 
ştiu câte dintre ele pot zbura singure... 

— Pot să zbor eu, o întrerupse Felicity. Tata a zburat cu 
colonelul Jorbert în armată. Am două sute de ore la activ în 
Humbert-ul de acasă şi cincizeci în Beskwith-ul de aici. Am făcut 
aterizări de urgenţă, zboruri de noapte, aproape tot ce e de 
ştiut. Va pot trece Zidul. 

— În niciun caz. Îţi interzic! izbucni magistra Coelle. 

— Acestea nu sunt vremuri obişnuite, interveni Sabriel, 
domolind-o cu o privire. Cu toţii trebuie să facem tot ce ne stă în 
putinţă. Mulţumesc, Felicity. iți acceptăm propunerea. Te rog, 
du-te şi fă pregătirile necesare cât timp noi ne vom schimba în 
haine mai potrivite pentru ce va urma. 

Felicity scăpă un țipăt de încântare şi ieşi în goană, 
urmată îndeaproape de însoţitoarele ei. Coelle dădu să o 
oprească, dar se răzgândi. In schimb, se aşeză în cel mai 
apropiat fotoliu, scoase o batistă din mânecă şi îşi şterse 
fruntea. Însemnul Legământului îi străluci puţin când pânza 
trecu peste el. 

— E doar o studentă. Ce le voi spune părinţilor ei dacă... 


dacă nu se mai... 

— Nu ştiu, răspunse Sabriel. Niciodată nu am ştiut ce să 
spun în asemenea situaţii. Doar că e mai bine să faci ceva decât 
nimic, chiar dacă preţul e mare. 

Nu o privea pe Coelle în timp ce vorbea, ci printr-o 
fereastră. În mijlocul pajiştii care se deschidea acolo trona un 
obelisc din marmură albă, înalt de şapte metri. Pe marginile sale 
erau inscripţionate multe nume. Erau scrise prea mic pentru a fi 
citite de la fereastră, însă Sabriel le ştia oricum pe de rost 
aproape pe toate, chiar dacă nu-i cunoscuse pe cei care le 
purtaseră în viaţă. Obeliscul era un memorial dedicat tuturor 
celor căzuţi într-o noapte groaznică în urmă cu aproape 
douăzeci de ani, când Kerrigor trecuse Zidul cu hoardele lui de 
Morți. Acolo erau trecute numele colonelului Horyse şi ale 
multor alţi soldaţi, fete de şcoală, profesori, poliţişti, doi 
bucătari, un grădinar... 

O sclipire de culoare îndărătul obeliscului îi atrase privirea. 
Un iepuraş alb fugea pe pajişte, urmărit cu îndârjire de o fetiţă, 
codiţele-i jucând în vânt şi-n goană. Pentru o clipă, Sabriel se 
întoarse în timp, la un alt iepure în fugă, la o altă fată cu codite. 

Jacinth şi Urechilă. 

Numele lui Jacinth apărea pe obelisc, dar iepuraşul de- 
afară putea fi vreun urmaş îndepărtat al lui Urechilă. Viaţa 
continua, deşi niciodată fără greutăţi. 

Sabriel întoarse spatele ferestrei şi trecutului. Acum o 
preocupa viitorul. Erau nevoiţi să ajungă în Barhedrin în cel mult 
douăsprezece ore. O sperie pe Coelle când începu să-şi dea jos 
uniforma albastră, fiindcă nu mai purta nicio haină dedesubt. 
Când Touchstone începu să-şi deschidă nasturii, magistra 
scoase un țipăt şi fugi din încăpere. 

Rămaşi singuri, cei doi făcură schimb de priviri şi izbucniră 
în râs. Doar pentru o clipă, înainte să îmbrace în grabă hainele 
din cufăr. Curând, arătau şi se simțeau din nou ca ei înşişi, în 
lenjerie de pânză, cămaşă şi pantaloni de lână şi tunici 
împlătoşate. Touchstone îşi purta săbiile gemene, iar Sabriel 
avea sabia de Abhorsen şi, mai important, purta din nou 
banduliera cu clopoței. 

— Gata? întrebă ea în timp ce-şi aranja banduliera peste 


piept şi îşi ajusta încheietoarea. 

— Gata, confirmă Touchstone. Sau cât de gata aş putea fi. 
Urăsc să zbor în general, darămite într-una din drăcoveniile alea 
Ancelstierrane. 

— Mă aştept să fie mai rău decât de obicei, spuse Sabriel, 
dar nu cred că avem de ales. 

— Evident, oftă Touchstone. Mi-e teamă să te-ntreb, dar în 
ce fel va fi mai rău decât de obicei? 

— Pentru că, dacă nu mă-nşel, mai mult ca sigur că Jorbert 
şi-a luat nevasta în Beskwith, care are două locuri. Deci ne-a 
mai rămas la dispoziţie doar un Humbert Doisprezece, cu un loc. 
Vom fi nevoiţi să stăm pe aripi. 

— Cunoştinţele tale mă uimesc mereu, spuse Touchstone. 
Maşinăriile astea sunt un mister pentru mine. Mi se pare că 
toate aparatele zburătoare ale lui jJorbert arată la fel. 

— Din păcate nu sunt la fel. Dar nu ştiu altă cale să 
ajungem acasă. Nu dacă e s-ajungem în Barhedrin înainte de 
sfârşitul zilei de Anstyr. Hai! 

leşi cu paşi mari din cameră fără să se uite dacă 
Touchstone o urma. Dar o urma, ca întotdeauna. 


Şcoala de zbor a lui Jorbert era o afacere micuță, nu mai 
mult decât o pasiune pentru fostul colonel din Corpul de Aviaţie. 
Avea un singur hangar la două sute de metri depărtare de ferma 
sa. Hangarul se găsea la marginea câmpului de vest al 
Colegiului Wyverley, care, mărginit de canistre galbene de 
carburant, servea drept pistă de aterizare. 

Sabriel avusese dreptate în privinţa aeroplanului. Găsiră 
numai unul, un biplan pătrăţos cu un singur loc, care îi părea lui 
Touchstone nu mai mult decât un maldăr de metal ţinut laolaltă 
cu cabluri şi ţevi. 

Felicity, aproape de nerecunoscut, cu cască, ochelari de 
protecţie şi uniformă de zbor îmblănită, aştepta deja în carlingă. 
O altă fată stătea lângă elice şi alte două erau ghemuite lângă 
roţi, sub fuzelaj. 

— Va trebui să vă întindeţi pe aripi, îi înştiinţă Felicity cu 
voioşie. Am uitat că domnul colonel a luat Beskwith-ul. Nu-aveţi 
grijă, nu e aşa de greu. Acolo-s mânerele. Am făcut chestia asta 


de o groază de ori... mă rog, de două ori... şi am şi mers pe 
aripi. 

— Mânere, pufni Touchstone. Mers pe aripi. 

— Linişte! ordonă Sabriel. Nu ne supăra pilotul. 

Urcă grațios pe partea stângă şi se întinse pe aripă, 
prinzându-se bine de cele două mânere. Clopoţeii o cam jenau, 
dar se obişnuise de mult cu asta. 

Touchstone urcă pe partea dreaptă, fără urmă din graţia 
soţiei, şi aproape că-i intră piciorul prin aripă. Observând cu 
oroare că era doar material întins pe un cadru de lemn, se 
întinse pe aripă cu mare grijă şi trase tare de mânere. Nu se 
desprinseră, aşa cum se cam aştepta el. 

— Gata? întrebă Felicity. 

— Gata! strigă Sabriel. 

— N-am de ales, mormăi Touchstone. Apoi dădu glas unui 
„Da!” hotărât. 

— Contact! ordonă Felicity. Fata din faţă roti elicea cu 
îndemânare şi păşi înapoi. Elicea se roti de câteva ori în vreme 
ce motorul tuşea, încetini pentru o clipă, apoi se învârti cu 
viteză când motorul porni. 

— Înlăturaţi piedicile! 

Celelalte fete traseră de frânghii, dând la o parte piedicile 
care ţineau roţile. Aeroplanul o luă înainte, apoi făcu o curbă nu 
tocmai lină până să ajungă pe pistă. Huruitul motorului se înteţi 
şi maşinăria se porni, hurducându-se încă şi mai mult, de parcă 
era un pui de pasăre care tot sare şi dă din aripi până să se 
ridice în aer. 

Touchstone privea pământul care li se întindea înainte, cu 
ochii lăcrimând din pricina vitezei. Se aşteptase ca maşinăria să 
decoleze asemenea unui planor, uşor şi cu elan. Dar, în timp ce 
înaintau pe câmp şi zidul de piatră de la marginea de nord se 
apropia tot mai mult, îşi dădu seama că nu ştia absolut nimic 
despre aparatele de zbor din Ancelstierre. Cu siguranţă se va 
înălța brusc la capătul câmpului. 

Sau poate că nu, îşi spuse el câteva secunde mai târziu. 
Erau încă la sol, iar zidul îi aştepta la doar douăzeci-treizeci de 
paşi distanţă. Se gândi dacă nu cumva e mai bine să dea drumul 
mânerelor şi să sară, evitând coliziunea iminentă. Dar nu putea 


să o vadă pe Sabriel pe aripa cealaltă şi nu avea de gând să 
sară fără ea. 

Avionul coti într-o parte şi se săltă în aer; Touchstone oftă 
uşurat, căci scăpaseră la doar câţiva centimetri de o ciocnire cu 
zidul, apoi ţipă când se treziră în picaj. Contactul cu solul scoase 
tot aerul din el, dar în câteva secunde se ridicau în sfârşit spre 
cer. 

— Scuze! strigă Felicity, a cărei voce abia se auzea de 
sunetul motorului şi de aerul ce-i năvălea în urechi. E mai greoi 
decât de obicei. Am uitat. 

Touchstone o auzea pe Sabriel strigând ceva de pe 
cealaltă parte, însă nu înţelegea ce. Vedea totuşi că Felicity o 
asculta atent. Aproape imediat aeroplanul întoarse spre sud, 
înălțându-se tot mai mult. Regele înţelese că trebuiau să fie la o 
altitudine cât mai mare pentru a plana peste Zid. Cu vântul 
potrivnic din nord, era probabil ca motorul să moară cam la zece 
kilometri depărtare de Zid. Deci erau nevoiţi să planeze cel 
puţin atât, de preferat chiar puţin mai mult. Nu puteau să 
aterizeze în Perimetru. Nu că aterizarea în Vechiul Regat ar fi 
fost floare la ureche. 

Touchstone se uită la aripa din postav ce zbârnâia 
deasupra lui, sperând că cea mai mare parte a aeroplanului era 
făcută de mâna omului. Căci, dacă părţi din el nu erau, se vor 
desprinde curând, aşa cum era soarta tuturor maşinăriilor 
Ancelstierrane odată trecute de Zid. 

— Nu mai zbor în viaţa mea, mormăi el. Apoi îşi aminti de 
mesajul lui Ellimere. Dacă vor reuşi să aterizeze de cealaltă 
parte a Zidului şi să ajungă în Barhedrin, vor trebui să zboare 
undeva într-un planor şi să lupte cu un duşman necunoscut, cu 
puteri nebănuite. 

Chipul i se întunecă la acest gând. Ardea de nerăbdare să 
lupte. El şi Sabriel au ţinut piept pentru prea mult timp unor 
inamici controlaţi de la depărtare. Acum, oricine ar fi fost 
păpuşarul, a ieşit în câmp deschis şi va înfrunta forţele 
combinate ale regelui, Abhorsenului şi Clayrelor. 

Desigur, doar dacă regele şi Abhorsenul vor supravieţui 
zborului. 


PARTEA A TREIA 


CAPITOLUL ŞAPTESPREZECE 
Inapoi în Ancelstierre 


— Vântul bate spre nord-nord-est, domnule, raportă 
fermierul Prindel cu ochii pe săgeata de pe anemometru, care 
era conectat la morişca aflată la câteva nivele deasupra. 
Săgeata se roti violent, iar luminile electrice de pe tavan clipiră 
de câteva ori înainte să se stingă, lăsând încăperea luminată 
doar de două lămpi. Prindel îşi privi ceasul, care se oprise, apoi 
lumânarea cu gradaţii dintre cele două lămpi. 

— Cădere de curent la aproximativ 16:49. 

— Foarte bine, Prindel, răspunse locotenentul Drewe. Ai 
grijă să trecem pe petrol, apoi sună la cartierul general. Eu voi 
urca. 

— Da, să trăiţi! răspunse Prindel. Luă un tub acustic şi 
strigă: 

— Treceţi pe petrol! Cartierul general! Repet, cartierul 
general! 

— Da, domnule! veni răspunsul de la celălalt capăt, urmat 
de sunetul unei Sirene de mână şi al unui clopot crăpat, ambele 
răsunând în întregul far. 

Drewe îşi îmbrăcă mantaua albastră de sibir, încinsă de o 
curea lată de piele de care erau agăţate un revolver şi un 
hanger. Echipamentul era întregit de casca albastră de oţel, 
ornată cu emblema cheilor aurii încrucişate, care-i confirma 
funcţia de supraveghetor al farului de vest. Casca aparținuse 
predecesorului şi îi era cam mare, aşa că se simţea ca un 
măscărici când o purta, dar regulile sunt reguli. 

Camera de comandă se afla la cinci nivele sub camera 
lucitoare a farului. Pe când urca cu paşi înceţi scările, îl întâlni 
pe matelotul Kerrick coborând în grabă spre el. 

— Domnule! Trebuie să vă grăbiţi! 

— Dar mă grăbesc, Kerrick, răspunse calm Drewe, 
sperând că vocea îi era mai monotonă decât inima ce începuse 


să-i bată puternic. Ce s-a întâmplat? 

— Ceaţa. 

— Intotdeauna e ceată. Doar de asta suntem aici. 
Semnalizăm vaselor să nu se rătăcească. 

— Nu, nu, domnule! Nu pe mare! Pe pământ. O ceaţă care 
vine din nord. E însoţită de trăsnete şi se îndreaptă spre Zid. Şi 
mai vin şi oameni din sud! 

Pe Drewe îl părăsi tot calmul insuflat cu atâta grijă la 
Colegiul Naval pe care-l părăsise cu abia optsprezece luni în 
urmă. Trecu pe lângă Kerrick, păşind peste câte trei scări 
deodată. Deja răsufla din greu când împinse la o parte uşa grea 
de oţel şi intră în camera de veghe. inspiră adânc şi reuşi 
întrucâtva să afişeze imaginea de ofiţer naval calm şi stăpânit 
pe care şi-o crease. 

Lumina era stinsă şi nu avea să se aprindă pentru încă o 
oră. Două sisteme îl puneau în mişcare - unul mecanic pe bază 
de petrol, iar altul în întregime electric — pentru momentele 
când electricitatea şi tehnologia cedau sub adierea vântului ce 
bătea din nord. Dinspre Vechiul Regat. 

Drewe se linişti când îşi observă cel mai experimentat 
subofițer deja la post. Coxswain Berl era afară pe pasarelă, cu 
un binoclu mare lipit de ochi. Drewe se îndreptă spre el, 
pregătindu-se pentru briza rece. Dar când păşi afară, vântul era 
călduţ, alt semn că venea dinspre nord. Berl îi povestise că 
peste Zid anotimpurile erau diferite, iar Drewe petrecuse 
suficient timp la farul de vest încât să-i dea crezare, deşi iniţial 
crezuse că erau bazaconii. 

— Ce se-ntâmplă? Unde sunt oamenii de care am auzit? 

întrebă Drewe. 
_ Ca de-obicei, ceața de pe mare nu se apropiase de țărm. 
Insă o altă ceaţă, mai întunecată, se revărsa din nord spre Zid. 
Era luminată din când în când de fulgere şi se întindea spre est 
cât vedeai cu ochii. 

Berl îi întinse binoclul şi arătă. 

— Sunt sute, domnule Drewe, poate chiar mii. Probabil 
sudişti din tabăra cea nouă de la Lington Hill. Se îndreaptă spre 
nord, să traverseze Zidul. Dar nu ei sunt problema. 

Drewe ajustă rotiţa de focalizare şi sprijini binoclul de 


marginea căştii, căutând să pară cât mai impozant în faţa lui 
Berl. 

La început, nu văzu nimic, dar, când reuşi să focalizeze, 
toate petele neclare deveniră siluete aflate în fugă. Erau mii, 
bărbaţi cu pălării albastre, femei cu eşarfe albastre şi mulţi copii 
îmbrăcaţi complet în albastru. Aruncau scânduri peste buclele 
de sârmă ghimpată sau o tăiau pe ici pe colo, făcându-şi cale 
liberă. Unii răzbătuseră prin câmpul de sârmă ghimpată şi erau 
deja la Zid. Drewe clătină din cap. De ce voiau să pătrundă în 
Vechiul Regat? Chiar mai ciudat era că unii dintre sudiştii care 
ajunseseră la Zid fugeau acum înapoi... 

— Aţi informat cartierul general al Perimetrului despre ce 
se-ntâmplă aici? întrebă Drewe. Acolo era o garnizoană a 
armatei, cel puţin o companie în tranşeele din spate, cu patrule 
şi posturi de ascultare. Ce naiba fac maimuţoii ăia? 

— Telefoanele nu funcţionează, răspunse Berl mohorât. 
Oricum, nu ei sunt problema. Uitaţi-vă la capătul din faţă al ceţii, 
domnule. 

Bărbatul îşi îndreptă binoclul spre ea. Ceaţa înainta mai 
repede decât se aşteptase şi era surprinzător de uniformă. 
Aproape ca un zid, care se îndrepta spre cel de piatră. O ceaţă 
stranie, luminată din interior de fulgere... 

Drewe înghiţi în sec, clipi şi învârti din nou de rotiţa 
binoclului, nevenindu-i să-şi creadă ochilor. Din ceaţă ieşeau 
nişte arătări. Arătări care poate că fuseseră oameni odinioară. 
Auzise poveşti despre asemenea creaturi prima dată când 
fusese detaşat în nord, dar nu le dăduse crezare. Cadavre 
umblătoare, monştri de necrezut, magie atât bună, cât şi rea... 

— Sudiştii aceia nu vor avea nicio şansă, şopti Berl. Am 
crescut în Nord. Am văzut ce s-a întâmplat în Bain acum 
douăzeci de ani... 

— Linişte, Berl! ordonă Drewe. Kerrick! 

Matelotul scoase capul pe uşă. 

— Kerrick, ia o duzină de rachete roşii şi începe să le 
trimiţi. Una la fiecare trei minute. 

— R-rachete roşii, domnule? îngăimă Kerrick. Rachetele 
roşii semnalizau alarma de grad maxim. 

— Rachete roşii! Mişcă! răcni Drewe. Berl! Adună toţi 


oamenii cu excepţia lui Kerrick afară, echipați de luptă şi cu 
puşti! 

— Domnule, puştile nu vor folosi la nimic, spuse Berl cu 
tristeţe. Sudiştii aceia au trecut de Perimetru fiindcă garnizoana 
era deja nimicită. Şi acolo era o întreagă companie militară. 

— Ţi-am dat un ordin! Execută-l! 

— Domnule, nu-i putem ajuta, stărui Berl. Nu ştiţi de ce-s 
în stare creaturile alea! Ordinele noastre sunt să apărăm farul, 
nu să... 

— Coxswain Berl! Indiferent de eşecurile armatei, Marina 
Regală Ancelstierrană nu a stat niciodată cu mâinile în sân în 
timp ce oameni nevinovaţi mor. Şi nu va începe sub comanda 
mea! E 

— Da, domnule, spuse Berl încet. |şi ridică mâna vânjoasă 
în semn de salut, apoi o prăbuşi peste gâtul lui Drewe, chiar sub 
muchia căştii. Locotenentul căzu în braţele lui Berl, care-l întinse 
cu grijă pe podea şi-i luă revolverul şi hangerul. 

— La ce naiba te uiţi, Kerrick? Trimite odată rachetele 
alea! 

— Dar, dar cum rămâne cu... 

— Dacă-şi revine, dă-i un pahar cu apă şi spune-i că am 
preluat comanda. Cobor să pregătesc linia de apărare. 

— Apărare? 

— Sudiştii au venit de la miazăzi, direct prin liniile noastre. 
Ceva e deja pe partea asta şi le-a făcut de petrecanie soldaţilor. 
Ceva mort, dacă nu mă-nşel. Noi urmăm, dacă nu cumva au 
ajuns deja aici. Aşa că mişcă-te odată cu rachetele alea 
afurisite! 

Impunătorul subofițer strigă ultimele cuvinte în vreme ce 
cobora prin chepeng, pe care îl trânti după el. 

Acesta încă răsuna când Kerrick auzi primele ţipete, 
undeva în curte. Urmară alte strigăte, un urlet groaznic şi o 
învălmăşeală de zgomote: ţipete, răcnete şi zăngănit de oţel. 

Tremurând, Kerrick deschise magazia de rachete şi scoase 
una. Lansatorul era fixat pe balustrada balconului, dar, deşi o 
făcuse de sute de ori la antrenamente, acum nu reuşea să aşeze 
racheta în el. Când reuşi într-un sfârşit, trase prea repede de 
cablul de aprindere şi racheta care se propulsă spre cer îi arse 


mâinile. 

Printre suspine de teamă şi durere, Kerrick se duse să ia 
altă rachetă. Deasupra-i, petale roşii îmboboceau pe cer, 
luminând norii. Kerrick nu aşteptă trei minute pentru 
următoarea rachetă, nici pentru cea de după ea. _ 

Încă lansa rachete când Morţii intrară prin chepeng. Între 
timp, ceața cuprinsese întregul far. Părea solidă, aproape ca 
pământul, aşa că Kerrick nu stătu pe gânduri când o Slugă 
Moartă sparse uşa de sticlă şi dădu să-l sfâşie cu mâini ce aveau 
prea multe degete, degete care sfârşeau în os încovoiat şi plin 
de sânge. 

Bărbatul sări şi, pentru câţiva paşi, ceața părea să-i 
suporte greutatea. Fugea cu un râs isteric. Dar de fapt cădea, 
încet-încet şi apoi tot mai repede. Slugile îi urmăreau căderea, o 
mică scânteie de Viaţă ce se stinse curând. 

Dar Kerrick nu murise în zadar. Rachetele roşii fuseseră 
observate la sud şi est. lar locotenentul Drewe se trezi şi se 
ridică împleticindu-se. Îi observă pe Morți şi, într-un moment de 
inspiraţie, trase mânerul care acţiona aprinzătorul şi dădea 
drumul petrolului. Lumina scânteie în vârful farului, înteţită de o 
mie de ori de cele mai bune lentile create vreodată de meşterii 
sticlari din Corvere. Raza strălucea în două direcţii, însă niciuna 
spre Morţii de pe balcon, care zbierau cu glas neomenesc şi-şi 
acopereau ochii putreziţi. Cu disperare, tânărul ofiţer de marină 
opri mecanismul de rotire a luminii şi se aplecă spre troliu, să 
întoarcă lumina spre ei. 

Nu era treabă pentru un singur om, dar teama şi 
disperarea îi dădură putere. Lumina îi prinse pe Morți în raza sa 
albă. Nu îi vătăma, dar nu o suportau, aşa că se retraseră, pe 
urmele lui Kerrick afară în ceaţă. Spre deosebire de Kerrick, 
Slugile supravieţuiră căderii, cu toate că aveau trupurile strivite. 
Se ridicară încet şi îşi reîncepură urcuşul pe scări. Deja uitaseră 
de lumină. Era Viaţă acolo şi voiau să-i simtă gustul. 


Trăsnetele îl treziră pe Nick. Ca de obicei în ultima vreme, 
era buimac şi dezorientat. Simţea că e în mişcare şi îşi dădu 
seama că e cărat pe o targă. La fiecare capăt erau câte doi 
oameni. Oameni normali sau destul de normali. Nu muncitorii 


leproşi ai lui Hedge. 

— Unde suntem? întrebă el. 

Era răguşit şi avea gust de sânge în gură. Îşi atinse cu 
şovăială buzele şi simţi sângele închegat acolo. 

— Vreau nişte apă. 

— Stăpâne! E treaz! strigă unul dintre oameni. 

Nick încercă să se ridice, dar trupul îi era secat de puteri. 
Tot ce vedea deasupra erau nori negri şi fulgere, care cădeau 
undeva mai înainte. Emisferele! Îşi aminti totul. Trebuia să se 
asigure că emisferele sunt în siguranţă! 

— Emisferele! strigă el, gâtuit de durere. 

— Sunt bine păzite, răsună o voce cunoscută. Hedge 
apăru deodată deasupra lui. E mai înalt, gândi Nick irațional. Și 
mai deşirat. Parcă fusese alungit, ca o bucată de gumă în 
mâinile a doi copii. De asemenea, înainte părea să chelească, 
iar acum avea păr. Sau era o umbră care i se aşternuse pe 
frunte. 

Nick închise ochii. Nu-şi dădea seama unde e sau cum a 
ajuns acolo. Evident, era încă bolnav, chiar mai bolnav decât 
înainte, altfel n-ar fi fost nevoiţi să îl care. 

— Unde suntem? întrebă Nick cu glas stins. Îşi deschise 
ochii din nou, dar nu-l văzu pe Hedge, deşi îi auzi vocea în 
apropiere. 

— Suntem pe cale să traversăm Zidul, veni răspunsul, 
însoţit de un râset neplăcut. Nick izbucni şi el într-un hohot 
nestăpânit. Nu ştia de ce şi nu se putu opri până ce aproape se 
înecă. 

Pe lângă râsetul lui Hedge şi tunetele necontenite mai 
auzea un sunet. Iniţial, Nick nu-l recunoscu. Continuă să asculte 
în timp ce targa se apropia de sursa lui, până când crezu că ştie 
ce e. Publicul de la un meci de fotbal sau crichet. Ţipau şi 
scandau după o victorie. Deşi Zidul era un loc ciudat în care să 
se organizeze un meci. Totuşi, poate că jucau soldaţii din 
Perimetru, se gândi el. 

Cinci minute mai târziu, Nick auzi ţipete desprinzându-se 
din zgomotul mulţimii şi realiză că nu era un meci de fotbal, 
încercă din nou să se ridice, doar pentru a fi împins înapoi de o 
mână care nu putea fi decât a lui Hedge, deşi era neagră, de 


parcă ar fi fost arsă şi în loc de unghii licăreau flăcărui roşii. 
Vedenii, îşi spuse Nick cu disperare. Vedenii. 

— Trebuie să trecem repede, îi înştiinţă Hedge pe cei care 
duceau targa. Morţii mai pot să o ţină deschisă doar câteva 
minute. Imediat ce emisferele sunt pe partea cealaltă, o luăm la 
fugă. 

— Da, domnule, răspunseră ei în cor. 

Nick se întrebă despre ce vorbeşte Hedge. Acum treceau 
printre două şiruri de muncitori bolnavi. Nick încercă să nu se 
uite la ei, la carnea în descompunere ţinută laolaltă de zdrenţe 
albastre. Din fericire, nu le vedea chipurile hidoase. Toţi erau 
întorşi cu spatele şi se ţineau de mâini. 

— Emisferele au trecut de Zid! 

Nick nu ştia cine vorbise. Vocea era stranie şi răsunătoare 
şi îl făcea să se simtă murdar. Dar cuvintele avură un efect 
imediat. Cei care duceau targa începură să alerge, săltându-l pe 
Nick în sus şi-n jos. Acesta se prinse de marginile tărgii şi, 
tocmai când sălta, se folosi de avânt ca să se ridice şi să arunce 
o privire împrejur. 

Fugeau printr-un tunel puţin înalt şi arcuit, tăiat în piatra 
Zidului ce despărţea Vechiul Regat de Ancelstierre. Era înţesat 
dintr-un capăt în altul cu membri ai Brigăzii de Noapte, ţinându- 
se de mâini şi aşezaţi în şiruri lungi, între care se deschidea doar 
un mic culoar. Fiecare bărbat şi femeie strălucea într-o lumină 
aurie, dar când se apropie văzu că era strălucirea a mii de 
flăcărui aurii, care se răspândeau şi se contopeau, iar oamenii 
intraţi mai adânc în tunel luaseră foc. 

Nick scoase un țipăt de groază când pătrunseră în tunel. 
Foc pretutindeni, un bizar foc auriu care ardea fără fum. Deşi cei 
din Brigada de Noapte erau mistuiţi de el, nu încercau să scape, 
nu ţipau şi nu făceau nimic să-l oprească. Chiar mai rău, 
observă că, pe măsură ce unii erau cu totul mistuiţi, alţii le 
veneau în loc. Sute şi sute de bărbaţi şi femei în haine albastre 
se înghesuiau să menţină liniile. 

În faţă, Hedge înainta cu greu, văzu Nick. Dar nu era 
tocmai Hedge, ci mai degrabă o întunecime cu înfăţişarea sa, în 
jurul căreia jucau limbi sângerii de foc, luptând cu cel auriu. 
Efortul se citea în fiecare pas al său, iar flăcările aurite păreau o 


forţă aproape fizică, care încerca să-l împiedice să pătrundă prin 
tunel. 

Deodată, un întreg grup de oameni luă foc înaintea lor, ca 
nişte lumânări ce se prăbuşesc într-o baltă de ceară şi dispar în 
întregime. Până să ajungă cei rămaşi să-şi unească mâinile sau 
să le vină întăriri, focul auriu se folosi de breşă şi se năpusti în 
tunel. Oamenii care cărau targa îl văzură, îl întâmpinară cu 
înjurături şi ţipete, dar îşi continuară goana. Se loviră de flăcări 
ca nişte înotători care intră în valuri. Dar, cu toate că targa şi cei 
care o cărau ieşiră cu bine, focul îl culese pe Nick din targă, îl 
înfăşură în flăcări şi-l trânti pe lespezile de piatră ale tunelului. 

Flăcările îi treziră o durere rece în inimă, de parcă un 
ţurţure i-ar fi fost împlântat în piept. Totodată, îi limpeziră 
mintea şi simţurile. Observa acum simbolurile ascunse în flăcări 
şi pietre, simboluri care se mişcau, se schimbau şi formau noi 
combinaţii. Acestea erau însemnele Legământului de care tot 
auzise. Magia lui Sameth... şi a lui Lirael. 

Tot ce i se întâmplase recent îi reveni în minte. Îşi aminti 
de Lirael şi de câinele înaripat. Cum au fugit din cort. Cum s-au 
ascuns în stufăriş. Discuţia lui cu Lirael. li promisese că va face 
tot ce-i stă în putinţă să-l oprească pe Hedge. 

Flăcările se aşezară pe pieptul lui Nick, dar nu-i ardeau 
pielea. Încercau să atace ceea ce era în el, să-i alunge 
fragmentul din trup. Însă puterea aceea depăşea magia Zidului, 
iar acum îşi făcea din nou simțită prezenţa, în ciuda încercărilor 
lui Nick să îmbrăţişeze focul Legământului, să prindă flăcările în 
mână şi chiar să înghită licăre de lumină aurie. 

Scântei albe îi ţâşniră din gură, nas şi urechi, iar trupul i se 
ridică brusc şi înlemni, cu genunchii şi coatele perfect întinse. 
Nick porni, clătinându-se ca o păpuşă ţeapănă, cu flăcări 
împotrivindu-i-se la fiecare pas. Ştia ce se întâmplă, dar era 
doar un observator. Nu avea putere asupra propriilor muşchi. 
Ciobul îl controla, deşi nu ştia cum să-l facă să meargă cum 
trebuie. 

Cu încheieturile încremenite, Nick şontăcăia pe lângă 
nenumărate trupuri pârjolite, căci tot mai mulţi oameni intrau 
prin capătul îndepărtat al tunelului. Majoritatea nu le semănau 
deloc celor din Brigada de Noapte, ci păreau bărbaţi şi femei cât 


se poate de obişnuiţi, cu părul şi pielea proaspete şi vii. Doar 
ochii trădau diferenţa de cei vii şi undeva în sinea sa ştia că sunt 
morţi, nu doar bolnavi. La fel ca fârtaţii lor mai putreziţi, nou- 
sosiţii purtau şepci şi eşarfe albastre. 

Inaintea lui, Hedge tocmai ieşise din tunel, iar acum îi 
făcea semn să-l urmeze. Simţi semnul ca pe o înhăţare ce-l 
obliga să înainteze mai iute. Focul auriu încerca să-l ajungă la 
fiecare pas, însă erau prea mulţi Morți, prea multe trupuri 
mistuite. Nu putu să-l atingă pe Nicholas, care ieşi clătinându-se 
din tunel, la siguranţă de flăcările aurii. 

Traversase Zidul şi acum era în Ancelstierre. Sau mai 
degrabă pe teritoriul dintre Zid şi Perimetru. De obicei, acesta ar 
fi un loc liniştit şi gol, cu pământ reavăn şi sârmă ghimpată, 
cufundat în pace de şoapta flautelor de vânt pe care el 
întotdeauna le crezuse un fel de decoraţiune ciudată. 

Acum era învăluit în ceața luminată în chip sinistru de 
strălucirea sângerie a soarelui la apus şi de licăriri de fulger. 
Ceaţa se rărea ici-colo în iureşul ei spre sud, dezvăluind scene 
de carnagiu. Era ca o cortină, cortina unui spectacol de groază, 
trasă pentru a arăta maldăre de cadavre. Erau pretutindeni, 
agăţate de sârma ghimpată sau îngrămădite pe pământ. Toate 
cu pălării şi eşarfe albastre, iar Nick înţelese într-un sfârşit că 
erau refugiaţi sudişti măcelăriți şi că, prin cine ştie ce metode 
oribile, Brigada de Noapte era alcătuită tot din oameni ca ei. 

Un fulger plesni deasupra-i şi un tunet bubui în răspuns. 
Ceaţa se ridică puţin, iar Nick zări în fugă emisferele care nu 
erau cu mult înainte pe drum, legate în sănii uriaşe care 
probabil i-au aşteptat în Redmouth, unde au descărcat barjele. 
Dar nu-şi amintea dacă asta chiar se întâmplase, după cum nu- 
şi amintea nimic între conversaţia cu Lirael şi deşteptarea lui 
chiar înainte de a trece Zidul. 

Emisferele fuseseră trase până aici de oameni normali sau 
cel puţin nu din Brigada de Noapte. Bărbaţi îmbrăcaţi într-o 
combinaţie de uniforme ale armatei Ancelstierrane şi straie din 
Vechiul Regat, tunici kaki ce contrastau cu piei de vânat, 
pantaloni în culori ţipătoare şi cămăşi de zale ruginite. 

Forţa care îl împinsese prin tunel se retrase, şi Nick căzu 
la picioarele lui Hedge. Acum, necromantul părea să aibă bine 


peste doi metri, iar flăcările roşii care-i ardeau în jurul cărnii şi în 
orbite erau chiar mai intense şi strălucitoare. Pentru prima oară, 
Nick era înspăimântat de el şi se întreba de ce nu fusese şi până 
acum. Dar era prea slăbit ca să facă altceva decât să se 
ghemuiască la picioarele lui Hedge şi să-şi ducă mâna la piept, 
unde durerea încă pulsa. 

— Curând, bubui ca un tunet vocea lui Hedge. Curând, 
stăpânul nostru va fi liber. 

Nick se trezi că încuviinţează entuziast şi asta îl 
înspăimântă la fel de mult ca Hedge. Alunecă din nou în starea 
de visare, când nu se gândea decât la emisfere şi ferma lui de 
fulgere şi la ce trebuia să facă... 

— Nu, şopti Nick. Ceea ce nu trebuie să facă. Nu ştia ce se 
întâmplă şi nu avea de gând să facă nimic până când va afla. 
Nu! 

Hedge îşi dădu seama că tânărul vorbise cu o voce 
scăpată de sub controlul lui. Rânji, iar din gât îi scăpărară flame. 
ÎI ridică pe Nick ca pe un prunc şi-l aduse la piept, cu faţa lipită 
de banduliera lui cu clopoței. 

— Nicholas Sayre, aproape că ţi-ai jucat partea, spuse el, 
iar răsuflarea îi era caldă precum aburul încins şi mirosea a 
descompunere. N-ai fost mai mult decât o gazdă imperfectă, 
deşi unchiul şi tatăl tău s-au dovedit a fi mai de ajutor decât aş 
fi sperat, chiar dacă nu au ştiut-o. 

Nick nu putu să-şi ferească ochii de privirea lui arzătoare. 
Uită tot ce îşi amintise în tunel. În ochii lui Hedge văzu 
emisferele argintii, fulgerele, contopirea pe care o cunoştea 
drept unic tel al scurtei sale vieţi. 

— Emisferele. Emisferele trebuie unite, şopti el, aproape 
ritualic. 

— Curând, stăpâne, curând, croncăni Hedge. Se îndreptă 
spre cei patru cărăuşi şi-l aşeză pe Nicholas pe targă, atingându- 
i pieptul, chiar deasupra inimii, cu mâna înnegrită, cuprinsă încă 
de flăcărui. Ce mai rămăsese din cămaşa Ancelstierrană a lui 
Nick se dizolvă sub atingerea lui Hedge, dezvăluindu-i pielea 
învineţită. 

— Curând! 

Hedge se îndepărtă condus de privirea tâmpă a lui Nick, 


căruia nu-i mai rămăsese niciun gând independent. Doar 
viziunea arzătoare a emisferelor şi a contopirii lor. Incercă să se 
ridice şi să le privească, dar nu mai avea pic de forţă. Istovit, îşi 
lăsă braţele să cadă pe lângă targă şi atinse ceva cu un deget. 
Două senzaţii stranii îi străbătură braţul. O durere ascuţită şi o 
căldură blândă, tămăduitoare. 

încercă să apuce obiectul, însă degetele nu-i dădură 
ascultare. Întoarse capul spre pământ şi realiză că era o bucată 
de lemn, un fragment din flautele de vânt care zăceau zdrobite 
la câţiva paşi depărtare. Însemnele Legământului încă lunecau 
pe ea. În timp ce le privea, ceva se trezi în mintea lui. Pentru un 
moment, îşi reaminti cine era şi promisiunea pe care i-o făcuse 
lui Lirael. 

Câtă vreme dreapta nu-l asculta, Nicholas se aplecă şi 
încercă să ia fragmentul cu stânga. Reuşi pentru câteva 
secunde, până când şi stânga îi scăpă de sub control. Degetele i 
se deschiseră, şi bucata de lemn căzu pe targă, între corpul şi 
braţul său drept. : 

Hedge nu se îndepărtă prea mult de tânăr. Inaintă cu paşi 
mari prin ceața care i se dădea din cale, drept spre cel mai mare 
morman cu cadavre. Sudiştii aceştia fuseseră omorâţi de Morţii 
pe care îi ridicase mai devreme din cimitirele provizorii din jurul 
taberelor. Îl amuza ideea de a folosi sudişti morţi să omoare 
sudişti. Omorâseră şi soldaţi în ciudatul Punct de Vest, şi 
marinari în zona farului. 

Traversase Zidul de trei ori în acea zi. O dată să pună la 
cale atacurile iniţiale din Ancelstierre, ceea ce nu fusese mare 
lucru; a doua oară s-a întors să pregătească transportul 
emisferelor, o sarcină mult mai grea şi, în sfârşit, a trecut cu 
emisferele şi cu Nicholas. Ştia că nu va mai fi nevoit să treacă 
Zidul niciodată, căci acesta va fi unul dintre primele lucruri pe 
care stăpânul său le va distruge, împreună cu toate celelalte 
creaţii ale dispreţuitului Legământ. 

Tot ce-i rămânea de făcut acum era să intre în Moarte şi 
să constrângă cât mai multe spirite să pătrundă în cadavrele ce 
zăceau înaintea lui. Deşi Forwin Mill era la mai puţin de treizeci 
şi doi de kilometri depărtare şi ar fi putut să ajungă acolo până 
dimineaţa, ştia că armata din Ancelstierre le va sta în cale. Avea 


nevoie de cât mai multe Slugi să lupte împotriva armatei, iar 
aproape toate cele pe care le adusese din nord şi cele pe care le 
ridicase din cimitirele sudiştilor fuseseră sacrificate în 
traversarea Zidului. 

Hedge trase doi clopoței din bandulieră. Mosrael, cu care 
să trezească din somn spiritele care rătăceau pe tărâmul 
nimănui, acum eliberate din lanţurile dispreţuitelor jucării ale 
Abhorsenului şi Saraneth, cu care să le supună voinţei lui. 

Vor fi destule corpuri pentru toate, deşi folosirea acestui 
clopoțel l-ar trimite pe el însuşi în Moarte. Apoi s-ar întoarce prin 
porţi, folosindu-l pe Saraneth pentru a orienta alte spirite găsite 
în viaţă. 

Dar, înainte să înceapă, simţi ceva venind prin întunecime. 
Precaut, îl puse pe Mosrael înapoi în bandulieră, nu cumva să 
sune de unul singur. Işi trase spada, şoptind cuvinte care o 
învăluiră în flăcări negre. 

Ştia prea bine cine îl vizita, dar nu se încredea îndeajuns 
în legăturile şi farmecele pe care le aruncase asupra ei. Chlorr 
era acum o Maestră a Morţii. In Viaţă, se supusese 
Distrugătorului, dar în Moarte, scăpa cumva controlului său. 
Hedge o forţase să-i dea ascultare prin alte metode şi, ca 
întotdeauna când un necromant controlează un asemenea spirit, 
supuşenia lui putea fi doar o iluzie. 

Chlorr apăru ca o formă neguroasă care abia amintea de 
cea omenească, cu apendice diforme pe un trunchi mătăhălos 
care părea că are două braţe, două picioare şi un cap. Focuri 
adânci ardeau acolo unde ar fi trebuit să-i stea ochii, deşi erau 
prea mari şi prea îndepărtate. 

Trecuse pentru prima oară Zidul, împreună cu Hedge, şi 
condusese atacul-surpriză asupra garnizoanei Ancelstierrane. 
Nu se aşteptaseră la un atac din sud. Chlorr luase multe vieţi şi 
devenise cu atât mai puternică. Hedge o privea suspicios şi îşi 
ţinea mâna lipită de Saraneth. Clopoţeilor nu le plăcea să 
slujească necromanţi, ba chiar şi un Abhorsen trebuia să le 
arate tot timpul cine e şeful. 

Chlorr făcu o plecăciune cumva ironică, în opinia lui 
Hedge. Apoi vorbi, cu o gură diformă deschizându-se în norul de 
întunecime. Tot ce ieşea din gura aceea era o ciudată 


păsărească. Hedge se încruntă şi ridică sabia. Gura se opri şi o 
limbă de foc sângeriu se plimbă dintr-o parte în alta a hidoasei 
despicături. 

— lertare, stăpâne. Mulţi soldaţi călare se apropie din sud. 
Unii sunt magi ai Legământului, deşi nu unii prea iscusiţi. l-am 
stârpit pe primii, dar mai vin încă mulţi, aşa că m-am întors să- 
mi avertizez stăpânul. 

— Bine, rosti Hedge. Sunt pe cale să ridic o nouă oaste de 
Morți, pe care ţi-o voi trimite când va fi gata. Deocamdată, 
adună toate Ajutoarele disponibile şi atacă-i pe soldaţii aceia. 
Magii Legământului trebuie neapărat răpuşi. Nimic nu trebuie 
să-l întârzie pe stăpân! 

Chlorr îşi înclină capul mare şi pocit. Apoi se răsuci şi-i 
prezentă lui Hedge un om care fusese ascuns de ceaţă şi de 
statura ei masivă. Un om scund şi sfrijit, a cărui haină ruptă în 
câteva locuri lăsa să se întrevadă cămaşa albă de funcţionar. 
Chlorr îl ţinea de gât cu două degete enorme, iar sărmanul era 
aproape mort de groază şi din lipsă de aer. Căzu în genunchi 
înaintea lui Hedge, gâfâind şi scâncind. 

— Asta-i al tău sau cel puţin aşa se spune. 

Acestea fiind zise, Chlorr se îndreptă cu mâinile întinse 
spre Slugile din apropiere. Imediat ce le atingea, se cutremurau 
şi se ridicau cu o smucitură, apoi o urmau încet-încet. Dar nu 
prea mai rămăseseră Slugi, iar cele din tunelul din Zid fuseseră 
mistuite de foc. 

Era atentă să nu se apropie prea mult de enorma barieră 
de piatră din care încă mai scăpa lumină aurie. Nici măcar ea nu 
lua în glumă trecerea Zidului şi poate că nu ar fi reuşit s-o facă 
fără ajutorul lui Hedge şi sacrificiul multor Morți de duzină. 

— Cine eşti? întrebă Hedge. _ 

— Sunt... sunt adjunctul Geanner, scânci bărbatul. Intinse 
un plic. Asistentul domnului Corolini. V-am adus scrisoarea... cu 
permisiunea de a trece... Zidul. 

Hedge luă plicul, care imediat izbucni în flăcări şi se 
preschimbă în cenuşă. 

— Nu am nevoie de permisiunea nimănui, şopti el. 

— Am venit şi pentru... cea de-a patra plată, aşa cum a 
fost înţelegerea, continuă Geanner. Am făcut tot ce aţi cerut. 


— Totul? întrebă Hedge. Regele şi Abhorsenul? 

— M... m... morţi, icni Geanner. Au ars cu totul într-o 
explozie în Corvere. 

— Taberele de lângă Forwin Mill? 

— Oamenii noştri vor deschide porţile în zori, după plan. 
Pliantele au fost tipărite, cu traduceri în azhdikă şi chellaniană. 
Sunt sigur că vor crede promisiunile. 

— Insurecția? 

— Încă luptăm în Corvere şi în alte locuri, dar... dar sunt 
sigur că Ţara Noastră va birui. 

— Atunci toate lucrurile de care aveam nevoie sunt în 
ordine, rosti Hedge. În afară de unul. 

— Care ar fi acela? întrebă Geanner. Ridică ochii spre 
Hedge, dar nici nu apucă bine să ţipe că sabia învăluită în flăcări 
îi zbură capul de pe umeri. 

— Ce risipă, bombăni Chlorr, care tocmai se întorcea cu un 
şir de Morți târându-se în urmă.-i. Acum trupul ăsta e inutil. 

— Piei din ochii mei! răcni Hedge, posedat de o furie 
neaşteptată. Puse sabia în teacă şi îl trase pe Mosrael din nou. 
Sau te trimit înapoi în Moarte şi-mi găsesc o slugă mai 
folositoare! 

Chlorr chicoti, cu un sunet precum cel al pietrelor zornăite 
într-o găleată de fier şi dispăru în noapte, cu un şir de aproape o 
sută de Slugi pe urme. Imediat ce ultimul dintre ei trecu de 
tranşee, Hedge sună din Mosrael. Clopoţelul scăpă o singură 
notă, începând jos şi urcând treptat în volum şi înălţime. Pe 
măsură ce sunetul se răspândi, trupurile sudiştilor începură să 
se zvârcolească, maldărele de cadavre prinzând viaţă. In acelaşi 
timp, pe Hedge se aşezase gheaţa. Mosrael încă răsuna, deşi 
mânuitorul său păşea prin râul rece al Morţii. 


CAPITOLUL OPTSPREZECE 
Chlorr Femeia Măştii 


Lirael se trezi brusc, cu inima zvâcnindu-i în piept şi se 
repezi după sabie şi clopoței. Era întuneric afară şi era închisă 
într-o cameră... sau cel puţin aşa i se păru până se dezmetici. 
Dormea într-un transportor zgomotos, un camion, cum îi spunea 
Sam. Doar că zgomotul pierise. 

— Ne-am oprit, o înştiinţă Căţeaua. 

Îşi vâri botul prin învelitoarea de pânză să arunce o privire 
în jur şi rosti cu glas înăbuşit: 

— Şi cred că pe neaşteptate. 

Lirael se îndreptă de spate, încercând să scape de 
sentimentul că tocmai fusese lovită cu un ciomag şi-apoi forţată 
să bea oţet. Era în continuare răcită, dar bucuroasă că nu se 
îmbolnăvise mai rău, pentru că primăvara Ancelstierrană nu 
scăpase complet din ghearele iernii, mai ales noaptea. 

Oprirea venise într-adevăr pe neaşteptate, căci şoferul 
suduia de mama focului. Sam se ivi din spatele învelitorii şi abia 
reuşi să scape de limba Căţelei Obraznice, care voia să-l 
întâmpine în stilu-i caracteristic. Semnele oboselii i se citeau pe 
chip, iar Lirael îşi închipui că nu reuşise să pună geană pe geană 
de când aflase vestea tragică despre părinţii lui. Ea aţipise de 
cum intraseră în... camion... deşi habar n-avea cât dormise. 
judecând după întunericul de-afară, nu prea mult. Doar zgarda 
Căţelei lumina uşor. 

— S-au blocat camioanele, îi spuse Sam, deşi vântul bate 
spre vest. Cred că ne-am apropiat prea mult de emisfere. V-a 
trebui s-o luăm la pas. 

— Unde ne aflăm? întrebă Lirael. 

Se ridică brusc şi se lovi cu capul de pânza acoperişului, 
ratând la mustață o grindă de oţel. Afară era o zarvă de 
nedescris, de la urlete la zăngănitul cizmelor ţintate, însoţite de- 
un duduit constant. Lirael era încă buimăcită şi nu realiză de la 
bun început că acela nu era zgomotul tunetelor, aşa cum se 
aştepta, ci altceva. 

Căţeaua sări peste capacul de descărcare, urmată de o 


Lirael foarte adormită. Nu părăsiseră încă şoseaua Perimetrului 
şi în curând se iveau zorii. Pe cer se zărea luna, nu mare şi 
rotundă ca în Vechiul Regat, ci mai degrabă un corn subţire. Şi 
culorile difereau uşor: argintiul lăsa locul unui galben de zinc. 

Bubuitul venea dinspre miazăzi, însoţit de-un şuierat uşor. 
Orizontul era scăldat în lumină, dar nu datorită fulgerelor. Şi la 
vest se auzeau tunete, iar luminile de-acolo erau fără îndoială 
trăsnete. Lirael simţi un vag iz de Magie Liberă, deşi vântul 
bătea spre sud. Simti şi duhoarea Morților, la nici doi kilometri în 
faţă. 

— Ce-i cu zgomotul şi luminile alea? îl întrebă ea pe Sam, 
făcând semn către miazăzi. Băiatul se-ntoarse pentru a privi în 
direcţia indicată, dar fu nevoit să se dea la o parte din calea 
soldaţilor. 

— E zgomotul artileriei, rosti el într-un sfârşit. Tunuri mari. 
Sunt poziţionate la mare distanţă de Zid, pentru a nu fi 
influențate de emisfere sau de Vechiul Regat, şi deci să poată 
trage. Sunt un soi de catapulte care aruncă proiectile cale de 
câţiva kilometri. Când încărcătura atinge pământul, explodează 
şi omoară oameni. 

— Mare pierdere de vreme, i-o tăie maiorul Greene, care 
se apropie de ei, gâfâind. Auzi cumva vreo explozie? E ca şi cum 
ar arunca cu nişte pietroaie în Morți şi, chiar dacă-i lovesc din 
plin, tot nu păţesc nimic. Fac doar mizerie şi pe urmă tot 
artileriştii trebuie s-o curețe. Mii de bombe neexplodate, 
majoritatea umplute cu fosfor alb. Urâtă treabă. Haideţi! 

Maiorul o luă înainte, urmat de Lirael, Căţea şi Sam. 
Lăsaseră raniţele în camion, iar Lirael se temu pentru o clipă că-l 
uitaseră pe Mogget în raniţa lui Sam. Apoi îi zări căpşorul alb în 
spatele liniei soldaţilor aflaţi în marş, gonind pe marginea 
drumului de parcă ar fi urmărit vreun şoarece. Şi, într-adevăr, 
chiar asta făcea. Işi căuta de mâncare. 

Lirael îl ajunse cu uşurinţă din urmă pe maior şi-l întrebă: 

— Unde suntem? 

Greene o fixă cu privirile, tuşi stânjenit şi făcu semn spre 
locotenentul Tindall, care era puţin mai în faţă. Lirael prinse 
aluzia şi îi puse tânărului ofiţer aceeaşi întrebare. 

— La cinci kilometri de punctul vestic de sprijin al 


Perimetrului, rosti Tindall. Forwin Mill se află la douăzeci şi cinci 
de kilometri mai la sud, dar nădăjduiesc să-l oprim pe Hedge la 
Zid. Plutonul Unu, stai! 

Comanda o luă pe nepregătite şi mai făcu câţiva paşi 
înainte să realizeze că soldaţii se opriseră. La ordinul lui Tindall, 
repetat şi de sergentul din capul plutonului, soldaţii se aliniară 
de fiecare parte a drumului, cu puştile pregătite. 

— Se apropie o trupă de cavalerie! o repezi Tindall. 

O înhăţă de mână şi o conduse la marginea şoselei. 

— Dar nu ştim a cui. 

Lirael se apropie de Sam şi trase sabia din teacă. Amândoi 
îşi încordară privirile, încercând să descopere sursa acelui tropot 
metalic. Alături, Căţeaua privea şi ea concentrată. Doar Mogget 
părea imperturbabil, făcându-şi de lucru cu şoarecele proaspăt 
prins. Era însă viu şi îl lăsa să o zbughească preţ de-o clipă, apoi 
îl prindea între falci, spre groaza bietului rozător. 

— Nu-s Morți, hotărî Lirael. 

— Şi nici Magie Liberă, completă Căţeaua Obraznică, 
adulmecând cu putere văzduhul. Dar simt multă spaimă în aer. 

In depărtări apăru un călăreț. Făcea parte din infanteria 
călare Ancelstierrană, dar îşi pierduse spada şi carabina. De 
cum îi văzu pe soldaţi, începu să urle: 

— La o parte! Fugiţi de-acolo! 

Infanteristul nu schiţă nicio intenţie să oprească, dar calul 
se sperie de soldaţii care inundară şoseaua, iar cineva-l apucă 
de căpăstru şi îi curmă galopul. Alte mâini îl săltară pe călăreț 
din şa, înainte să dea bice calului. 

— Ce-ai păţit, omule? îl luă maiorul Greene la rost. Numele 
şi unitatea! 

— Soldat Maculler, 732769, domnule, glăsui omul pe 
nerăsuflate. li clănţăneau dinţii şi asuda din greu. Din divizia a 
paisprezecea de cavalerie uşoară, detaşamentul aerian al 
Perimetrului. 

— Bun. Acum spune-mi ce se petrece, zise maiorul. 

— Morți... cu toţii, şopti bărbatul. Am pornit călări dinspre 
sud, prin ceaţă. O ceaţă tare ciudată... l-am prins cu nişte chestii 
mari, argintii... ca nişte jumătăţi de portocală, dar uriaşe... Le-au 
încărcat în căruţe, dar caii erau morţi. Sau păreau morţi, fiindcă 


se mişcau. Caii trăgeau la căruţă, deşi erau morţi. Toţi sunt 
morţi... 

Maiorul Greene îl scutură bine. Lirael dădu să-l oprească, 
dar Sam o prinse de mână. 

— Soldat Maculler, raportează! Care-i situaţia? 

— Sunt morţi, cu toţii, în afară de mine, domnule, rosti 
soldatul sec. Eu şi cu Dusty am căzut la prima şarjă. Când ne-am 
dezmeticit, lupta se încheiase deja. Ne-a cuprins greaţa. Cred că 
erau ceva gaze în negura aia. Întreg detaşamentul de 
recunoaştere a fost doborât, cu tot cu cai. Unii au început să 
alerge de bezmetici. Am zărit în jurul căruţelor o grămadă de 
leşuri, sudişti morţi ziceam noi. Dar, de cum am căzut, au prins 
viaţă. l-au învălmăşit pe-ai noştri... mii de monştri, nişte arătări 
groaznice. Se-ndreaptă spre noi, domnule. 

— Emisferele argintii, interveni rapid Lirael. Încotro au 
pornit căruțele? 

— Nu ştiu, bolborosi soldatul. Când au dat peste noi, se 
îndreptau spre sud. Mai mult nu ştiu. 

— Hedge a trecut zidul şi emisferele se îndreaptă spre 
ferma de fulgere. Trebuie să ajungem acolo înaintea lor! E 
ultima noastră şansă! 

— Cum? întrebă Sam, palid. Dacă au trecut deja de Zid... 

Locotenentul Tindall aşternuse deja harta şi se chinuia în 
zadar să aprindă o micuță lanternă electrică. Înăbuşi o înjurătură 
şi îi aruncă o privire spăsită lui Lirael, apoi ridică harta în razele 
lunii. 

Simţurile îi spuseră lui Lirael că Morţii se aflau în preajmă. 
Nu zărea nimic în depărtare, dar recunoscu primejdia ce se 
apropia: slugi moarte. O oaste uriaşă de slugi moarte. Şi mai era 
ceva. O prezenţă îngheţată, familiară. Unul dintre Stăpânii 
Morților, dar nu un necromant. Fără îndoială era Chlorr. 

— Se-apropie! rosti ea brusc. Două cete de Morți. Cam o 
sută în faţă, urmaţi de un puhoi în spate. 

Maiorul lătră câteva ordine, iar soldaţii se împrăştiară în 
toate direcţiile, majoritatea înainte, cu trepiede, mitraliere şi 
alte ustensile. Maculler fu condus în spate de un infirmier, urmat 
de calul său credincios. Tindall scutură harta şi se uită chiorâş la 
ea. 


— Mereu pe afurisitele alea de pliuri! rosti el cu năduf. Am 
putea să ne-ndreptăm la sud-est de răscruce, apoi s-o tăiem 
spre sud-vest şi să ajungem la Forwin Mill dinspre miazăzi. Cine 
ştie, poate reuşim să ducem şi camioanele pe drumul ăsta. La 
început, trebuie să respingem atacul lor. 

— Dă-i drumul! răcni maiorul Greene. la-ţi plutonul şi 
respinge-i. Noi vom încerca să le ţinem piept aici, cât timp 
putem. 

— În fruntea lor e Chlorr, îi informă Lirael pe Sam şi pe 
Căţea. Ce facem acum? 

— N-avem cum să ajungem la ferma de fulgere înaintea 
lui Hedge dacă o luăm la picior, rosti Sam iute. Am putea lua 
calul soldatului, dar numai pe noi doi ne-ar duce, iar asta 
înseamnă un galop de douăzeci de kilometri prin beznă... 

— Sărmanul cal e epuizat, i-o tăie Mogoget. 

Cuvintele-i ieşiră strâmb din gură, căci mesteca în 
continuare şoricelul. 

— Nu v-ar putea duce pe amândoi nici dac-ar vrea. Şi nu 
cred că e prea încântat de idee. 

— Deci va trebui să mergem cu soldaţii, rosti Lirael. Asta 
înseamnă că trebuie să-i ţinem piept lui Chlorr şi primului val de 
Morți, până când reuşesc băieţii să împingă camioanele suficient 
de departe ca să pornească. 

Privi în depărtare, peste umerii soldaţilor care-şi 
instalaseră deja mitralierele pe trepiede. În lumina palidă a 
stelelor şi a lunii, desluşi drumul şi conturul cenuşiu al tufişurilor 
pipernicite de pe margine. Dintr-odată, peisajul începu să se- 
ntunece. Erau morţii, care se târau într-un marş dezordonat. În 
fruntea lor, zări o siluetă şi mai întunecată, de mari proporţii, şi, 
chiar dacă-i mai despărţeau vreo câteva sute de metri, lui Lirael 
nu-i scăpară flăcările arzând în miezul umbrei. 

Era Chlorr. Maiorul Greene îi văzu şi el pe morţi şi zbieră 
aproape de urechea dreaptă a lui Lirael. 

— Companie! Grup masiv de morţi la două sute de metri, 
direcţia nord. Foc! Foc! Foc! 

Urmă o simfonie de ţăcănituri puternice, şi-atât. Nici tu 
huruit de mitralieră, nici tu zgomot de foc. Doar ţăcănituri şi 
strigăte înăbuşite. 


— Nu înţeleg, spuse Greene. Vântul bate spre vest şi, de 
regulă, armele de foc continuă să funcţioneze o vreme după ce 
motoarele cedează. 

— Emisferele, rosti Sam, privind cu coada ochiului spre 
Căţea, care încuviinţă. Emană Magie Liberă şi noi suntem prea _ 
aproape de ele. Cred că Hedge a schimbat şi direcţia vântului. In 
ce priveşte echipamentele militare, e ca şi cum am fi în Vechiul 
Regat. 

— Fir-ar să fie! Primele două plutoane, două rânduri de-a 
latul drumului, marş! ordonă Greene. Arcaşii în spate! Artileriştii 
să-şi scoată săgețile şi săbiile! 

Urmă un freamăt de nedescris, pe măsură ce soldaţii 
traseră săbiile din teacă. Lirael le urmă prima exemplul, apoi 
Sam, după câteva clipe de şovăială. Ar fi vrut să-l folosească pe 
Kibeth, poate pentru că-i era mai drag la atingere, dar împotriva 
lui Chlorr trebuia să invoce autoritatea clopotului cel mare. 

— Am crezut că este mai târziu de ora douăsprezece, îi 
spuse Lirael lui Sam. 

ÎI însoţi pe Sam în fruntea liniei de soldaţi. Erau în jur de 
şaizeci, aliniaţi în două rânduri de-a curmezişul şoselei, până în 
câmp. Toţi cei din linia întâi purtau armuri, iar carabinele lor 
erau prevăzute cu baionete argintii. Linia a doua era alcătuită 
exclusiv din arcaşi, deşi, după cum ţineau arcurile, Lirael bănuia 
că nici jumătate din ei nu ştiau să le mânuiască. 

Aprecie totuşi că săgețile erau argintate, ceea ce ar fi 
ajutat puţin în lupta cu Morţii. 

— Hm, „ora douăsprezece” a maiorului Greene înseamnă 
„drept înainte”; este ora două dimineaţa, replică Sam, după de 
aruncă o privire cerului nopţii. În mod evident el cunoştea 
stelele Ancelstierrane la fel de bine ca pe cele din Vechiul Regat, 
ceea ce nu era valabil şi pentru Lirael. 

— Linia întâi, îngenuncherea! tună maiorul. 

Venise în faţă, alături de Lirael şi Sam. Aruncă o privire 
piezişă Căţelei, care crescuse la mărimea ei completă de luptă. 
Soldaţii de lângă ea se dădură la o parte, înspăimântați, şi 
ridicară baionetele la patruzeci şi cinci de grade, astfel că linia 
întâi părea acum un desiş de sulițe. 

— Arcaşi, fiţi gata! 


Arcaşii încordară săgețile şi rămaseră în poziţie de 
tragere. Încetul cu încetul, morţii se apropiau, dar erau încă prea 
departe şi întunericul le ascundea trăsăturile, cu excepţia lui 
Chlorr, fireşte. Oasele lor trosneau de zor, iar picioarele lor 
diforme loveau cu zgomot surd asfaltul. 

Lirael simţi încordarea şi spaima soldaţilor din jur. Unii 
dintre ei aşteptau cu respiraţia tăiată. Alţii se fâţâiau nervoşi şi 
reglau încontinuu echipamentul. Orice vorbă le îngheţase pe 
buze după ordinele maiorului. La primele semne de înfrângere, 
ar fi luat-o cu toţii la fugă. 

— S-au oprit, rosti Căţeaua, străpungând întunericul cu 
privirile. 

Lirael se uită înainte şi văzu că Morţii îşi încetaseră 
marşul. 

În loc să avanseze, licărul roşu al lui Chlorr coti spre 
stânga. 

— Încearcă să ne ia prin învăluire? rosti maiorul. Mă-ntreb 
de ce. 

— Nu, spuse Sam, care simţise valul de Morți ce venea din 
urmă. Aşteaptă sosirea întăririlor. Aproape o mie, din câte-mi 
dau seama. 

Deşi vorbise încet, soldaţii de lângă el începură să 
şuşotească şi în curând vestea străbătu ambele linii. 

— Linişte! ordonă Greene. Sergent! la numele acelui 
soldat! 

— Să trăiţi! glăsuiră mai mulţi sergenţi deodată, surprinşi 
la rândul lor şuşotind. Niciunul nu schiţă intenţia de-a scoate 
carnetul de campanie. 

— Nu mai putem zăbovi, rosti Lirael nerăbdătoare. Trebuie 
să ajungem la ferma de fulgere! 

— Dar nici să dăm bir cu fugiţii nu putem, răspunse 
Greene. 

Însemnul de pe fruntea lui luci palid, ca răspuns la Magia 
Legământului emanată de Căţea. 

— Moralul soldaţilor e la pământ. Nu-s Cercetaşi şi nu s-au 
mai întâlnit cu astfel de situaţii. 

Lirael încuviinţă. Strânse din dinţi, încercând să ia o 
hotărâre, apoi păşi înaintea soldaţilor. 


— Mă voi lupta cu Chlorr. Dacă izbutesc s-o înfrâng, s-ar 
putea ca slugile să plece sau să se-ntoarcă la Hedge. Oricum, nu 
vor lupta cu aceeaşi pricepere. 

— Fără mine nu pleci, rosti Căţeaua, care se alătură lui 
Lirael şi lătratul ei entuziasmat străpunse zidurile nopţii, cu o 
notă stranie. 

Soldaţilor li se făcu pielea de găină, iar clopoţelul din 
mâna lui Lirael rezonă uşor, înainte să-l reducă la tăcere. 
Clinchetul metalic îi înspăimântă şi mai tare pe soldaţi. 

— Nici fără mine, rosti Sam cu hotărâre. 

Păşi înainte, iar pe sabia scoasă la vedere luceau 
însemnele Legământului. În cealaltă mână, ţinea o vrajă 
strălucitoare. 

— Vin şi eu să văd spectacolul, spuse Mogaget. Poate 
reuşiţi să puneţi nişte şoricei pe fugă. 

— Dacă-i permiteţi unui bătrân să lupte... începu maiorul, 
dar Lirael clătină din cap. 

— Mai bine rămâneţi aici, domnule, rosti Lirael, nu cu 
glasul tinerei, ci cu vocea Abhorsenului gata să înfrunte o 
armată de Morți. Păziţi-ne spatele. 

— Da, doamnă, spuse maiorul Greene. 

Duse mâna la chipiu şi se întoarse la soldaţi. A 

Lirael înaintă pe pietrişul ce scrâşnea sub picioare. În 
dreapta ei venea Căţeaua Obraznică, iar în stânga Sam. Mogoget 
fugea dintr-o parte în alta, ca o umbră lăptoasă, căutând 
probabil alţi şoareci să-i chinuiască. 

Morţii nu-i ieşiră în întâmpinare, ci se împrăştiară în câmp 
pentru a forma o linie mai largă. Chlorr îi aştepta în mijlocul 
drumului, o siluetă neagră ca noaptea cu doi cărbuni încinşi în 
loc de ochi. Lirael simţi prezenţa ei glaciară şi o trecură fiorii. 

Se opriră la cincizeci de metri de Morți, Sam şi Căţeaua la 
un cot în spatele ei. Îl înălţă pe Saraneth în văzduh, pentru a fi 
scăldat de razele lunii, iar însemnele străluciră şi şerpuiră pe 
suprafaţa lui argintie. 

— Chlorr, Femeie a Măştii, striga Lirael, întoarce-te în 
Moarte! 

Întoarse clopoţelul, îl prinse de mâner şi îl scutură, cu o 
mişcare legată. Glasul lui Saraneth irumpse în noapte, 


provocând panică în rândurile Morților. Dar chemarea îi era 
adresată lui Chlorr. Toată puterea şi atenţia lui Lirael erau 
concentrate pe acel spirit. 

Chlorr înălţă sabia umbrelor deasupra capului ei şi urlă 
sfidător, dar urletul fu înecat de glasul clopoţelului. Chlorr bătu 
în retragere, învârtind sabia deasupra capului. 

— Întoarce-te pe tărâmul Morţii! porunci Lirael în timp ce 
înainta, desenând spirale în aer cu Saraneth, aşa cum povăţuia 
Cartea Morților. S-a zis cu tine! 

Chlorr sâsâi şi mai făcu un pas îndărăt. Un al doilea glas 
se alătură clopoţelului. Era lătratul Căţelei, poruncitor, nespus 
de lung, mai înalt şi mai tăios ca basul lui Saraneth. Chlorr 
flutură sabia de parcă ar fi vrut să se apere de cele două vuiete, 
dar făcu încă doi paşi îndărăt. Zăpăcite, slugile se fereau din 
calea ei, scoțând gemete de nemulţumire prin gâtlejurile 
putrezite. 

Sam îşi roti braţul în jurul trupului, slobozind o flacără 
aurie ce-o cuprinse pe Chlorr şi pe slugile ei, care ţipau şi se 
zvârcoleau pe măsură ce focul le mistuia carnea moartă. 

Dintr-odată, o arătare albă şi mică se proţăpi la picioarele 
lui Chlorr şi începu să dănţuiască şi să facă tumbe. 

— Fugi! Fugi, Chlorr cea Fără-de-Faţă! hohoti Mogoget. 
Abhorsenul te azvârle după cea de-a noua Poartă! 

Chlorr cobori sabia asupra motanului, dar Mogget se feri 
cu eleganţă. Stăpâna morţilor sări atunci pe deasupra capetelor 
slugilor şi se preschimbă într-un nor întunecat cu formă de corb. 
Norul săgetă văzduhul spre miazănoapte, pe deasupra câmpiilor 
şi a Zidului, căutând un refugiu. Pe urmele ei veneau glasul lui 
Saraneth şi lătratul Căţelei. 


CAPITOLUL NOUĂSPREZECE 
Conserva de sardine 


Odată cu izgonirea lui Chlorr, slugile se împrăştiară care 
încotro, ca un muşuroi de furnici stropit cu apă opărită. Cei mai 
nătângi o luară la fugă spre Lirael şi Sam. Mogget sălta printre 
picioarele lor şi râdea, pe măsură ce cădeau la pământ, mistuiţi 
de focul Legământului. Glasul lui Saraneth le poruncea să-şi 
părăsească trupurile, iar lătratul Căţelei le alunga spiritele în 
Moarte. 

Nebunia dură doar câteva minute. Ecourile clopoţelului şi- 
al lătratului se risipiră, iar Lirael şi însoțitorii ei se treziră singuri 
în mijlocul drumului, împrejmuiţi de sute de cadavre părăsite, 
care luceau palid în lumina lunii. 

Intr-un târziu, urletele şi chiotele soldaţilor rupseră 
tăcerea. Lirael nu le dădu importanţă şi se întoarse spre Mogget. 

— De ce i-ai spus lui Chlorr să fugă? Puțin ne mai lipsea s- 
o învingem. Şi ce-ai vrut să spui cu „fără-de-faţă“? 

— S-a terminat mai repede aşa, ceea ce, cred, e în folosul 
nostru, se explică Mogoget, după care se aşeză la picioarele lui 
Sam şi căscă. 

— Chlorr a fost mereu din cale-afară de prevăzătoare, 
chiar şi pe vremea când era A... aaahm, în viaţă. 

Sam oftă, îşi vâri sabia în teacă şi-l luă pe motan în braţe. 

— S-a sfârşit într-adevăr mai repede, îi luă Sam apărarea. 
Şi nu vreau să vă stric cheful, dar se apropie o hoardă de slugi 
Moarte... şi slugi întunecate, dacă nu mă-nşală simţurile. 

— Nu te înşală, mârâi Căţeaua, aruncându-i o privire 
piezişă motanului. Deşi, sunt de-acord cu stăpâna mea că 
explicaţia lui Mogget e cam şubredă. Eu zic să ne luăm tălpăşiţa. 
N-avem mult timp. 

Ca prin miracol, vorbele ei fură întâmpinate de zbârnâitul 
motoarelor de camion. Locotenentul Tindall şi ai lui reuşiseră să 
le împingă la o distanţă suficient de mare. 

— Sper s-o putem lua pe ocolite... începu Lirael, dar se 
opri şi clătină din cap. Ce vorbesc eu? Asta ar înrăutăţi lucrurile 
pentru... cum îi spune? Tehnologia Ancelstierrană. 


— Eşti pe-aproape, pufni Sam. Haideţi! 

Cei patru ajunseră din urmă plutonul care se-ndrepta în 
pas alergător spre camioane, la comanda maiorului. Greene 
radia de satisfacţie, iar câţiva soldaţi îi întâmpinară cu salutul 
milităresc. In câteva minute, atmosfera companiei se schimbase 
complet. 

Lângă camionul din fruntea coloanei îi aştepta 
locotenentul Tindall, cu ochii pironiţi în hartă, dar ajutat de 
această dată de o lanternă electrică. Îşi înălţă privirile şi luă 
poziţie de drepţi când îi zări pe cei trei eroi. 

— Am descoperit un drum bun, rosti el pe nerăsuflate. 
Cred că avem o şansă să i-o luăm înainte lui Hedge. 

— Cum? întrebă Lirael. 

— Păi singurul drum la sud de punctul vestic de sprijin o ia 
pe dealurile de colo, le arătă el. Are un singur sens şi nu e 
ranforsat cu metal. Unor căruţe împovărate - aşa cum le-a 
descris Maculler - le-ar lua pe puţin o zi să urce pe-acolo. Cel 
mai devreme mâine după-amiază. Noi putem ajunge în zori. 

— Bravo, Tindall! îl felicită maiorul, bătându-l prieteneşte 
pe umăr. 

— Există oare o altă cale de a transporta emisferele la 
Forwin Mill? întrebă Sam. Hedge a plănuit totul cu atâta 
minuţiozitate, şi aici, şi în Regat... cu mult înainte. S-a folosit de 
sudişti pentru a-şi spori numărul Morților, apoi căruțele... 

Tindall cercetă încă o dată harta. Fasciculul de lumină sări 
de colo colo, în căutare de noi posibilităţi. 

— Ei bine, rosti el într-un târziu, bănuiesc că ar putea să le 
transporte cu căruțele până la mare, să le încarce în bărci şi de- 
acolo la sud, spre lacul de lângă fabrică, unde-i docul acela 
părtinit. Dar lângă punctul de sprijin n-au cum să le încarce... 

— Aici te-nşeli, i-o tăie maiorul cu glas sumbru. 

Puse degetul pe-o linie verticală înconjurată de patru linii 
în unghi. 

— Portul marinei de lângă farul de vest. 

— Asta are de gând să facă, rosti Lirael, străbătută de 
fiorul certitudinii. Cât de repede ar ajunge pe mare? 

— Le-ar lua ceva timp să încarce emisferele, opină Sam, 
care se alătură mănunchiului de capete aplecate asupra hărții. 


Şi, cum n-au la îndemână puterea aburului, se vor bizui pe vânt 
prielnic. Dar Hedge stăpâneşte aerul, aşa că le dau opt ore. 

Pentru câteva clipe se lăsă liniştea. Apoi, ca la un semnal 
invizibil, grămada se puse în mişcare. Greene înşfacă harta şi 
urcă în cabina primului camion. Lirael şi însoțitorii ei săriră iute 
în spate, iar Tindall o luă la goană de-a lungul drumului, răcnind 
„Mişcă” pe măsură ce camioanele prinseră viteză şi o luară din 
loc. Luminile farurilor pâlpâiau de la efortul depus de motoare. 

Sam îl aşeză pe Mogget deasupra raniţei sale mult-prea- 
cârpite şi se întinse alături. Scoase apoi o conservă metalică din 
desaga prinsă la brâu şi o flutură pe la botul motanului. 

— Ce-i asta? 

— Sardine. Ştiu că se dau cu raţia, aşa că am luat câteva 
şi pentru tine. 

— Ce sunt sardinele? întrebă Mogget bănuitor. Şi de ce 
văd o cheie? Asta-i o glumă de Abhorsen? 

Drept răspuns, Sam răsuci cheiţa şi deschise conserva, 
eliberând mirosul pătrunzător de sardine. Mogget urmări 
operaţiunea cu vădit interes, lipindu-şi ochii de conservă. Sam o 
aşeză în faţa lui, reuşind ca prin miracol să nu se taie la o 
zdruncinătură a camionului, iar Mogoget adulmecă sardinele cu 
precauţie. 

— De ce mi-o oferi? 

— Păi îţi place peştele. În plus, ţi-am promis-o. 

Mogget îşi luă ochii de la sardine şi-l privi pe Sam cu 
neîncredere, dar nu descoperi nicio urmă de viclenie pe chipul 
lui, aşa că dădu din cap şi devoră peştele într-o clipită, lăsând în 
urmă o conservă sclipitoare. 

Lirael şi Căţeaua urmăriră această demonstraţie de 
lăcomie, cu gândul la întâmplările de-afară şi la urmăritori. Lirael 
dădu la o parte învelitoarea de pânză şi încercă să privească pe 
după cele trei camioane din spate. Simţea că-n urma lor venea o 
ceată mult mai numeroasă de slugi moarte şi întunecate. Slugile 
întunecate erau mult mai puternice decât cele moarte şi nu erau 
îngrădite de trupuri. Se mişcau cu repeziciune, iar unele săreau 
înaintea mulţimii de cadavre şi planau asemenea unor lilieci 
uriaşi. Urmau să provoace mari stricăciuni pe undeva, dar Lirael 
alungă acest gând. Adevărata primejdie îi aştepta la vest şi 


puţin spre sud, unde fulgerele despicau în continuare bolta 
cerească, deasupra orizontului. Fulgerele artificiale ale artileriei 
Ancelstierrane se curmaseră de ceva vreme, dar de abia acum 
avu răgazul să observe asta. 

— Câine, şopti Lirael. 

O trase lângă ea şi se încolăci în jurul gâtului ei. 

— Ce se-ntâmplă dacă nu reuşim să distrugem ferma la 
timp? Dacă emisferele se unesc? 

Căţeaua nu răspunse, ci răsuflă în urechea ei şi lovi 
podeaua camionului cu coada. 

— Va trebui să intru în Moarte, nu-i aşa? şopti Lirael. Să 
aflu cum a fost întemnițat Distrugătorul, cu ajutorul Oglinzii 
Negre. 

Căţeaua nu schiţă niciun gest. 

— Mă vei însoţi? rosti Lirael cu glas atât de scăzut încât 
niciun om n-ar fi putut să-l audă. 

— Da, voi veni cu tine, oriunde te poartă paşii. 

— Când să mergem? 

— Incă nu, atâta vreme cât există şi alte soluţii. Poate 
reuşim să ajungem la fermă înaintea lui Hedge. 

— Sper, rosti Lirael. 

O strânse din nou în braţe, apoi se aşeză pe raniţa ei. În 
cealaltă parte a camionului, Sam şi Mogget dormeau deja, 
motanul cuibărit la picioarele băiatului. Conserva de sardine 
aluneca din când în când pe podeaua de lemn. Lirael o ridică şi 
strâmbă din nas, apoi o fixă într-un colţ, ca să nu mai facă 
zgomot. 

— Stau eu de pază, se oferi Căţeaua. Dormi, stăpână. Mai 
sunt câteva ore până la ivirea zorilor şi trebuie să-ţi recapeţi 
toată energia. 

— Nu mi-e somn, rosti Lirael în şoaptă. 

Se întinse pe raniţă şi închise ochii, dar nu stătea bine 
deloc. Dac-ar fi fost în stare, s-ar fi ridicat şi s-ar fi antrenat cu 
sabia sau cu orice altceva, doar să scape de acea senzaţie. Dar 
într-un camion aflat în mişcare, opţiunile erau restrânse. Putea 
să se-ntindă şi să cugete la cele ce aveau să urmeze. Asta făcu, 
şi somnul o fură pe nesimţite. 

Căţeaua şedea cu botul pe labe, privind-o pe Lirael cum se 


zbătea şi se întorcea, şi vorbea în somn. Camionul trepida şi 
zăngănea din toate încheieturile, iar încercările motorului de-a 
negocia viraje sau gropi erau la fel de zgomotoase. 

După aproape o oră, Mogget deschise un ochi, dar când 
văzu privirile Căţelei, îl închise iute la loc. Căţeaua se ridică 
silențios şi se apropie fantomatic de el, până ce stăteau bot în 
bot. 

— Dă-mi un motiv bun să nu te-apuc chiar acum de gât şi 
să te arunc din camion, şopti ea. 

Mogget deschise un ochi, impasibil. 

— Vă voi ajunge din fugă. De altfel, ea nu mă 
învinovăţeşte de nimic. Ai de-ales? 

— Eu nu sunt atât de binevoitoare, rosti Căţeaua, 
arătându-i colții. Te previn, dacă te dai cu duşmanul, voi avea 
personal grijă să-ţi curm existenţa. 

— Nu zău? făcu Mogget, torcând uşor. Şi dacă nu reuşeşti? 

Căţeaua mârâi încet şi ameninţător, dar fu suficient să-l 
trezească pe Sam, care clipi şi se repezi după sabie. 

— Ce s-a întâmplat? întrebă el somnoros. 

— Nimic, îl linişti Căţeaua. 

Se întoarse lângă Lirael şi se prăbuşi la podea cu un oftat 
supărat. 

— Nu te teme, culcă-te la loc. 

Mogget rânji şi scutură clopoţelul de la gât. La auzul 
clinchetului, Sam căscă vârtos şi adormi numaidecât. 


Nicholas Sayre se trezi asemenea unui peşte gata să-şi ia 
zborul. Ascensiunea lentă îl lăsase buimac şi lipsit de aer, 
zbătându-se aidoma peştelui prins, pe malurile lacului unde-şi 
făcuse culcuşul. Îşi înălţă capul şi privi în jur. Un singur gând îi 
aducea linişte în suflet, şi-anume că se afla într-o lume 
crepusculară, creată de norii de furtună şi fulgerele ce loveau 
pământul la nici cincizeci de metri depărtare. Soarele palid ce 
tocmai se ivise de după creastă nu-l interesa deloc. 

Nicholas zăcea întins pe o grămadă de paie, lângă baraca 
din spatele unui debarcader părăginit. Douăzeci de metri mai 
încolo, oamenii lui Hedge se chinuiau să scoată emisfera dintr- 
un cabotier comercial, înjurând şi blagoslovind de mama focului 


printre frânghii, macarale şi scripeţi. Câteva sute de metri mai în 
larg aştepta un al doilea cabotier, ancorat cu grijă pentru a evita 
apropierea celor două emisfere şi dezlănţuirea forţelor de 
respingere. 

Nicholas zâmbi. Erau la Forwin Mill. Nu-şi amintea cum 
ajunsese acolo, dar reuşiseră să treacă emisferele de cealaltă 
parte a Zidului. Ferma de fulgere era gata şi, odată ce uneau 
emisferele, planul lor avea să dea roade. 

Un tunet puternic îi bubui în ureche, urmat de-un strigăt. 
Un om căzu din cabotier, cu pielea ca tăciunele şi părul în 
flăcări. Rămase întins pe doc, gemând şi zvârcolindu-se până ce 
veni un coleg şi-i tăie rapid gâtul. Nick urmări calm spectacolul. 
Acesta era preţul plătit pentru transportul emisferelor, însă doar 
ele contau cu-adevărat. 

Nick se ridică încet, întâi în patru labe şi-apoi în capul 
oaselor. Ameţise de-atâta muncă şi fu nevoit să se sprijine de 
teava spartă care ieşea din baracă, până se mai dezmetici. Se 
simţea din ce în ce mai bine. Un altul muri lângă el, dar nu mai 
băgă de seamă. N-avea ochi decât pentru strălucirea 
emisferelor şi avansarea lucrărilor. În curând, prima emisferă 
urma să fie dusă în clădirea ruinată a fabricii de cherestea. Dar 
mai întâi trebuia încărcată pe-o platformă specială, amplasată 
pe unul din cele două vagonete care aşteptau pe liniile înguste. 

Cel puţin asta le poruncise muncitorilor. Acum că se 
gândea mai bine, nici măcar nu făcuse o vizită la ferma de 
fulgere. Intocmise schiţele şi plătise meşterii înainte să plece în 
Vechiul Regat. Parcă trecuse o veşnicie de-atunci. Nu-şi văzuse 
creaţia decât în hârtii şi în acele vise tulburătoare. 

Suferea încă de boala contractată în Vechiul Regat şi se 
deplasa cu greutate. Avea nevoie de baston sau de cârjă. Zări 
alături o targă simplă de pânză şi lemn şi se gândi să scoată un 
băț pentru a-l folosi ca toiag. Se îndreptă încet şi cu grijă 
exagerată spre targă, blestemându-şi neputinţa, şi fu cât pe ce 
să cadă. Ingenunche şi dezbrăcă lemnul de veşmântul de pânză. 
Noul toiag măsura aproape doi metri şi cântărea destul de mult, 
dar tot era mai bine decât nimic. 

Când să se sprijine de el, zări o strălucire pe targă. Era un 
fragment de lemn inscripţionat cu simboluri neobişnuite, ce 


sclipeau puternic. Se aplecă să-l ia în mână. 

De cum îl atinse, începu să tremure ca apucat de streche 
şi i se făcu instantaneu greață. Vomită de câteva ori, dar nu-şi 
dezlipi degetul de pe lemn, căci ştia că dăduse peste un 
fragment dintr-un nai menit să păzească frontiera. Nu putea să-l 
ridice, căci mâna refuza să-i dea ascultare, dar măcar putea să-l 
atingă. Cât timp exista atingere, era stăpân pe propriile-i 
amintiri. Atunci era cu-adevărat Nicholas Sayre şi nu doar 
marioneta emisferelor. 

— Pe cuvânt de Sayre, şopti el, amintindu-şi de Lirael. 
Trebuie să pun capăt acestei nebunii. 

Se sprijini în toiag, gârbovit deasupra propriei sale vome şi 
căutând disperat o soluţie de ieşire, dar fără a-şi lua degetul de 
pe nai. De cum i-ar fi dat drumul, s-ar fi reîntors la condiţia de 
slugă nătângă. Trebuia s-o aibă mereu în preajmă, să-i 
amintească de adevărata-i natură. 

Nick se cercetă puţin. Era speriat şi uluit în acelaşi timp de 
cât slăbise şi de vânătăile albastre şi violete întinse pe partea 
stângă a pieptului său. Cămaşa lui era o zdreanţă, la fel şi 
pantalonii strânşi în talie cu o sfoară jerpelită. De mult nu mai 
avea buzunare şi nici lenjerie. 

Manşetele pantalonilor erau însă în continuare suflecate. 
Nick vâri mâna în despicătură, pentru a se asigura că vor 
rezista. În doar câteva săptămâni, stofa de lână se subţiase rău, 
dar nu era încă pe ducă. 

Pufnind şi gâfâind, îşi apropie glezna de nai şi-şi deschise 
manşeta, iar cu cealaltă mână încercă să împingă bucata de 
lemn spre deschizătură. Reuşi după câteva încercări, timp în 
care uită complet de el. Îşi veni în simţiri când lemnul îi atinse 
pielea piciorului. Un junghi îi străbătu glezna, dar strânse din 
dinţi şi-l ignoră. 

Ar fi vrut să-şi ia ochii de la emisfere, dar îi era peste 
putinţă. Prima era pe debarcader, înconjurată de-un furnicar de 
oameni care înlocuiau sforile vechi cu altele noi, pentru 
transportul terestru. Nick observă că printre ei se strecuraseră şi 
cei de la Brigada de Noapte. Arătau puţin mai bine decât trupa 
din Vechiul Regat, dar semnele putreziciunii se întrezăreau sub 
căciulile şi fularele lor albastre. 


Nu, îşi spuse Nick la atingerea naiului, ăştia nu sunt 
oameni bolnavi, ci creaturi Moarte, leşuri animate de Hedge. 
Spre deosebire de oameni, aceste arătări nu se temeau de 
emisfere şi nici de fulgere. 

Aparent, rostirea numelui său în gând avea efecte 
nebănuite, căci necromantul îşi făcu apariţia imediat după 
ultimul mănunchi de fulgere. Nick fu încă o dată surprins de 
monstruozitatea în care se preschimbase Hedge. Pe suprafaţa 
craniului îi şerpuiau umbre care se-mpleteau în adâncul ochilor 
ca două văpăi, iar din degete i se scurgeau flăcări vâscoase. 

Necromantul merse la prova cabotierului şi strigă ceva. 
Muncitorii se grăbiră să-i execute porunca, deşi mai toţi erau 
răniţi sau bolnavi. Dezlegară parâmele, ridicară pânzele şi 
porniră în larg, pentru a face loc celuilalt cabotier. 

Ambarcaţiunea se apropie sub privirile necromantului, 
care înălţă brusc mâinile la cer şi rosti o incantaţie aspră care 
făcu văzduhul şi pământul să se cutremure. Întinse o mână spre 
lac şi execută gesturi largi, împrăştiind dâre de foc pe luciul 
apei. 

Din lac începu să iasă negura. Câteva fire albe şi subţiri se 
ridicară în spirală spre cer, lăsând în urmă dâre groase de ceaţă. 
Hedge făcu semn la dreapta şi la stânga, iar firele se 

despărţiră, formând un perete ce se-ntinse în scurt timp pe 
toată lungimea lacului. Negura se rostogoli şi în faţă, învăluind 
debarcaderul, fabrica, întreaga vale şi dealurile din depărtare. 

Hedge bătu din palme, se-ntoarse şi ochii îi căzură pe 
Nick, care lăsă imediat privirile în pământ şi duse mâna la piept. 
Necromantul se apropia, tropăind pe scândurile de lemn. 

— Emisferele, bolborosi Nick când paşii se opriră în dreptul 
lui. Emisferele... trebuie, noi... 

— Totul merge conform planului, spuse Hedge. Am ridicat 
un munte imposibil de înlăturat, în caz că duşmanii noştri mai 
pricepuţi au intenţii necurate. Ce porunceşti, Stăpâne? 

Nick simţi o zbatere în piept, ca o bătaie furioasă de inimă, 
dar mult mai puternică, mult mai înspăimântătoare şi 
dezgustătoare în acelaşi timp. Icni de durere şi căzu înainte. Îşi 
îngropă unghiile în scânduri şi trase până rămase fără ele. 

Hedge aşteptă să se potolească spasmele. Nick îşi trăgea 


sufletul, incapabil să scoată o vorbă, aşteptând leşinul pentru ca 
lighioana să pună stăpânire pe el. Dar nimic nu se întâmplă şi, 
după câteva minute, Hedge plecă. 

Nick se rostogoli pe spate şi urmări negura care străbătea 
văzduhul, acoperind norii de furtună, dar nu şi fulgerele. Nu-şi 
închipuise c-ar fi putut să vadă vreodată negură brăzdată de 
fulgere şi înregistră efectele ciudate într-un colţişor al minţii. 

Restul minţii era concentrată pe ceva mult mai important: 
trebuia să-l oprească pe Hedge înainte ca necromantul să 
folosească ferma de fulgere. 


CAPITOLUL DOUĂZECI 
Inceputul sfârşitului 


Tocmai se mijea de ziuă, când motoarele începură să 
geamă, apoi îşi dădură ultima suflare. Locotenentul Tindall 
scăpă creionul din mână şi trase o înjurătură, căci punctul 
însemnat pe hartă se transformase într-o linie, pe care o drese 
în formă de cruce. Zona reprezentată cu multe dungi groase 
marca pe hartă coborâşul spre o vale întinsă numită Forvale. 
Doar o creastă joasă şi nesfârşită îi mai despărţea acum de lacul 
Forwin şi fabrica de cherestea. 

Lirael dormise pe tot parcursul drumului şi nu fusese 
martoră la eforturile eroice ale şoferilor, care acceleraseră cu 
mult peste viteza cuvenită şi nu opriseră nici în ruptul capului. 
Dar iată că soarta sau norocul îi ferise de accidente grave şi 
scăpaseră doar cu câteva zgârieturi şi o sperietură zdravănă. 

Lirael nu era la curent nici cu numărul mare de dezertori. 
De fiecare dată când camioanele încetiniseră la intrarea în curbe 
sau pe drumuri secundare, avariate de trecerea apelor, cei care 
se temeau de o nouă întâlnire cu Morţii săriseră şi se făcuseră 
nevăzuţi în noapte. 

Când părăsiseră Perimetrul, compania număra mai bine 
de o sută de oameni. Acum nu mai erau decât şaptezeci şi trei. 

— Debarcarea! Pas forţat! 

Strigătele sergentului major o deşteptară pe Lirael, care 
se repezi după sabie şi clopoței. Sam îi urmă exemplul, apoi se 
împletici până la ieşire, speriat şi descumpănit, şi sări în urma 
Căţelei. 

— Pauză de cinci minute! Cinci minute am zis! Vedeţi-vă 
de nevoile urgente, şi-atât! Nu vă apucaţi să încălziţi ceaiul... 

Lirael ieşi din maşină cu un căscat monstruos şi se frecă la 
ochi. Era încă destul de întuneric, deşi cerul se mai luminase la 
răsărit, în nuanţe albastre, cu excepţia unui petic din apropiere, 
întunecat şi ameninţător. Lirael îl observă cu coada ochiului şi se 
răsuci brusc, ştiind că nu scăpase de ce se temuse. Fulgerele 
secerau norii, mai multe ca niciodată şi pe o suprafaţă mai 
întinsă. Toate după creastă. 


— Lacul Forwin şi fabrica sunt după creasta aia, le spuse 
maiorul. Ce mama... 

Greene le îndreptă atenţia spre valea ce se-ntindea sub ei, 
bogată în verdeață, presărată cu terenuri cultivate, delimitate 
tot la cinci pogoane de garduri. Dar în sudul văii zăriră o mare 
albastră de sudişti cu pălării şi fulare albastre. Dăduseră peste o 
ceată uriaşă de migratori. 

Cât ai zice peşte, Greene şi Tindall duseră binoclurile la 
ochi. Lirael nu avea însă nevoie de binoclu pentru a ghici 
intenţia mulţimii. Grupurile din faţă cotiseră deja spre vest, spre 
Forwin Mill şi ferma de fulgere, unde, după tăria furtunii, bănuia 
că emisferele erau deja pregătite. 

— Trebuie să-i oprim! rosti Sam, arătând spre sudişti. 

— E mai important acum să prevenim contopirea 
emisferelor, se împotrivi Lirael. 

Şovăi pentru câteva clipe, căutând o vorbă potrivită. Nu 
întrezărea decât o singură cale: urmau să urce pe creasta 
vestică şi să vadă ce se întâmplă de cealaltă parte, iar asta- 
nsemna să traverseze valea cât mai iute cu putinţă. 

— Trebuie să urcăm pe creastă! Haideţi! 

Porni pe cărarea ce cobora în vale, la început în fugă 
uşoară, apoi din ce în ce mai repede. Căţeaua gonea lângă ea, 
cu limba fluturându-i pe afară. Sam venea puţin mai în urmă, cu 
Mogget cocoţat pe umărul lui. Greene şi Tindall nu ţinură pasul, 
dar împărţiră ordine în stânga şi-n dreapta şi în curând soldaţii 
formară o linie la marginea drumului. 

Poteca şerpuia până la poalele dealului, de unde o tăia de- 
a curmezişul câmpului până la vadul de beton sau podul 
scufundat care traversa pârâul, iar de-acolo în sus, spre creastă. 

Lirael fugea de mânca pământul. Săgetă prin vad, 
împroşcând apă pretutindeni şi o luă înaintea sudiştilor. Văzu 
multe familii, cu membri de toate vârstele. Sute de familii, cu 
bunici, părinţi, copii şi nou-născuţi. Teama li se citea în priviri şi 
aproape toţi, de la mici la mari, cărau valize, bagaje sau pachete 
mici. Zări şi câteva obiecte ciudate, maşinării de metal pe care 
nu le recunoscu. Sam o lămuri numaidecât: erau maşini de 
cusut, maşini de scris şi gramofoane. Lirael găsi curios că mai 
toţi adulţii ţineau o bucată de hârtie în mână. 


— Să nu-i lăsăm să urce creasta, spuse Căţeaua când 
Lirael încetini să-i cerceteze mai îndeaproape. Să mergem mai 
departe. Mi-e teamă că fulgerele sunt tot mai violente. 

Lirael se opri pentru o clipă şi se răsuci. Sam venea la 
cincizeci de metri în urmă, încercând din răsputeri să ţină pasul. 

— Sam! strigă ea, arătând spre sudişti, care ajunseseră la 
poalele povârnişului. Unii urcau deja. Opreşte-i tu! Eu merg mai 
departe! 

Lirael o luă din nou la goană, încercând să nu bage de 
seamă junghiul din coastă. Cu fiecare clipă care trecea, i se 
părea că fulgerele se înteţeau şi făceau tot mai mult zgomot. 
Lirael părăsi poteca şi căţără în linie frântă un pinten înalt, 
ajutându-se de pietre şi de crengile arborilor cu scoarță albă ce 
punctau povârnişul. 

Pe măsură ce urca, simţea tot mai puternic prezenţa 
Morților. La început, doar douăzeci, apoi încă doisprezece. Fără 
doar şi poate, Hedge găsise o sursă de cadavre şi chema acum 
spiritele morţilor. Lirael nu credea că erau slugi întunecate, căci 
lua mai mult timp să readuci la Viaţă un spirit fără să-i oferi un 
trup. Cel puţin aşa învățase. La drept vorbind, nu ştia de ce era 
în stare Hedge. 

Vârful era golaş, lipsit de arbori şi bolovani care să-i 
împiedice privirile. Vedea acum întreg povârnişul vestic care se- 
ntindea până la malul lacului albastru. Dealul era complet 
pustiu, mistuit parcă de-un foc năprasnic şi curăţat mai apoi de- 
o mătură uriaşă, lăsând în urmă doar brazda maronie. Vegetaţia 
fusese înlocuită cu sute de ţăruşi metalici, măsurând aproape 
patru metri în înălţime. Erau aliniaţi din doi în doi metri şi uniţi 
de cabluri negre şi groase care şerpuiau de-a lungul povârnişului 
până la o clădire dărăpănată de piatră, fără acoperiş. Cablurile 
metalice erau purtate pe două rânduri paralele de stâlpi din 
lemn, care traversau clădirea şi se opreau brusc, la douăzeci de 
metri în stânga şi-n dreapta ei. Lirael zări câte un vagon- 
platformă cu roţi metalice la fiecare din cele două capete, 
destinate fără îndoială emisferelor, care urmau să fie încărcate 
şi contopite cu ajutorul fulgerelor. 

Special pentru a-i întări convingerea, un fulger brăzdă 
cerul, bifurcându-se deasupra debarcaderului. Era atât de 


strălucitor încât Lirael fu nevoită să-şi ferească privirile. Un iz de 
metal încins îi străpunse nările, întorcându-i stomacul pe dos, şi 
Lirael fu bucuroasă că nu mai îmbucase nimic de ceasuri bune. 

Ştia acum ce-o aştepta, căci în aer plutea miasma Magiei Libere. 

Una din emisferele argintii era deja la debarcader, lucind 
în nuanţe argintii la atingerea trăsnetelor. Cealaltă era într-o 
barcă, pe lac. Fulgerele care nu loveau emisferele ţinteau de 
regulă ţăruşii metalici de pe povârniş. Erau o mie de 
paratrăsnete, faimoasele paratrăsnete care alcătuiau ferma de 
fulgere a lui Nick. 

Ca şi cum norii negri n-ar fi fost de-ajuns, din lac se înălța 
negura. Era o negură fermecată, dar creată cu apă adevărată, 
deci mult mai greu de alungat sau risipit. Lirael simţi sursa 
valului de Magie Liberă ce răspândea negura. Hedge era la 
debarcader, înconjurat de Morți, şi încerca să transporte 
emisferele. Simti prezenţa Morților şi în jurul clădirilor mici din 
preajma debarcaderului, mişunând în jurul lui Hedge. Se 
închipuia ca o muscă la marginea pânzei de păianjen, în miezul 
căreia trona mama păianjenilor, înconjurată de progeniturile ei. 

Lirael o scoase pe Nehima şi după o clipă de şovăială duse 
mâna după Astarael. Suspinătorul. Toţi cei care-i auzeau glasul 
erau alungaţi în Moarte, inclusiv Lirael. Dacă reuşea să se 
apropie suficient, i-ar fi trimis pe Hedge şi pe toţi slujitorii lui 
departe. Hedge ar fi reuşit probabil să revină la Viaţă, dar 
şansele ca ea să revină erau destul de mici. Ar fi câştigat astfel 
destul timp. 

Dar, de cum duse mâna la bandulieră, Căţeaua se repezi 
la ea şi îi îndepărtă mâna cu botul. 

— Nu, stăpână. Astarael nu poate învinge de unul singur 
aici. Din nefericire, nu mai putem împiedica unirea emisferelor. 

— Dar Sam, soldaţii... dacă atacăm numaidecât... spuse 
Lirael. 

— Va fi foarte dificil să străbatem ferma de fulgere. 
Puterea Distrugătorului e mai slobodă aici, drept dovadă, 
direcţionează trăsnetele. Unde mai pui că Morţii ăştia sunt 
conduşi de Hedge, nu de Chlorr. 

— Dar dacă emisferele se contopesc... şopti Lirael ca 
pentru sine. 


Înghiţi în sec şi rosti: 

— A sosit clipa, nu-i aşa? 

— Da. Dar nu aici. Hedge ne-a observat deja, aşa cum l- 
am observat şi noi pe el. Deocamdată, mintea-i stă la emisfere, 
dar cred că-n scurt timp va porunci ofensiva. 

Lirael se întoarse, cu gândul să coboare povârnişul estic, 
dar se răzgândi. 

— Cum rămâne cu Nicholas? 

— Mi-e teamă că nu-l mai putem ajuta, rosti Căţeaua cu 
tristeţe în voce. Când emisferele se vor contopi, fărâma ce zace- 
n inima sa îi va străpunge pieptul, pentru a se uni cu întregul. El 
nu va şti nimic din ce se întâmplă. Va avea într-adevăr parte de- 
o moarte fulgerătoare, deşi mi-e teamă că Hedge nu-l va lăsa să 
se odihnească prea mult. 

— Bietul Nick, spuse Lirael. N-ar fi trebuit să-l abandonez. 

— N-aveai de ales, spuse Căţeaua, apoi o împinse uşor cu 
botul, dornică s-o pună în mişcare. N-avem timp de pierdut! 

Lirael încuviinţă şi o luă pe poteca pe care urcase. In timp 
ce cobora, poticnindu-se la tot pasul, se gândi la Nicholas, la 
ceilalţi, la ea însăşi. La urma urmei, greul nu atârna pe umerii lui 
Nick, căci el urma să moară primul, neştiutor. Restul vor fi 
conştienţi de soarta ce-i aşteaptă şi vor ajunge probabil să-l 
slujească pe Hedge. 

Pe la jumătatea drumului, un glas răsunător bubui în toată 
valea. Se temu o clipă, apoi recunoscu vocea lui Sam, 
amplificată de Magia Legământului. Il zări cocoţat pe o stâncă 
mare, aproape o sută de metri mai jos, cu mâinile pâlnie la gură. 
Degetele îi străluceau datorită farmecului. 

— Dragi prieteni sudişti! Nu coborâţi de partea cealaltă a 
dealului! Doar moartea vă aşteaptă acolo. Nu credeţi în hârtiile 
pe care le-aveţi în mână: sunt minciuni! Eu sunt prinţul Sameth 
din Vechiul Regat şi promit să-i recompensez cu pământ şi 
ferme pe toţi cei care rămân în această vale. Dacă rămâneţi 
aici, veţi primi ferme şi pământ dincolo de Zid! 

Sam repetă mesajul, iar Lirael se opri lângă stânca lui, 
trăgându-şi sufletul. Soldaţii formaseră un cordon lung la poalele 
dealului, împiedicând trecerea sudiştilor, dar nu reuşiseră să 
acopere pe de-a întregul capătul sudic. Majoritatea sudiştilor se 


opriseră să-l asculte pe Sam, dar câţiva dintre ei urcau 
neabătuţi povârnişul. 

Sam îşi încheie discursul şi sări jos. 

— Am făcut tot posibilul, rosti el îngrijorat. Poate stau şi ei 
locului, asta dacă au înţeles măcar ce le-am zis. 

— Mai mult de-atât n-avem ce face, încuviinţă maiorul 
Greene. Nu putem să-i împuşcăm pe cerşetorii ăştia, iar dacă 
încercăm să-i respingem cu baioneta, ne-ar copleşi până la 
urmă. Unde-s poliţiştii ăia care i-au lăsat, să le zic vreo două... 

— Au reuşit să descarce o emisferă, iar cealaltă e în 
apropiere, îl întrerupse Lirael. 

Toţi o priveau cu interes. 

— E şi Hedge acolo. A stârnit negura şi strânge o armată 
de Morti. Ferma de fulgere a fost pusă în funcţiune, iar 
Distrugătorul cheamă şi direcţionează fulgerele. 

— Eu zic să atacăm de-ndată, propuse maiorul Greene. 

Tocmai se pregătea să dea ordinul, dar Lirael îl întrerupse. 

— Nu, nu putem străbate ferma de fulgere şi sunt mult 
prea mulţi Morți. Nu mai putem împiedica unirea emisferelor. 

— Dar asta... înseamnă că am pierdut, rosti Sam. Totul. 
Distrugătorul... 

— Nu, i-o tăie Lirael. Voi pătrunde în Moarte şi voi folosi 
Oglinda Neagră. În zorii lumii, Distrugătorul a fost rupt în două şi 
întemnițat. Dacă aflu cum, vom putea să-l întemniţăm din nou. 
Dar trebuie să-mi păziţi trupul cât sunt plecată. Aşteptaţi-vă la 
un atac din partea lui Hedge. 

În timp ce vorbea, îl fixă pe Sam cu privirile, apoi pe maior 
şi pe cei doi locotenenţi, Tindall şi Gotley, sperând să le insufle 
puţină încredere. Trebuia să creadă că răspunsul o aştepta în 
Moarte, prin tunelurile trecutului. Taina care i-ar fi dezvăluit cum 
să-l înfrângă pe Orannis. 

— Căţeaua mă va însoţi spuse ea. Unde-i Mogget? 

— Aici! rosti o voce la picioarele ei. 

Mogget şedea la umbra bolovanului şi lingea o conservă 
goală de sardine. 

— M-am gândit că n-ar strica să i le dau acum, murmură 
Sam, ridicând din umeri. 

— Mogget! Ajută şi tu cum poţi, îi porunci Lirael. 


— Cum pot, da, zâmbi Mogget viclean. 

Incuviinţarea lui suna mai degrabă a întrebare. 

Lirael făcu privirea roată, apoi se-ndreptă cu paşi mari 
spre mijlocul unui inel de pietre acoperite cu licheni, unde 
pintenul stâncos urca din nou, după ce cobora povârnişul. 
Oglinda era în desaga de la brâu. Trase sabia din teacă şi-l 
scoase pe Saraneth. De data aceasta, îl tinu de mâner cu limba 
în jos. Exista într-adevăr riscul să-l scuture din greşeală, dar 
putea fi cu uşurinţă folosit. 

— De-aici voi pătrunde în Moarte. Contez pe voi să-mi 
păziţi trupul. Mă-ntorc cât de repede cu putinţă. 

— Vrei să vin cu tine? se oferi Sam. 

Băiatul scoase naiurile şi prinse mânerul săbiei cu putere. 
Lirael ştia că nu glumeşte. 

— Nu, ai destulă treabă aici. Nu cred că Hedge va uita de 
voi, acum că i-aţi călcat pragul. Nu simţi că Morţii s-au pus în 
mişcare? In curând, vom fi atacați şi cineva trebuie să-mi poarte 
de grijă cât hălăduiesc pe culoarele Morii. Las sarcina asta în 
seama ta, prinţe Sameth. Conjură un diamant protector, dacă ai 
timp. 

Sam încuviinţă solemn şi rosti: 

— S-a făcut, mătuşă. 

— Mătuşă? făcu Tindall mirat, dar Lirael nici nu-l auzi. 

Îngenunche lângă Căţea şi o strânse tare în braţe, 
înăbuşindu-şi temerea că aceasta era probabil ultima oară când 
avea să-şi mai lipească obrazul de blana ei catifelată. 

— Chiar dacă aflu cum l-au întemnițat cei Şapte pe 
Distrugător, ce putem face noi? şopti ea în urechea Căţelei, să 
n-audă nimeni altcineva. Cum am putea să-l întemniţăm? 

Căţeaua privi cu tristeţe în ochi, dar nu răspunse. Lirael îi 
susţinu privirea, apoi zâmbi, un surâs deopotrivă dulce şi amar. 

— Mult drum am bătut de la Gheţar. Acum mergem şi mai 
departe. 

Lirael se ridică şi pătrunse în Moarte. Răcoarea i se 
strecura în oase, şi-l auzi pe Sam răcnind ceva, dar orice zgomot 
sau lumină pieri în curând. Lirael păşi în Moarte, cu sabia în 
mână şi credinciosul câine alături. 

Sam simţi imediat prezenţa morţii. Lirael îşi dădu ultima 


suflare şi un strat de chiciură se lăsă peste nasul şi buzele ei. 

Căţeaua Obraznică păşi lângă stăpâna ei şi dispăru, 
lăsând în urmă un contur auriu care se risipi treptat. 

— Nick! Cum rămâne cu Nick! strigă Sam brusc. 

Işi trase o palmă peste cap şi înjură. 

— De ce n-am întrebat-o! 

— Mişcări pe creastă! strigă cineva în apropiere şi imediat 
lumea se puse în mişcare. 

Tindall şi Gotley se-ntoarseră fiecare la plutonul său, iar 
maiorul zbieră nişte ordine. Sudiştii care se aşezaseră să-l 
asculte pe Sam săriră-n picioare. Unul câte unul, migratorii 
începură să urce povârnişul, apoi, ca la un semn, toată 
mulţimea năvăli spre creastă. 

In aceeaşi clipă, fulgerele se înteţiră, iar tunetele deveniră 
asurzitoare şi aproape neîntrerupte. 

— Compania mea va strânge împrejurimea, strigă Greene. 
Vom forma un perimetru defensiv. 

Sam încuviinţă. Simţurile îi spuneau că de cealaltă parte a 
crestei, vreo şaizeci de slugi moarte porniseră deja ofensiva. 

— Se apropie Morţii, anunţă el. 

Îşi aţinti privirile spre creastă, apoi se uită la Lirael şi la 
sudişti, care începuseră marşul obositor spre culme. Soldaţii se 
retrăgeau spre pinten, îngroşând permanent liniile. Sudiştii 
înaintau încet, dar sigur spre sfârşitul lor. 

— La naiba! sudui Greene. Credeam c-ai reuşit să-i 
opreşti. 

— Voi vorbi cu ei! rosti Sam, luând o hotărâre bruscă. 
Morţii erau la o distanţă de cinci minute, iar Lirael îl 
rugase să-i oprească pe sudişti. Dacă se mişca iute, n-avea să-i 

pună viaţa în pericol. 

— Mă-ntorc imediat. Domnule Greene, vă rog să aveţi 
grijă de Lirael. Mogget, păzeşte-o cu străşnicie! 

Acestea fiind spuse, se-ndreptă în fugă spre un grup de 
sudişti pe care-l văzuse şi-nainte, fără a-i da importanţă. Însă 
acum avea o idee. In fruntea grupului mergea o bătrână albită 
de ani, cu veştminte şi figură impunătoare, urmată de-un număr 
remarcabil de tineri. Fără doar şi poate nu erau o familie, mai 
ales că nu erau însoţiţi de copii şi nu purtau bagaje. Bătrâna era 


probabil conducătoarea lor. Atâta lucru ştia şi el despre sudişti. 
Spera ca măcar ea să aibă puterea să-ntoarcă marea de 
oameni. 

Ar fi fost bine s-o convingă în mai puţin de cinci minute, 
căci, odată ce apăreau Morţii, orice se putea întâmpla. Dacă 
groaza punea stăpânire pe sudişti, ar fi fost în stare să fugă 
aiurea sau să se calce în picioare. Sau ar fi refuzat să dea 
ascultare ochilor şi ar fi continuat orbeşte drumul spre creastă, 
mânaţi de promisiunea noului pământ. 


CAPITOLUL DOUĂZECI ŞI UNU 
Străfundurile Morţii 


De cum păşi pe tărâmul Morţii, simţi fiori de gheaţă pe 
şira spinării, iar şuvoiul încercă să o tragă la fund. Lirael nu se 
lăsă învinsă şi-şi continuă drumul, luând-o pe urmele Căţelei 
care adulmeca râul după Morți iscoditori. 

În timp ce-şi tăia drum prin apă, rememoră cele mai 
importante lecţii din Cartea Morților şi din Cartea Amintirilor şi a 
Uitării. Paginile străluceau puternic în mintea ei, vorbindu-i 
despre cele Nouă Hotare şi despre tainele celor Nouă Porţi. Dar 
ştiinţa în sine, chiar şi dobândită pe căi oculte, nu era totuna cu 
practica. Lirael nu trecuse până acum nici măcar de primul 
Hotar, darămite de Prima Poartă. 

Cu toate acestea, înainta cu încredere, alungând orice 
îndoială. În Moarte nu era loc de îndoieli. Râul era iute şi te 
dobora la primul semn de slăbiciune, şi numai tăria voinţei îi 
permitea lui Lirael să-şi menţină spiritul. Dacă şovăia, avea să 
fie înghițită de ape şi totul era pierdut. _ 

Ajunse la Prima Poartă surprinzător de repede. In urmă cu 
câteva clipe, vuietul era doar un zvon, iar zidul de ceaţă se- 
ntindea în depărtări, cât vedeai cu ochii. Acum, Lirael putea să 
atingă ceața, iar vuietul cascadei era asurzitor. 

Gândul îi zbură la acele cuvinte puternice, întipărite bine 
în minte. Le rosti, iar Magia Liberă se răsuci şi sfârâi pe limba ei, 
înainte să-i părăsească buzele. 

La comanda ei, în vălul de ceaţă se căscă o gaură, 
scoțând la iveală o înlănţuire de cascade care păreau să-şi verse 
apele în bezna unei genuni fără sfârşit. Lirael rosti o nouă 
incantaţie şi roti sabia în stânga şi-n dreapta. La picioarele ei 
apăru o potecă îngustă tăiată adânc prin cascadă, asemenea 
unei trecători între doi munţi de apă. Porni înainte, strâns 
urmată de Căţea, care mai că nu se-mpleticea în picioarele 
fetei. În urma lor, gaura se închise, iar poteca se făcu nevăzută. 

La un moment dat, un spirit minuscul ieşi din apă, lângă 
Prima Poartă, şi se-ndreptă tiptil spre Viaţă, pe urmele unui fir 
negru aproape străveziu, izvorât din buricul lui. Inainta cu paşi 


veseli şi trăncănea întruna, gândindu-se probabil la recompensa 
maestrului pentru veştile aduse despre cei doi călători. Cu puţin 
noroc, urma să primească un trup şi să fie lăsat în Viaţă, darul 
suprem pentru locuitorii morţii. 

Prima Poartă se dovedi a fi înşelătoare. Lirael pierdu 
noţiunea timpului, dar curând, râul îşi reluă cursul leneş, 
nesfârşit, prin cel de-al doilea Hotar. De cum părăsi cărarea, 
Lirael cufundă sabia în râu, pentru a se asigura că are pe ce să 
calce. Hotarul acesta era asemănător Primului, doar că era 
presărat cu gropi adânci şi primejdioase, dificil de zărit din 
cauza luminii neclare. Lirael abia dacă vedea mai departe de 
lungul săbiei. Ştia însă o cale sigură, trecută pe hartă de alţi 
Abhorseni în Cartea Morților. Lirael o luă pe urmele înaintaşilor 
ei, deşi nu se încredea prea mult în hartă şi mai dădea din când 
în când cu sabia prin apă. Numără totuşi paşii, urmărind 
instrucţiunile cărţii şi coti de câte ori fu necesar. 

Atât de concentrată era la cadenţa paşilor ei, încât puţin îi 
lipsi să cadă în a Doua Poartă. Căţeaua o prinse în ultima clipă 
de brâu şi o trase înapoi, tocmai când numărase „unsprezece”, 
deşi creierul îi spuse „opreşte-te la zece“. 

Incercă să dea îndărăt, dar strânsoarea celei de-a Doua 
Porţi era mult mai puternică decât cea a râului. Doar agerimea 
Căţelei şi încrâncenarea amândurora preveni dezastrul. Cu 
preţul epuizării, evită prăpastia, căci a Doua Poartă era un hău 
uriaş în care apele râului se prăvăleau ca-ntr-o chiuvetă, dând 
naştere unui vârtej ameţitor. 

— Mulţumesc, rosti Lirael cu glas tremurător, contemplând 
vârtejul şi nefericita soartă care-o aşteptase înăuntru. 

Căţeaua nu răspunse îndată, preocupată să se 
descotorosească de cingătoarea ce-i rămăsese între dinţi, acum 
doar o zdreanţă nefolositoare. 

— Linişteşte-te, stăpână, o sfătui Căţeaua. Va veni vremea 
să ne grăbim, dar încă nu e cazul. 

— Ai dreptate. 

Lirael trase aer adânc în piept. După ce-şi veni în fire, se 
ridică şi rosti o nouă incantaţie care-i pârjoli gâtlejul şi se ciocni 
de obrajii ei reci ca gheaţa. 

Ecoul cuvintelor ei se pierdu în abis, iar vârtejul apelor se 


mai domoli, apoi îngheţă. Trombele se preschimbară în trepte, 
iar înlănţuirea lor dădu naştere unei scări spiralate ce cobora 
spre vâltoarea Porții. De cum atinse primele trepte, vârtejul 
prinse din nou viaţă. 

Părea că va trebui să dea de nenumărate ori roată acestui 
puț, dar Lirael ştia că aparențele erau înșelătoare. Şi, într- 
adevăr, trecu de Poartă în doar câteva minute, cu gândul deja la 
al Treilea Hotar şi la capcanele aşternute pentru neştiutori. 

Râul era mai călduţ aici şi nu se-nălţa mai mult de gleznă. 
Lumina bătea mai puternic, cu toate că nu-şi schimbase nuanţa 
cenuşie, iar şuvoiul îşi mai domolise înaintarea. Una peste alta, 
era un loc mult mai plăcut decât primele două, invitând 
necromantul nepregătit sau nesăbuit să zăbovească. 

Popasul n-ar fi durat însă mult, căci al Treilea Hotar era 
străbătut de valuri. 

Lirael ştia de primejdie şi o luă la goană de cum ieşi pe 
Poartă. Asta era fără doar şi poate un loc prielnic vitezei, gândi 
Lirael, mâncând pământul de sub picioare. Vuietul talazului 
ajunse la urechile ei, talaz ţinut în frâu de acelaşi farmec care 
potolise vârtejul. Dar Lirael nu-şi întoarse privirile, ci-şi văzu de 
fuga ei. Dac-ar fi ajuns-o din urmă, s-ar fi trezit târâte prin cea 
de-a Treia Poartă, de unde avea să plutească fără ţintă, 
împietrită şi fără speranţă de salvare. 

— Mai repede! o zori Căţeaua. 

Lirael fugea acum nebuneşte, dar valul se apropia 
ameninţător şi teama că vor fi măturate puse stăpânire pe ea. 
Ajunse la ceţurile Porții cu câteva palme înaintea apelor 
furioase, strigând în disperare vraja Magiei Libere. De data 
aceasta, Căţeaua i-o luă înainte şi se vâri prin deschizătura 
îngustă din zid. 

Se opriră în uşa de ceaţă creată de vrajă, răsuflând greu. 
Valul se prăvăli în urma lor, azvârlind puhoiul de Morți în hăul 
cascadei. Lirael îşi trase sufletul şi aşteptă apariţia potecii, 
pentru a intra în al Patrulea Hotar. 

Acest hotar îl străbătură iute, fiind mai prietenos decât 
celelalte, fără gropi şi capcane pentru nesăbuiţi. Şuvoiul era mai 
puternic, dar Lirael se obişnuise cu ghearele sale reci şi viclene. 

Nu renunţă la prudenţă, căci, deşi primejdiile fiecărui 


hotar erau însemnate pe hartă, exista mereu posibilitatea unor 
încercări noi sau suficient de vechi şi rare pentru a nu fi 
menţionate în Cartea Morților. Pe lângă diferite anomalii, Cartea 
mai vorbea despre anumite puteri care străbăteau tărâmul 
Morţii şi n-aveau legătură cu morţii sau necromanţii. Astfel de 
făpturi creau condiţii ciudate sau perverteau firea obişnuită a 
hotarului. Lirael bănuia că însăşi ea era una dintre aceste puteri. 

Cea de-a Patra Poartă se înfăţişă tot ca o cascadă, dar fără 
ceaţă. La prima vedere, părea lesne de trecut, căci râul îşi 
păstra cursul la niciun metru sub ei. 

Cartea Morților o prevenise însă de capcană. Lirael se opri 
la patru metri de cascadă şi rosti vraja de trecere. O panglică 
neagră se desprinse încet de cursul apei şi începu să plutească 
deasupra cascadei, întinzându-se până-n depărtări de nepătruns 
cu privirea. Avea un metru în lăţime şi părea durată din 
străfundurile nopţii fără stele. 

Lirael păşi pe cărarea neagră, îşi recăpătă echilibrul şi 
porni înainte. Această potecă îngustă nu acoperea doar al 
patrulea hotar, ci era singurul mijloc de-a traversa hotarul al 
cincilea. Râul era prea adânc pentru a fi străbătut şi pe 
deasupra avea serioase proprietăţi metamorfice. Un necromant 
care ar fi pierdut prea multă vreme în apele sale ar fi ieşit 
schimbat la trup şi la suflet deopotrivă, şi nu în bine. Spiritul 
Mort care-şi tăia drum prin furia şuvoiului pierdea cu totul 
înfăţişarea sa din Viaţă. 

Nici poteca întunecată nu era lipsită de primejdii. Pe lângă 
faptul că era strâmtă, era şi calea preferată de mai-marii 
Morților sau de creaturile Magiei Libere pentru a străbate cel de- 
al cincilea Hotar, spre Viaţă. De cum plăsmuia necromantul 
calea, aceste spirite se repezeau nebuneşte de-a lungul ei, 
nădăjduind să-l biruiască pe creator cu un atac subit şi 
devastator. 

Lirael ştia de aceste pericole, dar numai lătratul brusc al 
Căţelei o preveni de spiritul care apăruse de nicăieri şi înainta 
rapace spre ei. Fusese odată om, dar veacurile petrecute în 
Moarte îl transformaseră într-o arătare hidoasă şi înfricoşătoare. 
Avea trupul îndesat şi bulbos şi grumazul răsfrânt în spate, 
pentru a nu-şi pierde victimele din ochi, chiar şi când fugea pe 


toate patru picioarele, asemenea unui păianjen. 

Intr-o clipă, Lirael îşi scoase sabia şi străpunse obrazul 
creaturii care se năpustise asupra ei. Dar arătarea nu se dădu 
bătută cu una cu două, în pofida jetului de scântei albe ce ţâşni 
din trupul ei fantomatic, pe măsură ce Magia Legământului îi 
mistuia spiritul. Dimpotrivă, lăsă sabia s-o străpungă până 
aproape de mâner şi se năpusti încă o dată asupra ei, cu flăcări 
în ochi şi o gură cât toate zilele, sâsâind şi scuipând întruna. 

Lirael îi trase un picior, încercând să-şi scoată sabia şi în 
acelaşi timp îl dăngăni pe Saraneth, dar nu-şi găsi echilibrul şi 
glasul clopotului răsună fals. Ecoul disonant îi răpi minţile, şi-n 
loc să se preocupe de creatura Moartă, gândurile îi umblară 
haihui, făcând-o să uite de pericolul imediat. 

O clipă mai târziu - sau să fi fost un minut? - îşi veni în 
simţiri şi teama puse stăpânire pe trupul ei. Creatura aproape că 
izbutise să iasă din sabie şi se pregătea de un nou atac. 

— Potoleşte clopoţelul! lătră Căţeaua, care se făcuse mai 
mică şi încerca acum să se repeadă la creatură printre 
picioarele lui Lirael. 

— Ce? 

Lirael constată cu groază că Saraneth încă suna în mâna 
ei, fără să-şi fi dat seama. li amuţi glasul cu degete tremurânde. 
Clopoţelul scoase un ultim suspin, înainte să pătrundă în 
banduliera ei, dar fu suficient s-o distragă încă o dată, tocmai 
când făptură se pregătea de atac. De data aceasta, se aruncă 
de-a binelea asupra ei, chitită s-o strivească sub greutatea 
corpului masiv şi palid. Căţeaua îi ghici intenţiile şi-n loc să se 
strecoare printre picioarele lui Lirael, sări cu labele pe spinarea 
ei. 

Lirael căzu în genunchi, chiar în clipa-n care monstrul se 
năpusti asupra ei. Una din ghearele sale îi smulse din zbor un fir 
de păr, dar Lirael nu băgă de seamă. Se răsuci în disperare şi se 
ridică nesigură în capul oaselor, cu orice speranţă de biruinţă 
zdrobită. 

Când colo, nici urmă de creatură. Doar Căţeaua stătea 
acolo, cu o înfăţişare sălbatică: era uriaşă, părul i se umflase ca 
ţepii unui arici, iar din colții ca nişte pumnale curgeau flăcări 
roşii. Furia i se citea în priviri. 


— Ce s-a întâmplat? şopti Lirael. 

Nu se temuse niciodată de prietena ei, dar nici nu 
pătrunsese vreodată atât de adânc în Moarte. Aici totul se putea 
întâmpla. Toţi erau supuşi schimbării. 

— lmi cer scuze. M-a cuprins furia. 

— Unde a dispărut? întrebă Lirael, făcând privirea roată. 
Poteca era pustie, la fel şi râul de dedesubt. N-auzise 
niciun pleosc. Sau poate o înşelau simţurile. Era încă zăpăcită de 

glasul lui Saraneth. 

— Jos, făcu prietena ei semn cu botul. Ar fi bine să ne 
grăbim. Scoate şi un clopoțel, pentru orice eventualitate. Ranna 
are mai multă compasiune pentru spiritele de-aici. 

Lirael îngenunche şi mângâie nasul Căţelei. 

— Fără tine nu m-aş fi descurcat aici, mărturisi ea, apoi o 
sărută pe bot. 

— Ştiu, ştiu, rosti Căţeaua nerăbdătoare, ciulind dintr- 
odată urechile. N-auzi nimic? 

— Nu. 

Lirael se ridică, atentă la orice sunet şi mâna cobori pe 
negândite după Ranna. 

— Până nu de mult mi se părea că cineva... sau ceva ne 
urmăreşte. Acum sunt sigură de asta. O creatură puternică 
goneşte pe urmele noastre. 

— Hedge! exclamă Lirael. 

Uită numaidecât de nesiguranţă şi problemele de echilibru 
şi o luă la fugă. 

— Crezi că-i tot Mogget? 

— Nu, nu e Mogget, se încruntă Căţeaua. 

Se opri o clipă şi privi înapoi, cu urechile ţepene. Apoi 
clătină din cap. 

— Oricine sau orice ar fi, e mai bine să-l lăsăm în urmă. 
Lirael încuviinţă şi strânse cu tărie mânerul săbiei şi 
clopoţelul. Indiferent cu ce-ar fi dat piept în continuare, din faţă 

sau din spate, hotărî să nu se mai lase surprinsă. 


CAPITOLUL DOUĂZECI ŞI DOI 
Sudiştii şi cutiile de racord 


Negura învăluise debarcaderul şi urca neîncetat de-a 
lungul dealului. Văzând-o cum se rostogoleşte, brăzdată de 
fulgere, Nick îşi închipui un trup aproape străveziu, străbătut de 
vene luminoase. Nu că ar fi existat asemenea făpturi... 

Încerca să-şi aducă aminte ce avea de făcut. Emisferele 
erau în apropiere, undeva prin ceaţă. O parte din el ar fi vrut să 
asiste la contopirea finală, dar o altă parte, rebelă, dorea exact 
opusul, să oprească unirea emisferelor cu orice preţ. Părea că 
două glasuri distincte se cuibăriseră în mintea lui şi şuşoteau cu 
atâta vehemenţă încât nu puteau fi înţelese. 

— Nick! Ce ţi-au făcut? 

Pentru o clipă, Nick avu impresia că a treia voce se 
infiltrase în creierul său, dar glasul repetă întrebarea. Se răsuci 
în toate direcţiile, dar nu reuşi să străpungă negura. Dintr-odată, 
zări un cap ieşind de după colţul celei mai apropiate barăci. 
Trecură câteva secunde până-l recunoscu pe prietenul său de la 
Universitatea din Corvere, Timothy Wallach. El era studentul pe 
care-l însărcinase cu supervizarea lucrărilor la ferma de fulgere. 
Era puţin mai în vârstă ca el, vesel, dar uşor apatic şi mereu 
îmbrăcat la patru ace. 

Mai puţin acum. Pe chipul palid al lui Tim se zăreau urme 
de noroi, la fel şi pe pantaloni sau pantofi, iar gulerul cămăşii 
fusese complet smuls. Stătea cuibărit la adăpostul barăcii şi 
tremura din toate încheieturile, de parcă-l lovise febra sau era 
teribil de înspăimântat. 

Nick îi făcu semn cu mâna şi o luă târâş spre el, dar se 
poticni şi numai zidul barăcii îi opri căderea. 

— Trebuie să-l opreşti, Nick! exclamă Tim. 

Ochii i se plimbau nebuneşte dintr-o parte în alta şi părea 
să nici nu-l observe pe Nick. 

— Nu ştiu ce face... ce faceţi voi doi... dar nu e bine deloc! 

— Ce? întrebă Nick ostenit. 

Făcuse doar câţiva paşi, dar se simţea epuizat, iar una din 
voci devenise mai puternică. 


— Păi ce facem noi? E un experiment ştiinţific, nimic mai 
mult. Şi pe cine trebuie să opresc? Eu comand aici. 

— Pe el! Pe Hedge! bolborosi Tim, făcând semn către 
emisferele înconjurate de un strat gros de ceaţă. 

— Mi-a ucis muncitorii! l-a omorât pe toţi! Îndrepta un 
deget către unul şi omul se prăbuşea fără suflare. Din nimic! 

Mimă o vrajă cu mâna şi izbucni în plâns, dar pe obrajii lui 
nu curgeau lacrimi. Din gură-i ieşi o învălmăşeală de cuvinte, 
suspine şi sughiţuri. 

— Am văzut cu ochii mei. Era doar... doar... 

Cobori privirile. Limbile ceasului erau încremenite pe veci 
la şapte fără şase minute. 

— Era doar şapte fără şase, şopti Tim. Robert a văzut 
sosirea cabotierelor şi a dat trezirea, ca să putem sărbători 
terminarea proiectului. Eu m-am întors la baracă să iau o sticlă 
ce-o ţinusem special pentru acest moment... Am văzut totul pe 
geam... 

— Ce-ai văzut? întrebă Nick. 

Incerca să înţeleagă baiul lui Tim, dar durerea din piept 
nu-i dădea pace şi nu reuşea să facă legătura între Hedge şi 
muncitorii omorâţi. 

— Nick, ceva s-a întâmplat cu tine, şopti Tim, ferindu-se 
din calea lui. Nu înţelegi? Emisferele alea sunt diabolice, iar 
Hedge mi-a omorât muncitorii! Chiar şi pe cei doi ucenici... pe 
toţi! Am văzut-o cu ochii mei! 

Brusc, Tim se aplecă şi tuşi violent, căci de vărsat nu mai 
avea ce să verse. 

Nick îl privi în tăcere. Prezenţa cuibărită în el savură din 
plin veştile despre moarte şi suferinţă, în timp ce forţa 
potrivnică se răsuci înspăimântată, scârbită şi plină de îndoieli. 
Durerea din piept deveni insuportabilă şi Nick se prăbuşi la 
pământ, cu o mână la piept şi cealaltă la gleznă. 

— Trebuie să fugim, spuse Tim, ştergându-se la gură cu 
dosul palmei tremurânde. Trebuie să avertizăm pe cineva. 

— Da, şopti Nick. 

Reuşise să se ridice în picioare, dar stătea în continuare 
aplecat, cu mâna la inimă, încercând să agate bucata de nai din 
manşeta pantalonilor. Se străduia să ignore durerea din trup şi 


învălmăşeala din creier. 

— Da... du-te tu, Tim. Spune-i... ei... spune-le că voi 
încerca să-l opresc. Spune-i... 

— Ce? Cui? Trebuie să vii cu mine. 

— Nu pot, şopti Nick. 

Amintirile îi năvăliră în minte. Vorbise cu Lirael în barca de 
trestii şi se străduise tot timpul să ţină fărâma Distrugătorului 
sub control. Îşi aminti de greţuri şi de arsura metalică ce-i 
cuprindea limba... Se înălța chiar acum pe coşul pieptului. 

— Fugi! rosti el iute, dându-i un brânci lui Tim. Fugi până 
nu... Aaah! 

Îşi înăbuşi un urlet, se prăbuşi la pământ şi se ghemui. 
Tim se târî lângă el şi văzu cum îşi dă ochii peste cap. Hotări să-l 
ducă-n spinare, dar se răzgândi când din gura lui Nick începu să 
iasă un fum alb. 

Frica puse stăpânire pe el şi o luă la sănătoasa în susul 
dealului, printre ţăruşii metalici. Trebuia doar să traverseze 
creasta, să se facă nevăzut. Să scape de fermă, de trăsnete şi 
de negură... 

Nick strânse şi mai tare bucata de nai între degete. 
Bolborosea vorbe fără înţeles într-un ritm nebunesc: 

— Capitala Corvere, două milioane de produse principale 
manufacturate bancar atracţia dintre două obiecte e direct 
proporţională cu produsul s-au ivit zorii inima mea patru mii opt 
sute şi vântul bate în toate direcţiile alb sălbatic Tată ajută-mă 
Mamă Sam ajută-mă Lirael... 

Brusc, puse capăt sporovăielii şi răsuflă puternic. Fumul 
alb se risipi în negură şi gâtlejul i se răcori. Nick mai răsuflă de 
două ori, apoi, de încercare, dădu drumul manşetei ce găzduia 
bucata de nai. Simţi un fior pe şira spinării, dar îşi amintea cine 
e şi ce trebuia să facă. Se ridică în picioare, sprijinindu-se de 
zidul barăcii, şi-o porni prin negură. Emisferele argintii îi licăreau 
ca de obicei în minte, dar Nick îngropă flacăra lor cât mai adânc. 
Acum se gândea numai la planurile fermei. Dacă Tim îi urmase 
instrucţiunile cu stricteţe, una dintre cele nouă cutii de racord se 
afla chiar în spatele clădirii principale a fabricii. 

Atât de groasă era ceața, că aproape că se izbi de zidul 
fabricii. O luă pe ocolite, cât mai repede cu putinţă, încercând să 


evite capătul sudic, unde Morţii se străduiau să încarce prima 
emisferă pe vagonul-platformă. 

Emisferele străluceau în mintea lui mai puternic decât 
fulgerele. O dorinţă uriaşă puse dintr-odată stăpânire pe el: să 
verifice dacă erau bine montate pe platformă, dacă firele şi 
cablurile erau strânse temeinic, dacă şina fusese înnisipată 
pentru a avea aderenţă pe această negură umedă... Trebuia să 
se-ngrijească de toate. Emisferele trebuiau contopite! 

Nick căzu în genunchi pe linia ferată, apoi se ghemui pe 
traversele roase de vreme, lângă atingerea rece a metalului, îşi 
înăbuşi impulsul de-a fugi spre emisferă şi înşfacă manşeta. 
Disperat, îşi aminti cum Lirael îl ajutase să urce în barca de 
trestii, îşi aminti de promisiunea pe care i-o făcuse. Mai demult, 
prietenul său Sam îl ridicase după ce fusese lovit de-o minge la 
un joc de crichet. Tim Wallach, cu costum şi papion, îi turna un 
pahar de gin tonic. 

— Pe cuvânt de Sayre, pe cuvânt de Sayre, pe cuvânt de 
Sayre. 

Bolborosind întruna, îşi continuă drumul în patru labe, 
nebăgând de seamă aşchiile ce-i necăjeau picioarele. Se târî 
până la extremitatea clădirii, apoi se sprijini de zid şi şontâcăi 
până la cutia de racord care era de fapt o întreagă colibă. 
Înăuntru, sutele de cabluri conectate la paratrăsnete se 
contopeau într-unul singur, mai gros decât trupul lui Nick. 

— ÎI voi opri, îşi şopti el când ajunse în preajma barăcii. 

Surzit de tunet, aproape orbit de fulger şi schimonosit de 
durere şi greață, Nick încercă să deschidă uşa metalică pe care 
era inscripţionat un trăsnet galben şi cuvintele: „PERICOL DE 
MOARTE”. Uşa era însă ferecată. 

Nick scutură clanţa, dar această mică demonstraţie de 
revoltă îl secătui de puteri, aşa că se tolăni în prag. 

Dăduse greş. Fulgerele brăzdau în continuare povârnişul, 
însoţite de tunete şi ceaţă. Morţii lucrau necontenit pentru a 
încărca emisferele. Una din ele se afla deja pe platformă şi se- 
ndrepta spre capătul liniei, cu toate că Morţii care împingeau 
vagonul cădeau întruna seceraţi de trăsnet. Cealaltă emisferă 
suspenda deasupra debarcaderului... până în clipa-n care 
fulgerul lovi frânghia şi globul de metal căzu cu putere, strivind 


câteva slugi Moarte. Când emisfera fu ridicată din nou, slugile 
zdrobite se târâră neabătute afară, deşi nu mai aduceau deloc a 
oameni şi nu mai foloseau nimănui. Urcară dealul târâş pentru a 
se alătura Morților trimişi de Hedge ca triumful final al 
Distrugătorului să nu sufere întârziere. 


— Trebuie să mă credeţi pe cuvânt! rosti Sam exasperat. 
Mai spune-i o dată: ca prinţ al Vechiului Regat mă leg să ofer 
fiecăruia dintre voi o bucată de pământ arabil! 

Un tânăr sudist îi tălmăcea cuvintele, deşi Sam ar fi băgat 
mâna în foc că bătrâna înţelegea perfect ce spune. Majoritatea 
sudiştilor ştiau ancelstierrana vorbită. De data aceasta, femeia îl 
opri pe interpret la jumătatea frazei şi îi vârî hârtia între degete. 
Sam aruncă o privire peste ea, ştiind că peste două minute 
trebuia să se-ntoarcă la Lirael. 

Broşura era tipărită pe ambele părţi, în mai multe limbi. 
Era intitulată „Pământ pentru poporul sudist” şi promitea zece 
pogoane de teren arabil oricui prezenta documentul la „oficiul 
de împroprietărire” din Forwin Mill. Într-un colţ apărea blazonul, 
chipurile oficial, iar actul fusese emis de aşa-numitul Oficiu de 
Recolonizare Ancelstierran. 

— E fals, rosti Sam revoltat. Nu există niciun Oficiu de 
Recolonizare Ancelstierran, şi chiar dac-ar fi existat, de ce naiba 
v-ar fi trimis la Forwin Mill? 

— Acolo se află pământul, răspunse calm tânărul 
interpret. Cu siguranţă există şi un Oficiu de Recolonizare. Altfel, 
de ce ne-ar fi lăsat poliţia să strângem taberele? 

— Uitaţi-vă şi voi ce se petrece acolo! răcni Sam, fluturând 
mâinile spre norii de furtună. Fulgerele erau vizibile de unde se 
aflau acum şi chiar de la poalele dealului. 

— Dacă mergeţi acolo, veţi muri! De-aia v-au dat drumul! 
Dacă muriţi, scapă şi ei de-o grijă, fără să-şi murdărească 
mâinile. 

Bătrâna se îndreptă de spate şi privi cu atenţie la 
spectacolul de fulgere, apoi spre albastrul ce împânzea bolta la 
nord, est şi sud. Îi făcu semn interpretului şi rosti trei cuvinte. 

— Ne dai cuvântul tău în sânge? întrebă interpretul şi 
scoase un cuţit confecţionat dintr-o coadă de lingură. Ne oferi 


pământ în ţara ta? 

— Da, promit pe sângele meu, rosti Sam pe negândite. Vă 
voi oferi pământ şi vă voi ajuta să vă stabiliţi acolo. 

Bătrâna întinse palma, însemnată cu sute de cicatrici 
minuscule ce formau o spiră complicată. Interpretul o împunse 
cu cuțitul şi-l învârti de câteva ori pentru a forma un nou punct. 

Veni rândul lui Sam să întindă palma, dar gândurile îl 
purtau mereu spre Lirael şi atacul iminent, astfel că nu simţi 
tăietura. 

Bătrâna vorbi iute şi deschise palma. Interpretul îi făcu 
semn lui Sam să-şi culce palma pe-a ei. Femeia îl strânse 
surprinzător de tare pentru braţul ei uscat şi ciolănos. 

— Bine, minunat, îngăimă Sam. Spune-le oamenilor să se- 
ntoarcă de cealaltă parte a pârâului şi să aştepte. Indată ce 
termin aici, vom... voi aranja să primiţi pământurile. 

— De ce să nu aşteptăm aici? întrebă interpretul. 

— Pentru că se va da o luptă, rosti Sam nerăbdător. Oh, 
Legământule, păzeşte-mă! Va rog întoarceţi-vă cât mai iute! 
Apa curgătoare e singura protecţie pe care o aveţi! 

Inainte ca sudiştii să-i mai pună o întrebare, Sam făcu 
stânga-mprejur şi-o luă la fugă. Interpretul strigă după el, dar 
Sam nu catadicsi să-i răspundă. Simţea apropierea morţilor şi se 
temea să n-o fi lăsat de izbelişte pe Lirael. Sărmana zăcea pe 
acel pinten, iar el era principalul ei protector. Chiar dacă printre 
ancelstierrani existau iniţiaţi într-ale Legământului, nu se bizuia 
prea mult pe ei. 

În timp ce Sam gonea spre Lirael, interpretul şi bătrâna 
discutau aprins. Interpretul făcea semne către mijlocul văii, 
unde curgea pârâul. Bătrâna aruncă o ultimă privire fulgerelor, 
apoi rupse hârtia, o aruncă la pământ şi scuipă pe ea. Cei din jur 
îi urmară gestul şi în curând toată mulţimea rupea hârtii şi 
scuipa de mama focului. Bătrâna se întoarse şi o luă în direcţia 
pârâului. Gloata o urmă asemenea unei turme de oi mânată de 
păstor 

Sam urca pintenul şi mai avea puţin până la stânci, când 
auzi strigăte înainte: 

— Stai! Stai! 

Simţurile îi spuneau că Morţii erau încă destul de departe, 


dar cu toate astea iuți pasul şi scoase sabia. Luaţi prin 
surprindere, soldaţii îi făcură loc să urce. Lirael zăcea între 
stânci, fără suflare. Maiorul Greene o păzea cu doi soldaţi. La 
trei metri în faţă, alţi doi soldaţi stăteau aplecaţi deasupra unui 
tânăr, cu baionetele la gâtul său. 

Tânărul stătea întins la pământ, tremurând ca varga. Avea 
hainele şi pielea arse, şi-şi pierduse aproape tot părul. Dar nu 
era o slugă Moartă. Sam realiză că bărbatul pârjolit nu era cu 
mult mai în vârstă ca el. 

— Nu eu, nu eu, nu-s dintr-ai lor, vin pe urmele mele, ţipă 
el. Ajutaţi-mă vă rog! 

— Cine eşti? întrebă maiorul Greene. Ce se petrece acolo? 

— Sunt Timothy Wallach, gâfâi tânărul, şi nu ştiu ce se 
petrece! E un coşmar! Acel... nu ştiu ce e... Hedge mi-a omorât 
toţi muncitorii! A întins degetul spre ei şi şi-au dat duhul. 

— Cine te urmăreşte? întrebă Sam. 

— Habar n-am, suspină Tim. Erau oamenii mei. Acum nu 
ştiu ce sunt. Pe Krontas, de pildă, l-a lovit fulgerul, dar a 
continuat să fugă cu capul în flăcări. Sunt... 

— Morţii, completă Sam. Ce treabă aveai la Forwin Mill? 

— Sunt de la Universitatea din Corvere, şopti Tim. 

Făcea mari eforturi să se stăpânească. 

— Am construit ferma de fulgere pentru Nicholas Sayre. N- 
am... nu ştiu la ce foloseşte, dar nu-i lucru curat acolo. Trebuie 
s-o scoatem cumva din funcţiune! Nick a zis că va încerca, dar... 

— Nicholas e acolo? i-o tăie Sam. 

— Da, dar e ca vai de el. Abia dacă m-a recunoscut. Nu 
cred că mai poate face prea multe. Din gură îi ieşea fum alb... 

Sam ascultă vorbele sale cu amărăciune. Fumul alb, îi 
spusese Lirael, e semnul că Distrugătorul a pus stăpânire pe 
fiinţa ta. Orice speranţă pentru prietenul său pieri. Nicholas era 
pierdut. 

— Ce-i de făcut? întrebă Sam. Cum putem scoate ferma 
din funcţiune? 

— În fiecare dintre cele nouă cutii de racord se găseşte 
câte un întrerupător, şopti Tim. Dacă le-am desface... Dar nu 
ştiu de câte circuite e nevoie. Sau... Ai putea să tai cablurile de 
alimentare pentru paratrăsnete. La o mie şi unu de 


paratrăsnete, lovite constant de fulger, ţi-ar trebui un 
echipament special... 

Sam nu auzi ultima frază. Toată tristeţea pentru necazul 
lui Nick se risipi odată cu fiorul de gheaţă ce-i străbătu spinarea. 
Ridică mâna şi-l împinse pe Tim la o parte. Primul val de Morți 
urma să dea năvala, iar orice discuţie despre cutii de racord şi 
alte asemenea dispozitive era pură pedanterie. 

— Vin! strigă el. 

Sări iute pe o stâncă şi intră în Legământ pentru a pregăti 
câteva vrăji devastatoare. Găsi pregătirea lor mult mai uşoară 
decât se aşteptase. Vântul bătea dinspre apus şi-n mod firesc ar 
fi trebuit să-ntâmpine dificultăţi de această parte a Zidului. Dar 
Legământul vibra puternic, aproape la fel de limpede şi de 
omniprezent ca-n Vechiul Regat. O bună parte din acea energie 
venea însă din interiorul său. 

— Fiţi gata! răcni Greene, iar comanda sa fu transmisă 
mai departe de sergenţii şi caporalii ce comandau cercul de 
soldaţi format în jurul formei îngheţate a lui Lirael. Ţineţi minte, 
nu trebuie să se-atingă de Abhorsen! 

— Abhorsen. 

Preţ de o clipă, Sam închise ochii, încercând să-şi alunge 
suferinţa. Nu venise vremea să jelească sau să-şi închipuie o 
lume fără părinţii lui. Valul de slugi Moarte cobora povârnişul, 
iuţind pasul de cum simţi apropierea Vieţii. 

Sam pregăti vraja şi privi împrejur. Arcaşii aşteptau cu 
săgețile pregătite, iar soldaţii cu baionete formau un zid în jurul 
lor. Greene şi Tindall stăteau alături, cu vrăjile la-ndemână. 
Lirael zăcea câţiva metri mai în spate, apărată de cordonul 
militar. 

Dar unde era Mogget? Motanul alb era de negăsit. 


CAPITOLUL DOUĂZECI ŞI TREI 
Monstruozitatea Lathal 


A cincea Poartă era o cascadă inversă. Râul se izbea de un 
perete nevăzut şi se căţăra pe el. Cărarea neagră ce traversa al 
Cincilea Hotar se sfârşea la mică distanţă de această cascadă 
răsucită, iar la mijloc se căsca un hău. De la marginea potecii, 
Lirael şi Căţeaua scrutau priveliştea ameţitoare. Era foarte 
derutant să vezi apa urcând acolo unde trebuia să coboare, dar, 
din fericire, înălțimile cascadei se pierdeau într-un cenuşiu difuz. 
Chiar şi-aşa, Lirael bănuia că gravitația nu funcţiona cum trebuie 
aici şi n-ar fi fost surprinsă să cadă în sus. 

În fapt, ştia că odată ce-avea să rostească farmecul 
pentru a Cincea Poartă, urma într-adevăr să cadă în sus. Aici nu 
existau cărări sau trepte. Vraja pur şi simplu te proteja de furia 
cascadei. 

— Ţine-te de zgarda mea, stăpână, spuse Căţeaua 
uitându-se la cascadă. Altfel, farmecul nu va avea efect asupra 
mea. 

Lirael vâri sabia în teacă şi-şi petrecu degetele după 
zgarda Căţelei, simțind atingerea caldă şi familiară a 
Legământului. Deşi atinsese zgarda de mii de ori, o senzaţie 
stranie de de/â-vu puse stăpânire pe ea, de parcă ar fi cunoscut 
acele însemne de altundeva, dintr-o sursă relativ nouă. Darn- 
avea timp să cugete. 

Strânse puternic şi rosti cuvintele care urmau să le poarte 
de-a lungul cascadei răsucite. Arşiţa Magiei Libere îi pătrunse în 
gură şi în nări. În ritmul acesta, avea să-şi piardă vocea, dar 
măcar ar fi scăpat de răceala ancelstierrană... cel puţin în forma 
ei spirituală. Nu ştia cu exactitate ce urmări aveau schimbările 
din Moarte asupra trupului viu, decât că, odată ucisă aici, avea 
să moară şi în Viaţă. 

Vraja întârzia să-şi facă efectul şi Lirael fu pe punctul să 
rostească încă o dată cuvintele, dar tocmai atunci, o pânză de 
apă se miji din cascada răsucită, întinsă şi subţire, asemenea 
unui bizar tentacul. Traversă tremurătoare hăul care despărţea 
apa de poteca întunecată şi se încolăci ca o pătură în jurul lui 


Lirael şi a Căţelei, dar fără să le atingă. Apoi se înălţă cu 
amândouă spre cascadă, în cadenţa şuvoiului vertical. 

Suiră aşa câteva minute, până ce hotarul de sub ele se 
făcu nevăzut în lumina cenușie şi difuză. Dintr-odată, braţul de 
apă se opri, deşi cascada îşi continua probabil neabătută drumul 
spre infinit şi-şi aruncă pasagerii de cealaltă parte a apei. 

Lirael închise ochii în faţa contactului iminent cu ceea ce 
simţurile şi judecata îi spuneau că e o stâncă, dar aici logica 
umană înceta să funcţioneze, cum bine o dovedea gravitația 
răsturnată. Aşa ajunseră în al Şaselea Hotar. Aici, râul se 
preschimba într-un lac puţin adânc şi nemişcat. Pretutindeni în 
jur roiau Morţii. 

Prezenţa lor era atât de puternică, încât Lirael avu 
impresia că se aflau chiar lângă ea. Unii dintre ei pândeau 
probabil în apă. Lirael dădu îndată drumul Căţelei şi o scoase pe 
Nehima, care vibră în mâna ei. 

Sabia şi clopoţelul aveau să-i ţină la respect pe mulţi 
dintre ei. Majoritatea zăboveau aici până ce forţe misterioase îi 
forţau să-şi continue drumul, căci le era cu neputinţă să se- 
ntoarcă. Foarte puţini încercau să ia din nou drumul Vieţii şi, de 
cum zăriră scânteia Vieţii din Lirael, tânjiră însetaţi după ea. Alţi 
necromanţi le potoliseră setea şi îi întorseseră de la pragul celei 
de-a Noua Porţi, cu sau fără voia lor. Aceasta e tânără, gândeau 
ei, pradă uşoară pentru un stăpân al Morților, dacă se afla 
cumva prin apropiere. 

Şi într-adevăr, erau trei. 

Trei umbre uriaşe cu tăciuni aprinşi în ochi se plimbau 
maiestuos printre spiritele mărunte. Cu trei mai mult decât şi-ar 
fi dorit ea să întâlnească. 


Din fericire, Cartea Morților oferea soluţii pentru o astfel 
de confruntare, în al Şaselea Hotar. Pe deasupra, nu era singură, 
o avea alături pe Căţeaua Obraznică. 

Cei trei Morți îngrozitori se năpustiră spre ea, iar Lirael îl 
scoase pe Saraneth în locul lui Ranna. De data aceasta, izbuti să 
se stăpânească şi îl sună, alăturând glasului său profund toată 
îndârjirea de care era în stare. 

Glasul puternic al lui Saraneth răzbătu până-n adâncurile 


hotarului. La auzul său, mortăciunile ezitară, pregătindu-se să-l 
înfrunte pe acest necromant obraznic care dorea să le 
înstăpânească. 

Apoi sloboziră un hohot de râs ca isteria unei mulţimi în 
care absurdul se împletea cu mâhnirea. În mod clar, acest 
necromant era atât de incompetent încât îşi concentrase voinţa 
pe spiritele mărunte care împânzeau hotarul. 

Fără a se opri din râs, cei trei morţi se repeziră lacomi 
înainte, aruncându-şi priviri fugare unul altuia, cu speranţa de a- 
i da la o parte. Căci cel care ajungea primul la necromant urma 
să se înfrupte cu seva Vieţii lui. Viaţa şi puterea erau singurii 
însoțitori de nădejde în lungul drum spre ieşirea din Moarte. 

La început, nu băgară de seamă spiritele care se 
agăţaseră de picioarele lor şi le rodeau gleznele, tot aşa cum un 
om ignoră câteva înţepături de ţânţar. 

Dar tot mai multe spirite ieşeau din apă şi se năpusteau 
asupra lor, aşa că cei trei Stăpâni îşi luară răgazul să le rupă în 
bucăţi sau să le sfâşie cu fălcile lor înflăcărate. Acum nu mai 
râdeau, ci răcneau furioşi, făcând pământul să se cutremure sub 
paşii lor. 

Preocupat cu spiritele mărunte, Mortul din apropierea ei 
nu observă că o vrajă a Legământului menită să-i dezvăluie 
numele îi dădea târcoale. N-o văzu nici pe Lirael, care înaintase 
prin valul de mortăciuni mărunte. 

Când într-un final o observă, era prea târziu. În locul 
poruncitorului Saraneth, creatura auzi cântul milităros al lui 
Kibeth, special dezlănţuit pentru urechile sale. De glasul său nu 
te puteai ascunde, chiar şi după ce clopoţelul înceta să mai 
sune. 

— Lathal, Monstruozitate ce eşti! porunci Lirael. Ţi-a sosit 
ceasul. Ascultă chemarea celei de-a Noua Porţi şi treci de partea 
cealaltă! 

Lathal scoase un țipăt trădând un mileniu de chinuri. 
Cunoştea acel glas, căci răzbătuse în Viaţă de două ori în ultimii 
o mie de ani, şi de fiecare dată, indiferent de mânuitor, fusese 
izgonit de acel sunet rece. Până acum izbutise să scape de 
chemarea ultimei Porţi. De-acum înainte, Lathal nu avea să mai 
cunoască lumina soarelui şi dulcea sevă a creaturilor vii. Era 


mult prea aproape de poarta finală, iar chemarea era prea 
puternică. 

Drubas şi Sonnir auziră glasul clopoţelului şi-al 
mânuitorului, precum şi ţipătul lui Lathal şi înţeleseră că n- 
aveau de-a face cu un necromant nesăbuit, ci cu Abhorsenul în 
persoană. Unul nou, căci pe cel vechi îl ştiau şi ar fi luat-o 
imediat la fugă. Mânuia o sabie nouă, pe care aveau să şi-o 
amintească de-acum înainte. 

Urlând fără încetare, Lathal o luă înapoi prin apă, 
poticnindu-se la tot pasul în mortăciunile care se agăţau de 
picioarele lui. Se zvârcoli din toate puterile, încercând să se- 
ntoarcă, dar fără succes. 

Lirael nu-l urmă pentru a nu risca să fie trasă prin cea de-a 
Şasea Poartă odată cu el. Observă cu un amestec de satisfacţie 
şi mâhnire că ceilalţi doi Stăpâni o zbughiseră, tăindu-şi drum 
prin spiritele care refuzau cu îndârjire să le dea drumul. 

— Stăpână, mă laşi să-i prind? întrebă Căţeaua 
nerăbdătoare, pornind pe urmele celor două umbre uriaşe. Hai, 
te rog! 

— Nu, rosti Lirael cu hotărâre. Pe Lathal l-am luat pe 
nepregătite. Ceilalţi doi vor fi mult mai atenţi acum şi mult mai 
periculoşi împreună. Plus că n-avem timp de pierdut. 

Brusc, ţipătul lui Lathal amuţi, iar râul se învolbură la 
picioarele ei. Lirael se înfipse bine în pământ şi se sprijini de 
trupul zdravăn al Căţelei. Preţ de câteva minute, râul goni spre 
Poartă, iar Lirael se luptă să rămână la suprafaţă, apoi tot la fel 
de brusc, curentul se domoli şi apele din al Şaselea Hotar erau 
din nou calme. 

Fără a zăbovi o clipă, Lirael porni spre punctul unde urma 
să invoce a Şasea Poartă. Spre deosebire de celelalte hotare, 
Poarta de-aici nu se afla într-un loc anume. La răstimpuri, 
apărea te miri unde, şi-atunci pândea un mare pericol, sau 
putea fi deschisă oriunde în apropierea celei de-a Cincea Porţi. 

Ca să nu aibă surprize, Lirael o vâri pe Nehima în teacă şi 
apucă zgarda Căţelei. Intonă apoi vraja, umezindu-şi din când în 
când buzele pentru a mai domoli arşiţa Magiei Libere. 

Pe măsură ce vraja prindea formă, apa din jurul lor se 
scurse, lăsând în urmă un petic de uscat cu raza de trei metri. 


Când ultimul strop de apă fu înlăturat, peticul începu să se 
scufunde, întâi încet, apoi tot mai iute, până ajunseră la fundul 
unui puț îngust şi uscat, săpat adânc într-un munte de apă. 

Ca la un semn, pereţii acvatici se prăbuşiră cu un vuiet 
infernal, revărsându-se în toate direcţiile. După ce apele 
spumegânde se mai potoliră, râul crescu din nou până la 
înălţimea gleznelor, reluându-şi cursul grăbit. 

Se aflau în cel de-al Şaptelea Hotar. Înaintea lor se înălța 
prima dintre cele trei porţi ce mărgineau adâncurile Morţii. A 
Şaptea Poartă se înfăţişa ca un cordon nesfârşit de flăcări ce 
ardeau în nuanţe stranii pe luciul apei, răspândind o lumină 
strălucitoare ce tulbura ochiul după veşnicul cenuşiu din 
celelalte hotare. 

— Ne apropiem, rosti Lirael cu un amestec de uşurare şi 
nelinişte. Uşurare că izbutiseră să ajungă aici; nelinişte pentru 
ceea ce-i aştepta înainte. 

Dar căţeaua privea în urmă, cu urechile ciulite şi nu păru 
să-i dea importanţă. Brusc, se uită în ochii ei şi îi spuse: 

— Stăpână, urmăritorul nostru e foarte aproape. Cred 
acum că e Hedge! Să ne grăbim! 


CAPITOLUL DOUĂZECI ŞI PATRU 
Planul misterios al lui Mogget 


Nick se ridică anevoie şi se sprijini de uşă. Găsise pe jos 
un cui îndoit şi, cu toate că nu-şi mai amintea exact cum 
funcţionează lacătele, încercă pentru a doua oară să pătrundă în 
clădirea de beton care găzduia cutia de racord, vitală pentru 
bunul mers al fermei de fulgere. 

N-auzea decât vuietul tunetelor şi nu putea să-şi înalțe 
privirile de teama trăsnetelor, care cădeau în apropierea lui. 
Drăcia din el ar fi vrut să-i abată ochii spre emisfere, să verifice 
dacă erau încărcate cum trebuie pe platforma de bronz. Însă, 
chiar dacă ar fi cedat impulsului, nu mai avea suficiente forţe să 
se supună. 

Căzu la pământ şi scăpă cuiul printre degete. Pipăi după 
el, ştiind că nu mai există speranţe. Oricât de zadarnice-i erau 
încercările, trebuia să facă ceva. 

Simţi o atingere pe obraz şi tresări. O altă atingere, aspră 
şi mai umedă ca negura. Nick miji încet ochii, gata să înfrunte 
strălucirea albă a fulgerului. 

Şi-ntr-adevăr, fulgerul lovi puternic, dar prin strălucirea lui 
întrezări o altă albeaţă, mai plăcută vederii. Era un pisoi alb, 
care-l lingea cu delicateţe pe faţă. 

— Valea! bolborosi Nick, dar glasul păru un chiţcăit în 
simfonia de tunete. 

Flutură din mână şi adăugă: 

— Te va lovi fulgerul. 

— Mă cam îndoiesc, îi şopti Mogget în ureche. De 
altminteri, am hotărât să te iau cu mine. Din nefericire. Poţi să 
umbli? 

Nick scutură din cap şi descoperi cu mirare că mai avea 
lacrimi de vărsat. Nu era surprins că vorbea cu o pisică. Lumea 
se năruia în jurul său şi orice era posibil. 

— Nu, murmură el. Am ceva în mine, pisoiule, şi nu vrea 
să-mi dea drumul. 

— Atenţia Distrugătorului e abătută în altă parte. 

Slugile Moarte încărcau neabătute cea de-a doua emisferă 


care era aşezată pe platforma vagonului. Ochii verzi ai pisicii 
oglindeau panoplia de fulgere, dar nu clipeau. 

— Nici Hedge nu-i pe fază, adăugă el. 

Mogget inspectase zona cu atenţie şi-l descoperise pe 
Hedge în cimitirul fostului mare târg. Necromantul zăcea într-un 
mormânt de gheaţă, plecat fără îndoială pe tărâmul Morţii 
pentru a-şi chema întăriri. Din câte vedea era destul de 
priceput, căci pretutindeni în jur cadavrele ieşeau cu sutele din 
pământ. 

Ceva îi spunea lui Nick că asta era ultima lui şansă, că 
animalul vorbitor din faţa sa era asemenea câinelui din vise, 
legat cumva de Lirael şi de prietenul lui, Sam. Cu ultimele forţe 
reuşi să se ridice în capul oaselor şi încremeni. Era prea ostenit 
şi mult prea aproape de emisfere pentru a mai face un pas. 

Mogget îl fixă cu privirile, dând din coadă iritat. 

— Dacă de-atâta eşti în stare, va trebui să te car. 

— C... cum? îngăimă Nick. 

Nici prin gând nu-i trecea cum ar fi putut o făptură aşa 
măruntă să poarte pe braţe un om în toată firea. Sau chiar şi 
unul aşa sleit ca el. 

Mogget se ridică în două labe şi, fără să-i răspundă, îşi 
începu transformarea. 

Nick se holba la pata albă care până în urmă cu câteva 
clipe fusese un pisoiaş. Fulgerele îi umpleau ochii de lacrimi. 
Animalul se preschimbase sub privirile lui, dar Nick refuza să-şi 
dea crezare ochilor. 

În locul pisoiaşului stătea acum un bărbat scund, subţire în 
brâu, cu păr bălai şi piele străvezie de albinos, cu toate că n- 
avea ochii roşii, ci verzui-strălucitori, migdalaţi ca... ca ochii 
motanului. La brâu, purta o cingătoare de piele roşie, de care 
era agăţat un clopoțel argintiu, iar manşetele robei albe erau 
presărate cu cheiţe argintii, aceleaşi cheiţe pe care Nick le 
zărise pe mantia lui Lirael. 

— Bun, roti Mogaget, precaut. 

Simţea fragmentul Distrugătorului în Nick şi chiar dacă 
restul spiritului său era preocupat cu contopirea, trebuia să aibă 
mare grijă. Hotări să folosească un vicleşug. 

— Te voi ridica şi vom căuta un loc potrivit de unde să 


asistăm la unirea emisferelor. 

De cum auzi de emisfere, Nick simţi că-i ia pieptul foc. Da, 
erau aproape, foarte aproape... 

— Trebuie să supervizez lucrările, rosti el răguşit. 

Închise ochii şi imaginea emisferelor apăru în mintea lui, 
mai strălucitoare ca orice fulger. 

— S-au încheiat lucrările, îl linişti Mogoget. 

Îl ridică în spinare cu braţele sale surprinzător de 
vânjoase, având grijă să nu-i atingă pieptul. Se asemăna cuo 
furnicuţă ce ducea o încărcătură mult mai mare ca ea. 

— Mergem să căutăm un loc mai bun, de unde să putem 
privi momentul contopirii. 

— Un loc mai bun, bolborosi Nick. 

Cuvintele avură darul să-i aline arşiţa din piept şi să-i 
redea propriile gânduri. 

Deschise ochii şi privirile sale le întâlniră pe cele ale 
purtătorului său, dar nu reuşi să le desluşească tâlcul. Vedea 
cumva teamă sau entuziasm? 

— Trebuie să oprim contopirea! horcăi el. 

Durerea se întoarse cu forţe sporite şi urletul lui Nick se 
pierdu în simfonia tunetelor. Şopti ceva, iar Mogget se aplecă 
să-l asculte. 

— Pot să-ţi arăt... să deşurubezi... cutiile de racord... 
decuplezi cablurile mari... 

— Nu mai e timp. 

Mogget îşi începu slalomul printre paratrăsnete, ferindu-se 
şi legănându-se cu o clarviziune care-i trăda puterea de a 
prezice dansul fulgerelor. 

În urma lor, unul dintre puţinii slujitori ai lui Hedge rămaşi 
în viaţă cuplă cablurile mari la platforma pe care era aşezată 
emisfera. Vagoanele se aflau pe scurta linie ferată, la cincizeci 
de metri unul faţă de celălalt, iar emisferele fuseseră poziţionate 
în aşa fel încât părţile lor plate să stea faţă în faţă. Cablurile 
intrau în cadrul de bronz pe care erau amplasate cele două 
bucăţi de metal. Greu de ghicit cum aveau de gând să apropie 
vagoanele, dar în mod clar acesta era planul. 

Ţăruşii metalici loviți de fulger alimentau deja emisferele, 
împrăştiind scântei albastre în jurul vagoanelor. Mogget simţea 


lăcomia cu care sorbea Distrugătorul energia furtunii şi 
nerăbdarea de-a ieşi din temniţele sale argintii. 

luţi pasul, dar nu prea tare, pentru a nu trezi suspiciunea 
fragmentului din trupul lui Nick. Dar tânărul zăcea liniştit în 
braţele lui. O parte din el era fericită pentru că nimic nu mai 
putea împiedica unirea emisferelor, alta era necăjită că nu 
acţionase la timp. 

Orannis începea deja să forţeze laţurile. Fulgerele nu mai 
cădeau în jurul emisferelor, ci ieşeau din ele, de parcă împinse 
de-o mână nevăzută. In loc să se concentreze în jurul 
vagoanelor-platformă, fulgerele loveau din ce în ce mai mult 
ţăruşii de metal care împânzeau dealul, iar descărcările se 
înteţiseră. Dacă până nu demult câte nouă trăsnete loveau în 
preajma emisferelor, o dată la un minut, sute de trăsnete 
cădeau acum pe toată suprafaţa fermei. 

În câteva minute nu se mai zărea urmă de fulger în miezul 
furtunii, dar, puţin mai jos, o lucire stranie cuprinse emisferele 
proaspăt încărcate cu puterea cerurilor. Mogget aruncă mai 
multe priviri în urmă şi zări umbrele care se zvârcoleau în 
adâncul metalului argintiu. In cele din urmă, umbrele se 
strânseră în zonele plate, luptându-se cu forţele care le ţineau 
încă separate. 

Fulgerele continuau să brăzdeze cerul, însoţite de vuietul 
constant al tunetelor. Emisferele străluceau tot mai puternic, iar 
umbrele se întunecau văzând cu ochii. Roţile ruginite scrâşniră 
ascuţit şi vagoanele se puseră în mişcare. 

— Emisferele se contopesc, strigă Mogget şi o luă la goană 
în susul dealului, şerpuind printre paratrăsnete. Se încovoiase 
pentru a-l feri pe Nick de fulgerele care loveau cu furie 
pretutindeni în jur. 

Fărâma de metal argintiu din inima lui Nick începu să 
tremure, simțind chemarea întregului. Pentru o fracțiune de 
secundă, se lipi de peretele inimii, gata să-şi taie drum spre 
ieşire. Dar forţa de atracţie nu era suficient de mare şi pe 
deasupra era prea departe. In loc să ţâşnească prin carne şi os, 
fragmentul Distrugătorului se lăsă purtat pe culoarul unei 
artere, refăcând drumul străbătut în urmă cu un an. 


Sam îşi cobori mâna, iar Sluga, mistuită de focul auriu al 
Legământului, scoase un țipăt şi se prăbuşi. Se zvârcoli de 
câteva ori şi se târî după doi copaci în flăcări. Fumul se înălța în 
spirale, ca o avangardă a enormului tăvălug de ceaţă venit de 
peste creastă. 

— Păcat că săgețile mele nu au acelaşi efect, rosti 
sergentul Evans. Trăsese câteva săgeți de argint în acelaşi Mort, 
dar nu făcuseră altceva decât să-l încetinească puţin. 

— Spiritul e încă aici, spuse Sam mohorât. Doar că acum 
trupul acela îi e inutil. 

Simţea cum mulţi Morți urcă prin ceaţă, pe cealaltă parte 
a crestei. Deocamdată, reuşiseră să respingă primul atac. Nu 
era mare ispravă, cu doar o mână de Slugi. 

— Probabil ne ţin la distanţă cât timp îşi pregătesc atacul 
principal, rosti maiorul Greene, dând un bobârnac căştii ca să îşi 
şteargă sudoarea de pe frunte. 

— Da, aprobă Sam. 

Ezită, apoi spuse într-o suflare: 

— Peste deal sunt cam o sută de Slugi şi le vin tot mai 
multe întăriri. 

Se uită peste umăr la trupul căptuşit cu gheaţă al lui Lirael 
şi apoi la cercul de soldaţi. Erau tot mai puţini. Niciunul nu 
căzuse victimă Morților; cei mai mulţi dintre ei o luaseră la 
sănătoasa, prea speriaţi să mai lupte. Maiorul îi lăsase să plece, 
mormăind că nu-l lăsa inima să-i împuşte când întreaga 
companie nu avea ce căuta acolo în primul rând. 

— Ce n-aş da să ştiu ce se întâmplă cu Lirael şi cu 
emisferele alea, bată-le-ar Legământul! izbucni Sam. 

— Intotdeauna aşteptarea te omoară, zâmbi Greene. Dar, 
într-un fel sau altul, nu cred că vom mai aştepta prea mult. 
Ceaţa coboară peste creastă. Ne va acoperi în câteva minute. 

Sam îşi îndreptă din nou privirea spre creastă. Era limpede 
ca lumina zilei; ceața înainta mai repede, tentacule lungi 
şerpuiau pe pantă deschizând calea zidului de ceaţă. În acelaşi 
timp, simţi un mare număr de morţi coborând de pe creastă. 

— Uite-i că vin! strigă maiorul. Ţineţi-vă bine, flăcăi! 

Sam îşi dădu seama că erau prea mulţi şi că nu avea rost 
să folosească vrăji. Ezită preţ de o clipă, apoi scoase naiul pe 


care îl primise de la Lirael şi-l duse la gură. Poate că nu era el 
Viitoarea Abhorsen, dar trebuia să ţină locul mătuşii sale în faţa 
năvalei de Morți. 

Nici nu se mai uită la maior. Toată atenţia îi era îndreptată 
spre Morți şi spre naiul din mână. Işi puse buzele pe tubul lui 
Saraneth, trase aer în nări şi suflă. Sunetul clar şi puternic al 
naiului tăie prin tunete şi prin ceaţă. 

Sam îşi canaliză voinţa prin acel sunet, o văzu cu ochii 
minţii întinzându-se peste câmpul de luptă, cuprinzând mai bine 
de cincizeci de Slugi. Simţi cum încetinesc şi cum i se 
împotrivesc. Spiritele din ele căutau cu furie să mâne carnea 
moartă tot înainte. 

Pentru o clipă, toate erau sub controlul său şi Slugile 
încremeniră, ca nişte statui groteşti încununate cu lauri de 
ceaţă. O ploaie de săgeți se abătu asupra lor, iar soldaţii mai 
apropiaţi de ele se repeziră să le hăcuiască picioarele sau să le 
străpungă genunchii cu baionetele. 

Spiritele care sălăşluiau în carnea moartă încă i se 
împotriveau, iar Sam realiză că nu le poate subjuga întru totul. 
Câtă vreme glasul lui Saraneth încă răsuna pe pantele dealului, 
tânărul duse gura spre tubul în care dormea puterea lui Ranna. 
Însă fu nevoit să-şi recapete răsuflarea şi, în acel scurt moment, 
sunetul lui Saraneth se risipi, odată cu voinţa lui Sam. Pierdu 
controlul asupra Morților, care se buluciră din nou pe pinten, 
înfometați de Viaţă. 


CAPITOLUL DOUĂZECI ŞI CINCI 
A Noua Poartă 


Lirael şi căţeaua străbătură al Şaptelea Hotar în fugă şi nu 
se oprită nici măcar când Lirael rosti vraja pentru deschiderea 
celei de-a Şaptea Porţi. Cordonul de foc se cutremură la 
cuvintele ei, apoi se înălţă într-o boltă îngustă pentru a le 
permite trecerea. 

Când trecu pe sub boltă, trase cu coada ochiului în urmă şi 
zări o siluetă umană învesmântată în flăcări şi umbre, cu o 
sabie roşie de foc în mână. 

Ajunseră în al Optulea Hotar şi Lirael fu nevoită să 
rostească pe nerăsuflate o vrajă pentru a bloca un val de flăcări 
care se înălţă de pe luciul apei, în urma lor. Flăcările erau 
primejdia cea mai de temut în acest Hotar. Unele erau purtate 
pe suprafaţa râului de curenţi misterioşi, altele izvorau de te- 
miri-unde. 

Lirael se feri la timp din calea văpăii şi o luă la goană. 
Brusc, pretutindeni în jurul ei ţâşniră flăcări, unele iuți, altele 
mai domoale. Teama puse stăpânire pe ea şi sprânceana începu 
să-i tresalte spasmodic, aşteptând dintr-o clipă în alta atacul lui 
Hedge. 

Lătratul Căţelei îndepărtă o încrengătură densă de flăcări, 
pe care Lirael nici măcar n-o zărise, preocupată fiind cu cele pe 
care le vedea şi cu primejdia din urmă. 

— Uşurel, stăpână, o calmă Căţeaua. Vom părăsi în curând 
acest Hotar. 

— Hedge! îngăimă Lirael, apoi rosti două cuvinte pentru a 
izbi o limbă uriaşă de foc în alta, dezlănţuind dansul flăcărilor, 
care parcă prinseseră viaţă. 

Acum că se mişcau, nu mai arătau deloc a pete uleioase, 
ci păreau mai degrabă lighioane. Se deosebeau de flăcările 
obişnuite şi prin faptul că nu răspândeau fum. 

— L-am văzut pe Hedge, repetă ea, acum că nu mai era în 
pericol de a fi arsă de vie. In spatele nostru. 

— Ştiu, spuse Căţeaua. Când ajungem la cea de-a Opta 
Poartă, tu o iei înainte, iar eu voi încerca să-l opresc. 


— Nu! strigă Lirael. Trebuie să vii cu mine! Nu mi-e teamă 
de el, doar că... a căzut la momentul nepotrivit! 

— Ai grijă! lătră Căţeaua, şi amândouă săriră în lături 
pentru a evita o minge uriaşă de foc. 

Lirael simţi arşiţa pe gâtlej şi se încovoie pentru a tuşi, 
moment în care râul o prinse de picioare, încercând s-o tragă la 
fund. 

Şi aproape că izbuti. Lirael alunecă, dar căzu doar până la 
brâu, apoi se sprijini de sabie şi se îndreptă cu un salt sprinten. 

Căţeaua se scufundase deja ca să o tragă pe stăpâna ei la 
suprafaţă, şi ieşi din apă udă leoarcă şi ruşinată, căci Lirael nu 
numai că se ridicase în picioare, dar era aproape uscată. 

— M-am gândit că te-ai scufun... murmură ea, apoi lătră la 
flăcările din apropiere, nu doar ca să îndepărteze primejdia, ci şi 
să schimbe subiectul. 

— Haide! rosti Lirael. 

— Voi sta la pândă şi-l voi lua pe nepregătite... începu 
Căţeaua, dar Lirael se-ntoarse şi-o prinse de zgardă. 

Căţeaua se lăsă pe burtă cu încăpățânare, forţând-o pe 
Lirael să tragă de ea din răsputeri. 

— Vii cu mine! porunci Lirael, cu tremur în glas. Când va 
sosi momentul, îl vom înfrunta împreună pe Hedge. Până una 
alta, hai s-o luăm din loc! 

— Bine, mormăi Căţeaua. 

Se ridică şi se scutură, împroşcând-o pe Lirael din cap 
până-n picioare. 

— Vreau să fim împreună, orice s-ar întâmpla, adăugă 
Lirael cu glas scăzut. 

Căţeaua se uită mişcată la ea, dar nu spuse nimic. Lirael 
ar fi vrut să mai rostească ceva, dar arşiţa flăcărilor năpustite 
asupra lor îi topi cuvintele în gâtlej. 

Alungă focul cu o nouă vrajă şi porniră umăr la umăr. 
După câteva minute, pătrunseră cu încredere prin zidul de 
întuneric al celei de-a Opta Porţi, într-o beznă desăvârşită. Lirael 
nu vedea nimic, nu auzea nimic şi nu-şi mai simţea trupul. Se 
simţea asemenea unui spirit eliberat de carne, separat de orice 
stimul extern. 

Dar se aşteptase la una ca asta şi, cu toate că nu-şi 


simţea limba şi buzele şi nici nu-şi auzea propriul glas, rosti 
vraja ce avea să-i poarte prin întunecime spre al Nouălea şi cel 
din urmă Hotar. 

Al Nouălea Hotar se deosebea cu totul de celelalte 
tărâmuri ale Morţii. De cum trecură de poartă, lumina năvăli în 
ochii lor şi Lirael fu nevoită să-şi acopere privirile. Râul îşi mai 
domoli avântul, trecând acum doar ca o adiere peste gleznele 
ei. Totodată, apa era mai caldă şi nu-i mai dădea fiori de gheaţă 
ca-n celelalte hotare. 

Până acum, se simţise mereu claustrată, din cauza 
eternului văzduh cenuşiu ce mărginea priveliştea. Aici, lucrurile 
erau complet pe dos. La vederea râului sclipitor ce se-ntindea la 
nesfârşit în jur, Lirael fu cuprinsă de sentimentul nemărginirii. 

Privi în sus şi pentru prima oară zări altceva decât 
cenuşiul acela mohorât şi difuz. Cu totul altceva. Deasupra ei se- 
ntindea cerul nopţii, presărat cu o puzderie de stele ce creau 
impresia unui vast nor strălucitor. Nu se zăreau constelații. Doar 
o mulţime de stele ce străluceau la fel de puternic ca soarele, 
dar împrăştiau o lumină mai blândă. 

Lirael simţi chemarea stelelor şi inima-i tânji după glasul 
lor. Îşi vâri sabia-n teacă, clopoţeii în bandulieră şi ridică mâinile 
spre cer. Îşi luă încet zborul şi părăsi strânsoarea râului, lăsând 
în urmă mici vălurele şi un oftat prelung. 

Morţii se înălţau şi ei la cer. Morți mari şi mici, de toate 
formele şi culorile, urcau împreună spre marea de stele, unii mai 
încet, alţii aşa de iute că abia se zăreau. 

O părticică din mintea ei o sfătui să n-asculte de 
chemarea celei de-a Noua Porţi. Valul de stele era ultimul hotar, 
moartea finală, de unde nu exista cale de întoarcere. Aceeaşi 
părticică îi aminti cu glas stăruitor de responsabilităţi, de 
Orannis, de Căţeaua Obraznică, de Sam, de Nick şi de întreg 
tărâmul Vieţii. Se zbătea şi încerca din răsputeri să alunge 
sentimentul puternic de linişte şi odihnă oferit de stele. 

— Nu încă, striga vocea. Nu încă. 

Brusc, stelele se retraseră către depărtări insondabile. 
Lirael clipi, scutură din cap şi căzu cu un pleoscăit în apă, lângă 
Căţea, care se holba încă la cerul înstelat. 

— De ce nu m-ai oprit? o luă la rost Lirael, speriată de-a 


binelea. 

Încă puţin şi n-ar mai fi putut să se-ntoarcă. Ar fi rămas pe 
veci în tărâmul de după a Noua Poartă. 

— Toţi cei care ajung aici trebuie să treacă singuri de 
această încercare, şopti Căţeaua. 

Stătea în continuare cu ochii aţintiţi la boltă. 

— Tuturor le vine rândul să moară. Unii nu cunosc sau vor 
să amâne momentul, dar adevărul e că nu există scăpare. lar 
cei care zăresc stelele Porții, ştiu asta. Mă bucur că te-ai întors, 
stăpână. 

— Şi eu, rosti Lirael tulburată. 

Morţii ieşeau în continuare din voalul întunecat al celei de- 
a Opta Porţi. De fiecare dată când îl zărea pe câte unul, se 
temea să nu fie Hedge. Pe unii doar îi simţea, dar cu toţii se 
ridicau la ceruri de cum intrau, făcându-se nevăzuţi printre 
stele. Hedge întârzia să apară, deşi era la doar câteva minute în 
urma lor. 

Privirile Căţelei erau în continuare aţintite spre cer. Brusc, 
Lirael înţelese ce se petrece şi îngheţă de spaimă. Doar n-avea 
de gând să răspundă chemării... 

Într-un târziu, Căţeaua îşi coborî privirile şi lătră scurt. 

— Nici mie nu mi-a sosit timpul. 

Lirael răsuflă uşurată. 

— Stăpână, n-ar trebui facem ce ne-am propus? 

— Ba da, rosti Lirael posomorâtă, ştiind că irosise destul 
timp. 

Îşi petrecu degetele peste oglinda neagră din desaga ei. 

— Dar dacă apare Hedge, câtă vreme mă uit în oglindă? 

— Dacă n-a intrat până acum, probabil nici n-o să mai 
vină, răspunse Căţeaua, adulmecând prin râu. Puţini necromanţi 
se aventurează până la a Noua Poartă, fiindcă însăşi natura lor e 
de a-i rezista chemării. 

— Aha, făcu ea, liniştită de cele auzite. 

— Dar sigur ne va aştepta undeva pe calea de întoarcere, 
continuă Căţeaua, năruindu-i speranţele. Deocamdată, te 
păzesc eu. 

Lirael îi răspunse cu un zâmbet stingher, care cuprindea 
toată dragostea şi recunoştinţa ei pentru prietenul patruped. Era 


vulnerabilă în ambele lumi, în Viaţă, cu trupul păzit de Sam, iar 
acum în Moarte, cu spiritul sub protecţia Căţelei. 

Însă trebuia să-şi continue misiunea, indiferent de riscuri. 

Mai întâi îşi împunse vârful degetului cu Nehima. Apoi, luă 
Oglinda Neagră şi o deschise cu hotărâre. Un strop de sânge îi 
căzu din deget, dar sus înspre cer, nu în râu. Lirael nu observă. 
Incerca să-şi amintească pasaje din Cartea Amintirilor şi a 
Uitării. Apropie degetul de oglindă şi lăsă o singură picătură să 
cadă pe suprafaţa opacă. Picătura se răspândi, lucind pe 
întinderea întunecată a sticlei. 

Ridică Oglinda şi o apropie de ochiul drept, ţinându-l pe 
cel stâng aţintit spre împrejurimi. Sângele înroşi Oglinda, dar 
dispăru din vedere când îşi concentră privirea în ea şi 
întunecimea se risipi. Lirael desluşea un alt loc prin oglindă, dar 
încă zărea luciul apelor din al Nouălea Hotar. Cele două viziuni 
se contopiră, iar tânăra privi cum soarele o ia îndărăt prin apele 
Morţii şi simţi cum cade din ce în ce mai repede într-un trecut 
îndepărtat. 

Se gândi ce anume voia să vadă şi îşi atinse pe rând 
fiecare din clopoţeii de la bandulieră. 

— Prin voia sângelui, grăi ea, cu glas tot mai puternic şi 
încrezător cu fiecare cuvânt rostit, prin voia dreptului înnăscut, 
prin voia Legământului şi prin voia celor Şapte care l-au făurit, 
cer să privesc prin vălul timpului, la începuturi. Cer să fiu 
martoră la înlănţuirea lui Orannis şi să aflu ce trebuie făcut şi 
cum. Aşa să fie! 

Mult după ce terminase de vorbit, soarele încă se mişca 
îndărăt, însoţit de mulţi alţi sori, până când toţi se contopiră într- 
unul singur, care o orbi cu lumina sa. Apoi lumina se risipi în 
bezna unui neant. În hăul întunecat strălucea o singură luminiţă, 
iar fata căzu spre ea. Curând, luminiţa deveni o lună şi apoi o 
planetă gigantică pe care nu o putea cuprinde cu privirea. 
Cădea prin cerul planetei, spre un deşert care se întindea în 
toate zările. Lirael presimţea cumva că nu există nimic în afară 
de el. Nimic nu mişca pe pământul ars şi pustiit. Nimic nu 
creştea, nu trăia acolo. 

Lumea de sub ea se învârtea tot mai repede şi Lirael zări 
timpuri chiar mai străvechi, văzu cum întreaga viaţă fusese 


distrusă. Pe urmă, căzu prin alţi sori şi înaintea ei se deschise un 
alt neant, o altă lume ce avea să devină un pustiu. 

De şase ori la rând, Lirael asistă la stingerea unei lumi. A 
şaptea oară, îşi văzu propria lume. Ştia cumva asta, deşi niciun 
reper nu-i amintea de ea. Îl zări pe Distrugător alegându-i 
lumea, dar de astă dată o aleseseră şi alţii. Acela avea să fie 
câmpul de luptă unde îl vor înfrunta pe Distrugător, unde se vor 
alege tabere o dată pentru totdeauna. 

Imaginile care se perindară apoi înaintea ochilor păreau să 
ţină multe zile, zile de carnagiu şi oroare. Insă cu celălalt ochi o 
zărea pe Căţea făcând ture înainte şi-napoi, dându-şi astfel 
seama cât de puţin timp trecuse în Moarte. 

Într-un sfârşit nu mai suportă ce vedea. Îşi închise ochii, 
închise oglinda şi se lăsă încet pe genunchi, cu micuța cutie de 
argint la piept. Apa caldă ce o înconjura nu-i oferea mângâiere. 
Când deschise ochii, Căţeaua o linse pe obraz, privind-o cu 
îngrijorare. 

— Trebuie să ne grăbim, rosti Lirael ridicându-se în 
picioare, înainte nu am înţeles cu adevărat... Trebuie să ne 
grăbim! 

Porni spre a Opta Poartă şi îşi trase sabia şi clopoţelul cu 
hotărâre reînnoită. Fusese martoră la ce era în stare Orannis să 
facă şi era mult mai groaznic decât ce-şi imaginase ea. Pe bună 
dreptate i se spunea Distrugătorul. Singura lui menire era să 
distrugă, iar Legământul fusese cel care îl oprise. Ura toate 
vieţuitoarele şi nu voia decât să le nimicească. Şi avea puterea 
să o facă. 

Doar ea ştia cum putea fi cetluit din nou. Avea să fie greu, 
poate chiar imposibil. Însă era unica lor şansă, iar Lirael era mai 
decisă ca oricând să se întoarcă în Viaţă. Trebuia să o scoată la 
capăt. Pentru ea însăşi, pentru Căţea, Sam, Nick, maiorul 
Greene şi oamenii săi, pentru toţi oamenii din Ancelstierre care 
ar fi murit fără să ştie măcar că sunt în pericol şi pentru toţi 
aceia din Vechiul Regat. Pentru verişoarele sale Clayre. Chiar şi 
pentru mătuşa Kirrith... 

Mintea îi vuia cu gânduri la ei toţi şi la responsabilitatea ei 
pe măsură ce se apropia de a Opta Poartă. Insă, când deschise 
gura, gata să rostească vraja de deschidere, o flacără lumină 


întunericul Porții. 

Înfăşurat în flăcări, Hedge ţâşni spre Lirael şi-i izbi braţul 
stâng cu sabia, atât de tare încât îl scăpă pe Saraneth, al cărui 
clinchet fu înecat de apele râului. Zăngănitul oţelului vrăjit pe 
armura de gathre răsună peste întinderea de ape. Armura 
rezistă, dar chiar şi aşa braţul ei aproape se frânse sub lovitura 
primită, a doua oară în câteva zile. 

Abia reuşi să pareze cel de-al doilea atac, spre cap. Făcu 
un salt înapoi şi-i opri calea Căţelei, care era gata să se repeadă 
la necromant. Durerea îi străbătea braţul, până la umăr şi gât. 
Strânse din dinţi şi duse mâna după un clopotel. 

Hedge se dovedi mai rapid. Avea deja un clopoțel în mână 
şi sună din el. Lirael recunoscu glasul lui Saraneth şi se pregăti 
să i se împotrivească. Insă clinchetul nu era însoţit de nimic. Nu 
simţea nici porunca clopoţelului, nici înfruntarea de voințe. 

— Şezi! porunci Hedge, şi Lirael îşi dădu abia atunci 
seama că necromantul îndreptase puterea lui Saraneth asupra 
Căţelei. 

Mârâind, aceasta încremeni cu membrele posterioare 
încordate, gata să sară. Dar era sub vraja lui Saraneth şi nu se 
putea urni. 

Lirael dădu ocol Căţelei, căutând să taie braţul în care 
Hedge îl ţinea pe Saraneth. Dar el îi copie mişcarea ca în 
oglindă. Observă ceva neobişnuit la postura necromantului. 
Iniţial, nu-şi dădu seama ce anume. Pe urmă realiză că îşi ţinea 
capul înclinat şi niciodată nu privea în sus. Evident, îi era teamă 
să vadă stelele celei de-a Noua Porţi. 

Făcu o mişcare spre ea, dar fata îi răspunse la fel, ţinând 
Căţeaua încremenită între ei. Când îi ajunse în faţă, patrupedul îi 
făcu cu ochiul. 

— De prea multă vreme te urmăresc, rosti Hedge. 

Glasul său purta izul Magiei Libere, părând mai degrabă 
cel al unui Mort. Nici înfăţişarea nu-i aducea cu a unui om viu. 
Se înălța mult deasupra ei şi era învăluit în flăcări roşii ce-i 
străluceau în ochi şi gură, îi picurau din degete şi-i luminau prin 
piele. Parcă nu mai era viu, ci mai degrabă o zămislire a Magiei 
Libere în piele de om. 

— Dar acum s-a isprăvit, atât aici, cât şi în Viaţă. Stăpânul 


meu e întreg din nou şi nimicirea a început. Doar Morţii cutreieră 
lumea vie, să preamărească lucrarea lui Orannis. Doar Morţii şi 
eu, vizirul său credincios. 

Avea un glas hipnotic. Lirael îşi dădu seama că încearcă 
să-i distragă atenţia câtă vreme se apropia să-i dea lovitura de 
graţie. În mod ciudat, nu încercase să o subjuge cu clopoţelul, 
poate fiindcă se mai eliberase de sub puterea lui şi a lui 
Saraneth. 

— Ridică-ţi ochii, Hedge, îi răspunse ea în vreme ce 
dădeau încă un ocol Căţelei. A Noua Poartă îţi strigă numele. Nu 
simţi chemarea stelelor? 

De cum rosti „stelelor” se şi repezi la el, dar Hedge era 
pregătit şi mult mai îndemânatic în lupta cu sabia. Necromantul 
pară lovitura şi ripostă, despicând tunica lui Lirael chiar 
deasupra inimii. 

Lirael se retrase iute şi se-ndepărtă puţin de Căţea. Hedge 
veni în urma ei, cu capul înclinat, urmărind-o dindărătul glugii. 

În spatele lui, Căţeaua se puse-n mişcare. Scoase cu grijă 
o labă din râu, atentă să nu facă vreun zgomot, apoi se furişă în 
urma necromantului. 

— Nu cred o iotă din ce-ai spus despre Distrugător, rosti 
Lirael în timp ce se retrăgea, trăgând nădejde că glasul ei era 
suficient de puternic pentru a acoperi mişcările Căţelei. Aş fi 
aflat deja dacă ceva s-ar fi întâmplat cu trupul meu Viu. De 
altminteri, nu ţi-ai mai bate capul cu mine dacă-ai fi reuşit să-l 
eliberezi pe Distrugător. 

— Eşti o mică pacoste, nimic mai mult. 

Necromantul zâmbi şi flăcările ce-i învăluiau sabia 
străluciră mai puternic, însetate de sânge. 

— Îmi face plăcere să te omor. Asta-i totul. Sunt 
asemenea Maestrului meu, care distruge tot ce nu-i e pe plac. 

Hedge se năpusti violent asupra ei. Lirael pară în ultima 
clipă, îndepărtând lovitura. Săbiile lor se încleştară, la fel şi 
trupurile, iar necromantul se aplecă deasupra ei, coborându-şi 
răsuflarea fierbinte şi metalică pe obrazul fetei. 

— Dar întâi mă voi juca puţin cu tine. 

Hedge rânji şi făcu un pas înapoi. 

Lirael lovi cu toată forţa şi furia de care era în stare. 


Hedge râse, pară, făcu încă un pas în spate... şi se împiedică de 
Căţeaua Obraznică. 

Aruncă sabia şi clopoţeii cât colo şi-şi duse mâinile la ochi, 
chiar când trupul său întâlni apa, scoțând aburi groși. Dar nu fu 
suficient de rapid. Zări pentru o clipă stelele şi chemarea lor se 
dovedi mai puternică decât farmecele care-l ţinuseră în viaţă 
pentru mai bine de-un secol. Mereu amânase clipa morţii, mereu 
căutase o cale de a-şi prelungi viaţa la nesfârşit, îşi pusese 
încrederea în Orannis, căci nu-i păsa de altcineva sau de cei 
care trăiau. Distrugătorul îi promisese viaţă eternă şi stăpânire 
asupra tuturor Morților. Hedge făcuse tot posibilul pentru a-şi 
primi recompensa. 

Şi-acum, o singură privire aruncată stelelor îi zădărnicea 
toate planurile. Mâinile i se scurseră moale pe lângă trup. 
Strălucirea stelelor îi aduse lacrimi în ochi, lacrimi care stinseră 
încetul cu încetul focul dinăuntru. Aburii se risipiră şi apele se 
liniştiră. Hedge înălţă mâinile şi-şi luă zborul spre cer, spre stele, 
spre cea de-a Noua Poartă. 

Căţeaua scoase clopoţelul lui Lirael din râu şi i-l înmână, 
având grijă să nu-l scuture. Lirael îl luă în tăcere şi-l vâri în 
săculeţ. N-aveau timp să sărbătorească triumful în faţa 
necromantului, care până la urmă nu era decât un duşman 
neînsemnat. 


CAPITOLUL DOUĂZECI ŞI ŞASE 
Sam şi Slugile intunecate 


Văzând că morţii se eliberaseră din strânsoarea lui 
Saraneth, Sam suflă în fluierul lui Ranna. Însă cântecul blând 
veni prea târziu, iar Sam suflase în grabă. Doar vreo şase din ei 
adormiră sub vraja lui Ranna, care prinsese în mreje şi câţiva 
soldaţi. Celelalte Slugi, mai bine de nouăzeci, năvăliră din ceaţă, 
izbindu-se de un perete de săbii, baionete, lame de argint şi 
fulgere albe ale magilor Legământului. 

Vreme de un minut, urmă o învălmăşeală teribilă, din care 
Sam nu înţelese mai nimic. Apoi Mortul din faţa lui se prăbuşi cu 
picioarele tăiate. Observă cu surprindere că el îl răpusese, după 
cum îi dădeau de înţeles însemnele ce ardeau cu furie pe sabia 
sa. 

— Încearcă naiul din nou! Te păzim noi! strigă maiorul. 

Se puse pavăză în faţa lui Sam şi întâmpină atacul 
următoarei creaturi cu falcă ruptă. 

Sam încuviinţă şi duse naiul la gură, mai hotărât ca 
niciodată. Asaltul Morților îi împinse pe apărători îndărăt, iar 
acum Lirael zăcea la doar câţiva metri în spatele său, ca o 
statuie îngheţată, vulnerabilă la orice atac. 

Majoritatea Slugilor erau cadavre proaspete şi purtau încă 
salopetele de muncitori. Dar multe erau locuite de spirite 
îmbătrânite în Moarte, care preschimbaseră carnea moartă 
posedată de ei, făcând-o mai puţin umană şi mai aproape de 
întruchipările de coşmar pe care le aveau în tărâmul umbrelor. 
Unul dintre ele se apropie de Sam, şerpuind printre maiorul 
Greene şi locotenentul Tindall, cu falca desprinsă de parcă ar fi 
vrut să muşte mai bine. Cu un reflex de ultim moment, Sam îi 
înfipse sabia în gât. Însemnele de pe lamă nimiciră carnea 
moartă într-o explozie de scântei. Arătarea se zbătu şi se îndoi, 
dar nu reuşi să se elibereze din spadă, iar spiritul care o anima 
se târî afară din sălaşu-i cărnos, ca un vierme al întunericului ce 
părăseşte mărul putrezit. 

La vederea lui, teama i se preschimbă în furie. Cum 
îndrăzneau aceşti Morți să intre cu de-a sila pe tărâmul Vieţii? 


Nările-i se umflară, faţa i se înroşi şi trase adânc aer în piept, să 
sufle în nai. Nu aceasta era calea Morților, iar el îi va constrânge 
să-şi aleagă o alta. 

Plămânii i se umplură cu aer, îl alese pe Kibeth şi suflă. 
Nota răsună puternic şi clar, apoi se transformă într-un dans vioi 
şi îmbătător ameţitor, care îi învioră pe soldaţi şi le aduse 
zâmbete pe buze. Săbiile lor dansau în ritmul cântecului lui 
Kibeth. 

La urechile Morților ajunse însă un alt sunet, iar aceia 
dintre ei cu plămâni, gâturi şi guri încă neroase de putreziciune 
scoaseră urlete oribile de teamă şi chin. Dar urletele lor nu 
puteau alunga chemarea lui Kibeth şi, fără voia lor, spiritele 
începură să-şi părăsească hoiturile şi să purceadă spre Moarte. 

— Aşa le trebuie! strigă Tindall, privind cum Slugile se 
prăbuşeau peste tot. 

— Nu te bucura încă, se răsti maiorul. 

Privi în jur şi văzu mai mulţi oameni căzuţi, morţi sau pe 
moarte. Răniţii se retrăgeau spre punctul de prim-ajutor ridicat 
la baza pintenului, ajutaţi adesea de mai mulţi camarazi teferi 
decât era nevoie. O bună parte din oamenii săi fugeau pur şi 
simplu la vale, spre sudişti şi spre presupusa siguranţă a 
pârâului. 

În fapt, aproape întreaga companie o luase la sănătoasa şi 
Greene gândi dezamăgit că aceasta va fi ultima dată când va 
mai comanda oameni pe câmpul de luptă. Dar cei mai mulţi 
dintre ei erau proaspăt recrutaţi şi chiar cei care serviseră în 
Perimetru de ceva vreme nu mai văzuseră atâţia Morți. 

— La naiba cu ei! Proştii, chiar când suntem pe cale să 
câştigăm! 

De-abia acum îi observase Tindall pe soldaţii care se 
retrăgeau şi dădu glas indignării sale tinereşti. Porni după ei, dar 
fu oprit de maiorul Greene. 

— Francis, lasă-i să plece. Nu sunt Cercetaşi şi nu înţeleg 
ce se petrece aici. Avem nevoie de tine, ăsta a fost probabil 
doar primul val. Vor urma şi altele. 

— Da, cât de curând, confirmă Sam în grabă. Domnule 
maior, trebuie să ne apropiem cu toţii de Lirael. Mi-e teamă că 
dacă măcar unul dintre Morți trece de noi... 


— Aşa e! consimţi maiorul cu tărie. Francis, Edward, 
strângeţi rândurile cu toţii, cât mai repede. Vedeţi ce puteţi face 
şi pentru răniţi, dar nu mai vreau să pierd oameni. Hai! 

— Da, domnule! răsunară la unison vocile celor doi 
locotenenţi. 

Cei doi începură să dea ordine, pe care sergenţii le 
transmiteau într-un grai mai colorat. Mai rămăseseră doar vreo 
treizeci de soldaţi şi curând cu toţii stăteau umăr la umăr într-un 
cerc în jurul lui Lirael. 

— Câţi Morți mai vin? îl întrebă maiorul pe Sam, care 
încerca să străpungă negura. Aceasta se împrăştia în jurul lor în 
şomoioage tot mai groase. Creasta era luminată de fulgere şi 
norii negri se răspândiseră pe cer ca o enormă pată de cerneală. 

— Nu sunt sigur, se încruntă Sam. Tot mai mulţi se trezesc 
la Viaţă. Probabil că Hedge e în Moarte şi îi trimite aici. Trebuie 
să fi găsit un cimitir sau vreo altă sursă de cadavre, pentru că 
toţi au fost Slugi până acum. Timothy a spus că avea doar 
şaizeci de muncitori şi toţi au venit în primul atac. 

Amândoi priviră în treacăt la Tim Wallach. Spre surpriza 
tuturor, poate chiar şi a lui, luase puşca cu baionetă şi casca 
unui soldat mort şi acum stătea în cerc. 

— Întotdeauna e mai bine să faci ceva, o cită Sam pe 
Căţeaua Obraznică. 

Acum credea cu adevărat în aceste cuvinte. Era încă 
speriat şi neliniştea îi dădea încă fiori în coşul pieptului. Dar ştia 
că asta nu-l va împiedica să facă ceea ce trebuie. Lao 
asemenea conduită s-ar fi aşteptat părinţii lui. Sam nu stărui la 
acest gând. Nu putea să se gândească la ei, căci ar fi luat-o 
razna. Şi nu-şi permitea să facă asta. 

— Aşa văd şi eu lucrurile... începu maiorul, apoi îl văzu pe 
Sam cutremurându-se şi ducând mâna la nai. 

— Slugi întunecate! arătă Sam cu sabia. 

— Rămâneţi pe poziţii! răcni maiorul, care scoase din 
Legământ însemne de foc şi distrugere, deşi ştia că nu vor fi de 
mare folos împotriva slugilor întunecate. 

Nu aveau trup şi carne, să fie arse sau frânte. Cunoştinţele 
lor despre Magia Legământului le-ar fi putut încetini, dar nimic 
mai mult. 


Sus pe creastă, patru arătări abia umane, plămădite din 
cea mai adâncă beznă, ieşiră din ceaţă, plutind deasupra 
pietrelor şi mărăcinilor. Tăcute ca mormântul, nu băgau în 
seamă săgețile care treceau prin ele, lunecând fără şovăire spre 
Lirael şi spaţiul dintre bolovani unde Sam, maiorul Greene şi 
locotenentul Tindall le stăteau în cale. 

Când erau la douăzeci de paşi depărtare, una dintre slugi 
se opri şi se aruncă asupra unui soldat rănit care nu fusese 
observat. Sărmanul încercă cu disperare să se ridice şi să scape, 
dar sluga se înfăşură în juru-i ca un giulgiu şi-i luă viaţa dintr-o 
sorbitură. 

Pe când ţipătul de moarte al soldatului dispăru în neant, 
Sam luă o gură de aer şi suflă în nai, în fluierul lui Saraneth. Era 
nevoit să subjuge cele patru slugi întunecate, să le ţină în frâu, 
fiindcă nici el, nici aliaţii săi nu aveau alte arme cât de cât utile. 
Sabia lui şi însemnele de pe ea le-ar răni, dar atât. Aşa că suflă 
din nai, rugându-se Legământului să-i dea puterea să înfrângă 
slugile întunecate. 

Glasul bubuitor al lui Saraneth tăia şi prin tunete. Sam 
simţi numaidecât împotrivirea slugilor. Se dezlănţuiseră 
împotriva voinţei lui şi sudoarea îi năpădi tot trupul în urma 
efortului. 

Reuşea cu greu să le ţină în loc. Erau spirite străvechi, 
mult mai puternice decât Slugile pe care Sam le trimisese în 
Moarte cu Kibeth. Se opintea din toate puterile să le oprească 
înaintarea, căci spiritele se zvârcoleau necontenit în funiile 
invizibile în care îi încolăcise Saraneth. 

Incet, lumea se îngustă în jurul său, până când nu mai 
simţi nimic în afara celor patru spirite şi încleştarea cu ele. 
Nimic altceva nu rămăsese, nici umezeala cetii, nici soldaţii din 
jurul său, nici recitalul de fulgere şi tunete. Doar el şi vrăjmaşii 
săi. 

— Plecaţi-vă înaintea mea! strigară gândurile şi voinţa lui, 
dar cei din jur n-auziră. 

Spiritele îi răspunseră în acelaşi fel, împotrivindu-se cu un 
cor de urlete şi şuiere subtile. 

Slugile întunecate erau într-adevăr viclene. Una se 
prefăcea slăbită, iar când Sam îşi îndrepta voinţa asupra ei 


celelalte ripostau, gata să spargă strânsoarea. 

Sam îşi dădu seama că treptat slugile întunecate rodeau 
lanţurile. Înaintau câte puţin de fiecare dată când nu se 
concentra suficient de intens. Doar câţiva paşi o dată, dar 
distanţa scădea văzând cu ochii. Curând, aveau să sară peste el, 
să le ia viaţa soldaţilor din jur şi să atace trupul lipsit de apărare 
al lui Lirael. 

De asemenea, realiză că trecuseră abia câteva secunde 
de când sufla în Saraneth şi că urma să rămână fără aer. Glasul 
naiului era tot mai slab. Dacă ar fi putut să-şi tragă sufletul 
pentru câteva clipe şi să sufle din nou în Saraneth, tăria 
strânsorii ar fi sporit, fără doar şi poate. Puțin îi mai trebuia să 
supună aceste spirite întunecate, dar ştia că, dacă-şi va 
întrerupe cântecul fie şi pentru o clipă, îl vor sfârteca. 

În aceste condiţii, nu-i rămânea decât să continue 
încleştarea voinţelor şi să încerce cumva să-i încetinească. Lirael 
s-ar putea întoarce în orice clipă, să-i alunge cu clopoţeii. 
Trebuia să reziste. 

Nici nu mai căută să respire, alungând setea de aer într-un 
ungher al minţii. Nimic nu era mai important decât să oprească 
slugile întunecate. Urma să-şi concentreze ultima fărâmă a 
minţii şi a puterii sale asupra lor. Ultima suflare în nai. Nu vor 
ajunge la Lirael. Nu trebuiau să ajungă. Ea era ultima speranţă 
pe care lumea o mai avea împotriva Distrugătorului. Pe 
deasupra, îi era rudă de sânge şi-i făcuse o promisiune. 

Slugile mai făcură un pas, iar trupul lui Sam încercă să le 
împingă îndărăt, cutremurându-se din toţi rărunchii. Era însă tot 
mai slăbit, iar puterea Morților creştea încontinuu. Aproape că 
leşină din lipsă de aer şi un impuls copleşitor de-a se retrage 
puse stăpânire pe el. Dă-te din calea lor! Respiră! Lasă monștrii 
ăştia să treacă! 

Însă nu se lupta doar cu Morții, ci şi cu propriile temeri, 
alungându-le în acel îndepărtat colţ al minţii care cerşea după 
aer. Vor rămâne acolo, iar el era hotărât să lupte până la ultima 
suflare. În acelaşi timp, căuta cu disperare vreo stratagemă, 
vreun şiretlic. 

Nimic nu-i venea în minte şi, deşi nu le văzuse mişcându- 
se, slugile întunecate furaseră din distanţa ce-i despărţea. Acum 


aproape că le putea atinge cu sabia, patru coloane înalte şi 
cernite, otrăvind aerul cu o răceală mai cumplită decât cea mai 
friguroasă zi a iernii. 

Cele două din margini încercau să-i dea ocol. Probabil 
voiau să-l încercuiască şi să-l sufoce într-un cocon înfometat de 
umbre. Apoi, se vor îndrepta spre Lirael. Deodată, o sferă de foc 
albastru, nu mai mare de-un pumn, izbi capul celei mai 
apropiate slugi. Creatura nici măcar nu se clinti, iar focul se 
risipi în însemnele care-l alcătuiau şi dispăru în ceaţă. O altă 
vrajă a Legământului lovi, dar ricoşă din întruchiparea 
neguroasă a morţii şi incendie un arbust. Greene şi Tindall 
încercau să-l ajute cu vrăjile lor şi, dac-ar fi putut, le-ar fi spus că 
focul e inutil împotriva unui asemenea duşman. 

Toată atenţia îi era îndreptată asupra Morților. La rându- 
le, îi dădeau atenţie doar lui Sam şi încleştării cu el. 

Aşa că niciuna dintre părţi nu observă ceața învolburându- 
se deodată, de parcă ar fi fost urnită de o puternică rafală de 
vânt, nici strigătele soldaţilor din spatele lor. 

Dintr-odată, auziră clopoţelul. Un clinchet puternic, feroce, 
care căzu din văzduh. Slugile întunecate se treziră în mâna unui 
păpuşar care-şi ia marionetele să le pună în cutie şi se plecară 
obidite cu capetele ridicate ca pentru a cerşi milă, în deplină 
muţenie. 

Dar nu mai era loc de milă. Un alt clopoțel sună, clocotind 
într-un dans furibund deasupra glasului celui dintâi. Slugile se 
ridicară în poziţie de drepţi, întinzându-se până ce deveniră 
patru linii subţiri, trase parcă printr-o gaură îngustă. 

Apoi dispărură, executate sumar, dar pe vecie. 

Sam căzu în genunchi şi, tremurând din toate balamalele, 
trase o gură adâncă de aer. Un planor vopsit în albastru şi 
argintiu plană deasupra sa, ca un şoim asupra prăzii, apoi cobori 
în cercuri spre vale, unde putea ateriza. Tânărul mai observă 
două planoare aterizând jos, chiar în faţa sudiştilor. 

Trei planoare. Cel care trecuse deasupra era albastru şi 
argintiu, culorile Abhorsenului. Al doilea, verde şi argintiu, 
pentru Clayre. Al treilea purta roşul şi auriul viței regale. Două 
dintre planoare aveau câte un pasager şi un pilot. 

— Nu înţeleg, şopti Sam. Cine a folosit clopoţeii? 


Mogget tocmai urcase creasta, făcând slalom printre Morți 
şi paratrăsnete, când auzi clopoţeii. Zâmbi şi-i strigă singurului 
Mort care-i rămăsese în cale: 

— Ascultă vocea lui Saraneth! Fugi cât mai poţi! 

Şiretlicul nu funcţionă. Sluga era întoarsă la Viaţă prea de 
curând, prea proastă să înţeleagă cuvintele lui Mogget şi oricum 
nu avea auzul fin al acestuia. Nu auzise clopoţeii printre tunete 
şi nu simţea puterea care fusese dezlănţuită de cealaltă parte a 
crestei. Nu-l interesa decât prada vie dinaintea sa, îndeajuns de 
aproape încât să pună ghearele pe ea. 

Degetele-i putrezite se repeziră spre micul albinos, 
împresurându-i piciorul. Mogget răcni şi-i trânti un picior, atât de 
puternic încât oasele secate de viaţă crăpară. Dar creatura încă 
ţinea de prada ei, iar ceilalţi Morți se îndreptau spre ei şontăc- 
şontăc. 

Mogget scoase încă un strigăt şi-l puse jos pe Nick. Odată 
eliberate, lungile sale gheare săpară adânc în carnea putrezită. 
Când nici asta nu merse, muşcă încheietura Slugii. 

Dacă acesta din urmă ar fi avut măcaro brumă de 
inteligenţă, ar fi fost surprins, fiindcă niciun alt om nu mai 
luptase ca piticul, cu spatele arcuit şi cu un sălbatic amestec de 
mârâituri feline, muşcături şi zgârieturi. Dinţii ascuţiţi ai lui 
Mogget tăiară prin încheietură. Imediat, sări în spate, îl ridică pe 
Nick, se feri de Mort şi o luă la goană cu un strigăt triumfător. 

Arătarea nici nu băgă de seamă că avea o mână lipsă şi 
porni în urma lor. Abia atunci se dumiri că ciudatul ei adversar îi 
secţionase şi tendoanele. Se clătină doi paşi şi se prăbuşi la 
pământ, eliberând spiritul care porni cu înfrigurare în căutarea 
altui trup pe care să-l ocupe. 

Mogget era deja pe cealaltă parte a crestei. Ţinea braţul 
lui Nick departe de propriul său trup. Braţul era cuprins de 
convulsii, muşchii pulsau sub piele şi în jurul cotului şi 
antebraţului înfloreau vânătăi. 

În spatele lui Mogget, furtuna începea să se domolească. 
Un albastru electric mai stăruia la marginile ceţii, dar în mijloc, 
atât ceața, cât şi furtuna de deasupra deveniseră de un roşu 
aprins. 


CAPITOLUL DOUĂZECI ŞI ŞAPTE 
Când trăsnetele tac 


Sam se ridică cu greu. Era slăbit, amorţit şi confuz. 
Întoarse încet capul spre vale, unde cele trei planoare 
aterizaseră la câteva sute de metri distanţă. Păreau foarte mici 
în faţa mulţimii de sudişti. Vehiculele zburătoare făcute din 
hârtie laminată, îmbibată cu Magia Legământului arătau ca nişte 
păsări mari cu penaj strălucitor. 

Piloții şi pasagerii tocmai coborau. Lui Sam nu-i veni să-şi 
creadă ochilor. 

— Sunt regele şi Abhorsenul, nu-i aşa, prinţe Sameth? 
întrebă locotenentul Tindall. Credeam c-au murit. 

Sam încuviinţă şi zâmbi, şi îşi clătină capul în acelaşi timp. 
Un şuvoi de alinare îi străbătu fiecare părticică a trupului. Nu 
ştia dacă să râdă, să plângă sau să cânte. Pe obraji i se 
prelingeau lacrimi şi râdea în hohote. Fiindcă oamenii care 
ieşeau din planorul albastru-argintiu erau fără urmă de tăgadă 
Touchstone şi Sabriel. Erau teferi şi nevătămaţi, iar toate 
poveştile despre moartea lor se risipiră într-o clipă. 

Dar surprizele nu se terminaseră. Sam îşi şterse lacrimile, 
se opri din râsul aproape isteric şi îşi recăpătă răsuflarea. Cu 
sabia deja trasă, o tânără femeie cu părul negru ca pana. 
corbului sări din planorul regal şi se alătură părinţilor ei. In 
urmă-i, două femei mlădioase, cu părul blond şi pielea cafenie 
coborau, puţin mai lent, dar totuşi în grabă din ultimul planor. 

— Cine e fata aceea? întrebă locotenentul Tindall cu ceva 
mai mult decât interes profesional. Adică, cine sunt doamnele 
acelea? 

— Sora mea, Ellimere! exclamă Sam. Şi două dintre 
Clayre, din câte văd! 

începu să fugă spre vale, dar se opri după câţiva paşi. Toţi 
cei de jos se îndreptau în grabă spre ei, iar locul lui era aici, 
lângă Lirael. Era încă îngheţată, încă în Moarte, înfruntând cine 
ştie ce pericole. Sam se dezmetici. Morţii fugiseră de glasul lui 
Saraneth, mânuit de Abhorsen. Dar ei erau doar unelte ale 
adevăratului adversar. 


— Nu mai fulgeră, observă Tim Wallach. Nici tunetele nu 
se mai aud. 

Cu toţii se întoarseră spre creastă. Senzaţia de uşurare a 
lui Sam dispăru numaidecât. Nu mai tuna, nu mai fulgera, dar 
ceața era mai groasă ca oricând. Nu mai strălucea cu sclipiri 
albastre, ci era aprinsă de un roşu care pulsa tot mai strălucitor, 
de parcă o gigantică inimă de foc creştea în valea de dincolo de 
creastă. 

Pe neaşteptate, o siluetă cu prea multe braţe ieşi din 
ceața sângerie. Sam ridică sabia şi duse cealaltă mână la nai. 
Nu părea Moartă, dar duhnea a Magie Liberă şi venea ţintă spre 
el. 

Apoi silueta strigă cu vocea lui Mogoget. 

— Sunt eu, Mogoet! Şi Nicholas! 

Ceaţa se ridică, iar Sam îl recunoscu îndată pe omuleţul 
albinos pe care-l întâlnise în apropiere de Lacul Roşu. Ducea pe 
umeri un ins scheletic, care părea să fie Nick. Oricine ar fi fost, 
Mogget îi îndepărtase braţul într-o parte, care se zvârcolea ca 
un peşte pe uscat. 

— Ce-i arătarea aia? întrebă calm maiorul Greene după ce 
le ordonă oamenilor săi s-o înconjoare pe Lirael. 

— E Mogget, răspunse Sam încruntat. Aşa arăta în vremea 
bunicului. Şi acela... acela e prietenul meu Nick. 

— La cine te aşteptai? strigă Mogget, continuându-şi 
drumul. Unde e Abhorsenul? Şi Lirael? Trebuie să ne grăbim - 
emisferele aproape că s-au unit. Dacă îl cărăm pe Nicholas mai 
departe, fragmentul nu se va putea alătura întregului şi vor fi 
incomplete... 

Un urlet oribil îi acoperi glasul. Nick deschise ochii 
fulgerător, iar trupul i se întinse aidoma unei scânduri, cu un 
braţ îndreptat spre vale ca o armă. Pentru o clipă, o fărâmă mai 
strălucitoare decât soarele îi ţâşni prin vârful degetului şi zbură 
cu viteză peste creastă. 

— Nu! ţipă Nick. 

La gură i se adunaseră clăbuci de spumă însângerată, iar 
degetele i se încovoiară, încercând parcă să prindă din aer ceva 
ce pierduse. Insă ţipătul său se pierdu în alt sunet, un sunet 
care se înălța din inima roşie a ceţii. Un indescriptibil strigăt de 


triumf, lacom şi mânios. Odată cu el, o coloană de foc ţâşni 
până la cer, acoperind întreaga creastă. Ceaţa se învolbură în 
juru-i ca un vârtej şi începu să se destrame. 

— Liber! bubui Distrugătorul. 

Cuvântul bubui deasupra privitorilor ca un vânt fierbinte, 
uscându-le ochii şi gurile. Răsună tot mai departe, din deal în 
deal, din oraş în oraş, cufundând în groază inimile celor care îl 
auzeau, o groază ce avea să dureze multă vreme după ce lumea 
va fi fost pierdută. 

— Prea târziu, rosti Mogget. 

Il aşeză pe Nick cu grijă pe pământul pietros şi se ghemui. 
Părul său alb se răspândi pe gât şi faţă, iar oasele se micşorară 
sub piele. Intr-un minut, era din nou micul motan alb, cu Ranna 
sclipindu-i pe zgardă. 

Sam nici nu băgă de seamă transformarea. Se îndreptă în 
grabă spre Nick şi se aplecă asupra lui, deja căutând cele mai 
puternice însemne de vindecare pe care le cunoştea. Prietenul 
său era pe moarte. Îi simţea spiritul alunecând spre Moarte, 
vedea paloarea ce i se întinse pe chip, sângele de la gură şi 
vânătăile de pe piept şi braţ. 

Flăcări aurii se aprinseră pe mâinile lui Sam, care scotea 
cu înfrigurare însemne din Legământ. Pe urmă, tânărul îşi aşeză 
cu grijă mâinile pe pieptul lui Nick şi trimise magia tămăduitoare 
în trupul vătămat. Doar că vraja nu pătrundea. Însemnele 
alunecau de pe el şi se risipeau în scântei albastre sub palmele 
lui Sam. Scăpă o înjurătură şi încercă din nou, dar fără rost. 
Rămăşiţele de Magie Liberă erau încă prea puternice în Nick şi-i 
respingeau eforturile. 

Dar cel puţin reuşi să-l trezească. Nick zâmbi la vederea 
lui Sam, amintindu-şi de şcoală, când fusese lovit cu putere de o 
minge. Dar Sam nu era în haine de crichet, ci într-o armură 
ciudată. Şi deasupra lui nu strălucea soarele, căci întregul cer 
era acoperit de ceaţă, iar gazonul proaspăt tuns fusese înlocuit 
de grohotiş şi arbuşti. 

Nick îşi aminti totul şi zâmbetul îi dispăru. Odată cu 
amintirile veni şi durerea, în toate ungherele trupului, dar şi o 
senzaţie de eliberare. Se simţea senin şi descătuşat, de parcă ar 
fi fost un prizonier eliberat după o viaţă de captivitate într-o 


carceră. 

— Îmi pare rău, icni el, dar sângele din gură îi înecă 
vorbele. Nu ştiam, Sam. Nu ştiam... 

— Nu-i nimic, zâmbi Sam, ştergând cu dosul mânecii 
clăbucii însângeraţi de la gura prietenului său. Nu a fost vina ta. 
Trebuia să-mi fi dat seama că ţi s-a întâmplat ceva... 

— Drumul înfundat, şopti Nick. 

Închise ochii din nou, horcăind puternic. 

— După ce ai intrat în Moarte pe dealul ăla. Îmi amintesc 
acum. Am fugit să dau o mână de-ajutor şi am căzut acolo. 
Hedge aştepta. Sam, m-a confundat cu tine... 

Glasul îi suna tot mai îndepărtat. Sam se aplecă din nou 
deasupra lui, încercând să împingă în el însemnele de vindecare 
prin voinţă pură. Alunecară pentru a treia oară. 

Buzele lui Nick tremurară şi spuse ceva prea încet ca să-l 
audă. Sam îşi apropie urechea de gura lui şi îl apucă de mână, 
de parcă ar fi vrut să-l tragă de-a dreptul din Moarte. 

— Lirael, şopti Nick. Spune-i că mi-am amintit de ea. Am 
încercat... 

— Poţi să-i spui chiar tu, îl încurajă Sam. Va veni aici cât 
de curând! Nick, nu te da bătut! 

— Asta mi-a spus şi ea. 

Nick tuşi, împroşcându-l pe Sam cu picături de sânge, dar 
el nu schiţă niciun gest. Nu auzi nici lătratul Căţelei care se 
întoarse în viaţă, sau gheaţa spartă, sau strigătul de mirare al 
lui Lirael. Pentru Sam, doar spaţiul împărtăşit de el şi Nicholas 
mai conta. Toate celelalte încetaseră să existe. 

Apoi simţi o mână rece pe umăr şi se întoarse. Era Lirael, 
încă acoperită de chiciura care fulguia la fiecare mişcare. Fata 
se uită ţintă la Nick şi preţ de o clipă pe chipul ei apăru o 
expresie ciudată, înlocuită imediat de căutătura aspră care-i 
amintea lui Sam de mama lui. 

— Nick e pe moarte, spuse Sam, cu ochii podidiţi de 
lacrimi. Vrăjile tămăduitoare nu... Ciobul a zburat din el... Nu pot 
să fac nimic! 

— Ştiu cum să-l înlănţui şi să-l frâng pe Distrugător, grăi 
Lirael în grabă. 

Îşi deplasă privirea de la Nick la Sam. 


— Sam, trebuie să-mi faci o armă. Acum! 

— Dar Nick! protestă tânărul, fără să dea drumul mâinii 
prietenului său. 

Lirael se uită cu coada ochiului la coloana de foc. Îi simţea 
căldura şi estima cât de puternic devenise Distrugătorul după 
culoarea şi mărimea flăcărilor. Mai aveau timp, dar nu foarte 
mult. Oricum, nu îndeajuns încât să-l vindece şi pe Nick. 

— Nu... nu mai poţi face nimic pentru el, suspină ea. Nu 
mai e timp şi trebuie... trebuie să-ţi spun ce e de făcut. Sam, 
avem o şansă! Nu credeam asta, dar Clayrele au Văzut de cine 
avem nevoie şi sunt cu toţii aici. Dar trebuie să acţionăm acum! 

Sam se uită la cel mai bun prieten al său. Ochii lui erau 
deschişi din nou, dar nu-l privea pe Sam, ci pe Lirael. 

— Fă ce-ţi spune, Sam. Şi încearcă să nu o dai în bară, 
şopti Nick, schiţând un zâmbet. 

Apoi ochii i se înceţoşară, iar pieptul i se încordă ultima 
oară. Amândoi îi simţiră spiritul ridicându-se din trup. Nicholas 
Sayre murise. 

Sam îi lăsă mâna să cadă şi se ridică. Se simţea bătrân şi 
obosit, cu încheieturile cuprinse de amorţeala veacurilor. Era 
tulburat, neputând să accepte că leşul de la picioarele sale era 
Nick. Trecuse prin atâtea ca să-l salveze, dar dăduse greş. Acum 
totul îi părea sortit eşecului şi pieirii. 

Se legăna ca un beţiv, cu ochii pierduţi în zare. Lirael îl 
zgâlţâi până ce îşi reveni. Pe urmă, arătă cu degetul spre 
Sabriel, Touchstone, Ellimere şi cele două Clayre care se 
îndreptau în grabă spre ei. 

— Trebuie să iei câte o picătură de sânge de la mine, 
părinţii tăi, Ellimere şi de la Sanar şi Ryelle, să le amesteci cu al 
tău şi cu metalul din nai şi apoi să contopeşti sângele şi metalul 
în Nehima. Poţi să faci asta? Acum! 

— Nu am o fierărie, răspunse Sam absent, dar o primi pe 
Nehima din mâna lui Lirael. Nu-şi putea desprinde ochii de la 
Nick. 

— Atunci foloseşte magie! ţipă ea zgâlţâindu-l bine. Sam, 
eşti un Meşter Zidar! Grăbeşte-te! 

Zgâlţâiala îl aduse înapoi în simţiri. Dintr-odată, simţi 
dogoarea stâlpului de foc şi teama îi intră până în oase. Se 


întoarse cu spatele la Nick, se tăie pe palmă cu sabia şi întinse 
sângele pe lamă. 

Lirael se tăie şi ea, lăsând sângele să curgă pe Nehima. 

— Voi ţine minte, şopti ea, atingând sabia. 

Ştia cât de puţin timp mai aveau, aşa că strigă spre 
soldaţi: 

— Domnule maior Greene! Du-ţi oamenii jos, la sudişti! 
Avertizează-i! Trebuie să staţi cu toţii de cealaltă parte a 
pârâului şi să vă întindeţi la pământ. Să nu vă uitaţi la foc şi 
când va veni strălucirea puternică, închideţi ochii! Plecaţi! 
Plecaţi! 

Înainte ca vreun soldat să răspundă, Lirael striga din nou, 
de astă dată spre grupul condus de Sabriel, care aproape 
ajunsese în dreptul ei. 

— Grăbiţi-vă! Vă rog! Trebuie să invocăm cel puţin trei 
diamante de protecţie în următoarele zece minute! Grăbiţi-vă! 

Sam cobori spre părinţii săi, sora sa şi cele două Clayre cu 
sabia în mână, gata de colectă. Între timp, încropea în minte o 
vrajă de făurire şi legare, ţesând însemnele într-o împletitură 
lungă şi complexă. Odată ce sângele tuturor avea să sclipească 
pe lamă, plănuia să pună naiul peste ea, apoi să rostească 
formula magică. Dacă funcţiona, metalul şi sângele se vor 
contopi, formând o nouă sabie, una cum niciodată nu se mai 
văzuse. Dacă funcţiona... 

În urma lui, Căţeaua se opri lângă cadavrul lui Nicholas. Se 
asigură că nu e observată şi îi lătră încet în ureche. 

Nimic. Căţeaua privi nedumerită, ca şi cum s-ar fi aşteptat 
la un efect imediat, apoi îi linse fruntea. Limba îi lăsă un însemn 
strălucitor. Tot nimic. După o clipă, părăsi cadavrul şi se duse 
lângă Lirael, care invoca însemnul de răsărit al unui mare 
diamant de protecţie. Avea să fie primul dintre cele trei care va 
da piept cu urgia Distrugătorului, dacă aveau timp să le ridice 
pe toate. Dacă nu, aveau să fie nimiciţi. 

Dincolo de creastă, enorma coloană de foc ardea tot mai 
cumplit, cu toate că rămăsese acel roşu sinistru, răscolitor. 
Roşul sângelui, ţâşnind dintr-o rană. 


CAPITOLUL DOUĂZECI ŞI OPT 
Cei şapte 


— Sameth, ce-ai mai făcut acum? fură primele cuvinte ale 
lui Ellimere. Glumise doar şi încercă să-l îmbrăţişeze pe Sam, 
care se feri. 

— N-am timp să explic! exclamă el şi o întinse pe Nehima. 
Am nevoie de puţin sânge de-al tău pe spadă. După aia, trebuie 
s-o ajuţi pe mătuşa Lirael. 

Zis şi făcut. Odinioară, Sam ar fi fost surprins să-şi vadă 
sora acceptându-i o cerere fără să crâcnească. Dar Ellimere nu 
era nesăbuită, iar coloana de foc ce se înălța deasupra lor era 
evident începutul unui fenomen teribil şi straniu. 

— Mamă! Tată! Sunt... atât de bucuros că trăiţi! strigă 
Sam în vreme ce Ellimere trecuse în fugă de el, cu palma 
şiroindu-i de sânge. 

— Sentimentul e reciproc, zâmbi Touchstone, care nu 
pierdu nici el vremea, întinzând mâna spre sabia însângerată. Şi 
Sabriel întinse o mână, dar cu cealaltă îi ciufuli părul. 

— Clayrele mi-au spus că am o soră, şi ea e Viitoarea 
Abhorsen, spuse Sabriel în timp ce-şi treceau palmele pe tăişul 
Nehimei, ale cărei însemne se aprinseră la atingerea sângelui. Și 
tu ai găsit o altă cale, la fel de importantă. Sper că i-ai fost de 
ajutor mătuşii tale. _ 

— Sper şi eu, răspunse Sam. Incerca să reţină vraja de 
făurire şi nu avea timp de vorbe. Are nevoie de ajutor acum. Trei 
diamante de protecţie! 

Sabriel şi Touchstone plecară înainte să-şi termine fraza. 
Clayrele stăteau înaintea lui, cu mâinile întinse. Fără o vorbă, 
Sam tăie cu blândeţe în palmele lor. Atâtea însemne ale 
Legământului i se învârteau prin cap, că tânărul abia îşi dădea 
seama ce se întâmplă. 

Nu simţi nici măcar când îl apucară de subsuori şi-l urcară 
la deal. Nu se putea gândi la detalii insignifiante precum mersul. 
Era pierdut în Legământ şi culegea însemne pe care abia le 
cunoştea. Mii şi mii de însemne îi umpleau capul cu lumină, 
răspândindu-se mai înăuntru sau mai în afară, aşezându-se într- 


o ordine numai de ele ştiută. Vraja care se va uni cu Nehima şi 
cu naiul era aproape gata, zămislind o armă mortală pentru 
mânuitor şi victimă deopotrivă. 

Nici sus pe povârniş nu era vreme pentru complezenţe. 
Familia regală nici nu ajunse bine, că Lirael le dădu din scurt 
câteva ordine. Îi trimise să invoce primele trei însemne pentru 
fiecare diamant de protecţie, lăsând ultimul însemn pe când 
aveau să fie toţi în interiorul diamantelor. Pentru o clipă, Lirael 
se bâlbâi, temându-se că vor protesta, ruşinată că dădea ordine 
regelui şi Abhorsenului. Dar se conformară cu toţii, grăbindu-se 
să ridice diamantele. 

Lirael observă cu uşurare că nici maiorul Greene nu-i 
contestase ordinele. Ce mai rămăsese din compania lui fugea în 
vale, cei nevătămaţi cărându-i pe răniţi, mânaţi de la spate de 
strigătele maiorului. Strigau şi la sudişti, spunându-le să se 
întindă şi să-şi ferească privirile. Lirael spera că sudiştii le vor da 
ascultare, căci coloana de foc avea şi puterea de a vrăji privirile, 
nu doar de a le înspăimânta. 

Sam mergea clătinându-se între Sanar şi Ryelle, care-i 
zâmbiră lui Lirael în vreme ce-l aduceau în centrul diamantului 
în formare. Ea le răspunse tot cu un zâmbet, care îi aminti de 
cuvintele gemenelor în ziua când părăsise ghețarul. 

— Adu-ţi aminte că, Viziune sau nu, eşti o fiică a Clayrelor. 

Lirael închise diamantul cu un însemn cardinal şi păşi în 
interiorul următorului diamant încă neterminat. După ce trecu, 
Touchstone lăsă însemnul de miazănoapte să-i curgă din sabie, 
închizând al doilea diamant. Păşiră împreună în cel de-al treilea 
diamant şi, când îi zâmbi, ea observă puternica asemănare între 
el şi fiul său. 

Sabriel însăşi închise ultimul diamant. În doar câteva 
minute, triplaseră puterea pavezelor magice. Lirael spera că e 
de ajuns şi că vor supravieţui să facă ceea ce trebuia făcut. O 
apucă o panică de moment şi numără repede pe degete, să se 
asigure că toţi cei şapte de care era nevoie erau prezenţi. Ea, 
Sameth, Ellimere, Sabriel, Touchstone, Sanar, Ryelle. Erau 
şapte, deşi nu era sigură că erau cu adevărat cei nimeriţi. 

Muchiile diamantului răspândeau o lumină aurie, care 
pălea însă în comparaţie cu lumina fioroasă a coloanei. Pe cât 


de gigantică şi înfiorătoare era, Lirael ştia că e doar prima şi cea 
mai neînsemnată manifestare a puterii Distrugătorului. În 
curând, avea să fie mult mai rău. 

Sam îngenunche deasupra săbiei şi naiului, aşternând 
urzeala vrăjii. Lirael se asigură că Mogget şi Căţeaua sunt în 
interiorul diamantului şi observă că şi trupul lui Nick era acolo, 
ceea ce-i păru cumva firesc. Spre necazul ei, în diamant mai era 
şi o tufă de scaieţi. Nu avusese timp să se gândească unde să 
invoce diamantele. 

Cu toţii, în afară de Sam, erau nemişcaţi şi stingheri în 
calmul dinaintea furtunii. Deodată, Sabriel îşi îmbrăţişă sora şi o 
sărută pe obraz. 

— Deci tu eşti sora pe care nu am ştiut că o am, spuse 
Sabriel. Aş vrea să ne fi cunoscut mai demult şi în circumstanţe 
mai fericite. Multe revelații s-au abătut asupra noastră, mă tem 
că mai multe decât poate să îndure mintea mea istovită. 
Aproape fără odihnă, am călătorit pe barcă, dubiţă, avion şi 
planor doar să ajungem aici, iar Clayrele au Văzut deodată 
atâtea lucruri. Mi-au spus că ne înfruntăm cu un puternic spirit 
al începuturilor şi că tu nu eşti doar moştenitoarea mea în 
funcţie, ci şi o Evocatoare şi că ai Văzut trecutul aşa cum alte 
Clayre Văd viitorul. Aşa că, te rog, spune-ne ce trebuie să 
facem. 

— Mă bucur că sunteţi cu toţii aici, răspunse Lirael. 

Era atât de ispititor să se lase dusă de acest moment de 
acalmie, dar nu îşi permitea aşa ceva. Totul depindea de ea. 
Totul. Inspiră adânc şi continuă: 

— Distrugătorul se pregăteşte să intre în a doua sa 
manifestare, de care sper... sper să ne protejeze diamantele. 
După aceea, se va micşora pentru puţin timp şi atunci avem 
ocazia să ne apropiem de el, cu protecţii împotriva flăcărilor pe 
care le va lăsa în urma sa. Vraja de înlănţuire pe care o vom 
folosi e destul de simplă. V-o spun imediat. Dar mai întăi, 
trebuie să luaţi toţi câte un clopotel de la mine... sau de la 
Abhorsen. 

— Spune-mi Sabriel, spuse Sabriel cu fermitate. Contează 
care clopoțel? 

— Cel pe care-l simţiţi că e cel potrivit, cel care va 


răspunde sângelui vostru. Fiecare dintre noi va fi un 
reprezentant al celor Şapte de la începuturi, care dăinuie în viţa 
fiecăruia dintre noi şi în clopoței, se bâlbâi Lirael, emoţionată că 
dă instrucţiuni unor oameni atât de faimoşi. Sabriel era cumva 
înspăimântătoare şi tinerei îi era greu să o considere drept sora 
ei, nu drept legendara biruitoare a Morților. Dar Lirael ştia ce 
face. Văzuse în Oglinda Neagră cum s-a petrecut înlănţuirea 
odinioară şi cum trebuie făcută din nou şi simţea afinităţile 
dintre oamenii din jur şi clopoței. 

Chiar atunci observă ceva neobişnuit la Sanar şi Ryelle. Se 
uită la ele şi inima aproape că i se opri în loc când îşi dădu 
seama că, fiind gemene, şi spiritele lor erau îngemănate. Puteau 
să mânuiască doar un clopoțel. Erau doar şase din cei şapte de 
care era nevoie. 

Rămase încremenită de groază pe când ceilalţi îşi luau 
clopoţeii de la Sabriel. 

— Pentru mine, cred că Saraneth, spuse ea, lăsând 
clopoţelul în bandulieră. Touchstone? 

— Îl iau pe Ranna. Adormitorul mi se potriveşte, ţinând 
cont de trecutul meu, răspunse Touchstone. 

— Voi lua unul de la mătuşa mea, dacă se poate, rosti 
Ellimere. Dyrim, cred. 

Cu un gest automat, Lirael îi întinse clopoţelul nepoatei 
sale. Ellimere semăna foarte mult cu Sabriel, avea aceeaşi forţă 
calmă, lăuntrică. Dar zâmbetul era al tatălui ei, observă Lirael, 
chiar aşa speriată cum era. 

— Împreună, îl vom ţine pe Mosrael, rostiră la unison 
Sanar şi Ryelle. 

Lirael îşi închise ochii. Poate nu numărase bine, se gândi 
ea. Dar simţea cine era îndreptăţit să ţină clopoţeii. Deschise 
ochii şi, cu mâna tremurândă, începu să desfacă un săculeţ al 
bandulierei. 

— Sam îl va lua pe Belgaer şi... şi eu le voi mânui atât pe 
Astarael, cât şi pe... pe Kibeth. Aşa vom fi şapte. 

Vorbi cu câtă încredere putea să afişeze, dar în voce i se 
strecurase un tremur. Nu putea mânui doi clopoței. Nu pentru 
această înlănţuire. Trebuiau să fie şapte mânuitori, nu doar 
şapte clopoței. 


— Hmm, spuse Căţeaua, ridicându-se şi dând din coadă 
cumva stânjenită. Nu pe Kibeth. Mă voi reprezenta pe mine 
însămi. 

Mâna lui Lirael alunecă pe legătura care o ţinea pe 
Astarael în tăcere şi abia reuşi să împiedice chemarea de jale a 
clopoţelului, care i-ar fi trimis pe toţi în Moarte. 

— Dar ai spus că nu faci parte din Cei Şapte! se împotrivi 
Lirael, cu toate că de multă vreme bănuise adevărul despre 
Căţea. 

Doar că nu voise să recunoască, nici măcar faţă de ea 
însăşi, întrucât Căţeaua era cea mai bună şi veche prietenă a ei, 
pentru multă vreme singura ei prietenă. Nu şi-o putea imagina 
pe Kibeth drept prietena ei. 

— Am minţit, rosti cu veselie Căţeaua. E unul dintre 
motivele pentru care mi se spune Căţeaua Obraznică. Oricum, 
sunt doar o fărâmă din ce a fost Kibeth odată. Dar mă voi ridica 
împotriva Distrugătorului. Mă voi număra din nou printre Şapte 
cei ce ţi se opun, Orannis! 

Imediat ce rosti numele Distrugătorului, coloana de foc se 
înălţă încă şi mai sus, străpungând rămăşiţele norilor de furtună. 
Acum, avea mai bine de doi kilometri şi domina întregul cer, 
lumina-i roşie învingând-o pe cea galbenă a soarelui. 

Lirael voia să spună ceva, dar cuvintele îi fură înăbușite de 
lacrimi. Nu ştia dacă erau de uşurare sau de tristeţe. Orice ar fi 
urmat, ştia că nimic nu va mai fi la fel între ea şi Căţeaua 
Obraznică. _ 

În loc să vorbească, preferă să o scarpine pe cap. Îşi mişcă 
degetele înainte şi-napoi prin blana moale a patrupedului. Apoi 
recită repede vraja de înlănţuire, arătându-le tuturor însemnele 
şi cuvintele pe care le vor folosi. 

— Sam făureşte sabia cu care eu îl voi sfărâma pe 
Distrugător odată ce e încătuşat, termină Lirael. 

Cel puţin aşa spera. Apoi adăugă, ca pentru a-şi întări 
speranţa: 

— Cu adevărat moşteneşte puterile Meşterilor Zidari. 

Arătă spre Sam, care era aplecat peste Nehima. Mâinile îi 
descriau gesturi complexe şi numele însemnelor Legământului i 
se revărsau pe buze. Întreţesea simbolurile strălucitoare într-un 


păienjeniş uluitor care se învolbura în aer, coborând treptat pe 
sabie. 

— Cât mai durează? întrebă Ellimere. 

— Nu ştiu, şopti Lirael, apoi repetă răspunsul şi pentru 
ceilalţi. 

Aşteptau cu înfrigurare şi secundele se transformară în 
minute în vreme ce Sam invoca însemnele, iar Orannis vuia 
dincolo de creastă. Cei doi făureau vrăji complet diferite. 

Lirael aruncă o privire în vale, unde maiorul Greene părea 
că reuşise să-i convingă pe sudişti să se lungească pe pământ; 
apoi se uită la Sam, pe urmă la Distrugător şi din nou în vale, 
găsind prilej de teamă oriunde întorcea ochii. 

Sudiştii erau prea aproape, deşi stăteau mai jos de locul 
unde intrase ea în Moarte. Sam părea că mai are mult până să 
ducă vraja la bun sfârşit. Cât despre Distrugător, acesta 
continua să crească în înălţime şi în puteri, iar Lirael ştia că era 
aproape să-şi arate cea de-a doua manifestare. Cea de la care 
îşi trăgea numele. 

Distrugătorul. 

Toţi tresăriră când Sam se ridică pe nepusă masă. 
Tresăriră din nou când rosti cele şapte însemne de căpătâi, unul 
după altul. Un râu de flăcări de aur şi argint, topite laolaltă, 
cădea din mâinile lui întinse pe sabia lui Lirael şi pe tuburile 
naiului, pe care le despărţise şi le aşezase pe lama argintie. 

Câteva clipe mai târziu, Distrugătorul erupse într-o mare 
de lumină, iar pământul se cutremură. 

— Întoarceţi-vă cu spatele şi închideţi ochii! strigă Lirael. 

Se întoarse spre vale şi se ghemui, ducându-şi braţul 
peste faţă. In spatele ei, un glob argintiu — cele două emisfere 
contopite - se ridică spre cer prin coloana de foc. Devenea tot 
mai luminos pe măsură ce se ridica, până ce deveni mai 
strălucitor decât soarele. Pluti sus în văzduh pentru câteva 
secunde, ca şi cum ar fi cercetat pământul de sub el, apoi se 
prăbuşi. 

Vreme de nouă secunde, Lirael aşteptă cu ochii strâns 
închişi şi cu fata adâncită în mânecă. Ştia ce avea să urmeze, 
dar asta nu o ajută cu nimic. 

Când ajunse la nouă, explozia nu întârzie să apară. O 


detunătură de furie fierbinte care spulberă toată valea lacului. 
Moara şi calea ferată fură pulverizate, iar lacul secă într-o clipă, 
trimițând spre cer un vast nor de aburi fierbinţi. Pietrele se 
topiră, copacii se preschimbară-n cenuşă, păsările şi peştii 
dispărură fără urmă. Paratrăsnetele deveniră stropi de metal 
topit, azvârlit sus în tării, care acum se întorcea ca o ploaie 
nimicitoare. Explozia arse întreaga coamă a dealului, fărâmiţând 
pământ, pietre, paratrăsnete, copaci şi tot ce-i stătea în cale. 

Primul diamant de protecţie înfruntă ce mai rămăsese din 
undele de şoc după ce distruseseră întregul vârf al dealului. 
Pavăza magică licări pentru o clipă, apoi se dezintegră. 

Al doilea diamant îi apără de vântul fierbinte şi de aburul 
atât de cald că putea desface carnea de pe os. Rezistă câteva 
secunde, după care se destrămă la rându-i. 

Al treilea — şi ultimul - diamant rezistă mai bine de un 
minut, respingând o grindină de bolovani, metal topit şi 
grohotiş. Căzu şi el, dar nu înainte ca tot ce era mai rău să 
treacă. Un vânt cald, dar suportabil şuieră printre cei şapte, care 
şedeau chirciţi pe pământ cu ochii încă închişi, cu trupurile şi 
minţile zdruncinate. 

Deasupra lor se ridica un gigantic nor de praf, cenuşă, 
aburi şi prăpăd ce acoperea întreg văzduhul, precum capacul 
unui sicriu, lăsat deasupra lumii. 

Prima îşi reveni Lirael. Deschise ochii şi văzu cenuşa, 
zăpada neagră căzând pretutindeni şi micul lor petic de pământ 
neatins de furia exploziei, o mică insulă într-o pustietate în care 
orice culoare se ofilise, iar cerul era o noapte văduvită de aştri. 

Dar ar fi putut fi şi mai rău. Văzuse totul în trecut şi se 
gândea la ce trebuiau să facă în continuare. La ce era ea 
nevoită să facă. 

— Protejaţi-vă împotriva căldurii! le strigă celorlalţi, care 
se ridicau încet şi priveau împrejur, cu groaza pironită în ochi. 

Fără să stea pe gânduri, chemă însemnele de protecţie şi 
le lăsă să-i curgă din minte pe haine şi piele. Apoi căută din 
priviri arma pe care spera că Sam o terminase. 

Tânărul o ţinea în braţe şi părea cumva nedumerit, de 
parcă ar fi fost nesigur de ce făcuse. l-o oferi lui Lirael, care o 
apucă de mâner cu un fior de teamă. Nu mai era Nehima, nici 


măcar nu mai arăta la fel. Sabia era mai lungă, cu o lamă mult 
mai lată, iar piatra verde dispăruse din măciulie. Insemnele 
Legământului dansau pe metalul care căpătase un lustru 
roşiatic, ca şi cum ar fi fost uns cu un ulei ciudat. O sabie de 
călău, îşi spuse ea. Inscripţia de pe lamă părea neschimbată. 
Oare aşa era? Nu-şi aducea aminte precis. Acum, scria doar: 
„Aminteşte-ţi de Nehima. “ 

— Aşa trebuia să o fac? întrebă Sam. 

Era alb ca varul din pricina şocului. Privi spre vale, dar nu-i 
văzu pe sudişti, nici pe maiorul Greene şi oamenii săi. Prea mult 
praf, prea puţină lumină. Nu auzea niciun sunet. Nici ţipete, nici 
strigăte după ajutor şi se temea de ce e mai rău. 

— Am făcut ce mi-ai cerut. 

— Da, horcăi Lirael, cu gâtul uscat. Greutatea săbiei o 
împovăra, trup şi suflet. Când... dacă... îl vor înlănţui pe Orannis, 
trebuia să-l frângă în două cu ea, căci, dacă rămânea întreg, 
nicio încătuşare nu i-ar fi rezistat mult Distrugătorului. Arma îl 
putea răpune pe Orannis însă doar cu preţul vieţii celui ce o 
mânuia. Cu preţul vieţii ei. 

— Aveţi cu toţi câte un clopoțel? întrebă ea, mai mult ca 
să-şi alunge gândurile negre. Sabriel, dă-i-l pe Belgaer lui Sam şi 
spune-i vraja de legare. 

Nu aşteptă să i se răspundă şi porni direct spre creasta 
năruită, prin foc şi grohotiş, prin ochiuri de cenuşă şi metal 
încins. Cobora spre țărmurile lacului secat, unde Distrugătorul 
se odihnea înainte să-şi asume a treia formă, care avea să 
dezlănţuie o pustiire încă şi mai mare. 

Grupul ei o urmărea în tăcere, fiecare ţinând un clopoțel şi 
repetându-şi în minte vraja de legare. 

Pe măsură ce se apropiau, fumul lăsa loc duhorii Magiei 
Libere, până când mirosul ei acid le tăia respiraţia şi le provoca 
valuri de greață. Parcă le intrase în oase, dar Lirael nu-şi încetini 
mersul din pricina unor fleacuri precum durerea sau greaţa. 
Ceilalţi o urmau, luptând cu fierea care le urcase în gât şi cu 
crampele care le măcinau măruntaiele. 

Aburul se preschimbase în ceaţă, iar norul de deasupra 
era întunecat ca noaptea, aşa că Lirael se lăsă condusă de 
instincte. Îşi alese calea în funcţie de cea mai sumbră dintre 


presimţiri, sigură că îi va conduce la sferă, la miezul 
Distrugătorului. Ştia că, dacă ar fi pierdut vremea alegând o cale 
prin mijloace mai convenţionale, nu ar fi durat mult până să 
vadă o nouă coloană de foc. 

Apoi, dintr-odată Lirael zări sfera de văpaie lichidă, noua 
manifestare a Distrugătorului. Plutea, nu departe de ei, iar pe 
suprafaţa-i lucioasă curenţi neguroşi se îmbinau cu limbi de foc. 

— Formaţi un cerc în jurul lui, ordonă Lirael, vocea abia 
auzindu-i-se în hăul pustiit, prin beznă şi ceaţă. O trase pe 
Astarael în mâna stângă, cu un geamăt surd de durere. In toată 
graba aceasta, uitase de lovitura primită de la Hedge. Nu avea 
timp să facă nimic în privinţa asta şi oricum nu ar mai fi contat. 
Îşi aşeză sabia pe umărul drept, gata să lovească. 

În deplină muţenie, tovarăşii ei, familia ei, atât veche, cât 
şi nouă, formă un cerc în jurul sferei de foc şi întunecime. Abia 
atunci Lirael îşi dădu seama că Mogget dispăruse imediat după 
explozie, deşi fusese în diamantul de protecţie. Nu-l vedea 
nicăieri şi o mică teamă îi încolţi în suflet. 

Cercul era complet. Toţi priveau spre Lirael. Tânăra luă o 
gură de aer şi începu să tuşească, căci Magia Liberă îi ardea 
gâtul. Până să-şi revină şi să înceapă vraja, sfera începu să se 
lărgească. Flame roşii se repezeau către cei şapte, ca o mie de 
limbi ce abia aşteptau să le guste din carne. 

Flăcările se potoliră, şi Orannis vorbi. 


CAPITOLUL DOUĂZECI ŞI NOUĂ 
Alegerea lui Yrael 


— Deci Hedge a dat greş, ca toate slugile de felul lui, 
glăsui Orannis cu voce joasă ca o şoaptă, dar dură şi 
pătrunzătoare. Aşa cum toate vietăţile sunt damnate să dea 
greş şi să cadă, până ce tăcerea le cheamă în liniştea eternă, pe 
o mare de praf şi ţărână. 

— lar acum alţi Şapte vin să-l închidă din nou pe Orannis 
într-o temniţă de metal, adânc sub pământ. Dar pot oare aceşti 
Şapte, cu sângele lor subţiat şi cu umbra puterii de odinioară, să 
izbândească împotriva Distrugătorului, ultimul şi cel mai măreț 
dintre cei Nouă? 

Orannis se opri, o clipă în care totul îngheţă într-o tăcere 
absolută. Următoarele cuvinte îi cutremurară pe toţi cei de faţă, 
lovindu-i ca o palmă. 

— Nu prea cred. 

Atâta putere răsuna în vorbele lui încât nimeni nu se 
putea mişca ori vorbi. Lirael trebuia să înceapă vraja de 
înlănţuire, dar deodată gâtul îi era prea uscat să mai poată 
vorbi, membrele prea grele pentru a se mişca. Luptă cu 
disperare împotriva forţei care o ţintuia în loc, trăgându-şi puteri 
de la durerea din braţ, din amintirea chipului muribund al lui 
Nick şi din priveliştea dezolantă a pustiirii din jurul ei. 

Limba i se mişcă şi găsi o urmă de umezeală în gură, 
tocmai când Orannis îşi îndrepta limbile de foc spre cei Şapte, 
căutând să-i sugrume pe nesăbuiţii ce i se împotriviseră. 

— Mă ridic împotriva ta, în numele lui Astarael, grăi ea cu 
glasul sugrumat, desenând un însemn al Legământului cu vârful 
săbiei. Însemnul străluci puternic, iar limbile de foc se dădură 
puţin înapoi. 

Era îndeajuns să le dea celorlalţi ocazia să înceapă vraja. 
Sabriel schiţă la rândul ei un însemn cu sabia şi spuse: 

— Mă ridic împotriva ta, în numele lui Saraneth. Vocea îi 
era puternică şi încrezătoare, umplându-i pe ceilalţi de speranţă. 
— Mă ridic împotriva ta, în numele lui Belgaer, răsună 

glasul lui Sam cu întreaga putere şi furie pe care i-o dădea 


amintirea lui Nick, spunându-i să „nu o dea în bară”. Forma 
însemnului se contură cu o iuţeală de necrezut sub degetele 
sale. 

— Mă ridic împotriva ta, în numele lui Dyrim, glăsui cu 
mândrie Ellimere, de parcă ar fi fost o provocare la duel. Îşi 
trasă însemnul fără grabă, ca pe o linie în nisip. 

— Precum la începuturi, aşa şi astăzi, spuse Căţeaua 
Obraznică. Sunt Kibeth şi mă ridic împotriva ta. 

Spre deosebire de ceilalţi, nu făcu un însemn. Întregul trup 
începu să i se unduiască, din pielea maronie ieşind un curcubeu 
de însemne, care se mişcau în stranii tipare şi amestecuri de 
formă şi culoare. Unul dintre ele îi pluti înaintea botului şi suflă 
pe el, trimiţându-l mai în faţă. 

— Ne ridicăm precum una împotriva ta, în numele lui 
Mosrael, intonară la unison Sanar şi Ryelle. Cu mâinile unite, îşi 
desenară însemnul împreună. 

— Eu sunt Torrigan, zis şi Touchstone, şi mă ridic 
împotriva ta, în numele lui Ranna, declară el, iar vocea-i era cea 
a unui rege. 

Işi invocă însemnul şi dădu glas clopoţelului său. Pe urmă 
Clayrele adăugară vocea lui Mosrael, Căţeaua lătră ritmat, 
Ellimere îl învârti pe Dyrim, Sam sună din Belgaer, iar Sabriel 
dezlănţui vocea adâncă şi joasă a lui Saraneth. 

În sfârşit, din mâna lui Lirael veni clinchetul ultimului 
clopoțel, Astarael. Bocetul său se alătură inelului de sunet şi 
magie din jurul lui Orannis. În mod normal, Suspinătorul i-ar fi 
trimis în Moarte pe toţi cei ce-l auzeau. Aici, îmbinat cu celelalte 
şase voci, răspândea doar o jale fără margini. Împreună, 
clopoţeii şi Căţeaua cântau o melodie mai presus de sunet şi 
magie. Era cântecul pământului, al lunii, al stelelor, al mării şi 
cerului, al Vieţii si-al Morţii, şi a tot ce a fost şi va fi să fie. Era 
cântul Legământului, care-l înlănţuise pe Orannis în vremuri 
imemoriale şi care căuta să-l biruie din nou. 

Clopoţeii cântau şi cântau, până ce răsunau în fiecare 
fibră a fiinţei lui Lirael. Era saturată de puterea lor, ca un burete. 
O simţea în ea şi în ceilalţi, ca nişte talazuri ce se umflau în ei şi 
apoi se dezlănţuiau spre însemne. 

Insemnul ei începu să strălucească tot mai puternic şi se 


lărgea unindu-se cu celelalte, formând un inel orbitor de lumină 
care se apropia tot mai mult de sfera lui Orannis. 

Lirael grăi restul vrăjii de înlănţuire, cuvintele ţâşnind din 
ea ca un flux de putere. Inelul deveni încă şi mai radiant şi 
începu să se strâmteze, împingând înapoi limbile de foc. 

Tânăra făcu un pas înainte, urmată de toţi cei şapte, 
strângând inelul uman în urma celui magic. Făcură încă un pas 
şi încă unul, până când cercul fermecat aproape că se strânsese 
în jurul sferei. Clopoţeii răsunau în toată gloria lor, iar toţi urmau 
ritmul impus de lătratul Căţelei. Un sentiment de triumf şi 
uşurare o cuprinse pe Lirael, stăvilite de spaima pe care i-o 
provoca sabia de pe umăr. Curând, o va mânui şi, mai repede 
decât şi-ar fi dorit, se va îndrepta din nou spre a Noua Poartă, 
fără a se mai întoarce. 

Deodată, inelul vrăjit se opri. Puterea clopoţeilor începu să 
slăbească şi mânuitorii lor se opriră tocmai când erau pe cale să 
mai facă un pas. Lirael se înfioră, simțind o undă de putere, de 
parcă s-ar fi izbit pe neaşteptate de un zid. 

— Nu, rosti Orannis cu o voce calmă, lipsită de orice 
emoție. 

Inelul fermecat se cutremură la glasul Distrugătorului şi se 
dădu înapoi, sub puterea sferei ce se lărgea. Limbile de foc 
reapărură, mai numeroase decât înainte. 

Clopoţeii încă sunau, dar mânuitorii lor fură nevoiţi să facă 
un pas în spate. Pe chipuri li se citeau o sumedenie de emoţii, 
de la sumbră disperare la o hotărâre de neclintit. Cercul magic 
îşi pierdu din strălucire, îngustat de puterea crescândă a lui 
Orannis. 

— Prea mult am zăcut în mormântul de metal, grăi el. Prea 
mult am îndurat jignirea adusă de colcăiala vieţii. Eu sunt 
Distrugătorul şi totul va fi distrus! 

La ultimul cuvânt, flăcările se repeziră asupra inelului şi-l 
apucară cu mii de degete de foc întunecat. Trăgeau şi muşcau 
din el, grăbindu-i nimicirea. 

Lirael vedea totul ca prin vis. Totul era pierdut. Nu mai 
aveau ce să facă. Văzuse începuturile şi pe Orannis înlănţuit. 
Atunci, cei Şapte biruiseră. Acum, dădeau greş. Era pe deplin 
conştientă când îşi acceptase propria moarte, pe care o socotise 


un preţ rezonabil dacă însemna să-l învingă pe Orannis şi să 
salveze tot ce cunoştea şi iubea. 

Acum, ei vor fi doar primii dintre toţi cei ce aveau să 
moară, până când Orannis va domni peste o lume de scrum şi 
cenuşă, locuită doar de Morți. 

În toiul deznădejdii, auzi glasul lui Sam şi zări o lumină 
orbitoare înălțându-se lângă el, ca o arătare învăluită în flăcări 
albe. 

— Fii liber, Mogget! strigă Sam, ţinând în mână zgarda 
roşie. Alege cu grijă! 

Creatura se înălţă, tot mai impunătoare. Se îndreptă spre 
Sabriel şi se aplecă deasupra ei, de parcă era gata să-i sfâşie 
capul. Sabriel îl privi cu calm şi stâlpul de foc ezită. Apoi veni 
lângă Lirael, care-i simţi căldura şi mirosul de Magie Liberă, 
întrepătruns cu acela al lui Orannis. 

— Te rog, Mogget, şopti ea prea încet ca să poată fi 
auzită. 

Însă stihia întruchipată care îi stătea înainte o auzi. Se 
întoarse spre Orannis, schimbându-şi forma dintr-un stâlp de foc 
într-una mai omenească, dar cu pielea mai scânteietoare decât 
o stea arzând. 

— Sunt Yrael, grăi el, trimițând din mână un jet de foc 
argintiu, drept în cercul vrăjit ce era pe cale să se destrame. Şi 
eu mă ridic împotriva ta. 

Cercul se strânse din nou şi cu toţii păşiră în urma lui. De 
astă dată, nu mai şovăi. Pe măsură ce inelul se strângea în juru- 
i, limbile de foc se stinseră, iar sfera se înnegri. 

Apoi căpătă un luciu argintiu, cel al emisferelor în care 
Orannis fusese captiv pentru atâta vreme. 

Lirael înaintă, cu ochii aţintiţi asupra globului care se 
micşora. Era conştientă că Astarael încă suna şi că Yrael cânta, 
întreţesându-şi vocea în cântul celorlalţi Şapte. 

Sfera continua să se micşoreze, argintul întinzându-se 
peste ea în cercuri lente, precum mercurul turnat în apă. 

Când deveni pe de-a întregul de argint, Lirael ştiu că 
venise momentul să lovească, în cele câteva momente cât 
Orannis era cu totul înlănţuit. Nu de către cei Şapte, ci de către 
cei Opt, căci Mogget sau Yrael nu putea fi decât cel de-al 


Optulea Briant, care fusese el însuşi înlănţuit de către cei Şapte 
acum multă vreme. 

Clopoţeii sunau, Yrael cânta, Kibeth lătra, Astarael bocea. 
Argintul se răspândi, iar Lirael se apropie şi ridică arma pe care 
Sam o făcuse din sabie şi sânge, şi din spiritele celor Şapte, 
ascunse în nai. 

Chiar atunci, Orannis rosti cu amar: 

— De ce tu, Yrael? răsună glasul său, pe când ultima 
dintre petele întunecate pieri acoperită de argint, şi sfera 
lucioasă de metal cobori încet spre pământ. De ce? 

Răspunsul lui Yrael păru să călătorească până în depărtări, 
cuvintele sale pătrunzând în conştiinţa lui Lirael, care se oprise 
cu sabia deasupra capului, cu spatele arcuit, gata să dea 
lovitura care avea să taie sfera în două. 

— Viaţa, spuse Yrael şi prin vocea lui parcă vorbea micuțul 
Mogget. Peşti şi păsări, dezmierdarea soarelui şi umbra 
copacilor, şoarecii de câmp mişunând prin grâu, sub lumina 
blândă a amiezii. Toate... 

Lirael nu mai auzi nimic. Îşi adună tot curajul şi lovi. 

Sabia întâlni metalul argintiu într-un zăngănit asurzitor, 
lama tăind prin sferă într-o furie de scântei albăstrii, ce se 
ridicară în cerul cenuşiu. 

Sabia începu să se topească pe măsură ce tăia şi un foc 
sângeriu şerpui pe mâna lui Lirael. Urlă de durere, dar nu dădu 
drumul săbiei, punându-şi toată greutatea şi forţa în lovitură. Il 
simţea pe Orannis în foc, în căldura amenințând să-i topească 
fiinţa. Căuta să se răzbune pe ea, să o sfâşie cu puterea lui 
nimicitoare, o putere care avea să o reducă la un pumn de 
cenuşă. 

Lirael ţipă din nou când flăcările înghiţiră mânerul. Mâna-i 
era doar un cuib de durere. Dar nu scăpă arma din mâini. 

Sabia tăie până la capăt, spintecând sfera în două. Chiar 
dacă ştia că e zadarnic, Lirael încercă să-i dea drumul. Dar 
Orannis o prinsese. Spiritul lui era încă întreg în ce mai 
rămăsese din lama săbiei, ca o punte ce unea acum cele două 
emisfere. O punte spre moartea ei. 

— Obraznico! strigă ea instinctiv, fără să ştie ce spusese. 

Durerea şi teama îi înfrânseseră hotărârea de a muri. 


încercă din nou să-şi deschidă palma, dar degetele i se 
topiseră în metalul încins, iar Orannis şerpuia în vinele ei, dornic 
să o mistuie în focul său de pe urmă. 

Pe neaşteptate, colții Căţelei se lăsară pe încheietura ei. 
Simţea o nouă durere, dar una curată, ascuţită şi bruscă. 
Orannis se risipise din ea, precum şi focul amenințând să o 
distrugă. O clipă mai târziu, Lirael îşi dădu seama că mâna-i 
fusese sfâşiată de Căţea. 

Tot ce mai rămăsese din spiritul răzbunător al lui Orannis 
se îndreptă către Căţeaua Obraznică. Dulăul scuipă mâna, care 
ieşi într-o vâlvătaie de flăcări dintre colții ei, drept între 
emisfere, unde bucata coruptă de Distrugător se zvârcoli ca un 
păianjen din carne arsă şi înnegrită. 

Un giulgiu de flăcări se înfăşură în jurul Căţelei, 
împingând-o pe Lirael cât colo, cu sprâncenele pârlite. Apoi, cu 
un ultim urlet de deznădejde, emisferele se respinseră cu 
putere. Una din ele zbură la doar câteva palme de capul lui 
Lirael, rostogolindu-se în lac. Cealaltă se prăvăli pe lângă 
Sabriel, aterizând în spate-i într-un nor de praf şi cenuşă. 

— Înlănţuit şi frânt, şopti Lirael, privindu-şi încheietura cu 
neîncredere. Încă îşi simţea mâna, dar acolo nu mai era decât 
un ciot cauterizat şi de marginile arse ale mânecii. 

Începu să tremure şi să plângă, până nu mai văzu nimic 
de lacrimi. În teama ei, strigă numele Căţelei, orbecăind înspre 
ea. 

— Aici, răspunse Căţeaua cu glas stins. Zăcea pe o rână, 
într-un pat de cenuşă, în locul sferei lui Orannis. Dădu din coadă 
la auzul lui Lirael, dar numai din vârf şi nu se ridică. 

Lirael îngenunche lângă ea. Nu părea rănită, dar parcă 
avea promoroacă pe bot, iar pielea din jurul gâtului i se 
zbârcise, ca şi cum ar fi îmbătrânit dintr-odată. Işi ridică încet 
capul spre Lirael şi o linse pe faţă. 

— Ei bine, stăpână, s-a zis cu mine. Trebuie să ne 
despărţim, şopti ea, lăsându-şi capul să cadă. 

— Nu, suspină Lirael. O îmbrăţişă cu ciotul ce-i mai 
rămăsese din braţ şi-şi îngropă obrazul în botul Căţelei. 

— Eu trebuia să mor! Nu te las să mă părăseşti! Te iubesc, 
Obraznico! 


— Vor veni alţi câini, şi prieteni, şi iubiri, şopti ea. Ţi-ai 
găsit familia, menirea şi ai un loc în lume. Şi eu te iubesc, dar 
timpul nostru împreună s-a scurs. Rămâi cu bine, Lirael! 

Apoi îşi dădu duhul, iar din ea rămase doar mica statuie 
din steatit. 

Îi auzi pe Yrael şi Sabriel vorbind undeva îndărătul ei, apoi 
clinchetul lui Belgaer eliberându-l pe Mogget din mileniile de 
servitute. Însă toate acestea parcă se petreceau în alt loc, în alt 
timp. 

Un moment mai târziu, Sam o observă ghemuită în 
cenuşă, îmbrăţişând statueta Căţelei cu braţul văduvit de mână. 
Îl ţinea pe Astarael, Suspinătorul, în mâna ce-i mai rămăsese, cu 
degetele strânse în jurul limbii de metal, nu cumva să sune. 


EPILOG 


Nick se trezi într-un râu, urmărind cu atenţie undele care 
parcă îl trăgeau de genunchi. Voia să se lase dus de curent, să 
se întindă în apă, să-l poarte cine ştie unde, cu tot cu vina şi 
tristeţea care-l măcinau. Însă nu se putea mişca, ţinut în loc de 
o forţă ce emana din peticul de căldură de pe fruntea lui, care 
se împotrivea răcelii din jur. 

După un timp, poate minute, poate ore sau chiar zile - 
căci timpul îşi pierdea însemnătatea într-un loc luminat de o 
perpetuă strălucire cenuşie - Nick observă un câine lângă el. Era 
un dulău mare, cu blana maronie şi neagră şi cu o expresie 
serioasă. li părea cunoscut. 

— Eşti câinele din visul meu. Doar că nu a fost un vis, am 
dreptate? Aveai aripi. 

Nick se aplecă şi îl scărpină pe cap. 

— Da. Nicholas, eu sunt Căţeaua Obraznică. 

— Îmi pare bine de cunoştinţă, rosti Nick cu politeţe şi îi 
luă în mână laba întinsă. Ştii cumva unde ne aflăm? Credeam că 
am... 

— Murit? îl întrerupse voios Căţeaua. Păi, chiar eşti mort. 
Ne aflăm în Moarte. 

— Aha, făcu Nick. 

Odinioară, ar fi trecut asemenea vorbe prin filtrul raţiunii. 
Acum avea o altă perspectivă asupra lor şi alte lucruri la care să 
mediteze. 

— Ai... au reuşit... emisferele? 

— Orannis a fost înlănţuit încă o dată. E din nou întemnițat 
în emisfere. În curând, vor fi transportate înapoi în Vechiul Regat 
şi îngropate adânc sub lacăte de vrăji şi piatră. 

Cutele din jurul ochilor şi gurii tânărului se descreţiră. 
Îngenunche să o îmbrăţişeze pe Căţea, simțind căldura blănii ei 
în contrast puternic cu răceala râului. Zgarda din jurul gâtului îi 
atrase atenţia. Îi dădea o senzaţie de căldură în piept. 

— Sam... şi Lirael? întrebă Nick la urechea Căţelei. 

— Trăiesc. Deşi n-au scăpat nevătămaţi. Stăpâna mea şi-a 
pierdut mâna. Sunt sigură că prinţul Sameth îi va face una nouă, 


din aur curat şi magii de neînchipuit. Lirael Mână-de-aur, aşa va 
fi cunoscută pentru tot restul veacurilor. Amintită drept 
Abhorsen şi Evocatoare, şi încă multe altele. Dar are alte răni, 
care au nevoie de un leac diferit. E foarte tânără. Ridică-te, 
Nicholas. 

Tânărul se ridică. Se clătină puţin în râul care căuta să-l 
cufunde în undele sale. 

— Ţi-am făcut un botez târziu, să-ţi salvez spiritul, rosti 
Căţeaua. Acum porţi pe frunte însemnul Legământului, ce are să 
echilibreze Magia Liberă care ţi-a rămasă în sângele şi oasele 
tale. Ambele îţi vor fi atât surse de mare putere, cât şi poveri, 
căci te vor duce departe de Ancelstierre, iar calea pe care o vei 
urma nu va fi aceea la care te aşteptai. 

— Ce vrei să spui? întrebă cu tulburare Nicholas. 

Îşi atinse însemnul de pe frunte şi clipi la lumina bruscă a 
acestuia. Şi însemnele de pe zgarda Căţelei străluceau, ca un 
nimb de lumină aurie în jurul capului. 

— Cum adică, departe de Ancelstierre? Cum să mă mai 
duc undeva? Doar sunt mort. 

— Te trimit înapoi, rosti Căţeaua cu blândeţe, împingându- 
i piciorul cu botul. 

Tânărul se întoarse cu faţa spre Viaţă, iar Căţeaua scoase 
un lătrat scurt, care era în acelaşi timp unul de bun venit şi de 
rămas-bun. 

— Ai voie să faci asta? întrebă Nick făcând primul pas în 
curentul care-şi slăbea strânsoarea. 

— Nu, răspunse ea. Dar tocmai de asta sunt Căţeaua 
Obraznică. 

Nick mai făcu un pas şi zâmbi la căldura Vieţii. Pe urmă 
zâmbetul deveni un hohot de râs care îmbrăţişa totul, chiar şi 
durerea care-l aştepta în trup. 

Întors în viaţă, deschise ochii şi văzu soarele pătrunzând 
printr-un nor întunecat, îi simţi lumina şi căldura căzând pe 
peticul de pământ în formă de diamant pe care zăcea, în 
mijlocul tărâmului pârjolit. Se ridică în capul oaselor şi zări un 
grup de soldaţi apropiindu-se prin deşertul de cenuşă. Erau 
urmaţi de un numeros grup de sudişti, ale căror pălării şi eşarfe 
albastre erau singura pată de culoare în pustiul pe care-l 


străbăteau. g 

O pisică albă apăru deodată la picioarele lui. II adulmecă 
cu dezgust şi spuse: 

— Mă gândeam eu. 

Apoi privi în zare, ca spre un prieten nevăzut şi-i făcu cu 
ochiul, după care o luă înspre nord. 

După puţin timp, observă un grup de şase persoane, care 
cărau o alta pe braţe. Nick se ridică şi le făcu cu mâna. Se 
întrebă ce ascunde pentru el viitorul, cu presimţirea că va fi mai 
luminos decât îi fusese trecutul. 


Căţeaua Obraznică rămase cu capul întors într-o parte 
vreme de câteva minute. Ochii ei înţelepţi vedeau mult dincolo 
de undele râului, iar urechile ciulite auzeau mai mult decât 
gâlgâitul apei. 

După o vreme, scoase un mormăit scurt şi plin de bucurie. 
Se ridică, îşi alungi picioarele să-şi scoată trupul din undele 
râului şi se scutură. Pe urmă, porni de-a lungul hotarului dintre 
Viaţă şi Moarte, dând din coadă atât de tare, încât râul spumega 
în urma ei. 


CÂND RASUNA CHEMAREA 
CELEI DE-A NOUA PORTI, 
CINE Îl MAI POATE REZISTA? 


Un rău străvechi a fost trezit din somnul său profund din închisoarea sa 
subpământeană Și caută acum să se elibereze de emisferele de argint 
care-l împiedică să-și dezlănţuie puterea teribilă. 

Lurael, proaspătă moștenitoare a titlului de viitoare Abhorsen, știe că soarta 
lumii se află în mâinile ei. Având drept informaţie doar o viziune de la Clayre 
şi bizuindu-se numai pe ajutorul nesigur al tovarășilor ei Sam și Mogget, 
Lirael porneşte în misiunea ei dificilă. 

Răspunsul se găsește undeva în Viaţă sau Moarte, 
dar oare o fostă bibliotecară va reuși să descopere 


cum poate fi învins Distrugătorul înainte să fie prea târziu? 

